﻿ Teodor Vidam ■ DIMENSIUNI ALE ETICII COMUNICăRII Şi mass-media Coperta: Anca Pintilie Copyright © autorul, 2007 ISBN 978-973-133-073-0 Director: Mircea Trifu Fondator: dr. T.A. Codreanu Redactor şef: Irina Petraş Culegere computerizată: Elisabeta Moldovan Tehnoredactare computerizată: Andreea Hadâmbu Tiparul executat la Casa Cărţii de Ştiinţă 400129 Cluj-Napoca; B-dul Eroilor nr. 6-8 Tel./fax: 0264-431920 www.casacartii.ro; e-mail: editura@casacartii.ro Teodor Vidam DIMENSIUNI ALE ETICII COMUNICăRII Şi mass-media „Sapere aude” (îndrăzneşte să fii înţelept) I. Kant Casa Cărţii de Ştiinţă 2007 CAPITOLUL I O perspectivă – filosofia şi etica în Transmodernism Dispunem până în prezent de câteva enunţuri teoretice de factură filosofică neîndoielnice, adică adevărate şi/sau concludente. Lumea există şi devine. Existenţa fiinţează cu sau fără divinitate. Ea nu este nefiinţă, nici nu se constituie din nimic, de vreme ce există dintotdeauna, ca sistem referenţial de neocolit, cu determinările sale cronotopice, ca fundament al vieţii şi experienţei umane. Fie că admitem o «arhitectură a existenţei», fie că admitem intercondiţionarea sau împletirea structurantă a nivelurilor de realitate, de aceste realităţi nu ne putem îndoi. Cert este că structura este alcătuită dintr-o ordine determinată, alta în curs-de-determinare (neîncheiată şi neîmplinită) şi o ordine determinantă. Fenomenele şi procesele lumii înconjurătoare sunt prinse în ordinea determinată şi în curs de determinare. Temeiul lor adânc este ordinea determinantă, care a fost considerată de către Kant ca lucru-în-sine, substanţă numenală, iar de către Blaga, ca mister nedesluşit şi nedezlegat încă. La ambii gânditori putem identifica o notă comună; această ordine determinantă este necondiţionată, într-un cuvânt necondiţionalul, necunoscutul, neformulatul se află la baza a ceea ce apare, a ceea ce se manifestă ca serie sau înlănţuiri de fenomene şi procese. Reţinem că lumea în sine este indiferentă faţă de sens. Fiinţa umană, prin calităţile sale intrinseci, nonrelaţionale, adică autoreferenţiale, atribuie sens şi aşa îşi legitimează prezenţa în lume. Sensul trimite la gândire, se conexează cu idei, circumscrie în acelaşi timp o intenţionalitate şi o finalitate. Semnificaţia implică expresia şi vizează cuvintele. Fiinţa umană dotată cu sensibilitate, intelect şi raţiune, voinţă şi libertate, are disponibilităţi pentru a-şi croi scopuri şi idealuri, de a trăi şi resimţi valorile, de a se cunoaşte şi a se supraveghea, de a trece de la aptitudini la atitudini, de a urma o traiectorie în viaţă mai mult sau mai puţin din proprie iniţiativă, de a căuta relevanţa unui sens în funcţie de caracterul ce şi-l formează. Cert este că ceea ce numim sens al vieţii şi lumii este indestructibil legat de comunicare şi valori, de ceea ce poate concreşte pe suportul obiectiv al naturii – civilizaţia şi cultura umană. «Epigeneza» fiinţei umane nu se leagă numai de reproducere biologică şi materială. Desprinderea din sânul naturii prin procesul complex al antropogenezei, proces care subsumează la rândul său mai multe procese calitative, printre care psihogeneza în planul existenţei individuale, socializarea în planul existenţei comunitare, necesită intervenţia activă a comunicării şi valorilor, a trecerii de la sincretismul iniţial la diferenţierea axiologică treptată, la făurirea culturii majore. Fiinţa umană nu este nimic altceva decât evoluţia devenită conştientă de ea însăşi. Problema esenţială a omului este înţelegerea poziţiei sale în lume; în lumea înconjurătoare, în lumea trăită (formele vieţii personale şi sociale), în lumea valorilor. Intercondiţionarea dintre aceste lumi este posibilă datorită comunicării ca trăsătură generală a vieţii. Înrădăcinarea fiinţei umane în realul natural şi cultural prin ordinea determinată şi în curs-de-determinare duce la constituirea orizontului de aşteptare. Fiinţa umană este aşa cum este: fiinţă de interval, vremelnică, contingentă, vulnerabilă, dar, totuşi paradoxală. Ea are numeroase atribute: raţională şi iraţională deopotrivă, cu un psihism uman ce se configurează la câteva nivele distincte (inconştient, preconştient, conştienţă şi conştiinţă); activitatea sa este proteică (de la producerea bunurilor economice, tehnice în calitate de mijloace de subzistenţă şi supravieţuire, la diversitatea speciilor de valori); raţiunea sa îmbracă, la rândul ei, mai multe forme (de la dihotomia clasică raţiune teoretică şi practică, la raţiunea instrumentală şi speculativă). Prin întreaga gamă a activităţilor sale se înscrie în mundan, în cotidian, dar vizează şi dezirabilul, idealul transistoric. Orizontul de aşteptare circumscrie condiţionarea intimă dintre real şi ideal, dintre finit şi infinit, dintre relativ şi absolut, dintre condiţionat şi necondiţionat, dintre imanent şi transcendent, dintre comunicabil şi incomunicabil. Acest orizont de aşteptare e întreţinut de prezenţa şi acţiunea valorilor, fapt care scoate fiinţa umană din tiparele comune ale lumii şi vieţii, făcând-o să fie o fiinţă paradoxală în şi faţă de restul existenţei. Nici o altă fiinţă nu conştientizează o asemenea poziţionare antinomică, o asemenea încrucişare de limitări şi transcenderi, care o pot duce, uneori, la conştiinţa absurdului sau nimicniciei vieţii. Suntem conştienţi că suntem failibili, că suntem vulnerabili, că rezistăm cu greu în faţa tentaţiilor mari şi mici ale vieţii, că suntem un mixtum compositum între moralitate, amoralitate şi imoralitate, dar normalitatea vieţii se leagă de acest orizont de aşteptare, se leagă de încercarea noastră de a deveni fiinţe rezonabile, de a ne redresa moral şi spiritual. În scrierile sale ultime N. Hartmann recunoaşte: “Valoarea morală şi revindecările sunt în pofida idealităţii şi a atemporalităţii: la limită exigenţe ale realului («realitätsbezogen»)”. Valoarea morală ne furnizează sentimentul libertăţii în finitudine. Ea nu este o simplă revelare a absolutului în relativ, cum consideră L. Lavelle. Ea nu se reduce la o ipostază model (Vorbild), ci reprezintă o exigenţă a creaţiei umane. Omul înţelege universul valorilor în măsura în care îl creează. Valorile morale se prezintă ca o expresie a relaţiilor interpersonale şi/sau instituţionalizate, care tind să instituie şi să respecte diferite norme. Dincolo de mode şi ideologii, mai mult decât alte specii de valori, valorile morale au nevoie de asigurarea certitudinilor. Ele îmbogăţesc distanţa care separă idealul de real, menţin trează rezistenţa în faţa obstacolelor, ceea ce caracterizează dimensiunea lor prometeică. Ele provoacă autorealizarea coeficientului de umanitate concretă a fiecăruia dintre noi. Valorile morale nu sunt nici transcedentale, nici imanente, ci, ele se constituie pe traiectul dintre om şi oameni, dintre eu şi noi şi invers. Puterea nu este suficientă deţinătorului ei deoarece el trebuie să se legitimeze. În acest fel, valorile morale ne dezvăluie valenţele lor critice, constructive, terapeutice şi formative. Fie că este vorba de moralitate, fie de morală, fie de etică, ele nu pot fi desluşite în realitatea şi profunzimea lor fără a urmări îndeaproape din preistorie şi până în prezent constituirea lor în funcţie de paradigma comunicării şi dimensiunea axiologică a condiţiei umane. Omul contemporan e permeabil faţă de ideologiile populiste, reducţioniste şi greu permeabil la substanţa ideilor şi judecăţilor. Filosofia pune în evidenţă maniera de a reflecta şi de a acţiona. Ea este operă de interogaţie şi sinteză sau nu este decât pseudofilosofie. Filosofia vizează menirea noastră în totalitate, îndeosebi atitudinea în faţa vieţii şi a universului. Nu este suficient să medităm la destinul nostru, trebuie şi să-l facem. De ce ne ocupăm de filosofie? Pentru ce această investigaţie a primelor principii şi a scopurilor ultime ale vieţii? Întrebări pe care şi le-a pus încă Aristotel. Deoarece filosofia este mai degrabă ca un revelator; ea însăşi nu produce nimic, dar ea face să răsară competenţa oamenilor şi sistemelor. Rolul său este de a integra reflecţia în acţiune, de a tinde către un echilibru posibil în ce priveşte arta de a trăi sau stilul de viaţă ca fruct al experienţei şi reflecţiei deopotrivă, a căror rafinare poate să ducă la înţelepciune. Se cunoaşte dictonul „Primum vivere, deinde philosophare”. Înainte de a ajunge la condiţia de filosof de ocazie, profesie şi/sau vocaţie, el este om. E necesar de a trăi pentru a filosofa sau mai précis el filosofează pentru a trăi, pentru a putea să se confrunte cu noianul de adversităţi pe care i le prilejuieşte soarta, îndeosebi atunci când, precum dopul, plutim la suprafaţă şi în sensul curentului, adică trăim la voia întâmplării. Nici delăsarea, nici pasivismul nu corespund actului de filosofare. Arbitrariul şi starea de letargie eclipsează asumarea unei filosofări demne şi responsabile. Or, întrebări precum : De unde vine lumea şi de unde venim noi?, Încotro mergem şi încotro se îndreaptă tot ce ne înconjoară? au rămas pertinente şi valabile de-a lungul secolelor şi mileniilor. Sintagma lui R. Descartes „Cogito, ergo sum” nu corespunde situaţiei de fapt. Ceea ce este originar, nu este faptul că eu gândesc, ci faptul că trăiesc, căci fiinţele care nu au exerciţiul gândirii, subzistă, trăiesc. Regândită şi reformulată, sintagma lui Descartes, atunci putem aserta “Sum, ergo cogito”, deşi tot ce este nu are această calitate. Nu cumva ceea ce B. Spinoza numea esenţa oricărui lucru, efortul de a persevera în mod indefinit în fiinţa sa, constituie condiţia primară a reflecţiei umane? Oare nu se află la baza oricărei cunoaşteri şi a oricărei filosofii efortul prin care tindem să persistăm în mod indefinit în fiinţa noastră proprie? Să fie sentimental tragic al vieţii punctul de plecare personal şi afectiv al oricărei cugetări filosofice? Temeiul logic al actului de filosofare nu rezidă nici în reprezentarea nemijlocită a lumii înconjurătoare, nici în motivaţia tacită, ascunsă a eului, ci în reprezentarea mijlocită sau istorică, aşa cum ne este dată prin limbaj, prin intermediul căruia cunoaştem lumea. Fiecare pentru a gândi, porneşte în mod intenţionat sau nu, în mod conştient sau nu, de la ceea ce au gândit cei care ne-au precedat şi de la ceea ce gândesc contemporanii noştri. Gândirea este o moştenire. Dacă substratul existenţei este fiinţa, dacă substratul temporalităţii este eternitatea, substratul gândirii filosofice îl reprezintă ideile clare. Datorită acestora avem puncte de sprijin şi linii de orientare. Numai că laboratorul de creaţie al acestora îl reprezintă întreaga fiinţă umană. Principiul edificării orientează o sinteză filosofică, în care cunoştinţele sunt tratate sistematic şi în funcţie de afinităţile lor, reunite într-un întreg multiplu de cunoştinţe ce interesează umanitatea. “Căci printr-o minte lucidă – susţine Kant – se înţelege o prezentare luminoasă a cunoştinţelor abstracte şi fundamentale, potrivită cu puterea de înţelegere a intelectului comun”. Cunoştinţele se pot constitui sub formă de certitudini, legate de prezenţa şi acţiunea necesităţii, sub formă de opinii, dependente de contingenţă şi cotidian, cunoştinţe insuficiente atât obiectiv cât şi subiectiv, şi cunoştinţe care alcătuiesc crezul religios, insuficiente obiectiv, dar suficiente subiectiv. E nevoie de filosofie pentru a ne dezlipi ochii, pentru a accede la realităţile prezente, la raţionalitatea – comunicativă, la constituirea eticii comunicării şi stoparea efectelor negative ale imperiului inexorabil al afacerilor şi al impactului copleşitor al culturii mass-media. E nevoie de filosofie pentru a putea întrezării dintr-o perspectivă nouă şi ingenioasă contururile societăţii viitoare, sub presiunea pluralistă a politicilor economice concurente şi a strategiilor de management. Postmodernismul deconstruieşte şi evaluează tradiţia modernistă care l-a produs în aproape toate sferele culturii. În gândirea filosofică europeană, de la Socrate la Descartes, deşi s-au marcat unele mutaţii calitative, printre care trecerea de la cugetarea filosofică focalizată pe prioritatea datului obiectiv ca sistem referenţial la prioritatea subiectului ca instanţă justificativă, analiza limbajului conceptual s-a realizat în mod intermitent, oarecum sporadic până la momentul de răscruce reprezentat de Kant. Printre precursorii postmodernismului putem specifica pe Kant, Hegel, Nietzsche, Heidegger, Wittgenstein etc. Însă, paradoxal, Hegel a blocat mersul constructiv al gândirii filosofice europene. Edificiul său filosofic rămâne pe mai departe impresionat, dar mitul raţionalităţii absolute a existenţei, profesat prin enunţul tot ce e raţional e real şi invers, reprezintă un capăt de drum, o tautologie, un nod Gordian de nedescâlcit. Exerciţiul critic kantian constituie examenul cel mai sever al gândirii filosofice de la Aristotel încoace, certificând că a fi înseamnă a ne subordona apriori-ului conştiinţei transcedentale, atât ca intenţionalitate cât şi ca proces de comunicare. Schemele şi procedeele regulative kantiene nu neagă necesitatea interconectării la realităţile multiple ale lumii înconjurătoare prin valori şi procesul comunicării şi, bineînţeles, prin orizontul de aşteptare. În acest siaj, Heidegger consideră că numai el a situat omul în starea de dezvăluire a fiinţei, deoarece numai el are conştiinţa a ceea ce reprezintă (nu stânca, nu planta sau animalul). Lumea ca existenţă ni se dezvăluie prin fiinţă, îndeosebi prin fiinţa capabilă să se desluşească ca fiinţă proprie şi pe a celorlalţi. El înţelege fenomenologia ca studiul fiinţei şi al fiinţărilor. Fiinţa umană nu este subiect ca ego transcedental. Heidegger încearcă o depăşire a hiatusului dintre subiect şi obiect prin considerarea adevărului ca dezvăluire (aletheia), dincolo de adevărul corespondenţă sau adevărul evident prin modul de formulare. La rândul său, Wittgenstein consideră că din pricina scientismului şi pozitivismului, cultura şi-a pierdut puterea de a exprima valorile umane. Ştiinţa plasează fiinţa umană la periferia existenţei, filosofia trebuie să o reîntoarcă la esenţialitate. Nietzsche, Heidegger, Wittgenstein susţin că filosofia trebuie să fie o cale spre dobândirea înţelegerii culturale, a autocunoaşterii, al unei alternative la neînţelegerile ştiinţifice. Faţă de corelaţiile şi opoziţiile clasice subiect – obiect, raţionalitate unică sau multiplă, adevăr universal sau relativ, cauzalitate liniară şi/sau circulară etc., postmodernismul propune un termen intermediar şi anume acela de context, de proximitate şi, bineînţeles, conceptele şi sintagmele ce derivă de aici: descentrare, diferenţă, alteritate, deconstrucţie, determinare cronotopică, raţionalitate transversală şi tipologia diversă a ipostazelor de comunicare etc. Nimeni nu se poate îndoi sau nega complexitatea realităţilor existente, amfiteatrul vast al determinărilor cronotopice, insuficienţa criteriilor clasice referitor la stabilirea adevărului, matricea comunicării în care sunt prinse toate activităţile umane etc. În dreaptă consecinţă, Angela Botez ridică o suită de întrebări relevante în acest sens: Este postmodernismul o schimbare radicală faţă de modernism? Este el doar o revoltă împotriva exagerărilor moderniste? Este postmodernismul doar o modă comercială, o încercare de laisse-faire sau anything goes cu accentul pe relativitate, fragmentar, discontinuitate? Răspunsul nostru este da şi nu. Da, fiindcă termenul este nefericit ales, în manieră tradiţională, după ceva urmează altceva, fapt ce ilustrează îngustimea cauzalităţii liniare. Nu, deoarece operaţiile logice proprii gândirii filosofice propriu-zise (extrapolare, transcendere, speculaţie) ne determină să optăm pentru termenul de transmodernism. Cel care a încercat să marcheze o falie faţă de epoca modernă sau modernism a fost J. Derrida. Într-o manieră tranşantă el neagă opoziţiile dintre verbal şi scris, minte – corp, intern – extern, bine – rău, accident – esenţă, spaţiu – timp etc. Filosofia nu poate fi ontologie, nici epistemologie, ci doar hermeneutică. Dacă epistemologia se întreabă cum e posibilă cunoaşterea, subliniază Derrida, hermeneutica se chestionează cum e posibilă înţelegerea şi interpretarea. După Derrida, textul nu are un temei transcedental, ci el vizează precum arta secolului XX o transcendenţă goală. Textul nu există fără context. Nu există ceva care să poată fi numit adevăr unic, adevărul este la plural. Pe Derrida nu-l frapează nici puritatea, nici inefabilul. El agreează arabescurile complicatului. Un alt reprezentant de marcă al cugetării filosofice franceze din secolul XX este J. F. Lyotard, care a publicat în 1979 lucrarea cu titlul “La condition postmoderne. Raport sur le savoir.” El este un adept al narativismului restrâns asupra existenţei umane individuale care nu are nevoie de fundamente generale. Şi-a centrat activitatea asupra discursului şi diferenţei, renunţând la ipoteza morţii divine lansată de Nietzsche. O poziţie identică împărtăşeşte şi E. Lévinas, potrivit căruia responsabilitatea faţă de altul primează faţă de totalitate, comprehensiune şi exprimare. Pe o altă linie de evoluţie se circumscrie G. Deleuze, care detaşându-se de raţionalism şi determinism, îşi elaborează propria versiune filosofică prin critica ideilor lui Kant şi Nietzsche. După el filosofia e o disciplină ce se ocupă de concepte şi care nu valorează nimic fără semnătura celui care le crează. În aria filosofiei americane transmodernismul este profesat de R. Rorty, îndeosebi în lucrarea sa “Objectivity, Relativism and Truth”. Ştiinţa nu este un termen abstract, metafizic, în vreme ce realitatea este. Ştiinţa reprezintă o practică umană ce caută metode şi instrumente de cunoaştere. Ea pretinde că trece dincolo de relativitatea existenţei umane. Motiv pentru care Rorty analizează legătura dintre ştiinţă, raţiune şi realitate. El emite pretenţia că ştiinţa nu este model al raţionalităţii, ci al solidarităţii. În mod îndreptăţit, el recunoaşte că nu accedem la realitatea adevărată independent de psihic şi limbaj. “De la Kant la Rorty – remarcă A. Botez – critica raţiunii se constituie drept parte esenţială al oricărei tentative de a face filosofie”. Epistemologia critică, proprie modernismului, s-a bazat pe câteva teze: a) fundaţionalismul; b) teoria reprezentaţională a limbajului; c) ideea autonomiei ştiinţei, pe când transmodernismul prin epistemologia sa analitică încearcă să impună deschideri noi: a) o perspectivă holistică, contextualistă; b) teoria limbajului natural şi al actelor de vorbire; c) ideea proximităţii şi al actelor de vorbire. În mod rezonabil, A. Botez constată primejdiile reale la care se expune “postmodernismul”, subliniem că opţiunea noastră e diferită şi anume aceea a termenului de transmodernism. Astfel, unele primejdii se leagă de dizolvarea totală a subiectivităţii în conversaţie şi a epistemologiei în socio-psihologie şi retorică. Alături sau împreună cu R. Rorty, înnoirea în aria gândirii filosofice americane este adusă de C. O. Schrag. În teoria sa, eul nu este izolat ca un fel de insulă suficientă sieşi, ci se află contextualizat de tradiţie şi practici sociale. Conform acestei poziţionări, el acordă importanţă legăturii inextricabile dintre individ – societate şi cultură. A pune întrebări despre noi înşine, despre ceea ce înseamnă să fiinţăm apare ca un semn distinctiv al fiinţelor ce suntem. Filosofia creativă trebuie să răspundă pluralismului filosofic într-o manieră critic-responsabilă. Astfel, după C. O. Schrag, «logosul transversal» opus celui universal, nu poate să fie decât o ţesătură complexă de existenţe comunicative. Intersectările şi cristalizările «logosului transversal» poate să fie asemenea unei amprente în relief al unei monede bătute. Transmodernismul se situează la antipodul logocentrismului modern. El se pronunţă pentru recunoaşterea pluralismului filosofic, al eterogeneităţii jocurilor lingvistice şi al valorificării unei istoricităţi ce admite relativismul credinţelor şi al practicilor social-istorice. O poziţie deloc neglijabilă ocupă în această confruntare G. Vattimo. Accentuarea crizei marilor teorii metafizice (Kant, Hegel, Nietzsche) a dus la recunoaşterea «gândirii slabe» în filosofie, la inconsistenţa unor norme morale şi la infirmarea unor certitudini cognitive. Sintagma «gândire slabă» este conferită hermeneuticii, calificativ atribuit şi termenului de paradigmă propus de T. Kuhn. Epuizarea miturilor întreţinute de iluminism – bunătatea omului de la natură, admiterea deismului în locul teismului, progresul unic liniar – nu înseamnă sfârşitul istoriei. După cum multiplicarea interpretărilor religioase nu înseamnă negarea religiei, ci sporirea posibilităţilor de alegere. Conform poziţiei gândirii lui G. Vattimo, se poate ieşi din metafizică numai traversând-o. În lucrarea sa “Sfârşitul modernităţii” se referă la posibilitatea unui adevăr dintr-o perspectivă nonmetafizică, ce să depăşească orientarea scientist-pozitivistă şi să reabiliteze metoda hermeneutică a artei şi retoricii. Teoriile ştiinţifice din a doua jumătate a secolului al XIX-lea (evoluţionismul lui Darwin, genetica lui Mendel, teoria câmpului magnetic) au provocat îndoieli cu privire la valabilitatea paradigmei universului-mecanism. Impunerea în prim plan al unor termeni precum adevăr, verificare, obiectivitate, imparţialitate, denotă un loc privilegiat dobândit de ştiinţele naturii în această secvenţă spaţio-temporală. Modernitatea ca pattern a atins anumite limite cognitive şi creative. În secolul XX acest pattern a început să se clatine din pricina unor termeni precum survenire, dislocare, descentrare, alteritate etc. Această fază de tranziţie a fost consemnată sub diverse denumiri, modernitate târzie, postmodernism etc., dar opţiunea proprie este pentru transmodernism. Putem sesiza că este vorba de schimbarea unor accente, de pe anumite concepte şi idei pe altele, de la unicitate la diversitate, de la universalism la pluralism, de la determinismul univoc la organizaţionalism sistemic, de la identitate la alteritate, de la raţionalism epistemologic la constructivism socio-psihologic, de la istorism progresiv la concurenţă multiculturală. “Toate acestea vor face posibilă naşterea unui nou eon spiritual”. Nietzsche vine cu ideea că raţionalitatea nu reprezintă decât un instrument de adaptare a speciei, orientare continuată de M. Foucault. J. Habermas relevă că acţiunea comunicativă este mediul în care se formează lumea trăită a vieţii (Lebenswelt) şi depăşirea limitărilor contingente, cultural-istorice, reprezintă un scop al eticii comunicării. La fel cum fără polifonie nu există muzicalitate, asemănător moralitatea, care izvorăşte din sinele nostru profund, nu se poate afirma fără intersubiectivitate, intercomunicare şi obiceiuri. Pars pro toto (partea pentru întreg) şi contextualismul sunt cerinţe logice profesate de Wittgenstein, care după cum Kant a plecat de la investigarea structurilor formale ca punct de plecare în constituirea experienţei, a considerat că formele de viaţă şi jocurile de limbaj alcătuiesc matricea intersubiectivă ce permite exprimarea lingvistică. El a extins apriori-ul la întreaga paletă a experienţei. Trecând în formarea concepţiei sale filosofice de la atomismul logic la teoria intenţionalităţii şi a relaţiilor interne. Referitor la ceea ce gândirea filosofică numeşte în prezent transmodernism, împărtăşim ideea avansată de A. Botez conform căreia după cum nu există limbaj deasupra limbajelor, text deasupra textelor, raţiune deasupra raţiunilor, la fel nu există o raţionalitate unică. Se impune o terapie în tratarea exagerărilor pe care le întreţine cultura mass-media prin aşa-zisa cultură mozaic. “Televiziunea este primul mijloc cultural care aduce direct în casa individului, laolaltă, trecutul şi evenimentele prezente, simultan, în puncte spaţiale foarte diferite. Televiziunea a impus o nouă realitate, o nouă cunoaştere”, care se substituie ca realitate secundară celei reale propriu-zise. Teoria relativităţii în fizica cuantică, teoremele lui Gödel referitor la imposibilitatea eradicării propoziţiilor indecidabile, cele trei axiome ale lui Watzlawick referitor la organizarea şi funcţionarea procesului comunicării, demonstrează limitele concepţiei empiric-inductiviste în ce priveşte verificarea practică a rezultatelor ştiinţifice, întrucât subiectul participă la constituirea obiectului de cercetare, adevărul fiind întotdeauna în construcţie, ca rezultat al interpretărilor diverse. În ce priveşte comunicarea, nu există un limbaj ideal pentru ştiinţă încât acesta să poată prezenta direct şi neechivoc lumea. În înţelegerea şi comunicarea umană conceptele probabiliste sunt prezente. Limbile vernaculare (originare) nu sunt univoce, iar semnificaţiile din cuprinsul lor sunt contextuale şi holistice. Există grade de definire a semnificaţiilor. De aici rezultă că în nicio ştiinţă nu există termeni «tari» care să nu fie supuşi unor limite estompate. Faptul că limbajul curent, uzual, nu e logic, nu împiedică producerea de argumente logice în cuprinsul lui. Argumente logice se produc mereu în practică, în tribunale, în presă, în şcoli şi universităţi. Ştiinţele socio-umane sunt ştiinţe participative încărcate de valori şi teorii, în cazul cărora contextul este decisiv. Ele pun în practică abilităţile intelectuale şi nu în ultimul rând cele etice. Statuarea propriu-zisă a eticii comunicării ca ipostază majoră a moralei general-umane în prezent, morală pe care R. Descartes o deosebea de morala provizorie necesită, la rândul său, în prealabil, o clarificare de ordin conceptual şi anume disocierea dintre moralitate, morală şi etică. Această disociere este necesară pentru a surmonta confuziile, pentru a putea clarifica orientarea valorică şi stilul de viaţă pe care îl practicăm. Moralitatea nu este nici indusă, nici dedusă, nici experimentată. Ea izvorăşte din sinele nostru profund şi este pur şi simplu trăită. Persistenţa confuziilor dintre morală şi etică de-a lungul secolelor, se leagă de însăşi originea lor etimologică. Termenul de etică provine de la cuvântul elen «ethos», termen care circumscrie nucleul valoric al unui comportament, termenul morală de la cuvântul latin «mores», care desemnează moravuri, obiceiuri, cutume (norme de conduită ale unei comunităţi sau aşezări umane). Morala este deopotrivă produs şi proiect. Ea este produs ca rezultat al intercondiţionării dintre moralitate, amoralitate şi imoralitate. Ea este proiect în măsura în care analizează, critică şi orientează conduita umană prin schimbarea condiţiilor de viaţă moştenite. Spre deosebire de morală, etica este o creaţie eminamente teoretică, produs secund dar nu secundar. Ea este o disciplină relativ autonomă în şi faţă de o concepţie filosofică sau alta. În prezent, ea are un ascendent faţă de moralitate şi morală. Morala (antică, creştină, modernă) s-a constituit ca un ansamblu de norme adaptate şi recunoscute de diferite comunităţi umane, în diferite perioade sau etape ale evoluţiei social-istorice proprii umanităţii, pe când etica este aceea care caută să înţeleagă originea, scopurile, justificarea şi principiile întemeietoare pentru descifrarea acestor norme morale. În acest sens, Bernard Williams distinge între scopuri (bine, rău etc.) şi concepte dense (toleranţă, demnitate, dreptate etc.), care necesită reflecţie în perspectivă. Morala circumscrie, desemnează ceea ce, în ordinea binelui şi răului, se raportează la norme, la imperative, la permisiuni şi interdicţii, pe când “Etica desemnează registrul intenţiei, al scopului care locuieşte relaţia dintre subiect, altul şi instituţie”. În cuprinsul eticii se induce stima de sine şi solicitudinea pentru altul. Comparativ cu “etajarea” structurii fenomenului moral, îndeosebi cu teritoriul eticii, materia concretă a moralităţii este eterogenă, cu tendinţe contradictorii, convergentă şi divergentă în acelaşi timp, iar exigenţa reciprocităţii cu altul pentru morală nu depăşeşte ambiguitatea unor confuzii reale şi posibile. Ierarhia valorilor umane nu este absolută şi tocmai acest fapt determină insuficienţa moralei. Etica există datorită moralei şi nu invers. Făgaşurile de constituire, cristalizare şi evoluţie a moralităţii şi moralei determină constituirea diferitelor tipuri de etică. Există norme care pun problema înţelegerii lor, şi din pricină că interpretăm diferit lumea, apare necesitatea identificării unor norme comune care să permită înţelegerea şi apropierea dintre oameni. Ca atare, nu există etică fără asumarea riscurilor, fapt de neocolit şi pentru etica comunicării. La nivel inferior sau în subsidiar faţă de morală şi etică, moralitatea marchează procesul ontogenetic al fiinţării umane, de la inocenţa ce se manifestă prin sentimentul pudorii în copilărie, la sentimentul ruşinii ce caracterizează vârsta adultă. Moralitatea acompaniază deopotrivă maturizarea psiho-intelectuală şi îndeplinirea unui status social prin participare, adaptare, integrare şi diferenţiere. Morala poate avea amprente religioase diferite, chiar dacă s-a constituit morala laică în prima jumătate a secolului XX. Morala marcată de conotaţii religioase poate să conducă la purificare şi sfinţenie, pe când morala laică se soldează cu respectul şi aprecierea demnităţii umane. Dacă morala este analitică, întrucât incinta ei o constituie moralitatea factologică, cotidiană, practic inepuizabilă, etica se constituie ca sinteză, adică porneşte de la virtuţile morale pe care ni le propune (morala antică, creştină, modernă), dar le subordonează celor noetice, putere de înţelegere, de cernere şi discernere, de totalizare şi esenţializare a cunoştinţelor, de sistematizare şi convingere prin rafinament. Morala analizează, critică şi orientează peste tot în spaţiul vieţii personale şi publice, ea este prezentă în perioade mari de timp, pe când etica este un corpus teoretic, un fel de deontologie profesională, tinzând prin abstractizări şi generalizări spre o posibilă universalizare. Morala se întemeiază pe certitudini existenţiale, pe raţional şi iubire. Etica are ca temei principiul încercării şi erorii, adică îndreptarea greşelilor săvârşite de educaţie. Ea ţine seama de temeiul antropologic al fiinţei umane, de calităţile sale intrinseci, constitutive, şi cele extrinseci, de constituire prin obiectivare. Psihismul uman se manifestă ca totalitate diferenţiată la nivel inconştient, preconştient, conştienţă şi conştiinţă. La nivel inconştient psihismul uman se caracterizează prin pulsiuni şi impulsuri, substratul primar al psihismului uman. La nivel preconştient prin materia sau tumultul dorinţelor care în principal sunt concupiscente, comune şi rezonabile. Conştienţa se structurează prin eul de moment, imaginar şi socializat, adică în funcţie de perceperea şi priceperea realului. La nivel superior acţionează conştiinţa sub forma conştiinţei psihologice sau martor şi sub forma conştiinţei judecător sau morală. Departajarea clară între morală şi etică nu se realizează până la capăt dacă nu avem în vedere tipurile de adevăr la care recurgem în regimul vieţii cotidiene (ştiinţific, filosofic, teologic etc.) şi valorile la care ne raportăm. În cazul adevărului ştiinţific există simetrie între gândul reflectant şi ceea ce e reflectat. În cazul adevărului filosofic există un raport asimetric între gândul reflectant, care nu poate să dea seamă integral, de ceea ce este reflectat. Adevărul teologic iese din tiparele comune ale cunoaşterii umane, raportându-se în mod ipotetic la o entitate divină printr-o comunicare posibilă prin revelaţie. O certitudine existenţială este faptul că valorile nu pot fi indexate. Împărăţia lor se extinde de la stâncă la nor, de la un deviz care stabileşte preţul unui produs, la o idée deschizătoare de noi perspective. Specia valorilor morale porneşte de la deziderabilitatea binelui public până la crearea şanselor egale pentru fiecare valorificând sinele propriu şi ţinând seama de binele diferitelor categorii socio-profesionale. Valoarea se constituie prin semnificaţiile ce le atribuim sensului unui lucru, unei fapte, unei opere sau persoane. Valoarea rămâne indecidabilă în absenţa contextului de manifestare, a relaţiilor şi corelaţiilor dintre subiect şi obiect. O valoare nu poate fi reprezentată izolat fără să avem în vedere un sistem sau o scară de valori. Nu există valori adevărate sau false, ci doar pozitive şi/sau negative. Filosofia se justifică de îndată ce există întrebări-problemă, tematizări, deschideri de noi perspective. În acest orizont de aşteptare se înscrie şi etica. La ce serveşte tehnologia informatică? Ce efecte are asupra fiinţei umane, societăţii şi asupra mediului înconjurător? Aria acestor probleme se extinde dincolo de prezenţa şi acţiunea tehnologiilor existente. Unele efecte ale fenomenelor de civilizaţie şi cultură pot fi de durată, iar consecinţele lor nebănuite. O adaptare pasivă sau din considerente strict formale, convenţională, fără angajament responsabil, nu poate preîntâmpina survenirea catastrofelor, fie ecologice, fie de alt gen. E nevoie nu numai de un comportament liber, democratic şi responsabil, ci de unul care să dea dovadă de creativitate. Simularea, imitaţia, mimetismul, ajută la conservare, la imaginea a ceea ce vrea să pară cineva, dar nu la o înfăptuire de ordin creativ. Aceasta necesită imaginaţie, mobiluri adânci, intenţii clare, eforturi preluate şi mijloace corespunzătoare. O asemenea efervescenţă poate să ducă la prototip, la o anumită operă, iar câteodată şi la capodoperă. Imaginaţia ne ajută să răspundem la întrebarea lui Noica: Cum este cu putinţă ceva nou? Sensus percepit, imaginatio representat, cogitatio format (simţurile percep, imaginaţia reprezintă şi gândirea pune în formă) considera Toma d’Aquino. Kant identifică rolul median al imaginaţiei între sensibilitate şi intelect, asociind-o cu visul şi creaţia artistică. Nu putem pătrunde lumea aşa cum este, ci numai dacă elaborăm idei care orientează privirea noastră asupra ei. K. Popper consideră că numai dacă testăm teoriile ştiinţifice prin falsificare, adică numai dacă identificăm erorile comise putem avansa mai departe, ceea ce înseamnă că lumea nu este în totalitate construcţia noastră şi că o idée nouă este doar un instrument de cunoaştere. Wittgenstein recunoaşte filosofiei un rol terapeutic: clarifică gândirea, elimină ideile obscure, examinează «jocurile de limbaj» şi asigură comunicarea punctelor de vedere. Asistăm la înmulţirea opoziţiilor binare: real contra virtual; sensibil contra inteligibil sau invers; imagine contra concept; profan contra sacru; pregătire contra previziune; iterativ contra creativitate. Aceste situaţii conflictuale pot fi rezolvate. Nu suntem siguri dar merită să încercăm. Cunoaştem în mod nedezminţit faptul potrivit căruia creativitatea este corolarul fiinţării umane. Putem accepta ca situaţie fără ieşire gândirea etică limitată între prudenţa lui Horaţiu «Est modus in rebus» (există o măsură a lucrurilor, respect-o!) şi precauţia lui Descartes (în caz de îndoială, abţine-te!)? E dificil să acceptăm sau să recunoaştem acest impas în lumea actuală când aglomerarea şi fluidizarea schimbărilor şi evenimentelor, când globalizarea comunicării prin mass-media şi reţeaua reţelelor (internetul) necesită asumarea proceselor şi a riscurilor ce decurg de aici precum şi a consecinţelor pe care pot să le aibă. Etica nu poate abandona sau părăsi avanpostul în care se află, confruntarea cu acest complex de situaţii, decizia care trebuie luată în virtutea unui nou principiu: chiar dacă nu cunoaştem întregul evantai de posibilităţi, toate alternativele, a lua o decizie în cunoştinţă de cauză e necesară şi nu conform unor porniri şi interese meschine. Abţinerea şi resemnarea nu sunt mijloace sigure întotdeauna. “Orice filosofie – consideră M. Runcan – se încurcă sau se blochează în etică”. Nu este aşa dacă dispunem de o instrucţie etică în prealabil, dacă cunoaştem legislaţia în vigoare şi putem separa justul de injust. Nu-i un garant suficient dacă nu avem încredere în propriile forţe, să nu avem încredere în gestul etic şi implicit în etica înţeleasă ca sistem. Teoreticianul eticii tehnologice Hans Jonas considera că profeţia primejdiei e făcută pentru a evita ca ea să se producă. Ceea ce este în joc este însăşi cursul vieţii şi destinul nostru. Marea problemă etică pe care ne-o propune H. Jonas în lucrarea sa (“Le principe responsabilite”, 1997, Ed. Cerf, Paris) este una de ordin colectiv: Cum să supravieţuim în calitate de specie? Cum să facem ca urmaşii să poată trăi? El a ajuns cunoscut prin propoziţia: “noi împrumutăm pământul copiilor noştri”. Tehnologia aduce confort şi e fiabilă, dar câteodată există unii care consideră firesc să se producă o «pană», fără să se aibă în vedere ce se poate întâmpla în viaţa cotidiană din marile oraşe. Nu întâmplător un gânditor român şi critic de marcă, R. Enescu, reproşa postmodernismului superficial dezexistenţializarea, dezontologizarea limbajului şi punerea lui sub semnul formalismului. Conceptul ne permite luarea distanţei, reculul necesar pentru a gândi mai bine. Fără o armătură conceptuală nu putem vorbi de etică. Ea nu-şi poate realiza menirea de a deosebi esenţialul de accesoriu. Ca atare, etica se opune postmodernismului superficial care face apel la conştiinţa lasă să treacă, lasă să meargă, să acceptăm dezordinea şi anonimatul. «Briciul lui Ockham» este un principiu relevant pentru gândirea etică: nu trebuie multiplicate conceptele fără necesitate. Comunicarea, dezbaterea, dialogul, comuniunea, încrederea şi solidaritatea sunt puncte de sprijin ale oricărei etici, fie că se aplică în lumea afacerilor, fie în domeniul mass-media, fie în alte domenii ale activităţii umane. “A identifica şi formula coordonatele acestui timp este, în fond, misiunea de azi a filosofiei”. Nu putem trăi nici la nivelul vieţilor noastre personale şi nici la nivelul afacerilor publice în acvarii. Depăşirea opoziţiilor binare şi formularea unor comandamente etice care să impună preponderenţa sorţilor pozitivi în defavoarea celor negativi, implică fiinţarea umană cu ceilalţi, cu lumea valorilor şi lumea înconjurătoare. Viaţa este mult mai complexă decât o subiectivitate insulară, monadică, ea solicită toate valenţele psihismului uman multinivelar, potenţialul dinamic al acestuia, fluxul şi refluxul în care sunt prinse intenţionalitatea, hora semnificaţiilor, valorilor şi scopurilor. Pragul psihologic al deciziilor umane trebuie depăşit, după cum şi cercul de vrajă al subiectivismului. Finalitatea vieţii mentale se leagă de acţiuni şi nu de acte reflexe. Fiinţarea umană este unica fiinţare ce se raportează la sine prin intermediul unei înţelegeri a fiinţei, având ca substrat temporalitatea, fapt care face ca fiinţarea umană să fie marcată de «istoricitate». “A trăi liber nu e un dat natural al omului, ci e o competenţă care se câştigă trudnic, prin educaţie şi experienţă personală, prin încercări, rateuri şi reuşite, asemeni tuturor demersurilor esenţiale ale destinului uman”. Judecata morală rămâne mereu urmărită de suspiciunea pe care o întreţine recomandarea biblică: “Nu judeca pe alţii, ca să nu fii la rândul tău judecat”. Judecata morală e busola care ne poate duce spre «capul bunei speranţe». Nu se poate pune peste ea lespedea păcatului şi osândei. Judecăţile morale, rod al experienţei şi reflecţiei, deopotrivă pot fi obscurizate de o încărcătură afectivă prea puternică, estompare ce se poate extinde asupra motivaţiilor reale şi asupra urmărilor pe care le au. De regulă judecata morală este în aval şi nu în amonte. Aceste dificultăţi cu care se confruntă judecata morală nu trebuie să ne ducă la concluzia că ea este greu de formulat sau aproape imposibil. Actul judecăţii morale necesită disciplină şi responsabilitate faţă de obligaţii şi drepturi, faţă de permisiuni şi interdicţii. E nevoie, de asemenea, de articularea coerentă a ierarhiei valorilor morale, fapt care permite dezicerea de relativism. Judecata morală nu este nici mai mult, nici mai puţin decât un punct de vedere referitor la faptele personale sau la faptele celorlalţi, aprecieri bazate pe valorizarea cerinţelor binelui personal şi comunitar. În acest sens, Manfred Riedel, în lucrarea “Norma şi judecata de valoare”, propune asumarea «experienţei finitudinii» prin prisma intercondiţionărilor dintre limbajul natural, ştiinţific, artistic şi filosofic. Acest aliniament valoric e împărtăşit şi de K. Otto-Apel, care la rândul său, consideră că într-o lume care nu este un cosmos încheiat, într-o viaţă ce trebuie trăită cu faţa înainte, teoria şi praxisul sunt intim unite. În orice faptă intervine comunicarea interpersonală ce se realizează prin reflecţie şi angajament. Matricea comunicării care mijloceşte toate activităţile umane constituie fundamentul eticii comunicării şi mass-media. Etica, la fel ca şi filosofia, care se bazează pe virtuţile prefixului «trans» nu răspunde unor cerinţe conjuncturale, deoarece transcenderea împreună cu extrapolarea şi speculaţia sunt componente constitutive ale gândirii filosofice. Transmodernismul permite fuziunea dintre ethosul aristotelic ca reunire de calităţi şi valori umane: înţelepciune (phronesis), virtute (arete) şi bunăcredinţă (eunoia) şi ethosul creştin, elanul afectiv bazat pe iubire, substituirea legii talionului sau răzbunării (ochi pentru ochi, dinte pentru dinte) cu legea iertării (la rău să răspunzi cu bine) şi cu cel transdisciplinar. Ethosul creştin este o permanenţă la fel ca raţionalitatea-comunicativă profesată de ştiinţele actuale. E de luat în seamă suspinul fiinţei chinuite, plânsul tăcut sau manifest al oamenilor suferinzi, loviţi de soartă, marginalizaţi. După succesiunea modelelor umane propuse de morala antică (înţeleptul), morala creştină (sfântul), morala modernă (cetăţeanul), în prezent, e nevoie nu de expert, nu de manager, ci de comunicarea bazată pe consistenţa argumentelor, de normalitate, de conjugarea între identitatea naţională, regională şi universală, de toleranţă şi un orizont valoric viabil, autentic, al fiinţării umane. Postmodernismul mimetic, superficial, comercial e întreţinut de acceptarea căderii fiinţei umane în banal şi derizoriu, de «omul recent» care a părăsit calea adevărului, al comandamentelor etice provenite din căutări milenare, cedând în faţa noianului de divertismente. Termenul de transmodernism preia fuziunea indispensabilă dintre ethosul aristotelic, creştin şi cel transdisciplinar propus de J. Piaget, E. Morin, iar la noi de B. Niculescu şi T. Codreanu. El deschide o altă perspectivă în şi faţă de procesul globalizării în respectul pluralităţilor identitare, în recuperarea originilor, a ritmurilor arheale proprii etnicului, etnosului şi ethosului. “Transdisciplinaritatea marchează un nou eon în istoria culturii şi civilizaţiei”. Lumea nu e transparentă în sine fără dialog. Oportunismul, comportamentul utilitarist sau chiar mercantil nu poate fi stopat decât prin dobândirea trăirilor-tip, cristalizate în mod constant, trecând de la aptitudini la atitudini, de la reacţiile intempestive ale temperamentului la afirmarea tăriei de caracter. Numai omul de caracter nu renunţă la încercare. Căci, după cum specifică Sf. Augustin, “Acela care se pierde în pasiunea sa este mai puţin pierdut decât acela care şi-a pierdut pasiunea”. CAPITOLUL II Premise ale constituirii eticii comunicării: moralitatea, comunicarea şi argumentarea Considerăm că aceste trei concepte sunt puncte de sprijin în constituirea eticii comunicării. Moralitatea izvorăşte din sinele nostru profund şi nu se poate legitima rezumându-se doar la intenţionalitatea actului de conştiinţă, adică intrasubiectiv. Ea se justifică prin intersubiectivitatea şi intercomunicarea relaţiilor interpersonale şi nu în ultimul rând instituţionalizate. Procesul comunicării reprezintă matricea în care sunt prinse toate activităţile umane, mijlocind in extenso reproducerea socio-culturală a societăţii. El înlesneşte structurarea moralităţii ca fenomen distinct al vieţii umane şi permite afirmarea plenară a sensului fiinţei umane în lume. Argumentarea, la rândul său, îngăduie expunerea de motive, norme, cerinţe şi principii ce călăuzesc condiţionarea şi, uneori, interferenţa intimă dintre moralitate şi comunicare. A. Conceptul de moralitate Iniţial, starea de moralitate la fel ca şi limbajul, s-a constituit ca operă spontană şi colectivă. Abia din perspective actuală putem identifica într-o manieră mai sistematică sfera şi conţinutul conceptului de moralitate, notele sale esenţiale ca prezenţă permanentă, de-a lungul mileniilor, a comportamentului şi culturii umane. Înrădăcinarea în existent a proprietăţilor constitutive, precum sensibilitatea, intelectul, raţiunea, voinţa, libertatea şi conştiinţa, sunt acele proprietăţi care au ca fundament al experienţei şi manifestării lor structura realităţii ca ordine determinată, în-curs-de-determinare şi determinantă. Universul nostru existenţial este alcătuit din trei lumi relativ diferite şi autonome: lumea înconjurătoare, ca realitate de fundal, lumea trăită a fiinţării personale şi comunitare şi lumea valorilor. Ultima are un parcurs asemănător constituirii conceptului de moralitate. Existenţa ca sistem referenţial de neocolit, ca suport obiectiv pe care concreşte sistemul social, lumea civilizaţiei şi culturii umane ca leagăn al plămădirii fiinţei umane, a permis şi constituirea moralităţii. Analiza conceptului de moralitate o facem din două perspective distincte: perspective religioasă şi cea filosofică. Specificăm, de asemenea, în prealabil că distingem între moralitate, morală si etică, iar geneza, manifestarea şi maturizarea conceptului de moralitate o urmărim în principal în aria culturii europene şi numai sporadic, ca termen de comparaţie ne referim la alte surse sau arii de cultură. În lucrarea “An interpretation of Religion”, John Hick propune un criteriu valoric de cercetare şi aprofundare a credinţelor religioase. El distinge între o perioadă preaxială, până la apariţia creştinismului, perioada axială, odată cu manifestarea propriu-zisă a acestuia şi perioada postaxială care circumscrie evoluţia ulterioară a credinţelor şi practicilor religioase până în prezent. Acest criteriu ne permite să facem o paralelă cu evoluţia gândirii filosofice şi a celei ştiinţifice, îndeosebi a ştiinţelor socio-umane. Conceptual de moralitate rămâne pe mai departe un concept «viu», deschis, determinând modul de manifestare şi constituire a moralei şi eticii. Înţelegerea conceptului de moralitate necesită reexaminarea atentă a tezelor elaborate până în prezent despre fiinţa umană. Fiinţa umană nu este nici o fiinţă raţională, nici o fiinţă iraţională, ci ea poate să devină rezonabilă. După cum relevă G. Bastide “constituirea moralităţii nu poate fi decât o operă umană care implică prezenţa tuturor, pentru fiecare şi a fiecăruia pentru toţi”. Dar preistoria precede istoria, după cum prereflexivul, în mod genetic, reflecţia, căreia îi asigură materia luării de conştiinţă. “Ontologia trăită în mit este prealabilă oricărei disocieri”. Iniţial întreaga realitate e inclusă într-o singură ordine, fără să se distingă între natură, cultură şi valoare. Formă a reprezentării mitul este şi o formă de organizare a acţiunii. Mitul a permis speciei umane să supravieţuiască timp de milenii. Experienţa miturilor ca expresie a sacrului a situat şi orientat fiinţa umană în absolut, iar prin practicile de ritual transcendenţa era trăită în imediat. Experienţa eului se afirmă posterior experienţei primare a umanităţii. Cultura preistorică este anterioară scrierii. Mineralul suportă pasiv eroziunea transformărilor fizice şi chimice. Vegetalul posedă o dezvoltare proprie, supusă anumitor ritmuri naturale, de la germinaţie la fructificare şi moarte. Evoluţia şi adaptarea, proprii speciilor animale, sunt mijloace de înmagazinare a modificărilor survenite. La animal întâlnim cele două aspecte complementare ale timpului: asimilarea experienţei dobândite şi iniţiativa în raport cu realităţile lumii înconjurătoare. Astfel, trecutul se organizează în obişnuinţe, individuale şi specifice; prezentul se înscrie în orizontul imediat al acţiunii, iar viitorul are ca orizont jocul predispoziţiilor sau al instinctelor. După cum într-o manieră profundă şi originală consideră Al. Surdu, existenţa şi îndeosebi subsistenţa aionică (permanentă) sunt primordii ale lumii înconjurătoare. La fel, timpul nu are nici început, nici sfârşit. Noi suntem în timp, adică temporalitatea umană permite conceptualizarea experienţei. Experienţa umană, pe lângă nivelul biologic al fiinţei, dispune de un nivel cultural, ceea ce înseamnă că omul trăieşte într-un mediu creat de el, inclus între limitele mediului natural. Fiinţarea culturală şi istorică îşi pune amprenta asupra celei biologice, adică asupra naturii umane. Omul concret se caracterizează prin participarea la evoluţia realităţii culturale şi prin istoricitatea devenirii sale personale. “Umanitatea a intrat în istorie atunci când omul a luat cunoştinţă de propriul său destin sub semnul istoricităţii devenirii”. «Jus naturale», ordinea cosmică, precede şi determină «jus gentium», dreptul oamenilor. Ideea de lege constituie luarea în posesie a realităţii de către reflecţia umană. Ideea unei legi morale a fost formulată aproape în aceeaşi secvenţă spaţio-temporală de Budha, Confucius şi Socrate. Dar înaintea lor a fost Moise. Legea a fost dictată legislatorilor de către divinitate. «Embriogeneza» moralităţii în perioada preaxială s-a constituit în funcţie de o justiţie absolută. Experienţa originară a sacrului dă naştere religiei. El se situează dincolo de bine şi de rău. Misterul circumscrie o inserţie a omului în totalitatea care îl înglobează. Misterul ca esenţă a sacrului, după Rudolf Otto, este ambivalent, exprimă în acelaşi timp teamă şi cutremurare, ameninţarea cu moartea şi promisiunea de har. Experienţa religioasă şi credinţele pe care le generează, îndeosebi crezurile religioase, reprezintă o dimensiune supranaturală în raport cu morala umană. Sacrul trăit se găseşte în centrul oricărei religii. Experienţa sacrului este experienţa unei relaţii vii cu transcendentul, ca «misterum tremendum et fascinans» ca inefabilul divin. Conştiinţa mitică este o percepţie a imediatului, religia ne propune autoritatea medierii. Universul religiei este un univers al distanţării şi unităţii pierdute. Prin codurile scrise se pune capăt tradiţiilor ancestrale. Elementul mitic este urmat de cel revelat. Revelaţia se face din iniţiativă transcendentă, într-un anumit moment al istoriei. Trecerea de la elemental mitic la cel revelat, ulterior de la bunul simţ la judecată, circumscrie «embriogeneza» moralităţii în marile religii ale lumii. A crede în Dumnezeu înseamnă a admite că ordinea morală şi juridică a societăţii are o origine divină. Gândirea monoteistă din India, China şi Grecia, s-a oprit în fazele incipiente şi nu s-a mai dezvoltat. Monoteismul s-a coagulat numai în acele tradiţii religioase influenţate de vechea credinţă a Israelului, adică în iudaism, creştinism şi Islamism. Din perspectivă religioasă descoperim unele prefigurări ale conceptului de moralitate în civilizaţiile şi culturile vechi, arhaice, care premerg religiilor monoteiste. Astfel, la egipteni întâlnim o prefigurare a vocii interioare (daimonion), despre care s-a pronunţat ulterior Socrate, prin remarca că inima este singurul zeu sau instanţa care dacă este mulţumită de faptele noastre înseamnă că am acţionat bine. Prin intermediul confucianismului, civilizaţia şi cultura chineză subliniază virtuţile morale ce vor deveni ulterior definitorii pentru morala antică (prudenţa, justeţea, bunăvoinţa, ordine, înţelegere). Nu întâmplător maxima profesată de Confucius susţine: “Bogăţia împodobeşte casa, virtutea îmbogăţeşte omul”. Unele aspecte ale moralităţii sunt sesizate de brahmanism, hinduism şi budism, în spaţiul civilizaţiei şi culturii indice. Teama faţă de răsplata divină menţine moralitatea. Brahmanismul acceptă minciunea dacă de aceasta depinde viaţa, pe când budiştii nu o acceptă, chiar cu riscul vieţii. Hinduismul recomandă: “Gândeşte cum trebuie şi trăieşte cum poţi”, adică nu admite un curs unitar între experienţă şi reflecţie. Budismul, prin dezvăluirea caracterului intelectual al moralităţii, se apropie de creştinism. El se pronunţă pentru eliberarea de pasivism şi egoism, considerându-se în raport fratern cu lumea înconjurătoare. E suficient să ne gândim la maxima: “Tat twam asi” (şi tu eşti acela). Religia iudaică timpurie a fost marcată de două evenimente importante: exodul din Egipt şi cucerirea Canaanului. Aşezarea temporară la poalele muntelui Sinai a permis poporului evreu să devină naţiune prin alianţa încheiată cu Iahve. Această alianţă a permis elaborarea decalogului, regulile de construire ale cartului, organizarea preoţiei, instituirea jertfelor şi respectarea sărbătorilor. Spre deosebire de celelalte mari religii ale lumii, îndeosebi faţă de cea egipteană, chineză şi indică, bazate pe reprezentări cosmologice, religia lui Israel este o religie revelată. Decalogul (cele zece porunci) constituie parafarea legământului. Iahve i-a dat lui Moise prima copie a decalogului pe muntele Sinai. Moise a sfărâmat cele zece porunci când a văzut că poporul lui Israel adora un viţel de aur turnat. După ce a fost pedepsit pe merit, poporul lui Israel a fost salvat de la nimicire de rugăciunea mijlocitoare a lui Moise. Iahve i-a poruncit să procure două table de piatră, pe care a scris din nou decalogul, care a fost aşezat mai târziu în chivotul legământului. Religia iudaică a fost din punct de vedere moral superioară celorlalte religii ale antichităţii. Ea a trecut prin trei faze distincte, faza timpurie, faza profetică şi faza formalismului moral. Dacă faza timpurie se leagă de formularea şi acceptarea decalogului, faza profetică marchează ascendenţa lui Iahve: El a fost bun în toate purtările sale faţă de poporul lui Israel; El este răbdător şi milos faţă de păcătoşi; El este nu numai Dumnezeul lui Israel, ci al tuturor neamurilor. Iată ce spune profetul Isaia în acest sens: “Spălaţi-vă deci şi curăţaţi-vă! Luaţi dinaintea ochilor mei faptele rele pe care le-aţi făcut! Încetaţi să mai faceţi răul! Învăţaţi-vă să faceţi binele, căutaţi dreptatea, ocrotiţi pe cel asuprit, faceţi dreptate orfanului, apăraţi pe văduvă!” Iahve are drept trăsătură fundamentală dreptatea şi tocmai de aceea cere dreptate de la oameni. “Deuteronomul” este o sinteză între religia iudaică timpurie şi aceea a profeţilor. Treptat, profeţii părăsesc poziţia lui Amos – dreptate şi nu ritual – şi impun poziţia de compromis a «Deuteronomului» – dreptate şi ritual. Pentru ca odată cu apariţia fariseismului acest dicton să cunoască permutări semnificative: ritual şi dreptate, finalmente ritual şi nu dreptate pe vremea sofiştilor din perioada lui Socrate. Interpretarea vieţii de către Vechiul Testament, în afară de etapa timpurie a religiei iudaice şi scrierile profeţilor, o întâlnim tălmăcită în «Cartea lui Iov», Psalmi şi Ecleziastul. Toate aceste scrieri conchid că numai omul temător de Iahve are acces la înţelegere şi înţelepciune. Conceptul de moralitate nu poate fi dedus nici din ontoteologie, nici din ontologie, nici din axiologie, nici din mersul istoriei. Preistoria şi prefigurarea unor aspecte sporadice ale moralităţii în marile religii ale lumii, îndeosebi în cazul religiei iudaice, nu ne dezvăluie constituirea acestui concept, ei doar o schiţează într-o manieră succintă. Moralitatea izvorăşte din sinele nostru profund şi dobândeşte liniile esenţiale ale genezei sale prin încrucişarea şi ulterior separarea celor două perspective, religioasă şi filosofică. La acest proces de constituire al moralităţii contribuie psihismul uman ca totalitate, relaţiile interpersonale datorită interacţiunilor şi comunicării, trecerea de la cultura arhaică, mitică, bazată pe tradiţiile ancestrale şi comunicarea orală, la cea scrisă, însuşită şi difuzată. În prim plan se impune din acest moment fiinţa umană nu doar ca experienţă trăită sau experimentată, ci experienţa aflată sub controlul reflecţiei şi structurată de efortul de realizare al unui ideal. Este o eonaţie falsă să identifici moralitatea cu moravurile sau obiceiurile societăţii. Este un crez fals să consideri că nu există o moralitate comună, «vie», deschisă, ci doar moralitatea acestui grup sau al uneia din societăţile care s-au perindat pe scena istoriei. Nervul central al moralităţii îl constituie efortul de realizare al unui ideal, efort ce solicită condiţiile interne ale moralităţii: libertatea, voinţa şi conştiinţa. Experienţa libertăţii parcurge mai multe faze, de la aceea a spontaneităţii vieţii psihice sau raţionale, până la cunoaştere, identificare şi stăpânirea-de-sine. Am ajuns într-un moment cheie al înţelegerii conceptului de moralitate. Dintre proprietăţile intrinseci ale fiinţei umane, voinţa a suscitat cele mai multe semne de întrebare, atât pentru filosofi şi antropologi, cât şi pentru psihosociologi. Dacă atenţia şi memoria sunt facultăţi psihice pur şi simplu, voinţa nu este o asemenea facultate psihică. Ea include într-un tot unitar un mănunchi de tendinţe, un nisus formativus al psihismului uman. De abia acum teza formulată în primul capitol, potrivit căreia fiinţa umană nu e nici raţională, nici iraţională, ci trebuie să devină rezonabilă, ni se dezvăluie în lumina sa adevărată. Voinţa este o rezultantă a conjugării dintre voinţă, voire şi voit. Voitorul (acela care vrea) este fiinţa umană concretă cu calităţile şi slăbiciunile sale; voirea este interpătrunderea intimă în creuzetul fiinţei umane a pulsiunilor, impulsurilor, mobilurilor şi motivelor; voitul implică urmărirea scopurilor de către conştiinţă în calitate de martor – conştiinţa psihologică şi judecător – conştiinţa morală. Între sine şi conştiinţă se manifestă psihismul uman în totalitatea sa. Acesta se configurează pe şi la patru nivele distincte: inconştient; preconştient; conştienţă şi conştiinţă. Inconştientul ca substrat iniţial al psihismului uman, ca fiinţare în subsidiar al acestuia, rezidă în pulsiuni generate de instincte şi impulsuri actualizate de prezenţa şi acţiunea stimulilor obiectivi. Preconştientul constă în tumultul sau masa dorinţelor şi aspiraţiilor, care în principal se manifestă sub forma a trei clase de dorinţe: dorinţe concupiscente, al căror izvor este libidoul sau apetenţa sexuală; dorinţe comune generate de normalitatea vieţii precum sănătatea, norocul şi reuşita; dorinţe rezonabile, legate de adeziunea afectivă faţă de idealurile morale. Conştienţa se leagă de conştientizarea parţială al acestor dorinţe şi aspiraţii sub forma a trei ipostaze ale eului personal: eul de moment, care se referă la trăirile de aici şi acum, trăiri neconştientizabile în totalitate; eul imaginar care se identifică cu ceea ce am putut fi dar n-a fost să fie şi cu ceea ce urmează sau dorim să fim; eul socializat, care se referă la deprinderile şi obiceiurile pe care le respectăm ca urmare a participării prin integrare la viaţa comunitară. În sfârşit, conştiinţa sub cele două forme principale (conştiinţa psihologică şi morală) instanţă prin care ne definim ca individualitate, persoană şi/sau personalitate. Moralitatea se constituie pornind din incinta sinelui şi conştiinţei ca instanţă intrapsihică superioară în perimetrul existenţei personale, pentru a se afirma propriu-zis în perimetrul existenţei sociale prin relaţiile interpersonale, de intercomunicare, de valorificare şi, finalmente, prin relaţiile instituţionalizate. În acest excurs se subordonează involuntarul faţă de voluntar, spontanul faţă de conştient, convenabilul faţă de oportun, ilegalul faţă de legal sau invers, iraţionalul faţă de rezonabil şi ilegitimul faţă de legitim. Căci, după cum consideră J. Habermas: “moralitatea nu decurge nemijlocit din raţionalitatea teleologică”. Conştiinţa ca instanţă psihică superioară are în subordine tendinţele întreţinute de pulsiuni şi impulsuri, intenţiile întreţinute de dorinţe şi aspiraţii şi nu în ultimul rând, raţionalul-comunicativ prin coordonarea eforturilor şi actelor în vederea unei participări integrative şi responsabile. Procesul comunicării permite deschiderile sinelui, adică stările interne ale psihicului, îngăduie conştiinţei să devină sursă de semnificaţie şi valoare. Conceptul de moralitate nu se reduce la înclinaţii de ordin instinctual, la impulsuri elementare comune tuturor oamenilor, la ceea ce este trăit (Erlebnis) la obişnuinţe, nici la o stare ideală de ordin atemporal. “Este necesar să trăim în societate – şi aceasta e o nevoie înnăscută, nu doar o necesitate tehnologică – şi dacă trăim în societate, anumite consideraţii morale sunt implicate de vieţile noastre”. Morala antică nu a reuşit să înţeleagă conceptual de moralitate deoarece a voit să-l explice fie în funcţie de naturalismul cosmic, fie pornind de la exigenţele intrinseci ale naturii umane în general. Morala creştină, prin reprezentantul său cel mai demn, Iisus (“Viaţa şi-a petrecut-o în peregrinare pe o fâşie îngustă de pământ între Capernaum şi Ierusalim”a reuşit să moralizeze un întreg continent, să descopere dimensiunea interioară a moralităţii (elanul afectiv bazat pe iubire) şi să propună ca instanţă superioară necondiţionată, universală, – divinitatea. Suntem, indiferent că recunoaştem sau nu, ceea ce ne-a făcut trecutul, şi nu putem neglija sau uita acea parte a noastră ce s-a format din relaţia cu fiecare stadiu al istoriei noastre. Dispoziţiile spontane se află la baza moralităţii, dar cunoaşterea-de-sine, comunicarea şi socializarea treptată a fiinţei umane, a permis constituirea conţinutului cognitiv al moralităţii îndeolaltă cu limbajul ca produs cultural. Viaţa morală nu a fost şi nu este ceva coagulat într-o stare definitivă, odată pentru totdeauna. Ea implică diferite posibilităţi, convenţii şi valori pentru regenerarea comunitară şi de ordin personal, pentru decizia personală şi educaţie. Starea de moralitate este asemeni unui ţesut reticular foarte fin, asemeni unui mozaic în mişcare, pe când conceptual de moralitate necesită o teorie care o explicitează, şi care, după posibilităţi, justifică moralitatea. Moralitatea este prezentă în diversitatea interacţiunilor umane, al activităţilor comunicative, în sfera afacerilor şi al justiţiei, şi în celelalte arii ale vieţii private şi publice. «Purtătorul» genezei conceptului de moralitate este omul ca fiinţă vie, fapt care ne-a determinat să recuperăm psihologia şi să instituim anumite perspective (religioasă şi filosofică) ce prezidează geneza conceptului de moralitate. Este cert că acţiunea nu se poate substitui valorii. Moralitatea constituie materia eterogenă a judecăţilor morale, materia factologică despre ce-i de făcut, despre intenţii, motive, acţiuni, şi, finalmente, despre caracterul celorlalţi. Conceptul de moralitate nu poate fi înţeles în ce priveşte caracterul său multidimensional decât din perspective întregului, adică a «sistemului moral». În spaţiul culturii europene avem de-a face cu sisteme etice propriu-zise în puţine cazuri (Aristotel, Kant, Nietzsche, N. Hartmann, E. Levinas, Francisc Jaques etc.). De câteva dintre acestea ne vom ocupa în capitolul următor. Însă, acum urmărim constituirea conceptului de moralitate. “Există multe religii, dar numai o moralitate”; orice trăsătură a moralităţii odată cunoscută poate fi aleasă de orice persoană, pe când orice religie are unele trăsături care nu pot fi alese de orice persoană rezonabilă. Moralitatea porneşte de la o dispoziţie formativă, de la capacitatea de a reacţiona şi acţiona rezonabil a unei persoane în relaţie cu altă persoană, pe când credinţa implică alegere şi încredere în revelaţia divină. “Religia constituie răspunsul uman diferit faţă de realitatea transcendentă”. Sentimentul religios este un mister aflat în legătură cu însăşi existenţa omului şi universului, neinteligibil până la capăt, dar interpretabil. Sentimentul religios nesusţinut raţional este la fel ca o dragoste ocazională. Punctul de contact şi confruntare dintre religie şi filosofie este morala, căci ea este domeniul practic în care religiile înţeleg întotdeauna să intervină. Fanaticul, pe un fond mistic, acuzând moralitatea existentă ca fiind plină de imperfecţiuni, consideră că numai el deţine monopolul adevărului despre ceea ce este bine, fiind intolerant faţă de alte căi de înţelegere, de alte mijloace de acţiune, decât cele pe care le posedă el în mod exclusiv. De aici necesitatea de a urmări îndeaproape linia religioasă de analiză a moralităţii în cele trei faze mari: preaxială, axială şi postaxială. Constituie un merit nepieritor al creştinismului de a fi descoperit şi identificat dimensiunea interioară a moralităţii – elanul afectiv bazat pe iubire – dar nu putem accepta unele interpretări eronate de genul: «Nu judeca pentru că nici tu la rândul tău să nu fii judecat»; «capul plecat sabia nu-l taie» etc. Am specificat că din perspectivă filosofică morala antică are unele limite în înţelegerea moralităţii din pricina naturalismului cosmic şi din pricina reducerii moralităţii la exigenţele intrinseci ale naturii umane în general. În orizontul întreţinut de morala antică excepţiile sunt Socrate şi Aristotel: Socrate pentru întoarcerea gândirii filosofice de la cunoaşterea naturii la cunoaşterea omului, pentru personalitatea sa morală exemplară de a se confrunta cu sofiştii, fie din generaţia majoră (Protagoras, Gorgias etc.), fie din cea minoră, şi de a pune capăt moralei egoiste profesată de aceştia, după care unica normă pentru acţiunile omeneşti este căutarea plăcerii şi interesul personal, restul fiind prejudecată şi fantasmagorie. Aristotel, pentru capodopera sa singulară «Etica Nicomahică», pentru disocierea între virtuţile morale şi cele noetice, pentru maniera pertinentă de a aprecia activitatea, iniţiativa personală şi meritul personal, pentru justa cumpănire a dorinţelor şi virtuţilor ce urmăresc o viaţă de bunăstare, pentru strunirea pornirilor egoiste şi deschiderea căilor de valorificare a înclinaţiilor perfecţioniste. Căci, conform poziţiei aristotelice, atunci când agentul reflectează asupra consecinţelor actelor sale, precum la toate nevoile şi capacităţile sale, el nu întâmpină conflicte referitoare la dispoziţiile sale morale. Cele două morale reprezentative în spaţiul culturii europene, înainte de morala modernă, au fost morala antică şi morala creştină. Morala antică a profesat ca virtuţi morale ale fiinţei umane prudenţa, curajul, cumpătarea şi justiţia, iar ca o chintesenţă majoră a acestora a propus ca model uman înţeleptul. Morala creştină are meritul capital de a fi dezvăluit dimensiunea interioară a moralităţii (elanul afectiv bazat pe iubire), de a fi propus ca virtuţi morale compasiunea, iubirea, sfinţenia, speranţa, iar ca o ipostază majoră a acestora modelul uman al sfântului. Comparativ cu acestea, morala modernă admite un compromis între cele două perspective ce au prezidat la constituirea conceptului de moralitate: perspective religioasă şi filosofică. Compromisul rezidă în acceptarea substituirii teismului de către deism, adică se acceptă că lumea a fost creată de divinitate, dar după acest act ea se mişcă şî se dezvoltă după legile şi regularitatea proprie. Odată cu morala modernă, moralitatea devine problematică. Astfel, după Kant, moralitatea nu ne învaţă cum să fim fericiţi, ci cum să merităm fericirea. În morala modernă, Kant contrazice eudemonismul aristotelic. Orice apetit urmăm nu este bun. Este necesar să ne eliberăm de determinările cauzale şi înclinaţii şi să acţionăm pornind de la recunoaşterea de plano a suveranităţii principiilor morale autonome. Voinţa la Kant coincide cu raţiunea practică ce acţionează liber în mod necondiţionat, fapt care îi îngăduie să elaboreze legi prin care să se armonizeze interesele tuturor agenţilor raţionali. Dacă Aristotel viza doar virtuţile noetice, proprii gândirii, puterea de pătrundere (aprehensiunea), puterea de analiză şi sinteză (comprehensiunea) şi puterea de convingere (raţionalul-comunicativ sau persuasiunea), Kant trece direct de la moral la etic, de la ceea ce suntem ca trăire şi condiţionare concretă, la ceea ce trebuie să facă cineva, cum ar trebui să trăiască, la ce este şi la ce poate însemna valoarea în absolut. Necesitatea stringentă de a delimita între moralitate, morală şi etică răzbate de la Kant până în prezent. Una este substanţa concretă a moralităţii, care poate fi testată şi analizată de morala provizorie în cauză şi altceva conţinutul şi natura eticilor. “Scopul gândirii etice – subliniază B. Williams – oricum, este de a ne ajuta să construim o lume care să fie lumea noastră, una în care să avem o viaţă socială, culturală şi personală”. Pornind de la vulnerabilitatea fiinţei umane, Nietzsche încearcă să răstoarne kantianismul. El răstoarnă orice proiect iluminist de redresare moral-educaţională a fiinţei umane. Critică într-o manieră demolatoare morala creştină pe care o consideră una a resentimentelor şi frustrărilor, îl contrazice pe Kant ca promotor al formalismului etic, încercând să readucă în prim plan primatul valorilor vitale şi estetice. Urmărind îndeaproape acest traseu al gândirii etice europene, A. MacIntyre concluzionează “Orice încercare, actuală sau din trecut de a oferi o justificare raţională unei moralităţi obiective a fost un eşec”. Or, «Rubiconul» trebuie să fie trecut. Conform contextualiştilor, nu există o raţionalitate la singular, nu există decât “raţionalităţi”, care impregnează diversele culturi, imagini despre lume, tradiţii şi forme ale vieţii. Tendinţa de abstractizare şi idealizare nu trebuie să fie stopată din pricina policromiei raţionalităţilor, în vederea constituirii unei etici a comunicării. Fiinţa umană este purtătoarea stării de moralitate (de la inocenţă şi pudoare, la sentimental ruşinii), voinţa şi conştiinţa sunt dimensiuni constitutive ale actului moral (de la intenţie la înfăptuire), dar reflecţia prezidată de conştiinţa morală nu e posibilă fără comunicare, fără participare integrativă, fără descifrarea identităţii proprii în funcţie de celălalt. «Generatorul» preceptelor sau normelor morale, mediul lor de ecloziune îl constituie practica cotidiană a vieţii, unde regăsim ca un tot unitar intersubiectivitatea, intercomunicarea, funcţionarea şi organizarea relaţiilor interpersonale şi/sau instituţionalizate prin raportare la valori. Prin urmare, conţinutul conceptului de moralitate se caracterizează printr-o triplă ipostază: moralitatea personală, comunitară şi ideală. Numai o intercondiţionare, interpătrundere şi interpotenţare între aceste componente ne pot face să înţelegem şi morala şi etica. Omul nu este om decât în lume, printre oameni şi pentru oameni. “Înţelegerea este fructul dialogului; ea este rodul unui schimb de vederi”. Dimensiunea afectivă a moralităţii reprezintă nu numai humusul din care se constituie în acelaşi timp voliţia şi cogniţia, dar sentimentele şi preferinţele mărturisesc că avem ceva de ales. Moralitatea implică in nuce reacţia axiologică. Niciodată – relevă L. Grünberg - termometrul axiologic nu arată cota zero. Fiinţa umană simte mai mult decât poate exprima şi înţelege mai mult decât poate explica şi demonstra. Este o eroare să separi reflecţia de sensibilitatea morală. Omul este mai mult decât un mecanism sau o teorie oarecare dacă are conştiinţă şi caracter. A gândi într-un fel mai degrabă decât în altul, înseamnă a fi diferit empiric, a fi un anumit fel de persoană şi nu este posibil să combini toate speciile de reflecţie cu felurimea dispoziţiilor. După cum nici un conflict dintre valori nu poate fi soluţionat într-o manieră raţională. Fiinţele umane ca persoane ne-substituibile, nu pot să-şi asigure fragila lor identitate ca membri unei comunităţi decât în mod reciproc. Sintagma «reciprocitatea perspectivelor» iniţiată de T. Litt este necesară pentru oxigenarea moralităţii. Tot în acelaşi sens pledează şi V. Jankelevitch când subliniază că moralitatea pare a fi unica esenţă a unei existenţe altminteri incapabile de esenţializări. Moralitatea se configurează datorită polarizărilor dintre real-ideal, dezirabil-indezirabil, autentic-inautentic, justificabil-deficient etc. Dorinţa de a face bine nu e însoţită de certitudinea de a fi dusă până la capăt. Această situaţie distinge virtutea de sfinţenie şi fanatism. Ea este animată de emoţii şi sentimente. Iubirea se trăieşte, şi nu se comandă. Considerăm logică constatarea potrivit căreia „Realul nu constituie o justificare, iar a-l înţelege nu înseamnă a-l aproba”, deoarece intervine dimensiunea afectivă a moralităţii, matricea originară a valorilor şi libertatea care permite valorizarea şi valorificarea situaţiilor concrete. Teritoriul moralităţii se manifestă nu numai în zona activităţilor obligatorii şi permisive. Teoria morală anglo-americană din ultimele decenii recunoaşte moralitatea acţiunilor în afara teritoriului obligativităţii. Termenul «supererogation» desemnează acţiuni care trec dincolo de limitele datoriei, acţiuni care nu sunt moral obligatorii, dar performează când e vorba de valoarea morală. În acest sens, L.A. Blum, contrar poziţiei lui B. Williams, consideră că preferăm o lume în care perspectiva imparţială nu ne este întotdeauna necesară uneia în care ea este. Nici un reprezentant de seamă al conceptului de moralitate nu mai pleacă de la identificarea sufletului cu voinţa sau cu raţiunea practică. Emoţiile şi sentimentele sub forma preferinţelor şi a aspiraţiilor nu numai că alcătuiesc materia alegerilor, dar ne arată că suntem capabili de schimbări morale. Modul de a fi faţă de alţii este definitoriu pentru priza reală a moralităţii. Este suficient să revenim la o personalitate marcantă în domeniu gândirii etice europene pentru a surprinde paradoxul moralităţii: „spiritualul înţelege empiricul, dar empiricul nu înţelege spiritualul”. Dacă moralitatea se referă la cunoaşterea însăşi a naturii acţiunii umane spre deosebire de cunoaşterea empirică, dacă pentru a depăşi egoismul sub formele sale multiple trebuie să se răspundă la întrebarea de ce acţionăm, aceasta se subdivide în două aspecte esenţiale şi anume ce motivează şi cum se justifică o acţiune umană. Acest demers în analiza conceptului de moralitate l-a realizat Bernard Gert. Conform poziţiei sale moralitatea reprezintă un sistem public informal aplicat la toate persoanele rezonabile. Un sistem public poate fi formal sau informal. Sistemele publice formale sunt acelea care posedă procedură decizională, autoritate, arbitrii, care rezolvă neînţelegerile şi dezacordurile dintre aceia cărora li se aplică normele sistemului, pe când un sistem public informal presupune un acord majoritar despre normele sistemului şi nu poate funcţiona decât dacă dezacordurile sunt rare. Moralitatea este un sistem public informal deoarece nu are procedură decizională nici instanţă juridică pentru a oferi un răspuns unic la întrebările morale. Nimeni nu poate nega că escrocheria, crima, minciuna sunt interzise de normele morale. Nimeni nu poate nega că prevenirea şi eliberarea de suferinţă reprezintă un ideal moral sau că blândeţea şi onestitatea reprezintă virtuţi morale. „Moralitatea – susţine B. Gert – este un sistem public informal ce se aplică la toate persoanele raţionale, ce conduce comportamentul ce afectează pe ceilalţi, şi include ce este cunoscut în mod obişnuit ca norme morale, idealuri şi virtuţi şi contribuie la micşorarea relelor”. Moralitatea presupune conformitate la principii şi norme morale la fel ca şi legalitatea, însă această conformitate nu este constrângătoare sau obligatorie. Vulnerabilitatea, după cum considera încă Hobbes, este o trăsătură a naturii umane care este presupusă de moralitate. De asemenea, putem cunoaşte, dar interpretările şi cunoştinţele noastre sunt limitate, adică suntem failibili. Fiinţele umane fiind vulnerabile şi failibile ar fi o greşeală să le pretindem precizie de cronometru pe care nu o poate urma nici termenul de raţionalitate. O acţiune raţională se întemeiază pe judecăţi, pe când cele permisive nu pornesc întotdeauna de la acestea. Nu e nevoie de nici o judecată ca să mergi la plimbare deşi acţiunea e permisă raţional. Toate aceste linii esenţiale ale moralităţii la fel ca nervurile unei frunze, ne arată că greşesc cei care admit o prăpastie între fapte şi valori, între descriptiv şi prescriptiv, între judecăţile de existenţă şi cele de valoare. Moralitatea ocupă un loc aparte în lumea socialului, manifestându-se prin trei ipostaze distincte ce funcţionează ca un tot unitar: moralitatea personală, comunitară şi ideală. Moralitatea personală depăşeşte pragul conservării şi supravieţuirii fiinţei umane prin maturizarea psiho-intelectuală, intercomunicare şi perfecţionare. Moralitatea comunitară face sociale actele personale şi deschide căile spre o integrare în cultura majoră. Interferenţa şi condiţionarea intimă dintre ele (moralitatea personală şi cea comunitară) e supravegheată de moralitatea ideală. Ea dezvăluie orizontul de convergenţă, creşterea autonomiei şi posibila afirmare al unui comportament responsabil şi demn. B. Conceptul de comunicare Procesul constituirii şi afirmării moralităţii este îngemănat cu cel al comunicării. În secolul XX s-au degajat unele premise esenţiale pentru constituirea eticii comunicării: moralitatea, comunicarea şi argumentarea. Aceasta îngăduie atingerea cotei superioare a conlucrării lor prin comunicabilitate. Intercondiţionarea dintre aceste procese face deja vetustă definiţia moralei ca «ştiinţă a moravurilor». Se numeşte comunicare în general, orice proces de punere în comun a mesajelor între sau dintre fiinţele umane, oricare ar fi gradul de uniformitate al codului utilizat, care se aplică la cuvinte şi la discursuri în context interlocutiv, într-o situaţie concretă şi al unui anumit număr de participanţi. Conform modului comun de a gândi comunicarea, este o problemă de dobândire, prelucrare şi transmitere a informaţiei. Or, comunicarea nu se rezumă la transmiterea informaţiei, la reprezentări şi relaţii, la simple expresii şi convorbiri banale. Ea este o problemă de participare la elaborarea emergentă a unei lumi relaţionale ce ajută la definirea identităţii fiecăruia şi a lumii comune de referinţă. Conceptual de comunicare este marcat de înmănuncherea unui complex de linii şi perspective esenţiale. “Comunicând, nu pot să nu-mi afirm fiinţa şi deci să mă poziţionez în raport cu celălalt”. Omul este prin însăşi natura lui o fiinţă dialogală. Comunicarea s-a constituit ca fundament existenţial al relaţiei şi experienţei umane. Împreună cu munca şi afirmarea tehnologiei face parte constitutivă din însăşi odiseea condiţiei umane. Este suficient să ne gândim la unele momente de cotitură precum trecerea de la comunicarea orală la cea scrisă, perioada îndelungată de elaborare şi circulaţie a manuscriselor, trecerea la cultura tipografică din 1440 încoace, invazia masivă a culturii mass-media, trecerea de la comunicarea mediatizată la cea analogică etc. Comunicarea interpersonală ne dezvăluie rădăcinile care se află la baza experienţei şi reflecţiei umane, unificarea dintre elementele autoreferenţiale şi cele referenţiale, interacţiunea comunicativă fiind de aceeaşi importanţă precum munca şi dobândirea mijloacelor tehnice în raportarea la lumea înconjurătoare. Interacţiunea comunicativă ca totalizare a actelor vorbirii a dus la constituirea limbajelor. John Austin a delimitat actele de vorbire ca unităţi elementare ale comunicării, ce cuprind o latură locuţionară (ceea ce se spune într-un act de comunicare) şi o latură ilocuţionară (acţiunea ce se întreprinde prin acel act). Mergând pe aceeaşi linie de analiză, J. Searle, a completat această disociere prin sublinierea unui act perlocuţionar (adică evidenţierea unor efecte precum deruta, distorsiunea etc.). Or, după cum sesizează în mod temeinic F. Jacques, “Orice s-ar zice, relaţia interlocutivă este marele absent al pragmaticii discursului care ia scăpat lui Austin”. Considerăm că descifrarea conţinutului cognitiv al conceptului de comunicare precum şi a pragmaticii diferitelor specii de comunicare necesită concentrarea asupra interacţiunii comunicative, asupra caracteristicilor actelor vorbirii şi, bineînţeles, asupra filosofiei limbajului. După cum nu există etică fără morală la fel nu există spaţiu logic fără spaţiu simbolic. Sintagma «spaţiu logic» Wittgenstein a folosit-o sub influenţa lui R. Descartes, care pentru determinarea unui punct material se folosea de trei coordonate numerice. Prin substituirea unui punct material cu o propoziţie elementară, Wittgenstein a ajuns la o situaţie asemănătoare cu aceea a unei posibilităţi atomice. Interlocuţia aici nu este un simplu fapt de a vorbi cu altul, ci ea este de ordinal unei condiţii fondatoare. Spaţiul logic al interlocuţiei formează un apriori al procesului comunicării: el este logico-pragmatic şi se referă la discurs în general. Una este a informa, «a comunica un lucru oarecare cuiva» şi o altă situaţie «a comunica cu cineva». Se impune o distincţie clară de la bun început între sensul pasiv al comunicării pe care o putea desemna drept «comunicativitate» şi sensul activ al comunicării pe care îl putem desemna prin termenul de «comunicabilitate», aspect ce se află în investigaţie până în prezent. Informaţia alcătuieşte conţinutul însăşi al procesului comunicării, dar în acelaşi timp comunicarea constituie procesul prin care trece informaţia. Teoria clasică a comunicării este teoria transmiterii mesajului. Conţinutul mesajului este stabilit la plecare şi cantitatea de informaţie măsurată la receptare. Aproape întreaga cultură europeană modernă, după Descartes, a devenit puternic monologizată. Dialogul ca instrument de expunere, creator de cod şi mijloc de cercetare, atât în drept cât şi în filosofie şi etică s-a pierdut aproape total. Pentru a nu cădea în «circulus vitiosus» trebuie să reconstruim procesul semantico-pragmatic al punerii în comun, adică în posesie identitară. Sub diverse aspecte, se încearcă să se regăsească condiţiile antropologice al unei comunităţi de comunicare (Kommunikations-gemeinschaft). Ce se află la baza actelor de vorbire, inconştientul personal şi/sau colectiv? Or, actele de vorbire sunt predeterminate din preistorie? Limbajul nu este nici a unuia, nici a unora, nici a tuturor; el se constituie ca rezultat al trăsăturilor de unire, ca o împletire a legăturilor (vincula). Originea limbajului nu se află în zgomot şi furie, ci mult mai aproape de noi, în multiplu şi raport. Inter homines dicere. Orice cuvânt este unitatea dintre un înţeles şi un complex sonor articulat. Nu convenţia face posibilă limba, ci limba face posibilă convenţia. Limba este magazia de idei a practicii sociale. Cal alb nu înseamnă cal, dar este un cal. Propoziţia nu este numai mijlocul de comunicare al unei judecăţi, ci şi mijlocul ei de constituire. Orice judecată este o propoziţie, darn u orice propoziţie este o judecată. Structura logică a judecăţilor nu coincide cu structura gramaticală a prepoziţiei. Conţinutul de cunoaştere al gândurilor noastre este o reflectare a realităţii şi nu însăşi realitatea. Vorbirea nu este numai un mijloc de comunicare, ci şi un mijloc de formare a formelor logice (noţiuni, judecăţi, raţionamente). Limbajul este unitatea dintre vorbire şi gândire. Studiul limbajului este într-adevăr înţelegerea felului nostru de a trăi, de a vedea şi concepe lumea. Limbajul la fel ca şi moralitatea este o creaţie spontană prin intermediul căruia atribuim semnificaţii stărilor de realitate, organizăm fiinţările noastre în şi faţă de realităţi într-o manieră moral-valorică şi istoric culturală. Procesul comunicării face conexiunea dintre limbaj (în diversele lui ipostaze) şi lumea înconjurătoare. Datorită comunicării limbajul participă la realităţile în schimbare şi la incertitudinile care fac parte integrantă din vieţile noastre. Lexicul limbii materne constituie interpretantul inalienabil a spiritualităţii unui popor, mărturia unică şi de nedezminţit a trecerii sale prin lume. Considerat din această perspectivă limbajul este mai mult decât o denumire dată lucrurilor ce traversează lumea noastră. Barierele spaţio-temporale pot fi depăşite în direcţiile voite datorită limbajului. El ne îngăduie să visăm la ceea ce nu există încă şi la ceea ce, poate, nu va exista nicicând. Şi totuşi, îmbogăţirea sa ţine de experienţa nemijlocită, se referă la ea sau o substituie. Este dificil de a separa complet elementele realităţii obiective de semnele lingvistice care le desemnează. Trăim prin cuvinte şi ne folosim de cuvinte. Stările lumii sensibile, calităţile şi evenimentele acesteia sunt resimţite de modul cum cuvintele le exprimă. Pentru o persoană normală, fiecare experienţă, reală sau potenţială, e saturată de verbalism. Lumea experienţei nemijlocite este o lume a observaţiilor concrete şi personale pornind de la simţirea noastră. Comunicarea lingvistică, verbală, ca ipostază majoră a procesului comunicării, acompaniază experienţele noastre. Întrebuinţăm limbajul pentru a numi lucrurile, care odată numite devin obiecte, pentru a gândi şi exprima anumite semnificaţii, anumite idei, care dacă ţin seama de valori, pot să ducă la descoperirea unor sensuri. Aceste calităţi proteice ale limbajului nu pot fi neglijate. Sunetele folosite de oameni, fie că sunt unităţi nesemnificative (foneme), fie că sunt unităţi semnificative (moneme), s-au structurat în cuvinte, s-au manifestat printr-un limbaj articulat, datorită căruia se poate comunica dincolo de limitele unui prezent imediat. De la imagine s-a trecut la reprezentare, de la suprapunerea a două sau trei imagini s-a trecut la simbol, de la prelucrarea reprezentărilor s-a trecut la formele logice, de la simbol la alegorie etc. Limbajul este revanşa cea mai sigură a vieţii contra condiţiei noastre de fiinţă vremelnică, de fiinţă de interval, supusă unei deveniri ciclice. Putem compara limbajul cu un «organism viu» specificând în mod expres, că el este nebiodegradabil. Lexicul limbii materne trezeşte reminiscenţele unei memorii colective, tradiţiile culturii populare, constituie lada de zestre a culturii laice majore. Posibilităţile de comunicare au sporit în mod indubitabil, fiind favorizate de emergenţa civilizaţiilor umane, de transmiterea moştenirii spirituale de la o generaţie la alta. Simbolurile vin să înlocuiască receptarea experienţelor nemijlocite ale lumii empirice printr-o versiune comunicabilă a acestora. Operaţia de clasificare ţine seama de asemănări şi deosebiri, de calităţi, de actualizarea cunoştinţelor, încât şi stereotipurile pot decurge din accentuarea acestei preocupări. Dar spre deosebire de noutate, stereotipurile sunt o rezumare sau un precipitat al gândirii noastre, ne dispensează de efortul cunoaşterii nemijlocite, creează scheme în care putem introduce situaţii, oameni şi evaluările noastre. Stereotipurile sunt câteodată practice în anumite situaţii, dare le înlocuiesc foarte adesea o evaluare mai bine cumpănită a similitudinilor şi diferenţelor. Limbajul s-a format prin termini polarizanţi. Întâmpinăm dificultăţi de a găsi cuvintele ce exprimă nuanţe şi diferenţe de grad. Adesea există nuanţe, tonalităţi şi subtilităţi, care nu le putem înregistra fără să recurgem la sistemul referenţial al termenilor polarizanţi ca realitate de fundal al limbajului. Fiecare limbaj este deopotrivă asemenea unui seismograf sensibil şi al unei busole ce ne ghidează în investigaţia şi explorarea lumii înconjurătoare. Totalizarea unei experienţe poate fi realizată în mai multe versiuni, dar limbajul este şi rămâne principala modalitate de analiză şi sinteză. Filtrele psihice şi lingvistice pe care le deţinem permit anumitor experienţe să activeze conştiinţa, pe când pe altele le refulează. Fizionomia distinctă a unei culturi este marcată de lexicul limbii materne, parte integrantă a plămădirii elanului creator, interpretant inconfundabil al tezaurului spiritual ce străbate veacurile, constituindu-se finalmente într-un ethos ce stă mărturie imprescriptibilă a fiinţării noastre în lume. Din perspectiva comunicării, creşterea repertoriului de «limbaje» înseamnă sporirea posibilităţilor şi alternativelor de comunicare. Cu cât dispunem de mai multe limbaje pe care le putem utiliza (fără să avem în vedere aici limbile străine) cu atât mai mult cresc şansele noastre de a participa la situaţiile variate şi complexe ale societăţii noastre în curs. Limbajul are limite şi unele scăderi (stereotipuri, truisme), dar el ne permite să descriem lumea, să o receptăm în contururile şi dimensiunile sale esenţiale, să o analizăm şi gândim, să ne exprimăm raporturile noastre cu această lume şi cu ceilalţi. Nu negăm importanţa psihogenezei în procesul de constituire şi întrebuinţare a limbajului, nu negăm sociogeneza, adică devenirea prin participare la viaţa comunitară, dar aceste aspecte nu pot fi valorificare dacă nu avem în vedere semioza, actul de instituire a semnificării. Semnificaţia nu «izvorăşte» nici din obiect, nici din semn sau simbol, după cum nu poate fi atribuită eminamente unei conştiinţe autarhice. Nevoia de desluşire a semnificaţiilor reiese din «interlocuţie», chiar dacă vizarea printr-un semn sau simbol poate fi făcută de o singură fiinţă umană, fără implicarea efectivă în interacţiunea comunicativă nu putem fi siguri de verosimilitatea şi valabilitatea înţelesurilor atribuite diverselor cuvinte sau enunţuri. Dicţionarul înregistrează înţelesurile cuvintelor pentru diferite persoane, în diferite părţi ale lumii unde se vorbeşte limba respectivă, dar el nu poate da o semnificaţie adevărată cuvintelor separate de oamenii care-l folosesc. Odată edificaţi în legătură cu procesul de constituire al înţelesurilor, nu trebuie să uităm unele aspecte semnificative ale afirmării şi metamorfozării unei semnificaţii. Ea reuneşte deopotrivă denotaţia şi conotaţia, aspecte dependente de experienţa anterioară a grupului sau comunităţii de apartenenţă, de nivelul educaţiei şi culturii la care s-a ajuns. Comunicarea ar fi mai simplă – dar, de asemenea, mai limitată – dacă fiecare cuvânt n-ar putea trimite decât la o semnificaţie asupra căreia toată lumea ar fi de acord. Comunicarea deschisă şi directă e cea mai bună modalitate în relaţiile profesionale şi personale, dar mai puţin recomandată în lumea afacerilor şi aceea a politicii. Eric Eisenberg sugerează sintagma de «ambiguitate strategică» pentru a expune activităţile de comunicare al anumitor persoane care trebuie să menţină în companiile lor echilibrul între a se face înţeles, a nu ofensa pe alţii şi a promova propria lor imagine personală. Implicaţiile etice ale limbajului sunt prea puternice pentru a-l folosi la voia întâmplării, pentru a menţine un climat prielnic muncii fecunde, pentru a respecta normele şi valorile societăţii în care ne aflăm. Din nefericire limbajul este asociat cu puterea şi este dificil pentru anumite persoane de a nu se folosi de puterea limbajului în scopuri contrare eticii. Esenţialul limbajului nu este lingvistic. Filosofia limbajului depăşeşte epistemologia lingvistică. Filosofia în transmodernism nu poate să fie decât critică. Ea nu se poate limita la ceea ce ştiinţa nu vrea actualmente să gândească. Filosofia limbajului, aşa cum e profesată de F. Jacques în Franţa, de J. Habermas în Germania, de Alexandru Surdu, Vasile Tonoiu în România, nu se poate cantona în zona percelară a modului în care o gândeşte lingvistica şi logica. Este cert că în decompartimentarea atentă rezidă cele mai bune şanse ale progresului gândirii. Demersul întreprins de F. Jacques nu este de a anexa un domeniu, ci de a gândi economia de ansamblu a câmpului filosofic pornind de la comunicabilitate, ca indice major al emergenţei problemei sensului şi al naturii raţionalităţii. Punctul de reper este condiţia fondatoare a interlocuţiunii, într-un cuvânt sintagma interacţiunii comunicative care are o altă structură decât oricare altă specie de comunicare, fie ea comunicare digitală sau mediatizată. Interacţiunea comunicativă se află la baza dialogului şi e mai reprezentativă decât sintagma propusă de J. Habermas «acţiune comunicativă». Sintagma «interacţiune comunicativă» se află nu numai la baza genezei şi evoluţiei limbajului, dar din ea derivă celelalte specii ale comunicării (comunicarea socială, mediatică, publicitară etc.) forme care într-un fel sau altul implică distorsiunea sau anularea anumitor parametrii. În teoria clasică a comunicării, de la Descartes încoace, s-a impus comunicarea monologizată – frazele sunt produsul unui singur locutor – în consecinţă, întreaga cercetare, cu câteva excepţii, s-a mulat pe această problematică a subiectului ce îşi calculează strategiile sale. Or, această orientare este rezultatul unei triple abstractizări: în primul rând a circumstanţelor care apasă asupra enunţării, în al doilea rând, structura înlănţuită al discursului şi în al treilea rând, raportul său cu modelul de interlocuţiune al locutorilor, adică cu interesul sau obiectivul comun propriu comunităţii date. E timpul să reînscriem schema austiniană în situaţia globală a comunicării. O problemă nu se determină ca «formală» sau «informală» decât în cursul interogaţiei pe care o dobândeşte, cu propoziţiile comune interlocutorilor, cu pertinenţa pragmatică. Discursul se elaborează într-un context, în care nu poate căpăta sens decât prin raportare la ceea ce chestionează, în care se determină referinţa sa. Teoria actelor de vorbire prezentată în lucrările lui J. Austin, J. Searle, D. Vanderveken, lucrări referitoare la analiza speech acts, în mod nelegitim au făcut abstracţie de o teorie bine fondată a interacţiunii verbale. S-a căutat unitatea minimală a comunicării lingvistice în frază (E. Benveniste) sau în elaborarea frazei (J. Searle), atunci când orice frază este într-un anumit grad co-produsă. Un act de limbaj nu se poate închide asupra lui însuşi decât cu pedeapsa de a nu putea indica nici sensul conţinutului său, nici valoarea sa comunicativă. El comportă o dimensiune tranzacţională de care nu putem face abstracţie. În fapt, forţa ilocuţionară – valoarea de ordin, de urgentare, de promisiune etc., al unui act de vorbire – specifică forma pe care o capătă de fiecare dată relaţia interlocutivă. J. Habermas dă o interpretare sociologică sintagmei de «acţiune comunicativă», părând a fi derivată dintr-o relaţie intersubiectivă stabilită simbolic. Instituirea conceptului de comunicabilitate devine posibilă prin reflecţie asupra bazelor semantico-pragmatice ale cunoaşterii. Acest demers teoretic l-a iniţiat G. Marcel, l-a adâncit M. Buber şi îndeosebi ultimul, Merleau-Ponty. Privirile lor converg asupra valorii fundamentale a relaţiei. Legătura transcendentală trebuie tatonată, cercetată cu prudenţă din perspective spaţiului interlocutiv, locul unde se ascunde secretul constituirii enunţurilor. În faţa importanţei contextelor deschise, se organizează reflecţia asupra cunoaşterii, care o face să depindă de situaţiile condiţionate prin condiţia interlocutivă. Închiderea raţională a teoriei ca ansamblu de enunţuri în mod précis comunicabile este astăzi repusă în cauză. Teorema lui Gödel este generalizabilă pentru orice sistem de presupoziţii: el nu poate să se închidă asupra lui însuşi şi să trăiască în autarhie. Există întotdeauna o insuficienţă care este în acelaşi timp deschidere, atât asupra experienţei cât şi asupra metateoriei. Unei asemenea instanţe justificative se subordonează şi paradigmele comunicării elaborate până în prezent: paradigma structural-expresivă, paradigma formal-tranzacţională, paradigma fenomenologico-praxeologică şi cea relaţional-sistemică. Limbajul ne dezvăluie analiza comunicării ca o reconstrucţie a intenţiilor şi a reprezentărilor fiecăruia, dar şi deschiderea relaţională ca unitate formativă a semnificaţiilor prin interlocuţie. E aportul decisive al lui F. Jacques, care înseamnă mai mult decât clasificarea actelor de vorbire propusă de J. Habermas (comunicativă, constatativă, reprezentativă şi regulativă). Paradigma structural-expresivă ţine seama de statutul existenţial al fiinţei umane care prin individualitatea sa psiho-somatică depăşeşte condiţia de exemplar de serie, fiind unică şi irepetabilă. Cert este că structura internă (genotipul) subzistă prin corporeitatea individualităţii psiho-somatice (fenotipul), intricaţie intimă ce determină constituirea psihismului uman. Acesta valorificând potenţialul energetic, se configurează pe şi la patru nivele distincte (inconştient, preconştient, conştienţă şi conştiinţă), care prin conlucrarea lor intimă determină policromia trăirilor psihice. “Intenţia fundamentală a comunicării este aceea de a servi ca supapă pentru problemele psihice”. Comunicarea se leagă de analiza stărilor interne ale psihicului, de interpotenţarea sau depotenţarea dintre aceste instanţe psihice. Comunicarea este un proces mult mai complex decât un simplu schimb de informaţii. Paradigma formal-tranzacţională despre procesul comunicării, pleacă de la supoziţiile lui Barnlund: “Comunicarea nu este nici o reacţie, nici o interacţiune cu un lucru oarecare, ci ea este o tranzacţie în care persoanele inventează şi atribuie semnificaţii cu scopul realizării intenţiilor lor.” Nu poţi exista fără a fi definit în raport cu ceilalţi, într-o lume interumană. Actul comunicării urmăreşte să-l determine pe celălalt să creadă, să gândească, să acţioneze. La fel ca identitatea proprie şi celelalte probleme existenţiale, printre care şi dinamizarea în vederea participării, sunt prezente într-o situaţie de comunicare. Paradigma fenomenologico-praxeologică a comunicării este rezultatul evoluţiei întregii gândiri filosofice europene. Orientarea realist raţională sau cognitivistă instituită de Aristotel este continuată de Descartes, printr-o schimbare de accent, aceea a privilegierii subiectului cunoscător, materia prelucrării rămânând tot reprezentările furnizate de experienţă. Kant adânceşte problematica subiectului cunoscător prin admiterea unui apriori (înaintea oricărei experienţe), adică o poziţie transcedentală datorită unei conştiinţe generice ce se activează prin prezenţa şi acţiunea sensibilităţii, intelectului şi raţiunii. Husserl nu renunţă la raţionalitatea universală, dar încearcă să-i descopere un temei concret prin metoda fenomenologică. El pune între paranteze întreaga lume înconjurătoare pentru a dezvălui profunzimile existenţiale ale conştiinţei subiectului cunoscător. Demersul său continuă prin reducţia eidetică, adică punerea trăirilor psiho-afective între paranteze, rămânând forma logică pură (eidosul), ca substrat iniţial al raportării la lume. Această raportare e posibilă prin intenţie şi prin vizarea a ceva din lumea înconjurătoare, adică ni se prezintă structura noetico-noematică a conştiinţei. Este clar că în afara expresiei relaţia nu se înscrie într-un fenomen observabil. Intersubiectivitatea şi intercomunicarea sunt constituenţi ai lumii sociale la care participăm. Comunicarea umană e diferită de aceea a altor specii. Doar oamenii se întâlnesc cu adevărat, deoarece sunt conştienţi de asemănarea lor. Intersubiectivitatea ca interacţiune devine comunicare atunci cant semnificaţiile sunt comune şi împărtăşite. Orice comunicare comportă diferite mize: de informare, de poziţionare, de influenţare şi mobilizare, de calificare a relaţiei, de stabilire a unor norme. “Nu poţi comunica fără a te afla într-un sistem minim de reguli împărtăşite”. Paradigma relaţional-sistemică este cea mai apropiată de surprinderea naturii complexe a procesului comunicării. Ea subliniază de la bun început faptul decisiv potrivit căruia condiţia semnificării este interpersonală. O condiţie admisă aproape unanim, dar la care puţini s-au gândit într-o suficientă măsură, probabil pe considerentul că miezul sâmburelui este amar. Deşi Husserl admite intersubiectivitatea, locul de geneză al semnificaţiilor nu depăşeşte poziţia egocentristă. J. Austin neglijează interlocuţia ca şi condiţie fondatoare a semnificaţiilor. Meritul este al filosofului francez F. Jacques, care abordează procesul comunicării în virtutea principiului semnificării. Conceptul de limbaj este conţinut în cel de comunicare, ceea ce înseamnă că între vorbire şi gândire există o legătură conceptuală şi nu numai una contingentă, aspect sesizat în mod pertinent de H. Wald. Limbajul în care simţim şi gândim este limbajul în care comunicăm. Desluşirea conceptului de comunicare în perspectivă filosofică nu este posibilă dacă rămânem cantonaţi în teritoriul intersubiectivităţii, al comunicării dintre conştiinţe. Pusă în termini de stări subiective, clarificarea conceptului de comunicare nu poate evita «circulus vitiosus», adică înfundătura. Stările subiective ale comunicării dintre conştiinţele personale implică într-un fel sau altul relaţii de dominare sau subordonare. În consecinţă, constituirea de facto şi de jure al conceptului de comunicare necesită abordarea la nivelul comunicabilităţii discursurilor. Studiul comunicării poate viza ceea ce se întâmplă în interiorul nostru (comunicarea intrapersonală), ceea ce se întâmplă în relaţia cu ceilalţi (comunicare interpersonală), în grupuri mai mici sau mai mari. Aşa s-au constituit unele teorii ingenioase, cum ar fi «fereastra lui Johari», piramida celor cinci clase de nevoi a lui A. Maslow. Teoria lui W. Schuz despre cele trei nevoi interpersonale (nevoia de includere, de control şi afecţiune) etc. În prezent ne aflăm sub impactul masiv al culturii mass-media la nivel local, regional, naţional, comunitar şi global. Paradigmele servesc la a focaliza atenţia noastră asupra detaliilor sau aspectelor semnificative ale unor probleme sau idei. Paradigma relaţional-sistemică ne îngăduie să ne apropiem de semenii noştri, fie dinspre necunoscut spre cunoscut, fie dinspre aparenţă spre esenţă. În acelaşi timp această paradigmă ne ajută să distingem între diverse specii de comunicare precum solilocviul, monologul, dialogul etc. Optăm pentru această paradigmă relaţional-sistemică deoarece face posibilă realizarea unei comunicări autentice ce se întemeiază pe două sentimente de bază, strâns legate între ele: încrederea şi sentimental că îţi este recunoscută valoarea. C. Conceptul de argumentare Realul nu se manifestă în varietatea sa fără a fi obiectul comunicării. Decompartimentarea atentă şi, ulterior, sintetizarea cunoştinţelor sunt operaţii indispensabile pentru demersul filosofic în transmodernism. Termenul de referinţă este în centrul veritabil al filosofiei, căci el implică în acelaşi timp ontologia, epistemologia şi semantica. Realul din lumea înconjurătoare se află la baza lumii sociale şi a constituirii trăirilor psihice în cazul fiinţei umane, după cum reprezintă în acelaşi timp punctual de plecare în statuarea lumii valorilor. Specificăm încă o dată, în mod expres, că teza potrivit căreia fiinţa umană este contradictorie, raţională şi iraţională în acelaşi timp, dar că ea poate deveni rezonabilă, o considerăm liniamentul esenţial în desluşirea premiselor eticii comunicării (moralitatea, comunicarea şi argumentarea). Pe o poziţie asemănătoare se situează şi A. Marga când precizează că a sosit momentul să ne dezicem de două dogme foarte persistente. Prima dintre ele se referă la faptul că fiind fiinţe înzestrate cu raţiune, oamenii acţionează de la sine în mod raţional. Or, aşteptata continuitate de la posesiunea raţiunii, ca facultate mentală, la acţiuni nu se confirmă. Acţiunile depind şi de alte instanţe decât facultăţile minţii umane. Anterior am evidenţiat complexitatea psihismului uman ce se confirmă pe şi la patru nivele (inconştient, preconştient, conştienţă şi conştiinţă). Problematica complexă a fiinţei umane reiese şi din termenul de voinţă ca şi componentă constitutivă a fiinţei umane. Aceasta nu este o facultate psihică oarecare precum memoria sau atenţia. Ea nu poate fi substituită prin motivaţie cum consideră unii psihologi. Considerăm că voinţa este o rezultantă ca urmare a intricaţiei concrete dintre voitor, voire şi voit. Voitorul este fiinţa umană cu calităţile şi slăbiciunile sale. Voirea se generează diferenţiat în funcţie de cele patru instanţe psihice, de la pulsiuni şi impulsuri (inconştient), ca substrat iniţial a psihismului uman, la tumultul eterogen al dorinţelor şi aspiraţiilor (preconştient), la tripla ipostază a eului personal (eul de moment, eul imaginar, eul socializat) ce reprezintă conştienţa şi finalmente corolarul superior al acestora – conştiinţa. Voitul circumscrie scopurile pe care le urmărim. Nu întâmplător termenul de voinţă a iscat numeroase dispute şi controverse în gândirea filosofică modernă. Împărtăşim şi enunţul formulat de A. Marga referitor la cea de-a doua dogmă, după care lumea este prin ea însăşi raţională, încât nu avem decât să ne pliem la ordinea pe care o prezintă. Or, aşteptata raţionalitate a cursului evenimentelor lumii, lăsată în seama ei înşişi, nu se confirmă nici ea. Referindu-se critic la metacomunicarea discursului Hegelian D.D. Roşca a numit această dogmă mitul raţionalităţii integrale a existenţei. Realitatea de fapt şi de drept prin complexitatea structurii sale şi îndeosebi prin înrădăcinarea fiinţei umane în acest curs nu poate fi desluşită şi decodificată totalmente raţional. Pe lângă temeiul ontologic, gnoseologic şi axiologic este necesar să avem în vedere şi temeiul antropologic. Ontologia fără prezenţa şi acţiunea fiinţei umane nu este teritoriul moralităţii. A fi unul cu altul, monade leibniziene, reduse la propriile ipseităţi, această situaţie nu întruneşte condiţiile necesare şi suficiente pentru fiinţarea moralităţii. A fi îndeolaltă (eu – ipseitate, tu – tuitate, el – illeitate) reprezintă condiţiile necesare dar nu şi suficiente. A fi îndeolaltă (eu, tu, el) şi a comunica înseamnă că se înfiripă fiinţarea moralităţii. Fiinţa umană nu este un fenomen printre celelalte fenomene, un oarece sau oarecare. Unicitatea individului este aceea al unui trăitor, al unui sistem termodinamic şi informaţional deschis. El nu poate fi comparat în afara raportului său cu lumea, în afara universului comunicării ca îi serveşte de meta-sistem. Fiecare organism se vede condiţionat să răspundă la provocările pe care le primeşte din partea lumii înconjurătoare. “Structura de bază a relaţiei oricărui organism cu mediul său este atunci «suscitare-afectare-răspuns» şi este ceea ce îi permite să se adapteze pentru supravieţuire”. Fiziologia şi neurologia organismului conservă temperatura corpului împreună cu compoziţia sângelui şi forma organelor încă din perioada embriogenezei. Nu ştim dacă individual e condamnat la libertate, conform supoziţiei sartriene, dar ştim în mod cert că nu poate să fiinţeze fără deschidere. Adevărata problemă a individului nu este cum poate el să acceadă la o gândire impersonală – prin gândirea întregului sau prin înălţarea la universal – ci cum poate el să se convertească în persoană. Realul este ceea ce este, iar viaţa organismului nostru depinde de real. Viaţa şi stilul nostru de viaţă poate să fie mai mult decât ceea ce este numai prin capacităţile noastre creatoare, altfel nu are rost opoziţia dintre species temporis şi species aeternitatis. A trăi nu este posibil fără experienţă, reflecţie şi cultură. Vocabula «trăire» a dat naştere sintagmelor fiinţării care condensează experienţa umană de-a lungul veacurilor. Viaţa este ceea ce suntem şi ceea ce facem. Trăirea nu se mulţumeşte cu a fi sau cu a avea, deoarece ea înseamnă a şti ce facem. “A trăi înseamnă a decide în mod constant ceea ce urmează să fim”. Dacă vorbim în termini de «trăire», «fiinţare», «găsire», constatăm că viaţa nu este, ci trebuie să o facem, să-i dăm relief valoric. Dispunem de fiinţare cât timp ne interogăm asupra ei. Orice tendinţe şi înclinaţii ne mână către această lume, din pricină că suntem proiect, că existăm şi coexistăm cu ceilalţi. Viaţa este în cea mai primară esenţă a ei, interogaţie sau totuna, nesiguranţă. Suntem ceea ce este fiinţa şi nimic mai mult, dar va trebui să decidem ceea ce urmează să fim. «Fiinţa - astfel», «fiinţa - ce», nu pot fi desluşite fără «fiinţa - cum», adică fără fiinţare. Modul de manifestare duce la constituirea faptelor, fenomenelor şi proceselor, la o conduită umană individuală şi colectivă. Existenţa individului este o încrucişare multiplă, permanentă între ceea ce este dat şi condiţionat şi ceea ce dobândim. Individul care sunt, cheamă persoana. Dincolo de sursele religioase, legale şi teatrale bine cunoscute, trecerea de la condiţia de individ la aceea de persoană, se leagă de statutul existenţial al fiinţei umane. Persoana pleacă de la vocaţia individualităţii psiho-somatice. Individul este în centrul unui mediu vital, persoana într-o parte oarecare a universului comunicării, deoarece încă nu ştie care-i sau cum să ocupe centrul. Individul e supus circumstanţelor, stă la pândă, se repliază, e capabil să dezlănţuie energia acumulată, el este un «hapax» care exclude repetiţia. Dar în noi este persoana care interoghează, intervine, conciliază, comunică, iubeşte (actul însăşi al iubirii este în mod vizibil inexplicabil prin reproducerea singură a individului). Chiar dacă deschiderea individului predispune la preîntâmpinarea competenţei comunicative, această preîntâmpinare este actul naşterii persoanei. Să fii individ trebuie să aparţii unei specii, să rămâi acelaşi, o fiinţă rămasă la sine (Selbst). Individul rezistă la împlinire personală. Altul rămâne un străin pe care trebuie să-l asimilezi şi în caz de eşec să-l respingi. Pentru a accede la condiţia de persoană trebuie să ne familiarizăm cu concursul şi competiţia celorlalţi. Identitatea individului e ghidată de imperativul stabilităţii şi protecţiei. Identificarea personală nu seamănă cu individuaţia. Ea necesită reciprocitate, ca să rămâi acelaşi şi să devii altfel e nevoie de îmbogăţirea experienţei şi reflecţiei prin împărtăşirea unor puncte de vedere asupra problemelor şi valorilor prin dezbateri şi dialog. Persoana, spre deosebire de individualitatea aristotelică, poate să contribuie la propria sa individuaţie în mod solidar cu altul. Persoana este concretizarea unui proces de identificare continuă. “Persoana este un faciendum (o facere)”. Persoana se constituie la răspântia dintre auto-generat şi etero-generat. Realitatea personală nu se constituie ca o unitate originală separată şi separabilă de altul. Ea pleacă de la o pluralitate de instanţe spre alcătuirea integrativă a unei identităţi în istorie prin dialog. Relaţiile interpersonale şi instituţionalizate sunt ireductibile la proprietăţi (intenţii, imagini sau aşteptări) ale indivizilor. Ontologia valorii morale se leagă de felul cum e trăită viaţa. În principiu, fiecare individ este dotat cu unele tendinţe neîmplinite, care îl determină să prefere unele posibilităţi, să le considere dezirabile şi acestea răspund de preferinţele şi alegerile sale. Aceste tendinţe izvorăsc din profunzimile existenţiale ale temperamentului unui individ, ele alcătuiesc trăsături ce aparţin fiinţei protomorale. Realitatea personală este întotdeauna relaţională. Persoana are nevoie de a fi în relaţie cu altul pentru a deveni ea-însăşi. Ea nu are nici aceeaşi temporalitate nici acelaşi mod de identificare cu individual. După E. Lévinas, faţa reprezintă caracterul diferit al celuilalt, iar moralitatea e responsabilitatea pentru această diferenţă. Nu există indivizi abstracţi (numai din punct de vedere statistic), independenţi de comunităţi umane, culturi şi epoci. Punctul de plecare al moralităţii nu este niciodată un individ oarecare, ci este acest individ într-un grup social, într-un anume loc şi într-o epocă social-istorică determinată şi/sau în curs de determinare. Tendinţele neîmplinite proprii temperamentului se manifestă şi în societatea în care trăim şi căreia îi aparţinem. De aceea, mutaţia calitativă de la fiinţa protomorală la cea morală este marcată nu numai de ajustarea la realitate (pentru a alege o posibilitate, fiinţa umană trebuie să renunţe la altele şi alegerea sa trebuie justificată), ci şi de idealurile şi codurile morale în vigoare în societatea epocii sale, de nivelul de dezvoltare morală atins de persoană, cât şi de societatea în care trăieşte. După cum consideră Bauman “începem să înţelegem că tocmai capacitatea morală a fiinţelor omeneşti le face atât de apte să formeze societăţi”, că autonomia şi eteronomia, libertatea şi dependenţa se numără printre principalii factori ai stratificării sociale, că ele nu pot coexista una fără cealaltă, dar nici nu pot coabita paşnic, că devenirea morală în planul existenţei individuale, de care s-a ocupat îndeosebi L. Koholberg, nu este posibilă fără dimensiunea comunitară a vieţii morale. Mai bine decât un factor substanţial, identificare de sine prin ceilalţi, niciodată atinsă nici terminabilă, traversând comunicările dobândite, garantând fiecăruia un fel de unicitate. Obiectivul identificării explică valoarea pe care o acordăm existenţei noastre până la preocuparea de a dura care excedează în mod manifest nevoia biologică şi individuală. Pornind de la aceste situaţii existenţiale ce implică comunicarea se instituie sfera lumii private – domeniul lucrurilor, persoanelor, instituţiilor de care sunt legat – comparativ cu spaţiul vieţii publice. În funcţie de acestea (sfera vieţii private şi publice) se constituie experienţa şi se elaborează judecăţile de valoare. Prin accederea la condiţia de persoană fiecare are sentimentul că merită atenţie şi poate să pretindă respect. Mulţi eticieni consideră că, pentru a evita neînţelegerile şi dezacordurile, cel mai bun lucru este să ne ocupăm de analiza limbajului moral. Alţii consideră că moralitatea, morala şi etica nu se pot întemeia în nici un fel. Această poziţie e proprie raţionalismului critic iniţiat de K. Popper şi profesat, ulterior, de Hans Albert. După Z. Bauman, a şti că moralitatea poate să funcţioneze fără principii şi baze, a şti că lucrul acesta e adevărat (sau doar a intui sau a proceda ca şi cum ai şti) înseamnă a fi postmodern. Or, nimeni nu se poate îndoi de fiinţarea moralităţii în câmpul vast al experienţei comunitare şi mai restrâns în cazul celei personale, fie într-o manieră rapsodică, intermitentă, fie într-o structurare polarizată de unele linii de forţă, datorită deopotrivă prezenţei şi acţiunii concomitente a relaţiilor interpersonale şi intercomunicării. Se află într-o profundă eroare Z. Bauman când ne propune să acceptăm premisele esenţiale în cazul eticii comunicării ca şi cum ele ar putea fiinţa şi funcţiona fără baze şi principii. Înrădăcinarea existentului (fiinţa umană) în cele două realităţi (naturală şi culturală) ne impune să depăşim hiatusul dintre cele două linii de argumentare, una legată de sfera culturii şi valorilor şi alta de discursul statuat asupra lucrurilor. Teoria referinţei este în inima procesului de semnificare. Sensul unei propoziţii depinde de condiţiile sale de adevăr şi nu de valoarea de adevăr atribuită sau recunoscută. Prezenţa existenţei extralingvistice e atestată de acordul asupra realităţii referentului (existentul) mai degrabă decât înţelegerea asupra sensului. E falsă alternativa propusă recent de părintele fondator al pragmaticii limbilor naturale Y. Bar-Hillel, ce aport teoretic să privilegiem: aportul teoretic al semanticii care acordă poziţie centrală conceptului verificaţional al semnificaţiei sau aportul pragmatic care acordă o poziţie centrală comunicării lingvistice şi preferă să trateze actul vorbirii decât enunţurile. Ambele sunt în mod egal necesare. Căci, după cum specifică F. Jacques “Referirea este ansamblul procedeelor prin care un discurs produs concomitent (de comun accord) tinde să se raporteze la o realitate extralingvistică, datorită căruia el este subiectul (tema) al unui lucru oarecare ce nu este discurs.” Nu vizăm prin prezentarea argumentării ca punct de sprijin al eticii comunicării îndeolaltă cu moralitatea şi comunicarea decât să propunem o analitică sănătoasă a comunicării. Rolul asigurat filosofiei este încă de a gândi ceea ce este, în pofida disoluţiei ireversibile a meta-discursului Hegelian. Considerăm că putem vorbi cel mult de modernitate sau transmodernism în ce priveşte pluralismul etic actual şi nu de postmodernism ca şi cum ar fi legitimă o postetică. Deconstructivismul profesat de G. Vattimo şi de J. F. Lyotard favorizează nu numai ideea susţinută de Nietzsche şi Heidegger, că dorinţa de a întemeia este o obsesie a modernităţii, ci şi pluralismul şi relativismul. Cert este că “Un concept al omului ce ignoră dimensiunea comunicării nu mai face faţă în confruntarea cu noile experienţe de cunoaştere şi de viaţă.” Limbajul este mediul în care se constituie şi de care depinde cunoaşterea. Aceasta înseamnă depăşirea concepţiei, a cărei sursă descinde din Platon, devenită monedă curentă în prezent, după care limbajul este doar instrument de vehiculare a ideilor, în favoarea interpretării limbajului ca mediu al formării şi transmiterii cunoştinţelor şi al constituirii sensului lor. Prin «cotitura lingvistică» s-a pus în lumină rolul structurant al comunicării în existenţa umană şi cunoaştere. Paradigma relaţional-sistemică a comunicării (variantă pentru care am optat) circumscrie într-o manieră critică şi edificatoare perspectivele noi de înţelegere a raţionalităţii şi lumii. Reamintim că actele vorbirii ca materie de bază a limbajului, se caracterizează prin câteva aspecte sau dimensiuni semnificative: locuţionar, ilocuţionar, perlocuţionar şi interlocuţionar. Aspectul locuţionar se referă la ceea ce se spune, ilocuţionar la intenţia de a face, perlocuţionar la consecinţele acestora, pentru ca aspectul cel mai important – interlocuţionar – să permită procesul semnificării şi intercomprehensiunea, ceea ce constituie pe bună dreptate «apex-ul» procesului comunicării. Propoziţiile stau la baza reprezentării lumii de către noi şi a autoraportării noastre în faţa lumii. O propoziţie este raţională în dublu sens – în raport cu lumea dată în experienţă şi în raport cu ceilalţi aflaţi în interacţiune socială. În a doua jumătate a secolului XX J. Piaget a propus modelul «cooperării sociale», adică două feluri de acţiune reciprocă. Una mijlocită de acţiunea instrumentală dintre subiect şi obiect, alta mijlocită de acţiunea comunicativă dintre subiecţi. Cert este că prin comunicare se poate coordona activitatea mai multor subiecţi. Adevărul nu este posibil decât înăuntrul propoziţiilor care au sens. Raţionalitatea are de-a face cu adecvarea acţiunilor şi propoziţiilor. Raţionalitatea nu are de-a face cu o intuiţie nemijlocită (empirică sau intelectuală); ea constă în capacitatea acţiunilor şi propoziţiilor de întemeiere, sub aspectul adecvării, într-un proces deschis de examinare critică. O teorie a comunicării este esenţial necesară oricărui proiect de raţionalizare socială. Chiar dacă un aspect sau altul rămâne tacit, o examinare are două aspecte: relaţia cu stările de fapt şi recunoaşterea intersubiectivă. Se poate admite că există o legătură internă între corespondenţa unei propoziţii cu faptele şi capacitatea ei de a dobândi recunoaşterea intersubiectivă în cuprinsul unei comunicări în care se schimbă argumente şi contraargumente şi se acceptă criteriul superiorităţii celui mai bun argument. Raţionalitatea califică cunoştinţe şi acţiuni, precum şi obiectivările lor. Ea presupune capacitatea de întemeiere. Aceasta înseamnă indicarea temeiurilor propoziţiilor, adică prezentarea unui şir de propoziţii din care propoziţia considerată rezultă printr-o derivare logică validă. Nihil est sine ratione consideră Heidegger. Întemeierea unei propoziţii nu se referă la condiţiile genetice sau la funcţia ei, ci la cerinţa de adevăr care se pune o dată cu susţinerea ei. Disocierea între abordarea genetică şi întemeiere a survenit odată cu operarea unei distincţii între descoperire şi întemeiere ţinând seama de contextual producerii lor. Întemeierea se află la confluenţa dintre raportarea cognitivă a omului la realitate şi comunicarea interpersonală, într-un cuvânt dintre cunoaştere şi recunoaştere. Comunicarea prin propoziţii sub formă de judecăţi sau argumente scoate în evidenţă comunicabilitatea ca trăsătură a limbajului. Prin discurs se înţelege o formă mai înaltă a comunicării, în care se schimbă argumente pentru a stipula pretenţii de adevăr, respectiv de justeţe. Importanţa limbajului pentru logică rezultă din multiple funcţii pe care acesta le îndeplineşte în cunoaştere şi în viaţa socială. Dintre aceste numeroase funcţii ale limbajului specificăm următoarele: 1) funcţia de elaborare a cunoştinţelor sub formă de propoziţii; 2) funcţia constitutivă ca mediu de formare a cunoaşterii – de la informaţia senzorială la cea ştiinţifică şi fundamentală; 3) funcţia de transmitere a cunoştinţelor sau funcţia comunicativă; 4) funcţia de semnalizare – limbajul mijloceşte informaţia referitoare la stările locutorului şi interlocutorului; 5) funcţia expresivă legată de comunicarea verbală şi non-verbală, de la sugestii la aluzii şi reacţii afective; 6) funcţia argumentativă – limbajul este instanţa întemeierii aserţiunilor, a cunoştinţelor în general. În limbaj sau prin limbaj se formează mai multe feluri de propoziţii: aserţiuni, interogaţii, interdicţii, evaluări, recomandări, rugăminţi, autoprezentări etc. Problema centrală a limbajului este problema semnificaţiei. Termenii prin semnificaţie sunt ireductibili la stimuli sau semnale. Enunţurile, datorită unificării a două sau mai multe semnificaţii, se pot constitui în limbaj ştiinţific şi/sau conceptual. Semnificaţia este conţinutul gândit al unui enunţ sau expresii. Ea rezultă din interacţiunea comunicativă – inter homines dicere. Am specificat anterior că pentru limbaj şi comunicare mai important decât psihogeneza şi sociogeneza este semioza – actul de instituire a semnificaţiei. Ea trebuie distinsă de referinţa expresiilor. Deşi aflată în legătură cu nivelul ontic, gnoseologic şi semantic prin termenul de referire (semnificaţia sublinierea noastră), nivelul logic nu se confundă cu acestea. Pe lângă principiul logic al identităţii care exprimă o necesitate permanentă, pe lângă principiul de instituire a semnificării datorită interlocuţiei, principiul raţiunii suficiente exprimă cerinţa adresată gândirii de a recurge la întemeiere pentru a putea accede la cunoaştere. El este un principiu metalogic, care controlează construcţia logicii şi al tuturor ştiinţelor. Principiul raţiunii suficiente recomandă să nu acceptăm ca adevărate aserţiuni nedemonstrate. În schimb, să acceptăm propoziţiile demonstrate, adică pe cele care au temeiuri suficiente. “Astfel, principiul raţiunii suficiente este solidar cu gândirea critică”. Prima determinare a gândirii critice este aceea că vrea să convingă. Nu prin implorări, constrângeri, influenţare etc. decât prin argumente. Etica comunicării poate întrebuinţa mijloace logice precum judecata ipotetică ce circumscrie un raport necesar de la condiţie la consecinţă; propoziţiile modale care cuprind un modus (“este necesar”, “este posibil” etc.) şi un dictum precum şi judecata de valoare prin care se înţelege acea judecată în care o stare de fapt este raportată la valori. Diversitatea incontestabilă a conţinuturilor moralităţii în timp şi spaţiu, proprii diferitelor forme de viaţă şi culturi nu se poate finaliza cu legitimitatea particularismelor şi relativismelor. Dacă particularismul se ia în serios, ar rezulta ca fiind imposibil un dialog pe probleme de morală intre diferite culturi, iar relativismul, deşi nu pune la îndoială că există unele norme valide, ar concluziona că distingerea într-o acţiune bună sau rea depinde de fiecare cultură sau grup social în parte. Putem susţine că între Scila dogmatismului şi Caribda relativismului se situează măsura justă. În aria experienţei şi reflecţiei morale au avut loc unele schimbări de accent: s-a trecut de la intrasubiectiv la intersubiectiv în ce priveşte modul de manifestare şi structurare a câmpului moralităţii; s-au diversificat speciile comunicării, dar nimeni nu poate nega că axul valoric al acestora rămâne interacţiunea comunicativă, altfel-zis intercomprehensiunea; s-au diversificat căile şi procedeele argumentării, de la judecata ipotetică şi problematică la propoziţiile modale şi judecăţile de valoare etc., dar dialogul cultural este o trăsătură dominantă a spiritualităţii actuale. În contextul complex şi uneori complicat în mod nejustificat al transmodernismului, Robert Audi specifică: “Este clar că anumite lucruri sunt bune pentru anumite scopuri, altele bune pentru felul lor, pe când altele sunt bune luate separate”. Constatăm unele schimbări esenţiale în ce privesc mijloacele şi strategiile folosite de cunoaşterea raţională. Nu numai că s-a admis primatul ontologic al relaţiei dintre subiect şi obiect, dar se ţine seama şi de contextual concret al acestor relaţii, de ceea ce se numeşte proximitate şi/sau determinare cronotopică. Admiterea pluralismului raţionalităţilor a făcut ca raţionalismul să devină flexibil, deschis, eliberat de închistări şi şabloane. Cunoaşterea este achiziţionarea de adevăruri, fapt prin care aceasta este transsubiectivă şi transfinită. Problema adevărului s-a generalizat la toate formele vieţii umane pe care le desemnăm prin termenul de cultură. H. G. Gadamer observă că orice comunicare este dependentă de condiţiile pe care nu le poate produce comunicarea însăşi. Mutatis mutandis, argumentarea ca ipostază a comunicării, stă sub condiţii ce nu pot fi create de fiecare dată de argumentarea însăşi, ci sunt găsite mereu date, ca precondiţii tacite. Explicaţia nu se confundă cu justificarea. Justificarea nu se rezumă la constatări, la desluşirea raporturilor cauzale, la condiţionarea fenomenelor şi proceselor din cuprinsul naturii aşa cum o face în principal explicaţia. Justificarea se referă la conduita umană, la motive, situaţii sociale, obiceiuri, nivel de cultură, forme determinate ale culturii etc. în acelaşi timp, avem de-a face cu situaţii noi sau indeterminate, stări care circumscriu tendinţe neîmplinite. Problema, mai precis formularea problemei, precede stabilirea stărilor de lucruri, chiar percepţia. Cu această asumpţie o întreagă tradiţie, aceea a empirismului şi pozitivismului e pusă sub semnul întrebării şi depăşită istoric. J. Piaget, din interiorul constructivismului, a plasat constituirea cunoştinţelor nu în informaţiile subiectului despre obiect, nici în structurile acestuia din urmă, ci în acţiunile conduse de probleme ale subiectului asupra obiectului. “Un comportament este o instanţă de rezolvare de probleme”. O sursă a erorilor în funcţionarea gândirii etice o constituie confuzia dintre moralitate şi legalitate. Este o eroare să consideri că tot ce este legal este şi moral, iar ceea ce este ilegal este imoral. În cazul ţărilor în care avortul este interzis (Italia, Spania etc.), nu rezultă că avortul recomandat din raţiuni medicale este imoral. Eroare ar fi să se considere că orice avort, indiferent de motivele lui, este imoral. Un alt caz se referă la faptul că este legal să mergi la vot, dar nu este imoral să nu te prezinţi la vot. Putem concluziona că argumentarea ca ipostază superioară a comunicării este o formă de întemeiere alături de demonstraţie. Argumentarea nu poate izbuti numai dacă percepţia şi prelucrarea materialului factologic este examinată critic, iar competenţa comunicativă este prezentă. Argumentarea este ireductibilă la un fenomen de influenţare socială. Forţa de convingere al unui argument depinde de valoarea premiselor, de puterea persuasivă al argumentului în raport cu situaţia dată, de validitatea procedeului logic al argumentării, iar finalmente de cultura încorporată în compartimente şi instituţii. Nu există argumentare care să nu cuprindă inferenţe (inducţie, deducţie, abducţie), dar argumentările nu se reduce nicidecum la inferenţe. “Argumentările vieţii curente le producem în limbajul natural”. Argumentarea în aria de analiză şi dezbatere a eticii comunicării depinde în ce măsură cultura comunităţii respective cultivă discursul practic drept cale de soluţionare a problemelor de interes obştesc şi, de asemenea, în ce măsură cetăţenii şi-au format competenţele. Este în afara oricărei îndoieli că numai o justă interpotenţare între cele trei premise de bază ale eticii comunicării (moralitate, comunicare, argumentare), analizate succesiv pentru înţelegerea relevanţei lor, permite desluşirea celorlalte probleme stringente ale definirii profilului ideatic al eticii comunicării. Este necesar să facem faţă diversificării viziunilor, a subspeciilor eticii comunicării, ca de exemplu etica mass-media, opiniilor, într-un cuvânt, să nu cedăm relativismelor. Creşte convingerea că nu putem fi liberi şi juşti dacă nu întreţinem relaţii cu ceilalţi, dacă nu împărtăşim proiecte comune, conflicte şi dialoguri, deoarece suntem în istorie şi dialog. Subliniind dimensiunea comunitară, nu trebuie să uităm dimensiunea personală; a completa personalul cu comunitarul este mai adevărat decât substituirea. Deşi justificarea pentru a fi moral este în general individualistă şi autonomă, realitatea comportamentului moral poate fi asigurată doar prin forţa eteronomă a legii. În societatea modernă, unii indivizi sunt mai liberi decât alţii, iar ceilalţi mai dependenţi decât alţii. CAPITOLUL III De la judecată la adevăr şi justificare Etica comunicării se constituie nu numai prin analiza şi aprofundarea atentă a premiselor sale constitutive (moralitate, comunicare, argumentare),ci şi prin armătura conceptuală ce asigură edificarea sa relaţional sistemică (dimensiunea logică, axiologică, antropologică şi semantico-pragmatică sau competenţa comunicativă). În primul rând, lumea înconjurătoare şi pluralismul situaţiei este un sistem referenţial de neocolit care premerge fiinţării fiinţei umane. Această realitate ca fundal şi ca bază a lumii umane constituie un prius faţă de orice act de cunoaştere. În al doilea rând, prin înrădăcinarea existentului (care este fiinţa umană) în realitatea naturală şi culturală, înseamnă că ea este deopotrivă inserată în reţeaua realităţilor, dar şi un faciendum (o facere), adică ceva dobândit din proprie iniţiativă. Mergând pe firul disocierilor esenţiale, în al treilea rând, se cuvine să atragem atenţia asupra unei situaţii pe care încă nu ştim să o preţuim la adevărata ei valoare. Starea de normalitate, înţeleasă ca echilibru optim al valorificării potenţialului nostru, căreia în mod eronat, după cum remarcă G. Canguilhem, i s-a opus patologicul. Or, acestuia i se opune sănătatea. Normalitatea se leagă de fireştenia lucrurilor cum ar zice M. Preda, iar în cazul fiinţei umane de conducerea după normele bunului simţ. Fiinţa umană începe să fie marcată mai puternic de stres, de zdruncinături, de bulversări, de răvăşiri care o abat de la normalitate. A. Specificul judecăţii morale Dimensiunea intelectiv-raţionată, „logicul nu e totuna cu realul, dar nu e totuna nici cu idealul”. În calitate de organism viu, ca întreg, fiinţa umană dispune de o constituţie psiho-somatică cu structuri şi funcţii precis determinate. Tendinţele înnăscute ale fiinţei umane (dintre care conservarea cu funcţia sa nutritivă) reprezintă patul germinativ al psihismului uman. După cum considera Aristotel, gândirea prin ea însăşi nu mişcă nimic, în schimb, ea poate să determine constituirea unei dorinţe obişnuite. Pe solul psihismului apar câteva resorturi formatoare ale comportamentului uman: dorinţe, disponibilităţi şi intenţii. Ele dau viaţă funcţiei deziderativ-afective în cazul fiinţei umane. Logicul este minimul de adevăr necesar oricărei cunoştinţe, condiţia formală a producerii şi realizării acestuia. „Iar orice judecată trebuie să fie (1) afirmativă sau negativă, (2) trebuie să fie adevărată sau falsă şi (3) trebuie să constituie sinteza unor componente logice”. Judecata rezidă în noţiunea de definit (subiectul), noţiunea care defineşte (predicatul), iar particula care le leagă se numeşte copulă. Denumirea se spune despre obiect, fără a fi în obiect, dacă se spune despre, atunci nu poate fi în, şi dacă este în, atunci nu se spune despre. Mai precis judecata se referă la raporturi şi autoraporturi. Primară este judecata sintetică, cea analitică este secundară. În cazul acestor judecăţi se pun două aspecte: unitatea dintre general şi individual şi dintre senzorial şi raţional. În ce priveşte judecata sintetică Kant considera că predicatul aduce subiectului ceva provenit din experienţă, iar în ce priveşte judecata analitică predicatul e conţinut în subiect. Cunoaşterea presupune luarea în considerare a realităţilor existente, a trăsăturilor comune şi specifice fenomenelor. «Raţionalitatea» şi «intersubiectivitatea» sunt coextensive, iar etica se concentrează mai mult asupra intersubiectivului decât a intrasubiectivului, asupra contextului de inteligibilitate decât asupra reflecţiei introspective. Între judecăţile sintetice şi cele analitice există o deosebire calitativă şi nicidecum o graniţă metafizică. Trecerea de la judecăţile sintetice la cele analitice se explică prin caracterul eterogen al experienţei, iar trecerea inversă (de la analitic la sintetic) se explică prin caracterul dialectico-speculativ al gândirii. “Propoziţia nu este numai mijlocul de comunicare a unei judecăţi, ci şi mijlocul ei de constituire.” Structura logică a judecăţii nu coincide cu structura gramaticală a propoziţiei. În timp ce judecata este neapărat adevărată sau falsă, formele extralogice nu pot fi decât juste sau nejuste. Actele vorbirii în calitate de propoziţii întreabă, poruncesc, roagă, cer etc., pe când judecăţile fac constatări şi aprecieri. Enunţul S este P se află înaintea celui al identităţii. El este nervul central al logicii, în calitate de ştiinţă a organizării şi explicitării corecte a cunoştinţelor. El constituie temeiul cunoaşterii naturale şi ştiinţifice şi al reconstrucţiilor filosofice care pornesc de la lumea înconjurătoare şi de la experienţa realizată în cuprinsul acesteia. Reţinem că judecăţile pot fi în acelaşi timp de constatare şi valoare chiar dacă într-un mod implicit, oarecum ascuns. Prin limbaj, ca unitate între rostire şi gândire, se poate face abstracţie de însuşirile individuale. Drumul de la trăire la gândire trece neapărat prin vorbire. Nu există comunicare totală, dar fără comunicare voinţa şi cultura omenirii nu sunt posibile. Gândirea nu există fără vorbire, dar nici nu se confundă cu ea. Conştientizând că sunt o fiinţă de interval, marcată de fiinţare şi temporalitate, o fiinţă failibilă şi vulnerabilă, se impune să pot valorifica capacitatea de a gândi şi comunica. Fiinţa umană ca întreg necesită o perspectivă totalizatoare asupra modalităţilor de fiinţare, asupra structurilor şi funcţiilor pe care le exercită. Astfel, logicul ca dimensiune intelectiv-raţională, ca instanţă judicativă nu poate fi separată de celelalte componente constitutive ale fiinţei umane, substratul organic şi cel deziderativ-afectiv. Statutul logic al judecăţilor morale nu poate fi desluşit fără a ţine seama de îngemănarea dintre limbaj şi gândire, de confruntarea cu problema crucială a elaborării şi stabilirii tipurilor de adevăr, fără a avea în vedere prezenţa şi acţiunea valorilor. În această ordine a demersului nostru, logicianul filosof Al. Surdu consideră drept «cheia de cifru» a fiinţei umane în calitate de subiect cunoscător următoarele: “Dacă prin intelect se înţelege gândirea intuitivă, practică, folositoare în lumea înconjurătoare, cu referinţă directă la lucrurile individuale şi relaţiile dintre acestea, cu aplicaţii în lumea modernă în domeniul tehnicii, la anorganic şi solid, iar ştiinţa, la aspectele matematice şi de calcul, fiind exprimabile în simboluri şi formule, iar prin raţiune se înţelege gândirea discursivă, judicativă şi demonstrative-argumentativă, ambele bazate pe legile identităţii şi noncontradicţiei, atunci este evident că dialecticul şi speculativul sunt diferite atât de intelect, cât şi de raţiune”. Însuşirile morale survin pe baza celor naturale şi cultural-istorice. Survenirea moralităţii pe baza acestor proprietăţi reflectă o dependenţă ontologică. Să numim acest fel de explicaţie morală ca fiind existenţială, pe când revolta datorită injustiţiei şi lipsurilor materiale o putem califica drept explicaţie referenţială. Dacă avem în vedere predominarea dorinţelor concupiscente sub forma unor apetituri nestrunite sau stăpânirea şi controlul-de-sine, manifestări divergente, dar care au la bază aceeaşi persoană să le numim explicaţie autoreferenţială. În sfârşit, dacă brutalitatea unui regim totalitarist provoacă revolta, genocidul, să numim aceasta explicaţia specifică. Unii oameni nu se descurcă cu exerciţiul gândirii, cu o explorare raţională a circumstanţelor, cu restituirea logică a gândurilor proprii. Această disciplinare e dificilă, dar merită eforturile noastre. Raţionalizarea prin intermediul judecăţilor adevărate ridică balanţa interacţiunilor dintre autoînşelare şi deziluzionare, duce la limpezire-de-sine prin cunoaşterea intereselor, al idealurilor şi valorilor, fapt care contribuie la înălţarea şi fortificarea caracterului. R. Audi distinge trei aspecte semnificative ale responsabilităţii morale ce decurg din procesul autoînşelării. Primul aspect semnificativ este numit genetic, deoarece prin culegerea şi cumpănirea informaţiilor despre condiţia de autoînşelat se accede în zona clarificării-de-sine. Al doilea aspect semnificativ al autoînşelării în ce priveşte responsabilizarea noastră este cel al prezervării, conştientizarea autoînşelărilor în scopul depăşirii lor. În sfârşit, cel de-al treilea aspect semnificativ este cel prospectiv, odată autoînşelările depăşite, se prospectează căi pozitive de realizare. Judecăţile practice adevărate (ori false) acţionează în virtutea prezenţei (ori absenţei) unor anumite fapte, stări, care se obţin prin reflecţie, prin valorizare şi valorificarea iniţiativelor voinţei proprii şi/sau publice. Cunoaşterea se extinde de la ceea ce simţim (reacţii şi influenţe) la elaborarea proiectelor în funcţie de care să ne constituim. Simbioza dintre cogniţie şi motivaţie depinde de greutatea motivelor aretice sau non-aretice. Raţionalizarea ca dimensiune logică a eticii comunicării porneşte şi ţine seama de totalitatea concretă a fiinţei umane, de structura sa contradictorie, nefiind vorba de o raţionalitate gata făcută. Un câmp moral nu poate fi înţeles în afara prezenţei şi acţiunii normelor morale. Acestea trebuie să ţintească spre binele comun, dincolo de sfera intereselor proprii şi a celor de grup. Utilitarismul şi pragmatismul ca orientări etice nu pot depăşi contradicţia dintre mijloace şi scopuri. Or, judecata practică înţeleasă de marea majoritate ca reprezentând judecata morală poate fi motivată prin cooperarea cu dorinţele rezonabile. Raţiunea «pură» este o ficţiune, o realitate ideală lipsită de putere, iar motivaţia diversă, necenzurată şi neghidată de raţiune ne poate rătăci. Raportul dintre judecăţile morale şi motivele acţiunii a preocupat gândirea etică din ultima perioadă, din cel puţin două cauze: în primul rând, datorită legăturii dintre raţiune şi moralitate; în al doilea rând, pentru a înţelege accepţiile în care moralitatea poate să fie «practică». Se ridică două aspecte ale problemei: dacă în elaborarea şi întrebuinţarea judecăţilor morale trebuie să exprim motivaţia sau dacă trebuie să pornesc doar de la conştientizarea motivaţiei. În ce priveşte primul aspect (cel al legăturii dintre raţiune şi moralitate) este important să ştim ce anume din motivaţia actuală este esenţial pentru judecată şi în ce măsură motivaţia acţiunii este de acord cu judecata. În ce priveşte cel de-al doilea aspect (care sunt accepţiunile în care moralitatea poate să fie «practică») apare o problemă majoră pentru teoria etică, dacă judecata morală ne poate îndrepta, în urma unei supravegheri atente a liniei de conduită. Ţinând seama de judecăţile morale se impune următoarea întrebare: Cum acţionează judecăţile morale antefactum, postfactum sau devin constituente ale motivaţiei? Numai când o judecată este motivată poate deveni practică. Pentru a da curs umanului concret, stării de normalitate, pe lângă exigenţa normativă în conţinutul judecăţilor morale intră şi sursa noncognitivă, materia dorinţelor, îndeosebi dorinţele rezonabile. O judecată morală poate să acţioneze antefactum, poate să fie constituentă a motivelor acţiunii, dar nu trebuie să uităm că ea se aplică acţiunii şi după ce a fost înfăptuită. O judecată morală, comparativ cu judecăţile logice, dacă nu este adevărată sau falsă, poate fi îndreptăţită sau mai puţin îndreptăţită. Judecata morală implică deopotrivă un temei psihologic şi normativ. Punctul crucial în ce priveşte judecăţile morale îl reprezintă atitudinile motivate, cele care dispun de intenţii şi scopuri. Poate adecvarea potrivită a conduitei la situaţie sau prevalarea motivului bun asupra celui inferior, reprezintă baza valorii morale. Experienţa este ultimul fundament al motivelor de a dori şi a acţiona. Etica, fie ea chiar etica comunicării, nu este pur cognitivă, dar pot fi aduse consideraţii epistemologice pentru a evalua raţionalitatea atitudinilor. În ce priveşte cunoaşterea general-morală, împărtăşim poziţia lui R. Audi: “putem avea cunoaştere morală şi justificare, putem fi motivaţi de judecăţile morale şi putem dezvolta un caracter etic.” Suntem în lume cu un tonus vital sau altul, morali sau demoralizaţi, pentru a pune două probleme indisociabile: a încerca să descoperim ce proiecte ne sunt proprii şi care sunt cele comune. Asumarea punctului de vedere moral înseamnă a lua ca referinţă ceea ce ar putea fi pentru orice fiinţă raţională. Acordul asupra îndreptării unei norme morale nu poate să fie niciodată pactul intereselor individuale sau grupale, rezultatul unei negocieri, ci un accord unanim, fructul unui dialog sincer, acela care încearcă să satisfacă interese universalizabile. Etica comunicării reprezintă actualmente morala general-umană preconizată de Descartes comparativ cu cea provizorie. Ea readuce în prim plan disocierea operată de Aristotel între virtuţile morale şi cele noetice. Dacă virtuţile morale vizează îmbunătăţirea calităţilor umane, perfecţionarea acestora, ca de exemplu stăpânirea şi controlul-de-sine, virtuţile noetice desemnează sporirea capacităţilor gândirii (puterea de analiză şi sinteză şi nu în ultimul rând de convingere). Etica comunicării este îndatorată filosofului din Könisberg (I. Kant) prin numeroase contribuţii teoretice, printre care, specificăm îndeosebi poziţia transcendentală admisă pentru conştiinţa în genere a subiectului cunoscător, aspect important în ce priveşte constituirea interacţiunilor comunicative datorită interlocuţiei. Aceste filoane ideatice ale eticii comunicării capătă relevanţă în prezent prin intercondiţionarea dintre identitatea naţională, comunitară şi globală. Marea întrebare a eticii comunicării este: Cum se poate realiza o societate justă? Pe linia dominantă a gândirii etice, libertate-dependenţă, autonomie-heteronomie, s-a constituit convingerea respectării drepturilor cetăţeneşti, sentimentul legăturii civice cu ceilalţi concetăţeni, participarea responsabilă la realizarea unor proiecte comune care privesc «satul nostru planetar». Este necesar să ne debarasăm de unele confuzii regretabile legate de termenii esenţiali ai gândirii precum moralitate, morală şi etică, după cum e regretabil să înţelegem etica comunicării doar din perspectiva paradigmei formal-tranzacţionale sau să identificăm dialogul cu negocierea şi acordul cu pactul, întrucât negocierile şi pacturile sunt mijloace strategice, pe când dialogurile şi acordurile sunt ipostaze majore ale raţionalităţii comunicative. Cine stabileşte o negociere sau un pact îl consideră pe celălalt ca mijloc pentru realizarea intereselor proprii, într-un cuvânt caută să adopte strategii, să-l instrumentalizeze în vederea beneficiului propriu. După H. Jonas “Prima urgenţă este neapărat o etică a prezervării şi prevenirii, nu a progresului şi perfecţiunii”, referindu-se la efectele îndepărtate ale utilizării mijloacelor tehnologice. Pentru a descifra valoarea justă a raţionalităţii comunicative pe lângă drumul sinuos de afirmare a judecăţilor morale îndeosebi de la D. Hume încoace datorită hiatusului admis între ceea ce este şi ceea ce trebuie să fie, problematica adevărului, cu serioase implicaţii în planul vieţii practice, poate aduce argumente în plus pentru recursul la descifrarea rutei raţionalităţii comunicative. Adevărul face parte din aria valorilor cardinale ce au călăuzit evoluţia spiritualităţii umane. B. Adevărul ca problemă centrală Fie că avem în vedere viziunea filosofică platoniciană, în cuprinsul căreia binele se scrie cu majuscule şi se află situat în vârful piramidei valorilor, fie că avem în vedere concepţia filosofică nietzscheeană pentru care esteticul deţine ascendenţă faţă de celelalte valori, adevărul constituie o permanenţă a constituirii spiritualităţii europene. În acest sens, linia instituită de Aristotel, întărită de Descartes, continuată de Kant, reluată în secolul XX de Husserl, Ortega Y Gasset şi K Jaspers reprezintă o dovadă că adevărul este o valoare per se chiar dacă nu a rămas în acelaşi loc pe firmamentul axiologic al condiţiei umane. Nu numai tipologia adevărului, ci însăşi metamorfoza lui se prezintă ca o dimensiune constitutivă a mersului vieţii umane. Suntem fiinţe contingente, supuse condiţionărilor limitative, e necesar să clarificăm de ce avem nevoie de adevăr, să ţinem seama că el nu este peste tot la fel de limpede. Fiinţele umane au nevoie de stimulare la acţiune. Dacă adevărul rămâne într-un fel la «cap de linie», ca un ideal strălucitor fără a fi atins vreodată, atunci prezenţa lui mai degrabă fascinează decât să îndemne la acţiune. Cert este că în afara adevărului nimic nu ne poate mişca într-o manieră durabilă. Or, dacă nu admitem existenţa unor adevăruri, este imposibil să atribuim autoritate morală raţionalităţii comunicative. Adevărul e o problemă centrală nu numai pentru filosofie, ci şi pentru sorţii de izbândă ai eticii comunicării. Cu atât mai puţin problema adevărului nu poate fi revendicată de postmodernism, de vreme ce ea s-a impus în epistemologia pre-modernă şi cea modernă. Probabil din pricina acestei centralităţi, adevărul nu a fost în mod sistematic examinat, iar cei mai mulţi dintre filosofi l-au identificat cu alte probleme, în ultimă analiză, cu descoperirea unui criteriu, fapt ce a dus la o ambiguitate în plus. E o deosebire între teoria adevărului corespondenţă şi teoria coerenţei adevărului. Prima se referă la ceea ce este adevărul, în timp ce cea de-a doua se referă la producerea şi formularea adevărului. Prima este o teorie a imaginii şi semnificaţiei, a doua o teorie a justificării. Când avem în vedere natura adevărului, nu putem ocoli referirea la realitatea în sine însăşi, iar când avem în vedere modalităţile sale de realizare, nu putem evita aria sa de valabilitate, caracterul său extensional, de la un adevăr factual oarecare la adevărurile evidente în ele însuşi profesate de logică şi matematică. Dar adevărul nu poate fi obţinut pe o cale neutră, ci el este captivant în sine, adică irezistibil. Adevărul are o valoare intrinsecă şi normativă. Aceasta înseamnă că faptele şi valorile nu sunt în mod distinct separate. Dacă faptele determină într-un fel sau altul valoarea unui crez, înseamnă că acesta se justifică prin ele la fel ca şi comportamentul. Structura crezului, ca şi aceea a limbajului, pot fi comensurabile cu structura lumii, cu toate că sunt structuri diferite. Falsitatea nu caracterizează faptele, dar priveşte relaţia de corespondenţă. Adevărul rezidă într-o corespondenţă pozitivă, în timp ce falsitatea într-o echivalenţă negativă. O altă problemă este individuaţia faptelor: care este în mod exact faptul care corespunde unei propoziţii? Să presupunem că stările reale pot fi identificate, totuşi rămâne întrebarea cum le putem distinge între ele. Multe, dacă nu toate, stările sunt legate între ele, în consecinţă, recunoaştem o stare complexă mai degrabă decât una simplă. Teoria coerenţei adevărului este o teorie a justificării cerinţelor acestuia şi nu rivalizează cu teoria corespondenţei. Ea nu trebuie să vizeze răspunsul la ce este adevărul, ci să se concentreze asupra modului de a-l dobândi. Coerenţa, adesea, este considerată condiţie minimă a oricărei propoziţii pentru a fi adevărată. Însă, numai teoria coerenţei este insuficientă ca să rezolve problema adevărului ca atare, ea are o valoare limitată în justificarea adevărului ca cerinţă logică. Adevărul trebuie exprimat, verificat, iniţial prin stabilirea unui consens între experţi şi finalmente aplicat ţinând seama şi de consecinţele sale. Adevărul trebuie să ia act şi de diferenţe. Nu este suficient să luăm act cum lumea fiinţează pornind de la concepte specifice. Acestea nu sunt nişte constante generice ale conştiinţei, după cum le-a considerat Kant. După cum nu putem conveni împreună cu pragmatismul că adevărul este acordul cu realitatea numai din pricina utilităţii. Această înţelegere poate să ducă la numeroase contradicţii. Dintre care subliniem căderea într-un relativism extrem deoarece diferite lucruri pot fi utile pentru diferiţi oameni. Criteriul utilităţii precum cel al coerenţei este doar un simplu criteriu în stabilirea adevărului. Adevărul funcţionează ca un procedeu de comunicare jucând un rol vital în dinamismul procesului gândirii. Adevărul nu se reduce la cerinţele constituirii sale logice şi lingvistice şi, de asemenea, nu poate fi înţeles dacă ne limităm la criterii şi consecinţe. Pe lângă aspiraţia irepresibilă spre universal întreţinută de filosofia majoră, una din ideile persistente de-a lungul veacurilor a fost că trebuie să existe ceva în virtutea căruia crezul nostru se poate justifica a fi adevărat sau fals. Acest ceva Barry Allen l-a numit a priori-ul ontologic al adevărului. Natura are prioritate faţă de toate experienţele şi eforturile umane. Adevărul se referă la relaţia dintre existenţă, fie chiar şi realitatea fiinţei, şi discurs (rostire). Existenţa este terenul fundamental de manifestare a legilor şi regularităţilor. Universul nu este un haos nestructurat, ci el formează o ordine şi unitate prin sine însuşi. A fi înseamnă în primul rând sau dacă nu, măcar printre altele, a gândi, adică raţionalitatea ontică constituie temeiul raţionalităţii noetice. Termenul de «logos» pătrunde rostirea. Prin intermediul termenului de «logos» existenţa şi rostirea devin structuri comensurabile. Aristotel demonstrează că structura vastă a realităţii poate fi cunoscută deoarece fiinţa umană poartă însemnele calitative ale raţionalităţii şi este înzestrată cu potenţialul corespunzător unui asemenea demers. Logos-ul existenţei este acelaşi cu logos-ul gândirii umane, dar trebuie specificat că ultimul poate fi corupt. În acest sens, Calvin O. Schrag subliniază că “intelectul uman este raţional în măsura în care participă la structura raţională a cosmosului”. Egoismul şi oportunismul denaturează o perspectivă clară asupra adevărului ca adevăr ce depăşeşte nevoile individului. Viciul corupe logos-ul, contrazice virtutea înaltă a înţelepciunii, deschisă spre adevăr, capabilă de a stopa eroarea şi alte slăbiciuni ale fiinţei umane. Adevărul pentru Aristotel nu avea un caracter problematic, i se asigura valabilitatea prin silogismul perfect şi era supus controverselor prin toate celelalte silogisme. Conceptul de existenţă întotdeauna a fost înţeles ca o mărime incomensurabilă cu resurse inepuizabile, fie că e vorba de materie ca structură amorfă, fie că e vorba de substanţă ca echilibru între conţinut şi formă. Dar Aristotel nu opera distincţia între funcţia copulativă a existenţei (“x este y”) şi funcţia existenţială (“x este”). Numai în ce priveşte ceva determinat ca ceva se poate spune este, ceea ce vrea să însemne că existenţa este în mod fundamental accesibilă cunoaşterii. Ideea că existenţa ar fi nedeterminată este absentă la Aristotel. În epistemologia pre-modernă, ştiinţa se referea strict la influenţa deductivă. O altă instanţă admisă era opinia. Comparativ cu ştiinţa, opinia se soldează numai cu probabilitatea. Termenul nu se referă la probabilitatea statistică, cum se utilizează termenul în prezent, ci mai degrabă la plauzibil, la cerinţa verosimilităţii pornind de la autoritate. Treapta imediat superioară opiniei în ierarhia cunoaşterii este convingerea. Ea presupune depăşirea evidenţei sensibile prin reflectare, pentru a se funda pe o motivare logico-materială, capabilă de a fi împărtăşită şi de altul. “Deşi lasă oarecare loc probabilităţii, adică posibilităţii de eroare, convingerea este capabilă să obţină o adeziune activă. Gradul ei superior este certitudinea, care exclude posibilitatea erorii”. Cert este că lumea se poate îndrepta cu atât mai mult cu cât avem acces mai mare la adevăr. După R. Descartes, subiectul cogitans se poate îndoi de orice în afară de fiinţarea sa în fapt. Dar, îndoindu-se de orice, inclusiv de adevărul propriei cugetări, subiectul constituie temeiul pentru a elabora structura viitoarei cunoaşteri. El poate reflecta asupra lui şi să adopte o poziţie externă, independentă. Această întoarcere la subiect nu a fost o toană oarecare, ci a fost rezultatul pierderii accesului direct la adevărul existenţei. Logica modernă este diferită de cea clasică, de sorginte aristotelică, chiar dacă vizează aceleaşi obiective. În timp ce logica clasică ţine de categorii, logica modernă trece la o structură sintactică. Strămutarea de la «logos» la «logic» scoate în evidenţă o marcă a modernităţii. Pentru Kant logica se ocupă de regulile gândirii şi mai puţin de ordinea existenţei. El părăseşte aprioricul ontologic şi iese din cuprinsul epistemologiei premoderne. Pentru Kant, subiectul nu are acces la lumea lucrului în sine, substratul ultim al existenţei, ci doar la lumea fenomenală ca sursă a experienţei. Geniul lui Kant a fost să derive o asemenea necesitate din subiectivitatea subiectului în sine însuşi. El a înlocuit existenţa drept criteriu al adevărului prin facultăţile intelectuale ale subiectului cogitans (sensibilitate, intelect, raţiune). Întoarcerea la subiect nu înseamnă întoarcerea la fiinţele umane concrete, ci la conştiinţa în genere (Bewußtsein überhaupt). Kant năzuia la limbajul universal care făcea toate diferenţele comensurabile. Raţionalitatea kantiană este o normativitate ideală, nu o realitate factologică. Kant a înţeles preceptul raţiunii ca cea mai mare unitate posibilă. Raţionalitatea transcedentală kantiană asigură exigenţa gradului identităţii. Modernismul înlocuieşte a priori-ul ontologic al epistemologiei premoderne cu a priori-ul subiectivităţii evidente în sine însăşi pentru a garanta baza universalităţii. Dar ipoteza raţionalităţii transcedentale a lui Kant nu s-a dovedit realizabilă. Dacă nu există un spaţiu logic universal, atunci putem repera unele teritorii comune între diferitele discipline, deoarece ele fac acelaşi lucru: mijlocesc cunoaşterea. Ele pot fi luate ca intermediar. Termenul de raţionalitate poate fi salvat când aşteptările noastre sunt mai scăzute. Sintagma crucială este aceea de «determinare cronotopică» ce vizează circumstanţele situaţiilor concrete. Pe lângă condiţiile date, realităţii culturale, limbaj, ba chiar şi condiţiile înnăscute sau potenţialul disponibil, oamenii au diferite biografii şi aceste diferenţe pot fi decisive. Judecata e un mijloc de a comunica pe înţelesul celorlalţi, nu unul misterios, ascuns, personal. Ea ne permite să regândim critic unele concluzii admise ca fiind acţiuni valabile anterior, să le supunem atenţiei în comunitatea experţilor, să accedem la un consens, adică la convingeri sub formă de certitudini împărtăşite. Raţionalitatea nu se reduce la prestaţia personală a subiectului cunoscător, chiar dacă se respectă regularitatea sau normativitatea, şi nici la crezul acestuia. Ţinând seama de determinarea cronotopică a fiinţei umane nu putem recurge la un decupaj ideal. “Deconstructivist postmodernismul loveşte în adevărata inimă a adevărului şi normativităţii: el specifică, că nu poate să fie identitate peste tot”. În acest context ideatic al transmodernismului se pun o serie de întrebări: A ajuns oare normativitatea la voia întâmplării şi adevărul ei pierdut? Nu mai reprezintă raţionalitatea un telos dezirabil? Să asistăm la înlocuirea unui program logocentrist cu unul logosceptic? Întrebările acestea se nasc în chip firesc pentru cineva preocupat de «mutaţiile» proprii cunoaşterii ştiinţifice şi filosofice din secolul al XX-lea. Îndeosebi psihanaliza şi lingvistica au impulsionat gândirea filosofică pe parcursul acestui secol. Statutul logic al unui semn este definit în primul rând prin ceea ce el semnifică. Această «amprentă valorică» a ceea ce el semnifică poate fi considerată ca identitatea semnului. A înţelege este o condiţie prealabilă atât pentru formularea unui simţ adevărat, cât şi pentru persuasiune şi convingere. Dar semnul care semnifică nu poate fi considerat în mod autarhic, luat în mod izolat nu înseamnă nimic, iar conexiunea dintre semn şi nonsemn nu este una necesară. Pentru acest motiv, semnul este interschimbabil cu oricare alt semn. Dar dacă este aşa, arbitrareitatea semnului primejduieşte «amprenta valorică» a acestuia. Însă semnul depinde de nonsemn şi poate fi desluşit datorită acestuia. Ferdinand de Saussure consideră că determinarea unui semn nu poate niciodată transcende limitele sistemului de semnificaţii căruia acesta îi aparţine, fiind determinat nu numai prin ceea ce semnifică, ci şi prin diferenţă de alte semne. Referinţa, şi ulterior sistemul referenţial, admit caracterul independent al lucrurilor în faţa cuvintelor. Individualitatea cuvintelor rezidă în diferenţa lor. Cuvântul «pisică» se deosebeşte de cuvântul «baston», iar amândouă împreună, de cuvântul «colorat». Identitatea semnelor unei limbi depinde de relaţiile dintre ele. Acest fapt permite conceperea limbajului ca structură, în care elementele se determină unul pe celălalt. Problema este dacă limba ca structură a limbajului o putem reprezenta într-o dimensiune sincronică sau într-una diacronică. Rostirea este capabilă în cuprinsul experienţei de o fuziune intimă între sunet şi sens. Separând dimensiunea sincronică de cea diacronică, Saussure menţine o anumită formă a identităţii de sine a semnului. Prin neglijarea timpului, a putut menţine o relativă stabilitate a dimensiunii sincronice, dar cea diacronică fiinţa în subsidiar precum inconştientul faţă de conştient. Semnul e determinat nu numai de ceea ce este, dar, de asemenea, de ceea ce nu este, de ceea ce a fost sau nu a fost dar va să fie. Realitatea în sine însăşi nu este stabilă, ci este într-un flux şi reflux constant, într-un joc şi contra joc. Nu există o repetiţie al aceluiaşi, ci numai a diferenţei. Identităţile noastre sunt marcate de toate influenţele care se exercită asupra noastră, de cele care au lucrat sau vor lucra, şi chiar de acelea care lipsesc. Calvin Schrag ajunge la concluzia că fiinţa umană este o creatură cronotopică. Aceasta înseamnă că orice exigenţă a raţiunii privind unificarea experienţei umane, fie sub aspectul subiectului, fie sub acela al obiectului, rămân nedeterminate. Totuşi, speranţa solidarităţii comunicative rămâne deschisă. Postmodernismul tinde să facă orice referenţial imposibil de a prinde semnificaţia. În acest fel, deconstructivismul subminează adevărul şi normativitatea. Numai că normativitatea funcţionează şi separat de identitate, sprijinindu-se pe noţiunea de diferenţă, iar deconstrucţia adevărului ea însăşi trebuie să se supună exigenţei adevărului dacă tinde să aibă o forţă oarecare. Acceptarea diferenţei, nu printr-o decupare ideală, care face din identitate o tautologie, ci prin determinarea cronotopică a situaţiilor concrete neagă prezenţa şi acţiunea unui logos universal. Spaţiul logicii clasice e guvernat de adevărul existenţei însăşi de structura monologică, de inferenţa deductivă a silogismului perfect. În spaţiul logicii formale moderne existenţa este în funcţie de definiţii, de diferite seturi de norme realizabile. Inferenţa inductivă duce la dominarea adevărului factual, a probabilităţii statistice. Lipsind o înţelegere solidă a normativităţii, logica dialectică poate fi utilizată ca instrument de interpretare, dar devine inutilă când este vorba de înţelegerea evaluării. Miezul problemei este cum se ajunge la evaluare şi cum se controlează. Sistemul moral ca sistem informal şi permisiv îngăduie norme implicite. O condiţie de fiinţare al unui asemenea sistem, deopotrivă informal şi permisiv, o reprezintă un dialog autentic bazat pe o atitudine cooperantă. Un asemenea dialog implică împărtăşirea reciprocă de poziţii, solicită încredere mutuală, toleranţă şi comuniune de crez şi valori. Pe bună dreptate, V. Florescu subliniază să nu uităm că retoricii “i se datorează organizarea unei teorii a comunicării, apoi fundarea unei logici a valorilor şi plauzibilului şi că ea a oferit, prima, baze temeinice pentru dezvoltarea relaţiilor interdisciplinare” . Încă Aristotel distinge trei feluri de argumente: analitice, dialectice şi retorice. Diferenţa dintre ele bazându-se pe statutul premiselor: argumentele analitice pornesc de la premise adevărate, cele dialectice de la premise în mod general acceptabile şi cele retorice de la premise cunoscute de un auditoriu restrâns. În dialogul Gorgias, Platon condamnă retorica ca instrument de manipulare a maselor, instrument ce duce la tiranie şi corupţie. În mod nelegitim, el a redus-o la sofistică, descalificând-o din motive morale fără să aibă în vedere cazul în care normele morale pot fi susţinute cu argumente juste de către oameni bine intenţionaţi. Cedând intereselor particulare, dorinţelor, încercând să flateze, retorica se îndepărtează de povara responsabilităţii ce derivă din adevăr. Dar să nu uităm că ea a fost utilizată ca instrument de convingere şi de către democraţie. Fundarea unei teorii a argumentaţiei ca logică a valorilor şi a plauzibilului este cerută în secolul XX de Perelman şi adepţii săi, tocmai pentru a evita ca odată ieşiţi din domeniul evidenţei, să nu cădem pradă improvizaţiilor conjuncturale. Gândirea poate pune ordine şi în domeniile situate dincolo de hotarele evidenţei. Fiecare trebuie să aibă o şansă egală de a argumenta, de a fi recepţionat şi înţeles, fapt care, după Habermas, se soldează cu consensul raţional. Filosofii au menţinut trează retorica punând accentul nu pe ornamente discursive, ci pe dovezi logice. Întoarcerea subiectului în câmpul epistemologic neagă accesul direct la adevăr, opiniile nu pot îmbogăţi adevărul prin caracterul lor fluctuant. Dar dacă opiniile se formează în funcţie de imagini care ne ajută să desluşim şi să interpretăm lumea, ţinând seama că ele domină psihismul uman şi ne ajută să gestionăm lumea semnificaţiilor, atunci opiniile nu trebuie desconsiderate. Imaginea şi limbajul verbal nu se opun în mod frontal. Imaginea asigură trecerea de la «perceput» la «numit». Imaginea şi limbajul verbal se completează. Finalmente, o imagine este adevărată sau falsă nu prin ceea ce copiază precum o fotografie, ci prin ceea ce desluşeşte prin supoziţiile limbajului verbal. Insuficienţa dialectului în considerarea convenţionalis-mului este marcată de trei noţiuni problematice: scop, sancţiuni şi strategie. Situaţia problematică a dialecticii în cazul acestor noţiuni poate fi îndepărtată de dialogul normativ-retoric. În ce priveşte scopul, chiar dacă participanţii pleacă de la aceleaşi presupoziţii de bază ale sistemului logic, el poate să difere din pricina nivelului de aspiraţii şi a orizontului de aşteptare. Sancţiunea, fie pozitivă, fie negativă, în cazul unui sistem informal, precum este cel moral, se constituie ca şi criteriu de evaluare. Strategia în linii mari poate să fie aceeaşi, dar diferă de la o persoană la alta din pricina amănuntelor semnificative. În pofida schimbărilor accelerate, a mutaţiilor pe harta cunoaşterii, problema normativităţii este şi rămâne esenţială pentru conduita umană şi ea se referă la necesitatea de a distinge între adevăr şi fals, drept şi nedrept, bine şi rău etc. În cazul unui argument edificator, premisele trebuie să fie în primul rând suficiente şi ulterior acceptabile sau chiar relevante. În acest fel, partenerii de dialog pot evita îndoielile, formulările vag enigmatice şi confuze. Pe baza unor asemenea argumente, norma poate constitui o călăuză sigură şi o evaluare concludentă. Înţelegerea normativităţii pornind de la adevăr, indiferent ce epistemologie sau instrument logic avem în vedere, este o cerinţă care pune problema funcţionării normei. “Baza carităţii este de găsit nu în etică, prudenţă or epistemologie, ci în natura şi scopul activităţii în care suntem implicaţi” şi de-abia ulterior ne ocupăm de discursul argumentativ. Dacă principiul carităţii este înţeles ca cerinţă normativă, problema este ca el să facă falsitatea imposibilă, preocupându-ne după aceea de zona de aplicare pe care o poate avea. Raţionalitatea este dimensiunea esenţială a argumentării. Argumentele corecte sunt nu numai argumente logice, ci în acelaşi timp, sunt şi argumente bune. Fapt pe care îl poate controla orice observator raţional. “Rezonabilitatea este nu numai determinată prin norma acordului intersubiectiv dar, de asemenea, depinde de norma «exterioară» pentru ca acest acord să fie sporit într-o manieră legitimă.” N. Rescher ia în seamă determinarea cronotopică a fiinţei umane. Accentuarea trăsăturilor dominante ale relativismului sunt adâncite în postmodernism în mod exagerat. Rescher admite în acest context un pluralism preferenţial. Deşi el subliniază că opţiunea trebuie să fie raţională, fie de grup sau personală, fie obicei sau chiar opţiune ideologică. Nici o opţiune nu poate fi justificabilă în defavoarea celeilalte cu toate că contingenţele vieţii particulare sunt diferite. În acest sens, el avertizează: “Trebuie să fim pregătiţi pentru faptul că un consens între popoare, fie în scop global, fie în scop local, internaţional sau familial, este în general de neatins”. Dar a înţelege şi explica formarea opiniilor cuiva nu înseamnă în acelaşi timp a le justifica. Putem distinge preferenţialismul de relativism? A efectua această disociere este ca şi cum am deosebi explicaţia de justificare. Explicaţia ajunge la o concluzie pe care o acceptăm în mod raţional, pe când justificarea acceptă o opinie sau convingere în funcţie de scop. C. Justificarea morală Explicaţia se limitează la de ce şi cum ceva ajunge să fie aşa cum este, pe când justificarea, în contrast, deşi desluşeşte motivele şi strategia unui comportament, finalmente face apel la valori. Oamenii vin cu diferite back-ground-uri, diferite motivaţii şi interese şi pot să înţeleagă problemele şi rezolvările lor în mod diferit. Preferenţialismul se poate înţelege într-un mod explorator: amănuntele semnificative ale biografiei cuiva pot să ne lămurească comportamentul şi raportarea sa la un model. Adevăratul scop al justificării este de a examina şi suporta alegerile şi deciziile pe care le-am săvârşit. Justificarea autoreferenţială a raţionalităţii necesită înţelegerea preferinţelor care marchează biografia proprie. Motivele pe care le-am considerat cândva bune, ulterior printr-un examen mai atent, nu se dovedesc la fel de bune şi, în consecinţă, e nevoie să le reajustăm. Preferinţele pe care le-am avut le putem examina, pe când cele în curs de constituire ne pot domina în mod nerezonabil. Schimbările necesită regândirea justificării, comportamentului şi a integrării în sistemul în care trăim. Ţinând seama de aceste situaţii, Stenmark argumentează: “procesul formării crezului nostru şi manifestările acestuia ar putea fi presupuse ca fiind în mod intelectual inocente până când se dovedesc vinovate”. Interesele sunt importante pentru a explica motivaţia participanţilor la dialog. Problema esenţială a justificării şi a consimţirii la un crez este de ce unele motive sunt mai bune decât altele. Cerinţele raţionalităţii nu exclud nevoia de justificare a opiniilor şi preferinţelor, într-un cuvânt, al crezului, fie laic sau religios. Căci «raţionalitatea» se prezintă ca un element al evaluării argumentative “un fapt, o practică, un concept ce exprimă aprobarea discursului cuiva”. Punctul dificil al unui dialog normativ retoric este că ambii parteneri implicaţi să fie în mod egal responsabili pentru rezultatul concluziei. Aceasta înseamnă ca amândoi să coopereze într-o manieră onestă, cordială şi responsabilă. Dacă nici o supoziţie universală, nici una generală nu sunt posibile, transmodernismul consideră că un acord local e conceptibil. Legăturile diferenţelor îngăduie o comunicare transversală. În afara unui model cupolă, cum este sistemul filosofic blagian, relativismul cultural nu poate obţine rezultate notabile. Comunicarea transversală se referă la faptul că o problemă poate comporta mai multe perspective, adică relatări despre referinţe din unghiuri diferite. Problema comensurabilităţii justifică pe cea a normativităţii. Aceasta nu rezidă numai într-o materie a argumentelor, ci, de asemenea, într-o interpretare de ordin general. În remarcabilul său studiu Two Dogma of Empirism, Quine respinge cele două distincţii importante: deosebirea dintre adevărul analitic şi cel sintetic şi ideea că fiecare propoziţie semnificativă este reductibilă la experienţa imediată. Punctul de vedere al lui Quine este pur şi simplu că experienţa nu poate determina în mod conclusiv ceea ce credem. La rândul său, Thomas Kuhn adoptă o abordare holistică în lucrarea sa “Structura revoluţiilor ştiinţifice”, publicată în 1962, utilizând termenul de paradigmă pentru a sublinia trecerea de la o perspectivă la alta. El argumentează că ştiinţa nu se dezvoltă prin acumulare, ci mai degrabă prin revoluţie. Nu prin colectarea mereu sporită a faptelor, ci prin schimbarea de la o paradigmă la alta. Se susţine ideea teoriei conducătoare a percepţiei. Numai prin intermediul schemei conceptuale avem acces la lume. Dacă ne considerăm fiinţe limitate şi nu avem cum să ne considerăm altfel acceptăm şi ideea că interpretăm propriile noastre jocuri de limbaj şi nu există o altă cale prin care realul ultim ar putea fi descoperit. Realitatea în ea însăşi nu poate să spună cum ar trebui să fie interpretată, ci în mod indubitabil ea pune limite interpretărilor noastre. Altfel zis, conţinutul lumii nu poate fi înţeles printr-o singură schemă conceptuală, iar pluralitatea acestora nu poate fi redusă la o versiune sau alta. Nu există un numitor comun care să înlesnească trecerea de la o schemă la alta. Lumea prin ea însăşi e alcătuită din formaţiuni de real diferite, organizate în mod asemănător, dar nu identic. Problema este că schemele conceptuale pot sau nu pot să corespundă căii despre cum este lumea reală. Singurul lucru pe care-l putem stabili este ca adevărul să fie controlat prin alt adevăr, iar crezurile pot să fie comparate cu alte crezuri. Ideea conform căreia cunoaştem lumea în mod nemijlocit sau mijlocit nu este suficientă. Nici observaţia, nici teoria nu sunt decisive prin ele înseşi. Problema condiţiilor adevărului nu coincide cu adevărul valorilor. După cum constata în mod temeinic L. Grünberg, termometrul axiologic nu arată niciodată cota zero. Şi aşa cum nu putem ieşi din propria piele pentru a confrunta experienţa noastră cu sursa experienţei – lumea în sine însăşi –, la fel nu putem confrunta interpretarea noastră cu resursele limbajului ad integrum. Este dificil să menţinem şi să considerăm crezul nostru în ansamblu ca fiind adevărat. Lumea nu va fi niciodată în posesia noastră, iar cursul complex al acesteia abia îl întrezărim şi cu atât mai puţin îl putem stopa sau întoarce. Dimensiunea ontologică fundamentală a cunoaşterii sau sursa acesteia rămâne incomensurabilă. Putem lua ca punct de plecare comunicarea şi să discernem regularitatea în comportamentul comunicării. Acesta este pariul existenţial pe care ni-l propune etica comunicării. Putem face deocamdată abstracţie de particularităţile adevărului analitic şi sintetic, dar nu putem să ocolim sau să nu ne interogăm despre condiţiile adevărului ştiinţific şi filosofic, despre complementaritatea dintre judecata de existenţă şi cea de valoare. “Problema adevărului, adică a corespondenţei afirmaţiilor cu realitatea, este centrală pentru filosofie.” Adevărul unic şi invariabil nu există, adică adevărul absolut. Însă, dacă adevărul absolut nu există, relativismul uneori exagerat, mergând până la improvizaţie, nu se poate lua în serios pe sine însuşi. Adevărul este un fel de «nisus formativus» al spiritualităţii umane. A gândi înseamnă a gândi adevărul. Pentru a fi adevărată, gândirea trebuie să se afle în concordanţă cu starea de lucruri, cu ceea ce ne transcende: dar, în acelaşi timp, trebuie să aderăm noi înşine la adevărul ei. Fenomenul gândirii poartă în sine această exigenţă şi când relativistul refuză că fiinţa umană poate gândi adevărul, el însuşi e convins că această respingere este un adevăr. Întreaga filosofie depinde de posibilitatea conceptelor. Adevărul ştiinţific, cel fizic de exemplu, are un dublu caracter de certitudine: deducţia raţională şi confirmarea prin experiment. Este un adevăr exact, dar incomplet. El nu-şi este suficient sieşi. Adevărul ştiinţific, bazat pe simetria dintre reflectant şi reflectat, are nevoie de adevăruri totalizatoare, pe cât se poate cât mai complete. Adevărul filosofic este suficient, dar inexact. Fiecare concept filosofic trebuie să fie elaborat în funcţie de tot: o exigenţă proprie adevărului filosofic, după cum consideră Ortega Y Gasset, este exigenţa pantonomică, cea care se opune caracterului limitativ al adevărului ştiinţific. Adevărul ştiinţific se ştie pe sine, în cazul său există unitate de măsură între gândul reflectant şi cel reflectat. În cazul adevărului filosofic această simetrie nu funcţionează. Gândul reflectant nu poate da seamă de cel reflectat. Această neputinţă gnoseologică ce constituie un hiat între adevărul ştiinţific şi cel filosofic, e suplinit de justificare şi crezul moral. În acest fel s-a impus în transmodernism paradigma relaţional-sistemică în procesul comunicării şi dialogul bazat pe interlocuţie. Ceea ce este important este ca partenerul de dialog să recunoască regularitatea în poziţia celuilalt. Descoperirea şi aplicarea regularităţilor sau a normelor constituie un mijloc strategic. Semnificaţia unei propoziţii complexe depinde de semnificaţia constituantelor sale. Ea poate parcurge mai multe nivele în ierarhia cunoaşterii, de la opinie la convingere, ulterior, la certitudine. Cert este că un crez moral format numai pe opinii şi convingeri este inconsistent. Este benefică trecerea de la convingeri la certitudini, la stabilirea unor adevăruri, dar numai trecerea de la certitudini la convingere poate să ducă la un crez moral ferm şi la adevăratul om de caracter. Etica comunicării mizează pe acest travaliu intelectual complex. Dimensiunea logică decurge în mod firesc din procesul argumentării. Ea constituie un punct de sprijin indispensabil. Deşi temeiul logic în ce priveşte comunicarea nu răzbate întotdeauna în prim plan, prezenţa sa este necesară şi esenţială pentru orice teorie sau discurs pertinent. Comunicarea nu depinde nici de un stoc de informaţii, nici de o teorie semantică recursivă: ea depinde de spaţiul de manevră a intereselor. Avem nevoie, oricum, de o înţelegere proprie a naturii regularităţii datorită căruia putem da sens mesajului ideatic transmis de ceilalţi. Regularitatea este o condiţie esenţială a structurii gramaticale şi logice. Adevărul nu poate fi înţeles prin descrierea a ceva sau prin organizarea şi adecvarea în câmpul experienţei. În epistemologia premodernă adevărul real al fiinţei şi ordinea gândirii sunt controlate de aceeaşi structură a logos-ului. În epoca modernă accentul s-a pus pe investigarea gândirii subiectului cogitans, mizând pe descoperirea unor enunţuri indubitabile ce pot garanta un fundament al adevărului. Această incursiune teoretică a durat până la sfârşitul secolului al XIX-lea. Or, teoriile ştiinţifice şi pluralismul filosofic din secolul XX infirmă această tendinţă dominantă. Raţionalitatea practică trebuie să legitimeze toate inferenţele. Nu avem de-a face numai cu un pluralism filosofic, etic, comunicativ, ci şi cu un pluralism al raţionalităţilor, marcat de diferenţa formaţiunilor de real, de diversitatea conexiunilor, situaţie ce îngreunează deosebirea dintre esenţial şi neesenţial, principal şi secundar etc. În primă analiză se impune să distingem între adevărul extensional şi cel factual. Primul se leagă de funcţiile gândirii, pe când cel de-al doilea de stările concrete ale lucrurilor, fenomenelor şi proceselor. În acest fel, direcţia normativă de la gândire la fiinţă este negată. Fiinţa nu este identică cu mentalul pe care îl îmbrăţişează gândirea. Ea există şi altfel. Această realitate nu poate fi neglijată de conexiunea dintre adevăr şi fapte. Adevărul gândurilor poate determina faptele. Adevărul redus la convingerile proprii devine inconsistent. Determinarea cronotopică a fiinţei umane, distorsiunile care pot să apară datorită tălmăcirii insuficiente a comunicării dintre limbaje şi îndeosebi petele albe pe harta cunoaşterii sunt limite care nu trebuie să ne dezarmeze. În acest spaţiu, etica comunicării capătă povara responsabilităţii. Dacă Dumnezeu a murit şi dacă adevărul eşuează – ceea ce nu pot să-mi reprezint după mintea mea –, atunci pierdem posibilitatea de a distinge între drept şi nedrept, între bine şi rău, între frumos şi urât etc. Nu ne putem îndoi de funcţia normativă a adevărului. Fie că avem de-a face cu un adevăr factual, fie cu unul logic sau matematic, fie cu unul ştiinţific sau filosofic. Ne-am referit numai la adevărurile «tari», dar nu trebuie să pierdem din vedere pe cele artistice şi teologice. Conştientizarea failibilităţii fiinţei umane ne previne contra suficienţei, contra automulţumirii şi deschide calea cooperării şi încrederii mutuale. În pofida pluralismului raţional şi etic, trebuie să ne asumăm responsabilitatea convingerilor noastre morale. CAPITOLUL IV Dimensiunea axiologica a eticii comunicării A. Consideraţii preliminare Moralitatea sub cele trei ipostaze esenţiale (personală, comunitară şi ideală) necesită în prealabil reproducerea umană (asigurarea individuaţiei), subzistenţa prin producerea bunurilor de consum (condiţii necesare dar insuficiente) ce alcătuiesc temeiul afirmării şi consolidării civilizaţiei şi culturii, procese fundamentale în ce priveşte organizarea şi funcţionarea societăţii umane, procese imposibile de înfăptuit fără comunicare şi argumentare. Primele întrebări existenţiale de neocolit au fost – La ce bun?, La ce foloseşte? – şi abia ulterior s-a constituit întrebarea care atribuie sens ideilor: Are sau nu are valoare şi despre ce fel de valoare e vorba? “Paradigmă a sferei umanului, valoarea în sens conceptual îşi află temeiul durabil în analiza kantiană a valabilităţii, la cele trei nivele fundamentale: al teoreticului, normativităţii şi creaţiei estetice”. Axiologia s-a individualizat în ansamblul disciplinelor filosofiei şi s-a impus cercetării ca un perimetru separat, abia în a doua jumătate a secolului al XIX-lea. Din această secvenţă spaţio-temporală a devenit clar că valorile alcătuiesc un «imperiu» teoretic ce nu se confundă nici cu existenţa fizică, nici cu lumea obiectelor ideale, nici cu fenomenele psihologice. Axiologiei i se circumscrie cunoaşterea, creaţia şi acţiunea umană, înţelese prin sensul pe care îl includ. “Cunoaşterea adevărată – specifică H. Rickert – presupune o recunoaştere de valori şi o respingere de non-valori, iar eroarea – o respingere de valori şi o recunoaştere de non-valori”. Înainte de a ne referi la statutul propriu valorii, problemă dificilă şi rămasă încă deschisă, este rezonabil să ţinem seama de câteva precizări importante. Astfel, Husserl operează o disociere între valorizare şi valoare. Valorizarea i se opune valorii, ca fapt psihologic, ca orientare înspre scopurile ideale profesate de valoare. Tot în acest context, specificăm contribuţia lui P. Andrei în ce priveşte distincţia dintre două procese interdependente: un proces de cunoaştere a valorilor şi un proces de recunoaştere a lor. Primul proces formează obiectul întemeierii teoretice a valorii. Al doilea proces are în vedere valorile practice valorificate. Spre deosebire de realitate care este, valoarea este valabilă. Deşi nu se reduce la existenţă, valoarea nu trebuie totuşi concepută nici ca fiind ruptă de existenţă. Ea nu se confundă cu imperativul. Acesta apare în urma raportării valorii la un subiect. Valorile nu se identifică cu aprecierile şi bunurile reale, aşadar cu existentul. Bunurile şi aprecierile nu sunt valori, ci «uniri de valori cu realităţi». La fel normele nu sunt «reguli ideale», ci norme ale acţiunii, fapt care ne face să studiem corelaţiile dintre norme, valori şi idealurile sociale. Într-adevăr, întrucât angajează întreaga fiinţă umană, valorile nu se reduc la pure semnificaţii intelectuale, cum considerau neokantienii, ci cuprind şi o dimensiune afectivă. H. Lotze asertează că sentimentul este cuprinzător de valori. Valorile constituie o «sferă de fiinţare» aparte, deosebite atât de fiinţa reală, cât şi de fiinţa ireală. “În istoria culturii, faptul istoric, ca fapt cultural, trebuie apropiat prin retrăire şi înţelegere”, iar în măsura în care depinde de istorie, sistemul valorilor are un caracter deschis. În dreaptă consecinţă, atât «obiectivismul» care atribuie valoarea proprietăţilor reale proprii lucrurilor, cât şi «autonomismul» care consideră valorile ca esenţe autonome, independente de lucruri, bunuri şi persoane sunt orientări reducţioniste, neadevărate. Între aceşti doi poli extremi ai gândirii axiologice putem opera o serie de clarificări. Valorile inferioare, valori de bunuri sunt raporturi de fiinţare şi de finalitate. Condiţiile şi bunurile de subzistenţă se află la baza ierarhizării sistemului de valori. Valorile superioare nu pot fi derivate nici din raporturi de fiinţare şi nici din finalităţi, ci sunt ireductibile. H. Rickert când formulează teza autonomiei şi ireductibilităţii valorilor se referă la aceste clase superioare de valori (ştiinţifice, morale, estetice etc.). Omul nu cunoaşte ce trebuie făcut dacă nu ştie în ce constă valoarea sau lipsa de valoare a diverselor situaţii. M. Scheler distinge între scopul prin care este reprezentat un bun ce urmează a fi înfăptuit şi actul de preferinţă prin care este aleasă o valoare de realizat. În acest sens, T. Vianu are dreptate “întreaga viaţă axiologică a omului se dezvoltă din tulpina instinctelor”. Valoarea este un obiect al dorinţei, dar fără a fi o creaţie a dorinţei. Bunurile sunt lucruri valorificate; lucrurile în calitate de obiecte naturale aparţin existenţei date; ustensilele, lucrurile făcute, create, aparţin civilizaţiei materiale; persoanele aparţin unei categorii socio-profesionale, unei colectivităţi şi/sau unei comunităţi. Valoarea este ceva posibil, dezirabil, iar nu real. “Prin genul său proxim, valoarea este, aparţine sferei fiinţei, iar prin diferenţa specifică, este valabilitatea în sine”. Geneza şi realizarea valorii sunt două procese care nu se confundă, valoarea fiind anterioară, prin modul ei de fiinţare, oricărei realizări. După cum adevărul nu se confundă cu nici o teorie ştiinţifică, binele – cu nici o faptă morală, frumosul – cu nici o operă de artă. Pentru M. Scheler valorile nu alcătuiesc un imperiu al unor «esenţe ideale» sau «obiecte ideale» precum numerele sau figurile geometrice, ci un perimetru al unor «obiecte ale intuiţiilor emoţionale a priori». Numai în această calitate ele sunt independente de aprehensiunile subiectului, de contextul social-cultural şi istoric. Modul de a fi este indiferent faţă de valoare şi nevaloare, dar putem vorbi de unele lucruri ca «amprentă valorică» sau de unele persoane care au calităţi umane demne de luat în seamă. Preferinţa justifică actul alegerii valorii (şi, implicit, ierarhizarea lor) şi integrarea normativităţii în comportamentul uman. “Fără criterii valorice fiind de neconceput programe instructiv-normative şi modele culturale”. Valorile «sunt» dar nu «există», adică esenţa valorii nu este reductibilă la facticitatea realizărilor valorice, de aici şi soluţiile teoretice de bază: valabilitate (Kant), valabilitate în sine (H. Rickert), valorile ca «esenţialităţi» ireductibile (W. Scheler), valorile ca «structuri ideale» (N. Hartmann). Comparativ cu H. Rickert care consideră valoarea ca transcendenţă în raport cu orice existent, Ioan N. Roşca se poziţionează altfel, adică valoarea nu poate fi transcendentă faţă de conştiinţă în genere “căci numai aceasta constituie izvorul valorii ca posibil acord între trebuinţele sau aspiraţiile umane generice şi însuşirile lumii reale care pot fi satisfăcute”. Dacă legile logice sunt tendinţe ale minţii umane, valorile sunt tendinţe ale afectivităţii, ele exprimă «logica inimii» după sintagma lui B. Pascal. Valorile trimit la real, dar lumea reală nu tinde către valori decât numai prin anumite aspecte. Vom numi valorile care înnobilează fiinţa umană valori pozitive, iar pe cele care îl îndepărtează de esenţa sa autentic-umană valori negative. Ca şi în cazul comunicării şi al argumentării considerăm că două principii logice ne ajută să descifrăm şi lumea valorilor: principiul ce instituie semnificarea şi principiul raţiunii suficiente. Valoarea nu se reduce la semnificaţiile ideale prin geneza şi realizarea ei, dar întreţine acest orizont de aşteptare. Principiul raţiunii suficiente caută argumente care să îndreptăţească o valoare în defavoarea alteia. Valorile nu sunt adevărate sau false, ci ele sunt sub semnul plus sau sub semnul minus. Nonvaloarea este o realitate lipsită de orice semnificaţie valorică. După cum demonstrează L. Blaga într-o manieră justă şi concludentă, deosebirea dintre valori şi realitate constă şi în faptul că lumea valorilor este polarizată, în timp ce lumea reală este lipsită de polaritate. O contribuţie notabilă în descifrarea genezei şi realizării valorii, în statuarea universului axiologic o are gânditorul român E. Speranţia. El susţine originea psihologică a valorilor. Voinţa este zestrea incipientă a fiinţei umane. Tendinţa îmbracă fie o preferinţă de moment, fie o preferinţă generală. “Fiecare dintre noi are particularităţi personale în ceea ce priveşte frecvenţa, durata şi intensitatea unor anumite funcţiuni psihice”. Nu are valoare decât ceea ce satisface o tendinţă, iar gradul de preferinţă pe care-l acordăm unui conţinut de conştiinţă este numit în mod curent valoare. Prin reflecţie psihicul încetează de a fi un simplu auxiliar al organicului. Orice valoare presupune satisfacerea relativă a unei tendinţe, dar niciodată înfăptuirea ei absolută. Unitatea eului depinde de valorile care domină viaţa conştiinţei. Valorile care ne animă sunt acelea care croiesc mersul nostru în lume. Prezenţa unei valori deschide o perspectivă de acţiune asupra lumii înconjurătoare. Pudoarea este o reacţie a naturii spirituale contra forţelor inferioare. Cursul vieţii personale şi edificarea personalităţii are loc prin mijlocirea vieţii sociale. Viaţa socială implică o circulaţie şi un schimb de valori. Valorile exercită o forţă coezivă asupra spiritelor solitare. Reacţia axiologică e orientată de turnura pragmatică, de canalizarea spre acţiune. În aceste condiţii ale societăţii actuale, etica comunicării încearcă să menţină în prim plan două valori deosebite: normalitatea şi consistenţa. Normalitatea ne atenţionează să avem grijă de cursul firesc al vieţii, de evitarea exceselor care ne abat de la echilibrul optim al vieţii, deoarece bolii, patologicului, i se opune sănătatea care este o condiţie esenţială a normalităţii, dar nu însăşi normalitatea. Aceasta pe lângă o cumpănire justă a regimului alimentar în funcţie de satisfacerea nevoilor elementare, implică echilibrul psihic şi mental, altfel-zis respectarea integrală a cursului firesc al vieţii. Cea de-a doua valoare pe care ne-o propune etica comunicării – consistenţa – vine să întărească raţionalitatea comunicativă. Nu mai ne putem permite să trăim la voia întâmplării, în funcţie de satisfacţiile de moment, fără canalizarea energiei creatoare în direcţii precise, fără valorificarea temporalizării în ce priveşte înfăptuirea proiectelor legate de convertirea individului în persoană. Istoria nu există fără înţelesul pe care omul, ca actor şi spectator, ca parte interesată şi judecător imparţial, îl dă fiecărui fapt în parte şi tuturor ca totalitate. Voinţa de evadare din actual, din prinsoarea nemijlocită a lui «aici şi acum» este primul resort psihologic al evoluţiei umane. Voinţa de valoare (axiotropismul) constituie cel de-al doilea resort psihologic al evoluţiei umane. În fine, voinţa comunicării între valori reprezintă cel de-al treilea resort psihologic al evoluţiei umane. Atitudinea sufletului nostru faţă de tot ce e valoare, poate fi privită ca o tendinţă dublă: tendinţa de interiorizare şi cea de exteriorizare. Voinţa de a şti, de a contempla este varianta proprie mişcării de «interiorizare», pe când tendinţa de exteriorizare se manifestă prin expresie şi comunicare. Sintagma de «axiotropism» folosită de E. Speranţia se justifică prin faptul că valorile trebuie să existe şi să fie cunoscute de marea majoritate a oamenilor. Spre deosebire de temperament, un caracter supraveghează, se comandă şi se conduce. Stima de sine însuşi este o condiţie necesară a oricărei valori. Termenul latin «umanitas» nu are sensul de omenire, ci, mai degrabă, înţelesul cuvântului românesc «omenie», circumscriind sentimente alese, sensibilitate pronunţată, discreţie şi nu în ultimă analiză, politeţe. O sursă a valorii este ea însăşi valoare. Evitarea căderii în anodin şi banal, într-un cuvânt importanţa, alături de normalitate şi consistenţă, este ea însăşi valoare în genere, valoare fără specificare. Voinţa de valoare prin acţiune rămâne gestul central pentru moralitate. Un proiect fără rezidenţă concretă e ca un grăunte de polen purtat de vânt, departe de caliciul care îl aşteaptă. Potenţialul pasional şi pasionant nu explică acţiunea morală. Resortul acesteia îl reprezintă după E. Speranţia, clinamenul filantropic, care acţionează dincolo de teluric şi pasional, mânat fiind de pasiuni şi putându-se departaja de freamătul lor. Sentimental, fie generozitate, fie milă, fie devotament, fie mărinimie, fie iubire, e o simplă expresie a lui şi un mod de a pune la lucru. Sintagma «clinamenul filantropic», după E. Speranţia, ne orientează spre unul şi acelaşi centru al universului omenesc: spiritualitatea. Clinamenul filantropic ne îndrumă spre Calea Lactee al unui ideal de eternă strălucire. “Câtă vreme omul va avea o inimă în piept şi o logică în cap, sunt anumite trăsături ale fiinţei trupeşti şi sufleteşti care nu se pot suprima, iar între ele stă imperativul solidarităţii, imperativul nootropic”. Sintagma «clinamen filantropic» trebuie explicată. Termenul de clinamen l-a folosit prima oară Democrit înţelegând abaterea spontană a unei particule de la o traiectorie prestabilită, circumscriind spaţiul de joc al libertăţii individuale. Odată cu apariţia creştinismului se trece de la aplicarea naturală, nereflectată, la promovarea iubirii faţă de semeni. În acest fel s-a ajuns la sintagma «clinamen filantropic». La rândul său, axiotropismul sau atracţia către valoare nu trebuie confundată cu presiunea dorinţelor, a poftelor şi instinctelor. Valoarea îndeplineşte o racordare şi armonizare dincolo de tendinţele divergente. Căci considera E. Speranţia, “Fără iubire nici cuvântul n-ar putea dăinui mult, cu atât mai puţin dezvoltarea şi înflorirea lui în construcţiile culturii, civilizaţiei şi instituţiilor.” Iubirea de viaţă e cauza profundă a iubirii reciproce dintre oameni. Iubirea de oameni e fundamentul vieţii sociale, spaţiul de realizare al fiecăruia dintre noi. Viaţa în ea însăşi nu e o realitate. Ea e unica fiinţare existenţială de care putem beneficia. Preţuim viaţa aşa cum este, dar mai ales cum devine şi cum tindem să trăim. Nu iubim ceea ce este, ci ceea ce tindem să devenim noi înşine. Un destin omenesc e un destin limitat, frânt uneori fără, un corolar al fiinţării şi împlinirii sale. Totuşi el se deosebeşte de soartă. Aceasta e dependentă de temperament, de oportunităţile regimului vieţii cotidiene, pe când destinul circumscrie urcuşurile şi coborâşurile unei vieţi, împlinirea vocaţiei. În univers, suntem, ne mişcăm şi trăim. Valorile sunt acelea care se transmit de la o generaţie la alta, acelea care reînnoadă firul vieţii, acelea care asigură «cursa torţelor». Norocul vine sau pleacă, te urmăreşte sau te ocoleşte. El poate face ca o soartă să fie mai binevoitoare sau duşmănoasă, iar moartea loveşte sau cruţă, procedează uneori cu cruzime, dar uneori se poartă cu menajamente. Ea este apanajul fiinţei muritoare. Destinul este marcat de chemările vocaţiei, de desfăşurarea irepresibilă a forţei creatoare, de prospecţiunile abisului, de un sfârşit tragic sau măreţ. Dar finalul lor e comun, şi al sorţii şi al destinului, e ca o pagină albă şi tăcută întoarsă pe cenuşa povestirii. Este suficient să ne gândim că problematica şi registrul diferenţiat al sorţii şi destinului constituie axul valoric al etosului românesc, că particularităţile culturii şi spiritualităţii noastre au un asemenea izbuc vremelnic. B. Specificul valorilor etice Această specie de valori are ca purtător omul ca persoană. Valorile eticii vizează acte, atitudini şi sentimente ale persoanelor, deoarece sunt liber-consimţite şi numai persoanele au libertate, pe care o manifestă prin faptele lor. P. Andrei recunoaşte valoarea nu ca un atribut al subiectului şi obiectului, ci o consideră ca o relaţie funcţională a amândurora. Valoarea etică e posibilă numai printr-un scop şi în vederea unui scop. Omul este acela care stabileşte valori diferite, după împrejurări exterioare sau după dispoziţiile sale sufleteşti. Valoarea nu este dată de actul psihic în sine, de sentimente şi dorinţe. Acestea exprimă numai fenomenul trăit al valorii şi îi asigură temeiul empirico-psihologic, ceea ce este important, dar nu şi suficient. Expresia psihologică a valorii generează un relativism care anulează generalitatea şi valabilitatea valorii. Trăim valorile tocmai prin faptul că ele structurează şi dau sens existenţei noastre. Printr-o recunoaştere unanimă s-a impus ideea că valoarea etică este un «reglor» al vieţii practice. Natura valorii etice, unii au considerat-o ca fiind psihică. Ea este rezultatul constituţiei noastre sufleteşti. W. Wund consideră că orice acţiune e determinată de motive şi scopuri reale. Kant consideră valoarea etică, ca fiind reprezentarea unei idei sau legi. Unii o întemeiază pe sentimente, alţii susţin orientarea voluntaristă. Deoarece, după Kant, experienţa nu ne poate furniza judecăţi necesare şi universal valabile, el abandonează psihologismul, şi susţine condiţia a priori a valorii etice, un fel de imperativ la care trebuie să ne supunem cu toţii. H. Spencer încearcă să identifice un temei biologic al valorii etice, considerând legea naturii ca un ideal. La ceastă orientare iraţional-naturală se afiliază şi Nietzsche, atunci când consideră că este moral tot ceea ce ajută viaţa. Etica comunicării nu neagă aceste structuri de profunzime existenţială a valorii etice, dar o recunoaşte ca fiind normativ-culturală. Criteriul esenţial al valorii etice este conformitatea cu o normă. Nu întâmplător lexicul limbii române prezintă o familie de cuvinte ce ar trebui să ne dea de gândit. Termenul normă alcătuieşte rădăcina cuvântului normal în sens de firesc şi al valorii pe care o propune etica comunicării în prezent – normalitatea. Nimic nu este rău sau bun decât după scopul căruia i se subordonează. “Moralitatea sau imoralitatea acţiunilor unui individ trebuie apreciate din perspectiva scopurilor şi intenţiilor sale. Valoarea morală rezultă tocmai din ordinea şi calitatea scopurilor şi din intenţie, care sunt determinate de personalitate”. Problema ce este binele şi de ce trebuie să-l cunoaştem reprezintă pentru N. Hartmann “cea mai actuală dintre problemele filosofice”. Stringenţa acestei întrebări reiese din necesitatea întemeierii raţionale a acţiunii şi din însemnătatea sa practică. Trebuie să ştim ce trebuie să facem. Acest imperative se asociază cu necesitatea de a depăşi faza empirică în conceperea comportamentului individual şi social, de a conştientiza consecinţele actelor şi faptelor noastre, precum şi tipurile de acţiuni la care participăm, cerinţe care ne dezvăluie locul şi rolul valorilor etice în dimensionarea şi economia vieţii umane. Aceste preocupări l-au determinat pe N. Hartmann să părăsească poziţia autonomistă în conceperea valorilor şi să recunoască în mod tacit că “Valoarea morală şi revendicările sunt în pofida idealităţii şi atemporalităţii, la limită exigenţe ale realităţii (realitätsbezogen)”. Valorificarea lucrurilor, situaţiilor şi persoanelor presupune antecedenţa valorii. Valoarea- substantiv este totdeauna antecedentul valorii-adjectiv. Nu întâmplător T. Vianu conchide că o lume alcătuită exclusiv din lucruri ar fi o lume fără perspective, fără ecou, fără profunzime. În cazul fiinţei umane, ca urmare al unui proces al maturizării psiho-intelectuale, valorile incluse mai întâi prin acte de preferinţă, pot fi încorporate, ulterior, în sfera de motive ale acţiunii personale sub forma unor norme ale acţiunii raţionale. Bogăţia de conţinut a conceptului de valoare necesită o dezvăluire a dialecticităţii sale. Valorile au referiri la datul natural şi cultural. Negându-se datul, în procesul de creaţie a unei valori, el este transformat în mod novator, fără a fi suprimat. A nega înseamnă, fie a afirma un contrariu nedeterminat, fie unul determinat, dar unul oarecare din infinitatea contrariilor posibile. Conştiinţa subiectului personal şi/sau colectiv neagă şi creează datul în acelaşi timp în care îşi urmăreşte propria sa creaţie istorică. Prin conştiinţă se afirmă primul moment al gândirii creatoare de valori, dar numai primul moment. Actul de a imagina nu este un act de cunoaştere, căci cunoaşterea vizează datul şi rămâne la studierea lui. El este un act de creaţie şi îşi găseşte întâiul său punct de sprijin în imagine. Fiecare valoare-imagine serveşte ca un punct de reper pentru o ordine pe care ne-o reprezentăm şi vrem să o instituim în realitate. Prin valoarea-imagine se rezolvă raporturile divergente dintre subiect şi obiect, dintre ceea ce T. Vianu numea «endogen» şi «exogen». Această depăşire a realului în imaginar nu depăşeşte limitele unei contemplaţii intelectuale. Depăşirea în plan imaginar a ceea ce este dat, nu este un pas decisiv pentru a angaja o acţiune transformatoare dar necesară. Valoarea nu este o simplă reprezentare, o revelaţie a absolutului în relativ după cum consideră L. Lavelle, nu se reduce doar la ipostaza de model (Vorbild), ci reprezintă exigenţa altui dat. Realităţii valorii îi corespunde domeniul creaţiei şi acţiunii umane. E de natura valorii de a nu se dezvălui total prin facticitate, prin opera înfăptuită şi supusă ulterior valorificării şi recunoaşterii. Omul înţelege universul axiologic în măsura în care îl creează. Acţiunea umană serveşte ca intermediar între valoarea-imagine (punctul de plecare) şi realitatea operei împlinite (punctul de sosire). Procesul axiologic se împlineşte parţial prin creaţia operei şi se reîntoarce la fiinţarea încă nedeterminată a valorilor. Pentru conştiinţă, fie ea a unei persoane, fie a unei categorii socio-profesionale, fie a unei comunităţi, realitatea efectivă se limitează la ceea ce se poate cunoaşte, transforma, crea şi valorifica. «Altul» sau «alt-ceva» ca existenţă axiologică nu se poate reduce la posibil, căci el se defineşte printr-o raportare la o situaţie reală, condiţiile posibilităţii fiind existente în mod obiectiv, iar temporalitatea ca dimensiune a realului, inclusiv al operelor realizate, «cerne» şi ea într-un fel. Valoarea ca posibilitate există în măsura în care realizează nu numai o fuziune de imagini, dar şi prin reunirea condiţiilor obiective cu cele subiective. În acest sens, valoarea are o chemare irezistibilă, întemeietoare de destin (Beethoven şi Eminescu), de stimulare a elanului de a gândi şi acţiona. Ea sintetizează tendinţele esenţiale ale realitătii istorice cu expresia originală a fiinţei umane. Corelaţia (dintre obiectiv şi subiectiv, naţional şi universal, nou şi permanent, sensibil şi spiritual, finit şi infinit etc.) nu înseamnă dependenţă, nici determinare necesară, ci complementaritate întregitoare. Metaforic vorbind, sistemul de valori se circumscrie între roci şi nori. În şi din perspectiva dimensiunii axiologice a eticii comunicării persoana umană relevă o operă reală constituită şi una în curs-de-constituire. Într-un cuvânt în cazul fiinţei umane voinţa devine resortul de bază al activităţii creatoare, acea rezultantă care permite şi impune o împlinire sub speciae integralis. Acţiunea umană transformă şi creează realitatea conform valorilor care o animă. În acest fel, conştiinţa morală ca instanţă critică şi deliberativă, elaborează proiecte, ţinteşte spre scopuri, impune norme, unifică sensibilitatea cu valoarea, chiar dacă această unificare rămâne incompletă. De la psihanaliză la sociologie şi până la demersurile cele mai recente de cunoaştere a omului ni se dezvăluie faptul că descoperirea binelui se realizează în cursul istoriei personale prin intermediul structurilor colective. Prin urmare este dificil să reducem valoarea etică la una din sursele sale fără să avem în vedere în primul rând ucenicia în interiorul realităţilor de ordin comunitar. Acolo unde se recunoaşte o valoare se deschide o perspectivă de acţiune, fie asupra lumii înconjurătoare, fie asupra stărilor psihice, fie asupra coeziunii relaţiilor interpersonale sau instituţionalizate. Evoluţia şi diferenţierea valorilor etice corespunde intereselor şi sentimentelor de grup, clasă, popor, naţiune şi umanitate. Societăţile umane nu pot să se complice şi să se dezvolte fără centre de interes. Valorile etice nu sunt apreciate pentru ele-însele. Un act moral este apreciat nu numai pentru efortul personal, ci şi pentru binefacerile sociale ce le procură celorlalţi. În dreaptă consecinţă, considerăm că o primă particularitate esenţială a valorilor etice este aceea de a se prezenta ca valori ale relaţiilor interpersonale. În funcţie de purtătorul său, subiectul individual sau colectiv, valoarea etică poate fi o formă de realizare a unităţii eului cu sine însuşi, dar ea nu se mărgineşte la acordul stărilor de conştiinţă între ele, ci se obiectivează în afară, dincolo de ele, în domeniul acţiunii practice, pătrunzând-o şi racordând-o la sensurile şi normele vieţii morale, la acelea ale unităţii culturale prin obiectivarea convingerilor, aspiraţiilor, prin stabilirea unui consens unitar între ordinea «interioară» şi cea «exterioară». Valoarea etică nu ne apare ca expresie a unor preferinţe subiective sau chiar ca expresie a unor preferinţe generale, la fel ca valorile estetice, ci ca un adevăr prezent tuturor membrilor unei comunităţi. “Conştiinţa cere frumuseţii omului expresie, adică prezenţa unor valori morale care modelează în adânc materia biologică, întocmai ca un meşter subtil, conferindu-i plasticităţi şi dăruindu-i putinţa de a trezi rezonanţe pe care simplul animal din om nu le suscită niciodată în acelaşi fel”. Valorile etice caracterizează comportamentul social şi personal, coexistenţa membrilor unui grup sau unei comunităţi, trecerea de la ordinea determinată la aceea în curs de realizare, menţinând un anumit orizont de aşteptare. Nici un limbaj nu e mai edificator, mai irecuzabil decât cel al faptelor. Conştiinţa despre specificitatea valorilor, despre ineficienţa subordonării sau supraordonării lor din punct de vedere logic, a derivării şi dependenţei lor unele de altele, permite afirmarea libertăţii individuale şi nu în ultimul rând creşterea responsabilităţii şi a demnităţii umane. Aserţiunea lui Socrate potrivit căreia e suficient să cunoşti binele pentru a-l practica, este depăşită de logica vieţii. Nimeni nu mai consideră în prezent că e suficient să cunoşti răul pentru a-l eradica. Prezenţa şi acţiunea valorii etice se bazează nu numai pe cunoaştere, pe actualizarea nevoii de a iubi ca o normă internă a ei, pe existenţa unui cadru instituţional optim, pe conştientizarea principalelor tipuri de acţiuni la care putem participa şi a datoriilor legate de acestea, ci şi în funcţie de interdependenţele ei faţă de celelalte valori, interdependenţe care uneori o pot stopa fără ca din această pricină să neglijăm necesitatea umană profundă a resolidarizării cu celelalte valori. Valorile etice conlucrând activ cu celelalte valori, în primul rând cu cele juridice şi politice, pot atenua încălcările divergente dintre sfera vieţii particulare şi publice în materie de legalitate, de organizare şi funcţionare al unui consens minimal în ce privesc interesele politice ale unui regim democratic. Ele nu pot fi derivate exclusiv din elementele factuale, dar nici nu pot fi detaşate total de realitatea concretă. După cum sorgintea lor nu o reprezintă predispoziţiile apreciativ subiective, dar nu pot fi înţelese fără dimensiunea lor afectivă. Sursele şi referinţele lor nu pot fi reduse la circumstanţele concret istorice, dar nici nu pot fi desprinse din sfera acţiunii umane. Valorile etice vizează activitatea de perfecţionare a fiinţei umane, pornind de la natura în acelaşi timp contradictorie şi unitară a acesteia. Ele vizează o stare de comunicare şi comuniune între valori, o stare de solidarizare pe care tind să o facă respectată. De aceea, o altă particularitate esenţială a statutului lor teoretico-practic complex şi controversat este dimensiunea normativă. Îndeosebi pluralismul raţional real şi flexibil în domeniul cunoaşterii ştiinţifice actuale, pentru unii filosofi şi eticieni constituie o primejdie care zdruncină normativitatea. Ea este un motiv de îngrijorare pentru adepţii postmodernismului. Revenim încă o dată pentru a fi bine înţeleşi. Postmodernismul constituie o orientare filosofică demolatoare în măsura în care nu identifică elementele perene ale continuităţii gândirii filosofice, în măsura în care nu pune nimic constructiv în locul rămas vacant. Operaţia de dezontologizare şi detextualizare rămân reacţii la nivel de epidermă, de vreme ce, filoanele ideatice de certă valoare sunt neglijate. În acest context, ne-am pronunţat pentru termenul de transmodernism, din cel puţin trei motive. În primul rând, prefixul «trans» se află la baza unor demersuri filosofice (transcendere, transascendenţă, transdescendenţă etc.). În al doilea rând, din cele trei variante ale comportamentului uman de participare şi integrare (conformism, conformitate, nonconformism), varianta mediană, conformitatea, este aceea a unei examinări critice, constructive, pe când celelalte două sunt reacţii mimetice, facile, cameleonice, care vizează mai mult moda decât o creaţie filosofică propriu-zisă. În al treilea rând, postmodernismul, dincolo de viciul de conţinut şi formă în ce priveşte alegerea termenului, se raliază la o soluţie radicală – nonconformistă – care deconstruieşte tot, pierzând din vedere filoanele ideatice aurifere. Etica comunicării dispune de o dimensiune axiologică proprie dacă avem în vedere, ca element de continuitate «clinamenul filantropic», ca sinteză între spiritualitatea greco-latină şi creştinism, şi unele valori ce reflectă cerinţe ale societăţii actuale (normalitate, consistenţă, toleranţă etc.). Valorile etice se inserează în reţeaua relaţiilor interpersonale, în fiinţarea cărora comunicarea reprezintă componenţa esenţială, dar manifestarea lor nu se reduce fie numai la intenţie, fie numai la acţiune. Ele ne mobilizează să trecem de la intenţie şi efort la faptă şi/sau împlinire. “Morala – remarcă L. Lavelle – nu se adaugă în plus lumii naturii ca un fel de fruct tardiv şi artificial pe care omul a reuşit să-l producă”, ci ea încearcă să confere un sens vieţii umane şi existenţei. În această ordine de idei, considerăm că după dimensiunea normativă, unanim recunoscută, dimensiunea finalistă, integratoare şi integrativă, certifică mai îndeaproape fizionomia distinctă a valorilor etice. După cum stările conştiinţei prin cele trei ipostaze ale eului personal (de moment, imaginar, socializat) în absenţa reflecţiei nu devin un mănunchi solidar şi unitar, la fel universul axiologic este lipsit de coeziunea şi tonusul necesar în absenţa valorilor etice. Există o valoare a adevărului şi un adevăr al valorii. Mai mult decât celelalte valori, cele etice au nevoie de oxigenarea certitudinilor existenţiale. Pornind de la acestea, ele îşi pot îndeplini funcţia lor specifică de transformare a negativului în pozitiv, identificând noi posibilităţi de perfecţionare a cursului vieţii sociale şi a propriei noastre naturi. Analog atitudinii teoretice care se poate rectifica, considerăm că şi atitudinea morală se poate îndrepta atunci când ne recunoaştem greşelile. Valorile etice ne îndreptăţesc să urmărim ordinea în curs de realizare, superioară celei determinate. Ele îmbogăţesc distanţa care separă idealul de real. În ordinea social-istorică existentă şi chiar în existenţa sensibilă, ele pot găsi expresie şi sprijin, dar pot întâmpina şi dificultăţi. Uneori, după cum a sesizat şi susţine Hegel, răul moral poate să devină factor de schimbare atunci când viaţa e lipsită de reguli şi regulile sunt lipsite de viaţă. Valorile etice ne pot ajuta să trecem peste înfundături sau rupturi de ritm în ce priveşte cursul normal al vieţii, ducând la cooperarea integrativă dintre diferitele instanţe ale comportamentului personal şi/sau social. Valorile etice solicită din partea noastră o adeziune care antrenează resursele profunde ale afectivităţii noastre, disponibilităţile creatoare ale întregii personalităţi. După A. Camus demnitatea omului ţine de capacitatea de a-şi reînnoi perseverenţa şi lupta necurmată cu obstacolele înscrise în noi şi în jurul nostru de către natură şi societate. Originea şi fundamentul valorilor etice sunt inseparabile de actul şi efortul prin care omul se opune naturii inumane. Ele au un caracter activ, umanizator şi demiurgic, ceea ce cu o sintagmă am puteam numi dimensiunea lor prometeică. Dezvăluind acest rol activ al valorilor etice, Marieta C. Moraru susţine: “Fără fermitatea perseverentă şi stabilă al unui comportament uman ce presupune stăpânire de sine, deprinderea de a ne controla gândurile şi sentimentele înainte de a acţiona faptic şi de a ne manifesta atitudinal, nu se realizează propriu-zis valoarea morală a subiectului”. Fiinţa umană nu se defineşte nici prin locul pe care îl ocupă în spaţiu, şi care este minim, nici chiar prin aportul mijloacelor de acţiune, căci ele rămân simple abstracţii câtă vreme scopurile nu sunt determinate. Fiinţa umană fiinţează prin conştiinţa şi acţiunea sa, altfel-zis printr-o anumită capacitate de fericire şi suferinţă, şi prin capacitatea de a-şi reprezenta aceste trăiri raportându-le la celălalt. Când se urmăreşte formarea şi afirmarea unui caracter, automatizarea coeficientului de umanitate concretă a fiecăruia dintre noi, ni se dezvăluie dimensiunea proiectivă şi prospectivă a valorilor etice. Atitudinea morală întreţinută de această specie de valori, ne dezvăluie o manieră de a aborda lumea şi oamenii, o manieră de a judeca şi de a acţiona. Valoarea etică nu e nici transcendentă, nici imanentă, ci, mai simplu situată pe traiectul dintre om şi oameni, între mine şi semenii mei. Ea se situează în lumina acţiunii care este acea a experienţei cotidiene în interiorul căreia, conform sintagmei lui Feurbach “omul este fiinţă supremă pentru om” oricare ar fi celelalte lumi posibile. Ordinea arhitectonică a moralităţii – la nivel inferior, comun şi superior – tipologia ei (moralitate personală, comunitară şi ideală), constituită şi constituantă, determină modul de manifestare şi funcţionare a lumii valorilor etice. Moralitatea trăită este diversă şi contradictorie ca însăşi viaţa pe care o ducem; la fel ca şi procesul comunicării viaţa poate fi repetitivă sau novatoare, sub semnul conservării şi a participării formale sau sub semnul trecerii de la o existenţă suportată la una asumată în mod lucid şi responsabil. Comportamentul personal şi/sau comunitar se lasă ghidat de valorile etice în măsura rezolvării situaţiilor conflictuale dintre obligaţii şi drepturi. Lupta împotriva naturii din afara noastră şi din noi se specifică conform situaţiilor istorice. Puterea nu este suficientă deţinătorului ei, deoarece ea trebuie să se legitimeze. Această instanţă critică de justificare şi legitimare a celorlalte valori, ne dezvăluie valenţele critice, terapeutice şi constructive (în sens formativ) a valorilor etice, misia lor de asumare a abuzurilor şi compromisurilor ce caracterizează lumea afacerilor şi politicii. Un cugetător profund, preocupat de problematica valorilor, ne referim la T. Vianu, consideră în mod pertinent “Dacă omenirea în întregul ei se mişcă cu greutate către ţintele progresului moral, înnobilarea individului nu este un fapt care nu poate fi nicăieri întâlnit. Şi dacă valorile morale ale individului se pot aduna între ele, speranţa creşterii morale în umanitate nu trebuie părăsită.” C. Concluzii despre dimensiunea axiologică a eticii comunicării Am evidenţiat anterior câteva trăsături distinctive ale fiinţei umane comparativ cu restul existenţei. Revenim, deocamdată, la termenul de comparaţie cel mai apropiat, faţă de care ne aflăm într-o relaţie de proximitate, comportamentul propriu animalelor. În cazul acestuia e vorba de adaptare, de un comportament prezentist, de trebuinţe şi reacţii de moment. Experienţa este un leagăn al uceniciei vieţii şi pentru animal şi pentru om. Cert este că animalul nu conştientizează raportarea la temporalitate pe întregul parcurs al devenirii sale ciclice. Comportamentul uman se diferenţiază ab initio (de la bun început) de cel animal. Nu mai e vorba de adaptare, ci de participare şi integrare. Aceste caracteristici calitative se leagă de conştientizarea temporalităţii şi de prezenţa şi acţiunea valorii. Valoarea este elementul definitoriu al omului în lunga sa antropogeneză, ca fiinţă unică în univers. Omul nu constituie un sistem închis de trebuinţe, satisfacţii, ci, dimpotrivă, un sistem deschis, capabil de o activitate proteică, multiplă şi unitară în acelaşi timp, relevantă şi câteodată paradoxală. Construitul e un produs al omului, un artefact, o prelungire a trebuinţelor noastre organice şi spirituale. Unele construcţii servesc, au un caracter utilitar, iar altele semnifică. Primele sunt instrumente, celelalte simboluri. A construi nu este identic cu a fabrica, deoarece circumscrie nu doar instrumentele utile cerute de viaţa practică, ci şi simbolurile cerute de artă. Istoria este o veşnică alternare între natură şi cultură, ceea ce explică dimensiunea tragică şi eroică a fiinţei umane în univers, al cărei corolar îl constituie creaţia exemplară a valorilor. Devenirea ciclică marchează nu numai viaţa unui animal sau a unei plante, ci este înscrisă şi în cazul individuaţiei umane. Însă, în cazul acesteia e vorba de o devenire conştientă, de o devenire care ia act de precarităţile sale ontice: finitudinea, fiinţă de interval, fiinţă failibilă, contingentă, vremelnică şi pieritoare. Toate aceste îngrădiri alcătuiesc obstacole de netrecut. Reacţia axiologică s-a constituit din pricina lor. În aceste situaţii nu avem în vedere prioritatea obiectului sau a subiectului, ci descifrarea relaţiilor dintre aceşti termeni majori ai oricărui demers filosofic. Contextul de inteligibilitate datorat cunoaşterii şi comunicării ne permite să subliniem un fapt deloc neglijabil; subiectul şi obiectul coincid parţial în una şi aceeaşi realitate a lumii valorilor. Subiectul şi obiectul valorii se află într-o relaţie bivalentă, interactivă. Orice valoare autentică nu se capătă, se cucereşte. Valorile etice, mai mult decât orice clasă de valori (ştiinţifice, estetice etc.) sunt expuse la mersul sinuos al istoriei, la avatarurile civilizaţiei şi culturii umane, încât uneori ajungem să ne îndoim dacă mai există în fiecare dintre noi un minimum de moralitate capabil să reziste eroic la aceste răsturnări sau schimbări bulversante de situaţii şi ierarhii. Dacă opera de artă, după M. Ralea, trebuie să «dea iluzia pulsaţiei directe a vieţii» valoarea etică trebuie să îndrume şi să dea un sens sau rost acestei vieţi. Delimitându-ne de postmodernism, am prezentat câteva valori pe care ni le propune etica comunicării: «clinamenul filantropic» ca nisus formatives al moralităţii; normalitatea ca echilibru optim al vieţii personale şi/sau comunitare, consistenţa ca număr de argumente valide, legată de mesajul ideatic pe care îl transmitem şi de atitudinea pe care o luăm în diversele situaţii concrete ale vieţii. Considerăm că acestui număr impar de valori pe care ni-l propune etica comunicării putem adăuga în mod complementar şi toleranţa. Societatea contemporană se aşează după principiul globalităţii. Procesul globalizării justifică condiţia umanităţii în zorii celui de-al treilea mileniu al omenirii. El presupune diferenţa şi individualităţile coexistente pe temeiul unor valori şi idealuri general comune, unanim acceptate. În aceste condiţii toleranţa devine cu necesitate, steaua călăuzitoare a individului şi comunităţii umane. Toleranţa înseamnă suportare, îngăduinţă, îndurare. Ea îşi dezvăluie sensul deplin şi specific în sfera umanului. În condiţiile pluralismului vieţii sociale, toleranţa se exprimă printr-o înţelegere superioară faţă de celălalt ori faţă de o anumită situaţie. Înţelegerea superioară nu se identifică cu aroganţa, orgoliul sau trufia. Ea înseamnă gândire profundă, într-un cuvânt, înţelepciune. “Toleranţa este virtutea cea mai utilă în existenţa socială.” Dacă valoarea este o dimensiune esenţială a fiinţei umane, atunci toleranţa se plasează în noetic. În ipostaza de valoare, toleranţa nu se confundă cu atitudinea, comportamentul tolerant, care sunt obiectivări ale valorii. Valorile sunt independente de realizările valorice şi bunuri. Valorile sunt condiţii ale posibilităţii bunurilor. În consecinţă, ele nu sunt sursa realităţii, ci justificarea ei a priori. Toleranţa nu este un scop fundamental pentru existenţa noastră. Nimeni nu-şi propune să-şi consacre viaţa pentru a deveni tolerant. Ea este o valoare ce concură în vederea realizării altor valori mai înalte, care se instituie ca scop sau ideal. Toleranţa are o structură duală, adică provine din impulsurile afectivităţii şi intelectului. Ea apelează la iubire pentru a putea să potenţeze maximum de umanitate în om “purtând marca libertăţii, nu orice voinţă serveşte toleranţei, ci numai aceea care este determinată de reprezentarea clară a valorii morale supreme”. Diversitatea este o caracteristică fundamentală a lumii în care trăim, ceea ce implică un permanent efort de cunoaştere şi înţelegere a celuilalt. Individualităţile personale alcătuiesc temeiul relaţiilor de intercomunicare, a căror gamă se circumscrie de la simplul gest la dialogul cel mai subtil. Promovarea şi întreţinerea dialogului este o modalitate definitorie a toleranţei. Toleranţa are limite fireşti, fapt care nu poate fi omis. Ea se aplică în toate domeniile socialului. T. Vianu ca filosof al culturii se delimitează de concepţia raţionalistă sau istoricistă despre cultură, pronunţându-se pentru o concepţie activistă. Meritul acestei poziţii este că ţine seama de pluralismul cultural şi de libertatea creatoare a omului. Ea înseamnă iubire de oameni, aspiraţii către perfecţionarea sorţii omeneşti, îmbunătăţirea convieţuirii sociale. Cultura mass-media duce la «cultura mozaicată», la diletantism şi semidoctism, tendinţe ce trebuiesc descurajate. E necesar să fie stopate invazia masivă a audiovizualului, pasivitatea, gustul îndoielnic, comportamente de viaţă străine evoluţiei umane fireşti. Cultura nu poate face abstracţie nici o clipă de idealul său umanist, adică de ceea ce înseamnă cunoaştere, creaţie, acţiune pentru desăvârşirea de sine şi extirparea răului din lumea în care trăim. În acest context valoric preferat de etica comunicării – clinamen filantropic, normalitate, consistenţă şi toleranţă – se impune să înţelegem condiţionarea justă dintre naţional şi universal ţinând seama de procesul mondializării. Este necesar să accentuăm activismul culturii în societatea românească, după cum consideră T. Vianu, să ţinem seama de pluralismul cultural, să cultivăm toleranţa în limite admisibile, să depăşim falsele bariere geopolitice şi culturale, să soluţionăm conflictele posibile dintre local, regional, comunitar şi global, să înţelegem complementaritatea, întregirea justă dintre naţional şi universal. În ce priveşte raportul dintre naţional şi universal se impune să specificăm următoarele: naţional în sens de iubire adâncă faţă de fiinţa naţională şi respect faţă de valorile spirituale proprii comunităţii naţionale se deosebeşte de naţionalism care se identifică cu intoleranţa faţă de etnii. La rândul său, termenul de universal nu se rezumă la afirmarea unei atitudini contemplative, teoretice, ci el este un instrument pentru investigarea realităţii şi creaţiei valorice. El presupune naţionalul ca parte constitutivă, cu funcţii proprii şi rol dominant. Universalul se referă la procesul de tranziţie al umanităţii în sine, ca şi comunitate de state şi naţiuni, mai mult sau mai puţin izolate între ele, la umanitatea pentru sine, în sensul unei comunităţi ce îi este proprie unitatea în diversitate. Naţiunea ca entitate permeabilă comunicării cu orice altă comunitate naţională reprezintă punctul de sprijin în acest proces de trecere de la umanitatea în sine la umanitatea pentru sine. Naţiunea parcurge un vast complex de integrare, la nivel regional, continental şi internaţional. E cazul să se stopeze un nou val de naţionalism intolerant în lume, să recurgem la dialog ca metodă de lucru, să întreţinem virtuţile acestei căi de acţiune, deoarece dialogul este un imperativ moral şi politic al vremii noastre. Universalul ca şi corelat «organic» al naţionalului instituie competiţia valorilor, competiţie profesată de individ şi societate prin intermediul judecăţilor de valoare, fapt prin care se realizează o selecţie sau valorizare. Valorizarea valorilor se face în funcţie de nivelul cultural atins prin educaţie, idealuri şi aspiraţii. Etica comunicării menţine identitatea culturală a comunităţii umane. Creativitatea şi comunicabilitatea se manifestă în orizont axiologic, întrucât prin creativitate se manifestă potenţialul individual şi comunitar uman. Etica comunicării se bazează pe argumentare, pe interacţiunea comunicativă trasată de dialog şi pe promovarea valorilor şi idealurilor morale. Valorile alcătuiesc zestrea culturii şi civilizaţiei naţionale şi universale. Cunoaşterea particularităţilor şi trăsăturilor diferitelor specii de valori înseamnă pregătirea pentru înţelegerea conţinutului real al unei culturi, a îngemănării dintre fond şi formă în fiecare caz concret în parte. Etica comunicării prin întregul registru al posibilităţilor sale de comunicare şi intercomunicare, întreţine exercitarea puterii de judecată, a sensibilităţii dobândite, trăirea valorilor prin scopurile şi idealurile pe care le urmăresc. Dacă prin judecăţile de existenţă cunoaştem şi explicăm valorile, prin judecăţile de valoare apreciem, valorizăm valorile, în vederea unui scop practic. Între existenţă şi valoare nu există nici o ruptură, nici supunere, ci există numai o intersectare dialectică, în interacţiunea dintre obiectul valorizabil şi subiectul valorizator. Etica comunicării subliniază că existenţa fiecăruia se articulează într-un context naţional şi universal. Cunoaştem pentru a schimba, comunicăm pentru a potenţa creativitatea umană, pentru promovarea schimburilor interculturale, a virtuţilor toleranţei, democraţiei şi păcii, pe care etica comunicării le circumscrie şi vizează deopotrivă. Căci după cum consideră M. Aiftincăi “Conştiinţa specificului în contextual globalităţii ne uneşte pe toţi într-un destin comun”. Aşa cum există virtualităţi bio-psihice, care se dezvoltă şi ajung la împlinire, există şi potenţe spirituale care, spre deosebire de cele naturale, nu se actualizează de la sine. Ele cer efort şi muncă stăruitoare. Atitudinea pseudovalorică promovată de cultura mass-media reprezintă o primejdie reală pentru înţelegerea sensului vieţii. Abaterea de la acest scop este însoţită de disperare, de nefericire, de un sentiment al absurdului, situaţie sesizată cu acuitate de A. Camus. Omul este unicul factor dătător de sens nu numai propriei sale vieţi, ci existenţei în genere. Când este vorba de sensul sau nonsensul vieţii avem întotdeauna de-a face cu situaţii existenţiale dintre cele mai diverse. “Poate mai mult decât oricare alt concept, sensul vieţii trebuie el însuşi trăit, intuit”, iar clarificările axiologice ne ajută să înţelegem mai bine propria situare momentană în orizontul de aşteptare al valorilor. Etica comunicării ne situează în miezul problemelor actuale, încredinţându-ne precum opera de artă autentică despre călătoria spre «Capul Bunei Speranţe». CAPITOLUL V Dimensiunea antropologică a eticii comunicării Analiza premiselor esenţiale (moralitatea, comunicarea şi argumentarea) referitor la elaborarea şi constituirea eticii comunicării, după ce în prealabil am încercat să clarificăm poziţia filosofiei şi eticii în transmodernism, ne-a permis să ne ocupăm de dimensiunea logică şi axiologică, demers care nu este complet fără o întregire corespunzătoare prin examinarea atentă a dimensiunii antrolopogice şi a celei semantico – pragmatice ce susţin îndeaproape «palpitul» şi constituirea universului comunicării. A. Individ şi persoană Ontologia fără prezenţa şi activitatea fiinţei umane nu poate deveni teritoriul moralităţii. Aceasta faţă de celelalte fiinţe are o dublă înrădăcinare: de pe o parte în realul natural, iar pe de altă parte în realul cultural. Statutul său existenţial e complex prin această dublă înrădăcinare, încrucişare, împletire şi prin însăşi alcătuirea sa faţă de restul existenţei. În acest sens, are dreptate E. Cassirer, atunci când consideră că “Nu există nici o altă cale de a cunoaşte omul decât aceea de a-i înţelege viaţa şi comportamentul”. Viaţa nu este o realitate, ea nu este nici o entitate abstractă. Viaţa este unica fiinţare de care dispunem în procesul vast al devenirii existenţei, iar parcursul şi etapele sale nu sunt posibile fără experienţă, reflecţie şi cultură. Kant este pe deplin îndreptăţit să considere că fiinţa umană nu este un fenomen printre celelalte fenomene, un orice sau oricare. Deocamdată este îndeajuns să ne gândim la o deosebire calitativă de comportament la animal şi om: animalul se adaptează la lumea înconjurătoare, pe când fiinţa umană participă şi se integrează. Perspectiva pe care o deschide etica comunicării asupra dimensiunii antropologice, ca şi componentă esenţială a conţinutului său, este diferită de abordările celorlalte ştiinţe socio-umane. Ea ne arată de la bun început că moralitatea nu e posibilă dacă indivizii sunt consideraţi izolaţi, unul lângă altul sau unul cu altul. Moralitatea nu prinde viaţă acolo unde indivizii sunt simple monade leibniziene, reduşi la propriile lor ipseităţi. E necesară existenţa a cel puţin trei indivizi (eu/ ipseitate, tu/tuitate şi el/ileitate) îndeolaltă care să comunice între ei. Acestea sunt condiţiile necesare şi suficiente pentru înfiriparea şi fiinţarea moralităţii. Realul este ceea ce este, iar viaţa şi comportamentul fiinţei umane depinde de real. Lumea aparenţelor nu are nici o consistenţă. Adevărata problemă a individului nu este cum poate el să ajungă la o gândire impersonală, fie prin gândirea întregului, fie prin înălţarea la universal, ci cum poate el să se convertească în persoană. Cele trei direcţii care marchează antropologia secolului XX: studiul vieţii spirituale a omului (N. Hartmann, E Cassirer etc.); studiul constituţiei naturale a omului (A. Ghelem, A. Partmann etc.); abordarea structurii existenţial trăite a acestuia (K. Jaspers, G. Marcel etc.), luate separate nu duc la rezultate concludente. Dacă ţinem seama de constituţia naturală a individului, nimeni nu neagă faptul că în calitate de fiinţă vie este un «nod cosmic» greu de descâlcit şi desluşit. Cert este că el necesită să fie tratat ad integrum, ca sistem unitar şi deschis în acelaşi timp, fie pentru că este sistem termodinamic şi informaţional, fie pentru că nu-şi este suficient lui însuşi ca realitate autarhică. Dacă ţinem seama de însemnele sale calitative de ordin spiritual care-l separă de restul existenţei, atunci trebuie să specificăm numaidecât că limbajul şi valorile îl definesc ca fiinţă singulară şi paradoxală. În fine, dacă plecăm de la structura existenţial trăită, de la termini precum «trăire», «fiinţare», «aflare», ne dăm seama de faptul că experienţa de viaţă ocupă sau are un rol deloc neglijabil de-a lungul veacurilor. Prin structura sa organică, genotip (structura internă) şi fenotip (manifestarea în afară), material genetic alocat de părinţi, individul este în centrul unui mediu vital. Ca reprezentant al speciei umane, el nu depăşeşte condiţia statistică al unui exemplar de serie, din punct de vedere psiho-somatic, compoziţia sângelui, neurologia şi temperatura constantă a organismului, într-un cuvânt ca şi individualitate este unic şi irepetabil. În calitate de fiinţă vie, organismul se întemeiază în relaţia cu mediul înconjurător pe comportamentul suscitare-afectare-răspuns, fie că este vorba de homeostazie, fie că este vorba de conservare şi adaptare. Identitatea individuală e ghidată de imperativul stabilităţii şi protecţiei. Individul aparţine unei specii, are grijă de satisfacerea nevoilor elementare, se apără, rămâne acelaşi, iar uneori, în situaţii limită, dezlănţuie brusc energia acumulată. Însă, viaţa şi stilul nostru de viaţă poate fi mai mult decât ceea ce este prin capacităţile noastre creatoare. Individul care sunt, cheamă persoana, dincolo de sursele religioase, legale şi teatrale binecunoscute, cea care pleacă de la individualitatea psiho-somatică, de la disponibilităţile virtuale pe care le implică aceasta. Persoana se află într-o parte oarecare a universului comunicării, încearcă să-i descopere centrul, ca să se poată cunoaşte, stăpâni şi poziţiona just faţă de lumea înconjurătoare, oameni şi valori. În fiecare din noi e o persoană care se interoghează, care comunică, care ne conciliază şi care iubeşte (actul însuşi al iubirii e inexplicabil prin reproducerea singură a individului). Pentru a accede la condiţia de persoană nu e suficient să rămâi acelaşi, iar pentru a deveni altfel, e nevoie de cunoaştere-de-sine, de îmbogăţirea experienţei şi reflecţiei, de împărtăşirea în comun a unor puncte de vedere şi al unui anumit sistem de valori. Persoana nu rămâne la sine (Selbst), se constituie la răspântia dintre modelare şi automodelare, dintre heterogenerat şi autogenerat, adică ea nu se constituie ca o unitate originală separate de altul, de pluralitatea instanţelor interne şi externe, în dialog şi istorie. Persoana are nevoie de a fi în relaţie cu altul pentru a deveni ea-însăşi pe cale integrativă. Considerăm necesar să prezentăm reflecţiile proprii asupra acestei faciendum (facere). Trecerea de la condiţia de individ la aceea de persoană este realmente o facere, o mutaţie calitativă dacă avem în vedere implicarea îndeolaltă a psihismului uman, a voinţei, a conştiinţei şi comunicării. Viaţa este ceea ce suntem şi ceea ce facem. A trăi înseamnă a decide în mod constant ceea ce urmează să devenim. În acest proces psihismul se configurează la patru nivele distincte: inconştient, preconştient, conştienţă şi conştiinţă. Inconştientul ca substrat primar şi iniţial al psihismului uman rezidă în pulsiuni şi impulsuri. Pulsiunile sunt generate de instincte, impulsurile de prezenţa şi acţiunea stimulilor obiectivi şi interni. Tumultul şi fervoarea acestora întreţin şi menţin biotonusul şi potenţialul deopotrivă energetic şi psihic al fiinţei umane. Preconştientul se află într-o unitate indisociabilă cu inconştientul. El se deosebeşte de acest strat subsidiar al psihismului uman prin includerea tendinţelor, masei eterogene a dorinţelor şi aspiraţiilor. Distingem totuşi, în acest tumult al dorinţelor irepresibile câteva clase de dorinţe: dorinţe concupiscente, dorinţe comune şi dorinţe rezonabile. Dorinţele concupiscente sunt generate de apetitul sexual, aflat în simbioză intimă cu constituţia noastră organică. Dorinţele comune sunt generate de torentul celorlalte instincte şi tendinţe, fiind o expresie a conservării şi supravieţuirii în mediile de viaţă concurente. Dorinţele rezonabile sunt legate în genere de nevoia de atenţie şi respect pe care o revendică persoana umană. Cel de-al treilea nivel al psihismului uman, conştienţa, este o manifestare a eului personal într-o triplă ipostază (eu de moment, imaginar şi socializat). Eul de moment se referă la trăirile noastre de aici şi acum, trăiri care nu sunt în întregime conştientizabile. Eul imaginar circumscrie trăirile legate de sentimente puternice, cristalizate fie în trecut, fie în plan ficţional. El acţionează prin subterfugii sau substituiri, polarizându-se în jurul a ceea ce ar fi putut fi dar n-a fost să fie sau în jurul a ceea ce dorim sau urmează să fie. Eul socializat se referă la deprinderile pe care le contractăm ca urmare a convieţuirii şi supravieţuirii împreună cu ceilalţi. Voinţa nu este o facultate psihică precum atenţia sau memoria. La fel ca şî caracterul, voinţa este o rezultantă. Ea necesită disocierea între voitor, voire şi voit. Voitorul este fiinţa umană concretă cu calităţile şi slăbiciunile sale. Voirea se leagă de prezenţa şi acţiunea pulsiunilor, impulsurilor, dorinţelor şi aspiraţiilor. Voitul este circumscrierea obiectivelor, a scopurilor, proiectelor şi finalităţilor. Îndeolaltă, printr-o intricaţie concretă a voitorului, voirii şi voitului, se constituie voinţa ca sâmbure formator de caracter, persoană sau personalitate. Procesul de conştientizare a intenţiilor, intereselor, idealurilor şi valorilor, asigură corolarul superior al psihismului uman – conştiinţa. Subliniem pentru a nu pierde din vedere cum că trăirile, dorinţele, voliţiile şi cogniţiile nu sunt posibile fără procesul comunicării. “Toate ciclurile universului îşi pun proprietatea revenirii. Singurul care se pune şi se demonstrează în neîncetata sa inovaţie, care-şi exclude revenirea, este mişcarea vieţii în varietatea ei individuală”. Consensul dintre cele trei ipostaze ale eului personal (de moment, imaginar, socializat) are ca rezultat conştiinţa-de-sine. Aceasta se manifestă sub două forme: conştiinţa martor sau psihologică şi conştiinţa judecător sau conştiinţa morală. Mişcarea subiectivităţii este de ordin comunicativ şi nu energetic sau substanţial. Limbajul are mai multe funcţii după specia de limbaj pe care o reprezintă, limbaj comun, limbaj ştiinţific, limbaj artistic, limbaj filosofic etc. Individuaţia este o condiţie esenţială a menţinerii vieţii ca diversitate sau mai precis ca unitate în diversitate. Pluralitatea limbajelor permite accentuarea în competiţia persoanelor, asigură creşterea concurenţei într-o societate democratică, concurenţă care nu e reală dacă nu se bazează pe merite. Persoana nu are nici aceeaşi temporalitate, nici acelaşi mod de identificare cu individul. După Lévinas, faţa reprezintă caracterul diferit de al celuilalt, iar moralitatea e responsabilitatea pentru această diferenţă. Considerăm că această teză nu e suficient de concludentă. De altfel, lexical limbii franceze conţine expresia relevantă “physionomie sans caractère” (înfăţişare lipsită de caracter). Faţa poate să fie ştearsă, poate să fie insignifiantă, poate să fie anodină. Mulţi eticieni consideră că pentru a evita neînţelegerile şi dezacordurile, cel mai indicat demers, e să ne ocupăm de analiza limbajului moral. De asemenea, considerăm că se află pe cale eronată Z. Bauman când ne propune să acceptăm supoziţiile eticii comunicării ca şi cum acestea pot funcţiona fără a face apel la baze. Teoria referinţei este în inima procesului de semnificare. Nu se poate stabili o legătură reală între cuvânt (significant) şi starea de real desemnată (significat) fără să avem în vedere că interpretantul, cel care foloseşte limbajul este o fiinţă umană concretă, cu particularităţile, aderenţele, detaşările sale proprii. B. Persoană, conştiinţă şi comunicare Persoana este fiinţa umană care accede la conştiinţa-de-sine şi de altul prin intermediul comunicării. Începem să simţim şi trăim fără să cunoaştem caracterul proteic al vieţii. Ca atare, conştiinţa-de-sine, în primul rând conştiinţa martor sau psihologică depinde de ceea ce o înconjoară, în mod nemijlocit, atâta vreme cât nu-şi dirijează prin sine însăşi atenţia. Ea trebuie considerată din punct de vedere psihogenetic, sociogenetic şi semiotic. Ea constituie un tot unitar de natură procesuală, neputând fi analizată şi înţeleasă numai prin indicatori psihici, socio-culturali sau semiotici. Iniţial, datul conştiinţei se află într-o stare de sincretism funcţional şi valoric. Considerarea premiselor biologice, a infrastructurii, este necesară pentru a înţelege capacitatea de recepţionare, prelucrare şi interpretare a informaţiei, rădăcina complicaţiilor ulterioare. În cazul individului putem concepe o conştiinţă ce nu exercită o activitate judicativă şi de decizie, dar nu putem concepe o conştiinţă fără a se înscrie în acţiunea cotidiană de rutină prin care ne menţinem în viaţă. A depăşi acest nivel este strict necesar pentru a înţelege complexitatea conştiinţei personale, pentru a evita impasul sterilităţii şi cercului vicios. În acest context al analizei, când persoana încearcă să valorifice resursele proprii şi experienţa semnificativă a celorlalţi, ni se pare vetustă poziţia behavioristă şi neobehavioristă care reduce conştiinţa la o operaţie oarecare într-o succesiune de operaţii adaptative. După cum pe o poziţie eronată se situează şi psihanaliza când reduce «conştientul» la o complicaţie fortuit adăugată de civilizaţie şi cultură. În ambele teorii se consideră condiţia normală a conştiinţei echilibrul de scurtă durată; ea nu cunoaşte decât solicitări şi rezistenţe intime; itinerariul ei fiind de la somn la efort şi invers, trăind numai în prezent. Receptarea şi prelucrarea informaţiei senzoriale datorită structurilor neuronale permite conştiinţei, care nu este un fenomen accidental, episodic sau divin, străin de natura umană, să înceapă vasta operă de maturizare interioară prin reprezentare, prin transformarea activităţilor de conservare în acţiuni dirijate şi/sau prospective, adică conştiinţa devine o instanţă ce se află la originea limbajului. Semnele (care intră şi în alcătuirea cuvintelor sub formă de foneme, moneme şi lexeme) ne eliberează de prinsoarea nemijlocită a lumii înconjurătoare. Înainte de limbaj imaginile şi impresiile ne dominau, ne menţineau pe o rută subiectivistă, odată cu reprezentările şi constituirea limbajului noi suntem cei care le dirijăm. Din acest moment (cel al utilizării limbajului) natura şi societatea îi apare insului uman ca un imens teatru de acţiune. Omul trăieşte într-o nouă dimensiune a realităţii. El nu mai trăieşte într-un univers fizic, el trăieşte într-un univers simbolic. Prin definirea omului ca fiinţă raţională marii gânditori, de la Aristotel la Kant, exprimau mai curând un imperativ moral fundamental. Fără un sistem complex de simboluri, gândirea relaţională nu se poate constitui deloc, cu atât mai puţin nu poate atinge deplina dezvoltare. Situaţiile conflictuale care apar în mod inerent între eul de moment, cel imaginar şi socializat, datorită unor tentaţii şi dorinţe contrare nu pot fi depăşite numai prin acţiune. Nimic mai edificator decât instanţa faptelor consideră pe bună dreptate Hegel. Dar condiţia esenţială a vieţii omului este existenţa unui alt om. Relaţiile interpersonale care au ca temei intersubiectivitatea şi intercomunicarea formează miezul şi substratul calitativ al vieţii umane. În dreaptă consecinţă, activitatea psihică, tălmăcită prin limbaj, reprezintă legătura persoanei cu lumea reală, iar nu expresia pur subiectivă a individului izolat. «Prezentul este încărcat de trecut şi gravid de viitor» consideră Leibniz. Individul diferă de persoană nu numai prin predominarea temperamentului, prin soartă şi destin, ci şi prin tot felul de condiţii care nu sunt niciodată identice şi mereu aceleaşi. În acest sens, un mare psiholog clujean subliniază: “Persoana privită dinspre societate interesează ca întreg psihologic şi ca parte în comunitate, nu ca sumă de senzaţii şi reflexe.” Activitatea psihică este de natură caleidoscopică, imprevizibilă, eul este acela care asigură in raport cu totalitatea aspectelor ei unitatea şi identitatea stărilor de conştiinţă. Sensibilitatea şi mişcarea concură la formarea imaginilor. Pornind de la acestea, reprezentările la rândul lor suscită memoria şi fantezia, pe măsură ce se constituie experienţa datorită comunicării şi reflecţiei. La baza acesteia şi a gândirii se află temporalitatea, putându-se vorbi de temporalitate datorită bioritmurilor fiinţării individuale şi realizării unităţii integrative de ordin psihic în cazul persoanei. Dacă individualitatea psiho-somatică ne este dată de conlucrarea şi concreşterea îndeolaltă a genotipului şi fenotipului, nevoia de unitate psihică a persoanei, în ce priveşte diversitatea stărilor de conştiinţă se realizează sub controlul unei iniţiative şi anume structura noeticonoematică identificată de fenomenologie. Temporalitatea psihică nu poate fi reprezentată prin simbolul spaţial al unei linii. Acest simbol ne reprezintă timpul cu o suită de puncte matematice fără durată, ceea ce falsifică temporalitatea psihică şi o face de neînţeles. Această simbolizare nu ne permite să înţelegem devenirea şi complexificarea, adică asistăm la un paradox deşi devenim alţii rămânem aceeaşi. Temporalitatea psihică nu se reduce numai la perspectiva dinspre trecut prin prezent la viitor, ci şi invers. Această ultimă posibilitate semnifică faptul că acesta e prezentul care recheamă trecutul, şi nu prezentul se naşte din trecut. În această perspectivă, orice conduită umană, fie în ansamblul său, fie în secvenţele sale succesiv-cumulative, ne apar ca rezultatul unor alegeri mai mult sau mai puţin fericite, a unor alternative şi a unui evantai de posibilităţi mai mult sau mai puţin bine valorificate. Trebuie încercat să facem durata solidară cu clipa. Într-o manieră mai profundă, fidelitatea faţă de propria vocaţie a persoanei ne dezvăluie dimensiunile temporale ale conştiinţei morale de ordin personal. Aceste dimensiuni temporale scot în evidenţă confruntarea dramatică dintre vremelnicia a ceea ce este tranzitoriu în noi şi ceea ce este menit să dureze. Din însăşi natura şi caracterul gândirii etice decurge faptul că ea nu găseşte de cuviinţă să accepte datul. “Lumea etică nu este niciodată dată; ea este mereu în facere”. Fidelitatea înseamnă în principal constanţă, formarea unui caracter puternic, lupta cu tangajul valurilor. Fidelitatea faţă de ceea ce a fost şi faţă de ceea ce nu este încă se realizează prin prezent. Aceasta e temporalitatea în care persoana îşi trăieşte cu adevărat viaţa şi în care percepe şi pricepe efectiv-realul şi lumea valorilor. Numai prin intermediul unor raţionamente ipotetice şi condiţionale putem pătrunde adevărata natură a omului. Semnul distinctive al fiinţei umane îl constituie opera sa. Cuvintele şi regulile constituie un limbaj existând în actul vorbirii articulate. Limbajul trebuie considerat mai curând ca energeia decât ca ergon. El nu este un lucru gata făcut, ci un proces continuu. Trecerea de la un limbaj emoţional al sunetelor şi gesturilor la un limbaj articulat este un proces a cărui transformare o înţelegem, pe când creaţia din nimic nu poate fi înţeleasă niciodată de mintea omenească. Fără limbaj nu ar exista nici o comunitate de oameni, nici o formă de cultură. Într-o analiză a culturii umane trebuie să acceptăm faptele în forma lor concretă, în toată diversitatea şi divergenţa lor. Omul nu poate deveni conştient de sine decât prin mijlocirea vieţii sociale. Omul nu-şi poate trăi viaţa fără a o exprima. Cele trei ipostaze ale eului personal, care împreună exprimă conştienţa trebuie să ajungă la un modus vivendi reciproc avantajos, la un echilibru relativ în a garanta îmbogăţirea identităţii persoanei umane. Opţiunea exclusivă pentru trăirile de moment duce la negarea oricărei conştiinţe veritabile a libertăţii personale. La fel, opţiunea pentru trăirile imaginative, care pun orice clipă a vieţii în serviciul unei plenitudini posibile apare ca o imensă înşelătorie prin care un viitor niciodată realizat impune sacrificial actualităţii concrete. Individualismul excesiv refuză disciplinarea acţiunilor. Reflecţia exercitată de conştiinţa morală de ordin personal îndeplineşte o triplă funcţiune: funcţia cunoaşterii-de-sine, funcţia de autodeterminare şi funcţia de automodelare. Aceste funcţii intră pe rol pe parcursul procesului de personalizare, prin maturizarea psihointelectuală solicitată de participarea şi integrarea socială. Constituirea conştiinţei morale exprimă în mod integrativ un eu, o gândire care se adânceşte prin acţiune şi care devine treptat centrul de greutate al persoanei. Prin funcţia de autodeterminare, se ia act de realităţile existente şi se afirmă puterea constituantă a conştiinţei morale în procesul de personalizare. Prin funcţia de autodeterminare se desluşesc motivele şi scopurile acţiunilor, se descifrează semnificaţiile lor esenţiale, se coordonează şi se evaluează consecinţele acestora. Dacă conştiinţa morală de ordin personal nu poate fi identificată într-o manieră completă cu rezultatele acţiunilor sale, este pentru că ea se defineşte prin însăşi actul de a construi, de a edifica, în aşa fel încât fiecare persoană poate deveni bijutierul lucid al propriei sale personalităţi. Putem susţine în mod neocolit că viaţa şi gândirea se împreunează în serviciul valorii prin angajarea unei persoane concrete. Efortul de înfăptuire a unei valori este un efort de depăşire a limitelor de către fiinţa umană, a facticităţii, vremelniciei şi contingenţei. Izvorul valorii morale este experienţa umană în devenirea ei istorică. În acest proces se cristalizează reprezentările despre bine şi rău, despre drept şi nedrept, despre legitim şi ilegitim etc. Acestea sunt acompaniate de sentimentele morale, sentimente ce colorează şi nuanţează în mod specific, unic şi irepetabil, comportamentul personal în diferite împrejurări socio-culturale. Tratarea integrativ dinamică a conduitei, formarea caracterului ca temei unitar al comportamentului prin statuarea unui mănunchi de convingeri, capătă un relief valoric aparte. Valorile structurează dorinţele, aspiraţiile şi orientează tendinţele şi idealurile. Convergenţa acestora constituie o condiţie necesară a comunicării. Împărtăşirea în comun a valorilor, realizarea unui consens de acţiune necesară voinţei publice nu se poate realiza în afara diferitelor modalităţi de comunicare. Eliminarea stărilor de confuzie, a neînţelegerilor iscate de situaţiile conflictuale, de asemenea, se leagă de întreaga gamă a actelor de comunicare. Considerăm că trecerea de la o existenţă suportată la una asumată se realizează tocmai prin procesul comunicării deschise, responsabilitate ce îi revine conştiinţei morale de ordin personal. Trecerea de la intenţie la efort, de la idee la faptă, e condiţionată de prezenţa şi acţiunea valorilor etice. În acest sens, L. Lavelle precizează: “fiecare conştiinţă este ea însăşi diferită de toate celelalte pentru că ea posedă o iniţiativă şi o putere de reînnoire incomparabile. Şi ea comunică cu toate celelalte în şi prin diferenţele care le separă.” Valorile afective profesate prin intermediul solilocviilor nu îngăduie o înţelegere justă, o finalitate proprie comunicării interpersonale, şi deci, finalmente, nu ne apropiem de obiectivitatea care este valabilă pentru toţi. C. Limbajul – sursă a participării şi integrării sociale Una din funcţiile limbajului este aceea de mediu al constituirii cunoştinţelor şi, ca atare, de transmitere a informaţiei şi a mesajelor ideatice. Prin urmare, nu numai încercarea de a circumscrie liniamentele esenţiale ale moralităţii ne apropie de comunicare, ci şi locul şi rolul pe care îl are informaţia pentru fiinţa umană. Individul uman prin comportamentele sale de bază face parte şi se integrează într-un mod specific în realitatea naturală, culturală şi aceea a cunoaşterii. În planul naturii individul uman ne apare ca o fiinţă biologică, cu o complexă structură anatomo-fiziologică, cu trebuinţe şi nevoi imposibil de a nu fi satisfăcute. În planul realităţii comunitare şi culturale individul uman nu numai că dă curs satisfacerii nevoilor elementare şi interpersonale, dar se şi determină în funcţie de aspiraţii şi idealuri, care depăşesc reţeaua dependenţelor nemijlocite, şi pe care simte necesitatea umanizantă de a le obiectiva în valori şi de a le comunica. În planul cunoaşterii persoana umană îndeplineşte rolul de subiect cunoscător, subiect capabil de a recepta şi prelucra în mod creator semnale şi semne, a căror realitate îl premerg în natură sau în coduri instituite în cuprinsul vieţii sociale, dar a căror descifrare de semnificaţie şi sens, de mesaj o poate realiza numai persoana umană, datorită posibilităţilor sale de a cunoaşte şi de a se cunoaşte, posibilităţi care se află la îndemâna conştiinţei-de-sine prin intermediul informaţiei. Prin individualitatea sa psiho-somatică fiinţa umană nu este rezultatul doar al părinţilor sau o sumă potenţială a strămoşilor, ci rezultatul transmiterii codului genetic de la o generaţie la cealaltă. Omul se descoperă în cursul evoluţiei ca unitate vitală încă din perioada embriogenezei şi ca unitate psihică şi personală pe întregul parcurs al unei vieţi de om. Înscrisul informaţiei genetice generează fondul aperceptiv, iar actualizarea disponibilităţilor ne deschide înspre lume prin conştiinţă şi îndeosebi prin experienţă de viaţă. Aşa se face că noi judecăm stările psihice după ideea de ansamblu şi prealabilă pe care o avem despre ea. Intenţia persoanei, a corporeităţii acesteia, precede ceea ce este stratificat şi înmagazinat în noi. Atât timp însă cât individul uman nu este prins într-un reticul de intercomunicare, raportul între viaţa sa psihică şi restul lumii rămâne indescifrabil. Omul este un «microcosm», un purtător de potenţialităţi, prin care el se rataşează la tot ce există, fapt prin care el încearcă să descifreze universal ca întreg şi să acceadă la o cunoaştere autentică-de-sine. Faptul că omul există în lume şi că psihicul său se diferenţiază de cel animal datorită limbajului, determină posibilităţile de cunoaştere şi investigaţie a profunzimilor vieţii psihice. Gândirea omului s-a exercitat la început pe planul acţiunii, omul a gândit făcând. Aceste activităţi verbalizate ulterior au devenit cunoştinţe. Conştiinţa-de-sine s-a constituit din practică şi din reflecţia necurmată asupra stărilor psihice trăite, din confruntarea cu necunoscutul. Folosirea cuvintelor pentru a descrie şi explica, disocierea între scopuri şi mijloace, a permis fiinţei umane intervenţia activă asupra stărilor concrete ale lumii reale. Semnificaţia condiţionată interlocuţionar o putem detaşa de sistemul interacţiunilor deopotrivă subiective şi obiective, de înţelesul subiectiv, de trăirile eului de moment, de atitudinea subiectului faţă de obiectul reflectat şi conştientizat prin verbalizare. Limbajul ajută procesul de decodificare a formelor de reflectare (noţiuni, judecăţi, argumente), ajută conştiinţa să dobândească cunoştinţe, să permită să se formeze universal comunicaţional. El ne îngăduie să ne formăm o lume relativ autonomă, ne permite o amânare în faţa deciziei şi acţiunii. Înţelesurile instituite prin acţiunea omului asupra stărilor sau lucrurilor din lumea înconjurătoare au fost mijlocite de relaţiile omului cu semenii săi. Intercomunicarea, îndeosebi spaţiul logic al interlocuţiei, a permis trecerea la înfăptuirea unei activităţi comune. Pe tot parcursul autocunoaşterii, de la imagini şi reprezentări, la generalizări şi abstractizări şi nu în ultimul rând în producerea ideilor informaţia este prezentă. Datorită conştiinţei persoana umană este autoinformată de propria sa «fiinţare». Limbajul ajută efectiv manifestarea gândirii prin formulări, transformă în informaţii reflectarea lumii fenomenale şi subiective, într-un cuvânt este garantul deopotrivă a fondului şi formei gândirii. Limbajul permite constituirea unor câmpuri de comunicare specifice, de la cuminicare interpersonală la «depozitarea» informaţiei. Comunicarea umană este o in-formare reciprocă, necesară instituirii procesului de optimizare şi înnobilare a acţiunii, a relaţiilor interpersonale, a instituirii unui bine comun. Informaţia ne dezvăluie lumea posibilităţilor, conectează conştiinţa personală la semnificaţii şi valori. Utilizăm informaţia pentru dobândirea unei «cote» de ordine sporită în lumea care ne înconjoară şi ne «provoacă» la informare. Ea ne ajută să ne eliberăm de însingurare şi insularizare. Această realitate a singularului e vizată de omul de ştiinţă. Pătrundem astfel în lumea aleatorie a zarurilor, încercare nouă şi temerară de a domina hazardul, proces în care informaţia prin intermediul cunoaşterii devine antihazardul pozitiv. Din perspectiva eticii comunicării comportamentul uman ca rezultat al participării şi integrării sociale cunoaşte trei variante distincte: comportamentul conformist; comportamentul de conformitate; comportament nonconformist. Prima variantă, aceea a comportamentului conformist, merge pe linia autoconservării individului uman, pe linia tradiţională a obiceiurilor şi a normelor convenţionale (fac şi eu ce fac ceilalţi). Cea de-a doua variantă, aceea a comportamentului de conformitate, este rezultatul unei examinări critice a realităţilor existente, o detaşare critic-constructivă faţă de prejudecăţi şi tendinţe la modă, o căutare justificativă a conduitei legitime, a conduitei morale care să se soldeze cu atenţie şi respect. Cea de-a treia variantă, a comportamentului nonconformist, este participarea demolatoare, care nu acceptă nici o valoare sau normă de acţiune rezonabilă, nu recunoaşte nici un model uman şi nici un îndreptar posibil. E varianta comportamentală deopotrivă anarhică şi nihilistă. Anarhică deoarece nu ţine seama de bunul simţ şi nici de relaţiile instituţionalizate. Nihilistă întrucât neagă orice tablă de valori şi nu pune nimic în locul rămas vacant. CAPITOLUL VI Dimensiunea semantico-pragmatică a eticii comunicării A. Situaţia originară a semnificaţiei Precizăm de la început faptul că odată cu analiza primului enunţ consideraţiile pragmatice fac parte din cercetarea semantică. Încrucişarea dintre acelaşi şi altul are loc în procesul de trecere de la individ la persoană şi în constituirea limbajului în şi prin relaţia interlocutivă. Cercetarea temeiului unei relaţii umane într-o determinare pronunţată a fiecăruia prin celălalt, nu ne întoarce la neverosimil, ci la ordinea naturală a conceptelor. Relaţiile sunt relaţii şi proprietăţile sunt proprietăţi. A fi într-o relaţie interpersonală, în cazul unei întâlniri, înseamnă a fi într-o situaţie originară, una de ordin elementar. Nu e vorba de actualizarea unui raport deja existent şi care ne face imediat apropriaţi. Relaţia umană poate fi nemijlocită, manifestă sau tăinuită, simetrică sau complementară. Ea este în orice caz reciprocă. Reciprocitatea, oricare este maniera în care este trăită, constituie o structură permanentă a persoanei. Desigur, relaţia biunivocă este necesară dar nu suficientă; ea este fundamental necesar oricărei relaţii ulterioare, în timp ce medierea, prezenţa celui de-al treilea (cod, referent, judecător etc.) este fondul pe care reciprocitatea se recunoaşte. Primatul reciprocităţii nu este suficient să ne protejeze împotriva alienării şi opresiunii, în afara prezenţei celui de-al treilea factor, dar ea le este principial opusă. Putem pleca de la reciprocitate pentru a restabili ordinea derivării conceptuale, întrucât de la interacţiunea mea cu altul purcede reciprocitatea. Prin acest praxis propriu începe participarea la dialog. “Relaţia interlocutivă constituie o specificare a discursului relaţiei interpersonale”. Relaţia interlocutivă în dialog nu este nemijlocită: ea este compatibilă cu o non-apartenenţă subiectivă. După cum subliniază F. Jacques, se vizează aici o situaţie originară. Este indiscutabil că majoritatea strategiilor discursive mizează pe propunerile locutorului şi aşteptările partenerului. Or manipularea persuasivă a oratorului speculează asupra o ceea ce auditoriul consideră credibil. Scontăm pe impactul emoţional al enunţurilor unui discurs dacă nu ne aflăm de la început în relaţie cu auditoriul. Relaţia este ceea ce nu poate fi atribuită ca proprietate unui subiect. Să nu ne lăsăm înşelaţi de uşurinţa de a ne exprima în funcţie de o singură variabilă. Sentimental iubirii, o constantă atât de profundă a naturii umane, exprimă o relaţie ce se produce între două persoane. Înainte de orice, relaţia interlocutivă diferă de imaginea pe care fiecare ne-o putem face despre celălalt. Relaţia interpersonală e diferită de intenţia pe care o putem avea de a ne adresa celuilalt. Nu putem rămâne la nivel de imagine, intenţie sau amintire. Dacă este adevărat că o relaţie în mod logic nu poate fi redusă la proprietate, la o stare sau la un act al subiectului (intenţie, imagine, amintire) ar fi o eroare categorială de a le confunda. Or, această eroare e comisă de toate modelele logice ale dialogului şi comunicării în măsura în care ele renunţă la a-i conferi relaţiei interlocutive statutul relaţional deplin. Eroarea este practicată şi de orientarea fenomenologică atunci când proiectează raţionalitatea într-o experienţă (Erlebnis). Pe o pistă falsă se afla şi reflecţia de factură hermeneutică, atunci când abordează cunoaşterea ca şi cum se realizează împărtăşirea unei intenţii a sensului. Ea admite că e necesar în prealabil o simplă recunoaştere. Cunoaşterea şi recunoaşterea sunt două procese distincte. Relaţia nu e manifestă prin ea-însăşi. Ea este aproape insesizabilă dacă nu admitem condiţiile transcedentale implicate de interlocuţie. Iubirea, după cum termenul o cere, este distincţia şi corelaţia persoanelor. Goethe considera că Dumnezeu şi iubirea sunt termeni sinonimi. Dar iubirea, înainte de a fi afect şi idealizare a imaginii, este relaţie interpersonală. Cuvântul, la fel precum iubirea, e împărtăşit de persoane pentru a le forma. Iubirea, consideră în mod îndreptăţit F. Jacques, nu este posesiunea unei persoane de către cealaltă (Eros), nici dorul mutual al unuia către celălalt (Agape), ea este de la început o relaţie de predilecţie capabilă de a suscita şi de a resuscita persoanele existente. Oricine iubeşte şi comunică se naşte ca persoană. Celălalt este indispensabil. Un tropism (atracţia instinctivă a unuia spre celălalt) nu alcătuieşte o relaţie. A iubi înseamnă a fi în relaţie actuală cu alt existent. Discursurile sunt substitute ale participărilor relaţionale. Se cere să înţelegem enunţarea şi cuvintele celuilalt. Relaţia interlocutivă se manifestă în mod elementar prin funcţia fatică ce trebuie pusă în joc (a semnala locutorului că este ascultat, că el ştie despre ce vorbeşte, că el acceptă ceea ce se enunţă). Iubirea ne tulbură orologiul existenţei. Inimile se aud, bat în acelaşi ritm şi timp. Printr-o formulă memorabilă, G. Bataille considera că “nu contează decât iubirea care ne deşiră împreună”. O putere de suscitare faţă de care nici unul nu e stăpân. Valoarea unui om este pentru mulţi calitatea iubirii pe care a ales-o şi pe care o împărtăşeşte. Ea ne dă o certitudine existenţială în mod indubitabil «eu ştiu că nu sunt singur». În mod legitim în cazul fiinţei umane se admite funcţionarea îndeolaltă a psihogenezei şi socializării, nedesluşindu-se într-o manieră concludentă locul şi rolul «semiozei». Nici diada, nici triada relaţiei în acest caz nu sunt suficiente. Dacă avem în vedere triunghiul semnificării (în vârful triunghiului interpretantul, pe una din cele două laturi significantul, pe cealaltă significatul) ne dăm seama că nu este suficient în sine şi pentru sine. Interpretantul este fiinţa umană concretă, cu plusurile şi minusurile sale, significantul este cuvântul alcătuit din foneme (unităţi nesemnificative), moneme (unităţi semnificative) şi lexeme (părţile cuvântului, purtătoare de semnificaţie). Significatul poate să circumscrie o stare concretă, un lucru, un artefact, o fiinţă vie etc. Între significant şi significat se instituie câmpul semiotic. Semiotica, ce marchează decisiv «cotitura lingvistică» admisă de marea majoritate a filosofilor, cuprinde semantica, sinteza şi pragmatica. Ultima disciplină a semioticii se referă nu numai la aderenţele sau inaderenţele limbajului faţă de acţiune, la reacţiile pe care le provoacă utilizarea limbajului, ci şi la pregătirea limbajului pentru acţiune. În aceste context, sublinierea noastră anterioară potrivit căreia triunghiul semnificării nu este suficient în sine şi pentru sine, ci are nevoie pentru ca semnificaţia să devină reală, operativă de o interacţiune comunicativă ni se dezvăluie în adevărata ei profunzime existenţială. Acţiunea împreună prin comunicare şi înţelegere ne arată puterea fondatoare a relaţiei. Or, această relaţie are ca nerv esenţial interlocuţiunea întemeietoare la nivel raţional a comunicării. O teorie acceptabilă a semnificaţiei va trebui să onoreze mărcile distinctive ale sunetelor, utilizarea limbajului prin care şi pentru care cuvintele discursului semnifică ceva extra-lingvistic. Este imposibil să studiezi limbajul-în-sine. Revine filosofiei limbajului de a reface dimensiunile reprimate sau comprimate ale acestuia, revine logicienilor şi semanticienilor să evidenţieze importanţa semnificaţiilor în materialitatea şi structura lor proprie. Realitatea din afara limbajului constituie o condiţie funcţională a acestuia, şi limbajul o mediere spre extra-lingvistic. Rezultă în mod limpede că nu trebuie să confundăm semnificatul sensului cu sensul frazei şi ambele cu semnificaţia. Sensul frazei este o abstracţie a teoriei, care prescrie condiţiile adevărului pentru un ansamblu de contexte posibile. Semnificaţia enunţatului unei propoziţii este o valoare concretă de folosire a sensului în context. Disputa, după aproape o jumătate de secol, între lingviştii care se preocupă de sens şi filosofii-logicieni care pun accentul pe semnificaţii tinde să se anuleze în prezent. Frontiera între lingvistică şi filosofia limbajului a devenit permeabilă. Asistăm la o transgresiune mutuală a perimetrului teoretic. Esenţa limbajului ni se dezvăluie atunci când e prins sau surprins în acţiune. Problema adevărului nu poate să rămână numai în custodia logicienilor. O condiţie a înţelegerii culturii actuale rezidă în aproprierea limbajelor, a concurenţei şi competiţiei dintre acestea. Un discurs are o dublă mediere. Raţiunea sa de a fi este existenţa unui real extralingvistic de analizat care convine interlocutorilor aflaţi în relaţie. Caz în care interlocuţia prin intercomprehensiunea care o determină atinge situaţia originară a semnificaţiei. B. Desluşirea-de-sine şi comunicarea Atât moralitatea cât şi comunicarea sunt condiţionate îndeaproape de procesul maturizării psiho-intelectuale în planul existenţei ontogenetice. Astfel, în mica copilărie, care durează de la un an până la trei ani, predomină imitaţia, repetarea gesturilor şi cuvintelor fără a fi înţelese. De asemenea, se foloseşte pronumele personal la singular, fără să se facă uz şi să se înţeleagă pronumele personal la numărul plural. În perioada copilăriei propriu-zise, aceea de la trei la şase sau şapte ani, începem prin a ne pierde inocenţa, asimilăm perspectivele temporale (fie dinspre trecut prin prezent spre viitor, fie invers). Acest moment e unul calitativ deoarece se renunţă la comportamentul prezentist propriu animalelor şi se începe o participare şi integrare personală şi socială într-o triplă perspectivă temporală. Odată cu trecerea la marea copilărie, secvenţă spaţio-temporală care durează de la şase la doisprezece ani, creşte discernământul faţă de rolurile simbolice interpretate. Acţionăm potrivit modului cum gândim că alţii ne văd. Frecventarea şi a altor medii de viaţă socială, pe lângă mediul familial, în primul rând participarea şi integrarea în mediul şcolar permite verificarea imaginii despre noi-înşine, de asemenea, testarea versiunilor noastre despre alţii, activităţi care valorifică resursele câmpului comunicării. Confruntarea cu exigenţele procesului instructiv-educativ ne relevă disponibilităţile şi aptitudinile fiecăruia în parte. Procesul maturizării psiho-intelectuale cunoaşte cote dificile şi relativ «ingrate» odată cu preadolescenţa şi adolescenţa propriu-zisă. În acest interval spaţio-temporal încetează influenţa modelelor autoritariste (părinţi şi profesori), dialogul este centrat pe probleme majore de viaţă, pe structurarea unor sentimente şi convingeri incipiente, fapt ce exprimă sâmburele formator al viitoarei persoane şi/sau personalităţi. Impasurile prilejuite de căutările nebuloase ale identităţii-de-sine sunt depăşite treptat prin descoperirea şi selecţionarea unui set de valori ce exprimă vocaţia şi umanitatea concretă a fiecăruia din noi. Odată cu tinereţea, recunoscută drept vârstă a raţiunii, se trece de la comparaţie şi de la utilizarea raţionamentelor prin analogie, la demersuri analitice concepute într-o manieră mai riguroasă, fiind preocupaţi şi de «viaţa ideilor». Realizăm că încercarea de a părea altceva decât ceea ce suntem în virtutea unor false aere de superioritate sau datorită aroganţei şi al unor orgolii nejustificate duce la disimulare şi confecţionare de măşti, la atitudini duplicitare legate de purtarea acestora. Cu cât aceste încercări de a fi altul decât tu însuţi cel autentic sunt mai pronunţate, cu atât mai mult se recurge la un limbaj fals şi se pierd contactele sincere în relaţiile interpersonale. Viziunea despre lume ne aparţine deoarece am creat-o şi am elaborate-o după stimulările care provin din afară şi din lăuntru pe care le-am selecţionat, le-am organizat şi interpretat. Ea se întemeiează pe anumite «grile» sau «filtre», datorită cărora prelucrăm şi experimentăm aceste stimulări şi achiziţii de ordin informaţional. Perceperile şi priceperile ne aparţin, la fel ca autosupravegherea şi autocontrolul pe care le putem exercita asupra comportamentului nostru. Rămâne pe seama iniţiativei proprii de a le împărtăşi sau nu cu alţii. Percepem selecţionând din informaţiile pe care le înregistrăm, bazându-ne pe acuitatea mai mare sau mai mică a sensibilităţii noastre, pe dispoziţiile şi trăirile noastre psihice. Ulterior, interpretăm ceea ce am reţinut, ţinând seama de context, de experienţele parcurse, de fondul aperceptiv pe care l-am suscitat şi dobândit, de certitudinile şi incertitudinile pe care ni le-am format. Datorită acestor procese are loc tălmăcirea sau operaţia de decodificare a ceea ce am trăit şi gândit, încercăm să atribuim sensuri prin lumea valorilor, folosindu-ne de unificarea semnificaţiilor prin intermediul semnificaţiilor sau expresiilor lingvistice. Formarea şi desluşirea sinelui datorită comunicării e marcată nu numai de procesul maturizării psiho-intelectuale, ci şi de procesul socializării. Traversând acest proces învăţăm să distingem între bine şi rău, cum ar trebui să ne comportăm, cum să vedem lumea şi cum să ne pricepem noi-înşine. Limbajul ne permite să cernem şi să discernem şi să generalizăm aceste experienţe, iar comunicarea interpersonală ajută la structurarea şi fortificarea identităţii-de-sine personale. Comunicarea cu ceilalţi e o nevoie acută deoarece datorită ei relaţiile se formează, se exprimă şi se menţin. Dacă comunicarea interpersonală se soldează cu un dialog propriu-zis putem sesiza avantajele şi efectul terapeutic, în schimb, dacă acesta se pretează la echivocuri şi confuzii, partenerii de dialog riscă să rămână străini şi marginalizaţi unii de alţii. Ceea ce trăim sau gândim poate fi confirmat sau contrazis de răspunsurile şi reacţiile celorlalţi. Numai odată cu dobândirea unui mesaj deopotrivă informativ şi formativ comunicarea noastră devine eficace, influenţează calitatea împlinirilor noastre, căci fără sprijin interior comportamentul nostru nu se poate manifesta sau actualiza în limbajul faptelor. Sentimentul valorii personale şi al valorizării provine din competenţa profesională, din importanţa acordată rolurilor sociale îndeplinite. În ce priveşte explorarea şi investigarea sinelui, intricaţiile dintre zonele diferite sau structurarea etajată a psihismului uman deosebit de ingenioasă este «fereastra lui Johari». Sintagma «fereastra lui Johari» îndeosebi ultimul termen s-a născut prin împreunarea a două silabe, a primelor silabe ce reprezintă prenumele celor doi psihosociologi americani Joseph Luft şi Harrington Ingham. Ea reuneşte într-un întreg multiplu cele patru ferestruici sau zone ale considerării vieţii psihice. Prima zonă sau arie, este aceea care se referă la «activitatea liberă» sau altfel-zis comportamentul nostru la vedere, cunoscut de sine şi cunoscut de ceilalţi. El este «partea» diurnă a comportamentului nostru, cunoaşterea şi conştiinţa împărtăşită a ceea ce suntem. A doua ferestruică vizează zona sau aria «instinctuală», cunoscută de alţii, dar necunoscută de cel în cauză. Ea se referă la informaţiile pe care ceilalţi le au sau le culeg nemijlocit despre noi, fără ca noi să ne putem da seama. Poate să fie vorba de «idiolect», de frecvenţa referitor la utilizarea unor cuvinte din lexical limbii materne: «aşadar», «la o adică», «cât de cât» etc. Putem înregistra aici fie «î - urile», fie «ă - urile», care se produc în mod spontan sau involuntar. A treia ferestruică sau zonă numită «ascunsă» este cunoaşterea de sine dar tăinuită faţă de ceilalţi, fie părinţi, fie prieteni etc. Ea este o «parte» sau sector al psihismului uman prin care ne protejăm intimitatea chiar dacă e vorba de slăbiciuni sau minusuri de care ne ruşinăm noi-înşine. Acestea ne este teama sau le considerăm «reziduuri pidosnice» pentru a fi dezvăluite şi comunicate. În fine, cea de-a patra ferestruică vizează zona «necunoscută» nici de sine, nici de ceilalţi. E zona abisală a psihismului uman unde fac prospecţiuni numai marile genii ale omenirii, zona profunzimilor existenţiale unde se adună energiile şi misterele cele mai adânci ale fiinţei umane. Între aceste zone sau «părţi» ale sinelui, există interpătrunderi, transferuri, potenţări şi depotenţări conform principiului vaselor comunicante. Datorită deschiderii faţă de alţii prin comunicare interpersonală şi aceea non-verbală, putem să ne dăm seama pornind de la o reacţiune de moment de unele manifestări spontane reprimate şi să le diminuăm prezenţa şi acţiunea în favoarea comportamentului factologic la vedere. În aceeaşi perspectivă a clarificării şi înţelegerii-de-sine, deschiderea duce la instituirea de noi căi spre sectorul «ascuns», la o valorificare mai atentă a informaţiilor ce provin din această zonă a psihimului uman, fapt care duce la o creştere a ponderii sectorului liber şi responsabil în economia de ansamblu a comportamentului uman. În dreaptă consecinţă, pe măsură ce ne deschidem spre ceilalţi, fără a inoportuna intimitatea psihică proprie, fără a încerca să ne singularizăm prin necomunicare, ne putem debarasa de măşti, de o fiinţare marcat artificială şi arbitrară, dând curs activităţilor normale şi rezonabile prin care starea de moralitate câştigă teren în mod firesc, fără întâlniri superficiale şi comunicări distorsionate. Modul cum fiecare se percepe şi se pricepe în relaţie cu alţii poate să schimbe modalitatea de comunicare. Utilizarea frecventă a clişeelor şi stereotipiilor verbale nu îl îndeamnă pe celălalt să se destăinuie, să aibă încredere în originalitatea, diferenţa şi unicitatea sa. În schimb, dacă dăm dovadă de atenţia cuvenită ascultării celuilalt, corespunzător problemelor şi situaţiilor concrete, apropierea şi dialogul se poate realiza cu mai multe şanse de reuşită, la fel instituirea unui climat prielnic înţelegerilor şi credibilităţii. Ne purtăm diferit în public şi atunci când suntem singuri. E important să se ştie că suntem permeabili la argumente şi la sugestii pozitive. Comportamentul unui caracter puternic se constituie printr-o rezistenţă eroică la tentaţiile de moment, la situaţiile favorabile de conjunctură, prin refuzul compromisurilor descalificante şi vătămătoare sub pretextul că «toţi suntem dalmaţieni». Caracterizarea fiinţei umane necesită luarea în considerare a componentelor sale de ordin esenţial. Fiinţa umană nu numai că trăieşte în această lume, dar aparţine acestei lumi. Ea se înrădăcinează în realul natural şi cultural. Prin viaţa sa psihică, ce depăşeşte făgaşurile unei deveniri ciclice, fiinţa umană se desprinde din plasa condiţionărilor nemijlocite şi, datorită reprezentărilor, poate să facă abstracţie de stimulările concrete, ce survin dinăuntru sau dinafară, edificându-şi un for intern, care ne reprezintă pe fiecare în parte. Dacă individualizarea susţinută de individuaţie şi ulterior, personalizarea imposibilă fără comunicare, fără valorificarea resurselor afective şi a dispoziţiilor şi stărilor sufleteşti, potenţate de semnificarea verbalizantă şi socializare prin participare, angajare şi integrare nu s-ar îngemăna, atunci relieful valoric al fiinţei umane ar fi greu recognoscibil. Prin trecerea de la cultivarea aptitudinilor, a disponibilităţilor înnăscute, la instituirea unor atitudini de formare a caracterului, asistăm la alegerea unui act de valori, a unei table proprii, prin care fiinţa umană se singularizează în cuprinsul aceleaşi categorii socio-profesionale, asumându-şi pariul suprem al vieţii, acela de a se constitui ca personalitate. Atât culegerea cât şi decodificarea informaţiilor sunt operaţiuni care necesită nu numai disocierea esenţialului de neesenţial, dar şi o comunicare a cunoştinţelor asimilate, structurate şi organizate într-o manieră coerentă şi riguroasă, fie printr-o activitate comunicativă, fie printr-un discurs teoretic sub formă de text. Reunirea tuturor acestor componente prin limbajul faptelor caracterizează comportamentul uman. Se impune să distingem între persoană şi comportamentul său. Dacă vrem să tratăm unii oameni cum apar în realitate, trebuie să recunoaştem că nu se poate sesiza niciodată ceea ce persoana este ca întreg multiplu şi că orice persoană se schimbă odată cu experienţa pe care o dobândeşte. Este incorect să calificăm o persoană pornind de la o trăsătură mai relevantă ca fiind rău intenţionată, egoistă, gentilă, strălucitoare etc., este mult mai adevărat şi util de a constata comportamentul ca unitas multiplex decât să o catalogăm în mod sporadic prin judecăţi globale de ordin definitiv şi irevocabil. Şansele de a cunoaşte şi aprecia o persoană umană sunt mult mai mari dacă avem în vedere deopotrivă actele involuntare şi voluntare, dacă pe lângă informaţiile pe care le putem culege recurgem la comunicarea interpersonală. Există întotdeauna o marjă de nesiguranţă în previzionarea sau anticiparea afectelor pe care le pot avea actele şi faptele noastre. Important este ca prin rezultatele comportamentului nostru să-i ajutăm pe ceilalţi să-şi afirme demnitatea lor umană. Relaţiile interpersonale, bazate pe intersubiectivitate şi intercomunicare, ajută la coagularea emoţiilor sub formă de sentimente, ajută la motivaţia şi orientarea deschisă a comportamentului şi atitudinilor definitorii pentru caracterul pe care îl plămădim şi-l formăm ca suport stabil al persoanei şi/sau personalităţii. În cursul interacţiunilor, ceilalţi îşi formează o imagine favorabilă (bună) sau defavorabilă (rea) despre persoana noastră. Specificul interacţiunilor umane generează adeseori o dilemă. Prin modul său de organizare şi funcţionare, societatea valorizează uniformitatea, previzibilul, constanţa, regularitatea, încât ajungem să considerăm comportamentul ca fiind mereu previzibil. Or, în acelaşi timp, noutatea, imaginaţia creatoare, spontaneitatea şi inventivitatea sunt, de asemenea, prezente şi îşi pun amprenta valorică asupra comportamentului real al persoanei umane. Poate tocmai de aceea, pe bună dreptate, putem considera persoana umană ca fiind unitas multiplex, prin factorii săi imponderabili, persoana umană are o cotă de imprevizibil, chiar referitor la proiectul său de realizare. Nu există şi nu putem admite nişte tipare prestabilite de manifestare, canalizare şi redresare a comportamentului uman, ci trebuie să recunoaştem o multipolarizare a acestuia. În anumite situaţii ni se cer comportamente tipice sau familiare, pe când în altele le trebuie să recurgem la mijloace sau strategii noi de acţiune. Comportamentul nostru, deşi rămâne acelaşi în ce priveşte dimensiunile sale de fond, el este variabil în circumstanţe diferite sau provocate şi alese cu persoane diferite sau vizate în mod selectiv. C. Dialogul ca ipostază majoră a comunicării Înainte de orice, lumea este interpretată tacit sau implicit de către limbă. Acesta e un adevăr practice-existenţial. Fiinţarea noastră în lume este solidară cu această experienţă tacită. “Eu mă cunosc prin celălalt, adesea poate mai bine decât mă cunosc prin mine însumi. Şi celălalt se cunoaşte prin mine.” Dialogul onest şi meditaţia sinceră te fac mai bun cu tine însuţi şi cu celălalt. După cum recunoaşterea precarităţilor legate de condiţia umană (finitudine, faibilitate, fiinţă de interval, contingenţă etc.) ne ajută să depăşim aceste limite şi să învăţăm din greşeli. În mod judicios, K. Jaspers distinge între «transmitere» si «comunicare». Transmiterea stă sub semnul anonimatului, circumscrie coordonarea activităţilor într-o lume a experienţei comune şi asupra vieţuirii practice. Comunicarea se referă la înţelegerea unei existenţe cu altă existenţă, dincolo de comandamentele legate de vieţuire, convieţuire şi supravieţuire, cărora li se substituie «lupta din iubire», convingerea existenţială prin care oamenii îşi exprimă deopotrivă libertatea şi legătura lor cu absolutul. Experienţa dialogului şi comunicării intersubiective permite o deschidere în vederea unei angajări, cu o identitate personală pozitivă şi mai accentuat diferenţiată în noi câmpuri interlocutive. Faptul că monologul a dominat în mod suveran din epoca modernă încoace în spaţiul gândirii filosofice europene nimeni nu poate contesta. În acest sens, remarcă în mod pertinent V. Tonoiu “Fie că are valoare de informare în public (alocuţiuni) sau de solilocviu interior (convorbire cu sinele), orice monolog este adresat şi, în această măsură, textul său are o constituţie parţial dialogică”. Dialogul se opune din punct de vedere pragmatic monologului prin caracterul său reversibil al poziţiilor celui care se adresează şi celui ce răspunde. Să considerăm cele două tipuri opuse de strategie discursivă: a) de constituţie alocutivă (destinatarul nu devine conlocutor) – alocuţiune şi b) de constituţie interlocutivă (destinatarul devine conlocutor în numele său sau al grupului). Dialogul, pe lângă faptul că este reversibil, se constituie de la bun început interlocutiv, adică biunivoc. El poate pune în joc un obiectiv unilateral, fie a preopinentului, fie a opinentului (sau proponent/oponent), dar, de asemenea, poate pune în joc un obiectiv comun. Dacă avem în vedere obiectivul unilateral şi accentul se pune pe funcţia internă avem de-a face cu o pseudologie, dacă accentul se pune pe funcţia externă avem de-a face cu o altercaţie. Dacă altercaţia este lipsită de un cod argumentativ se numeşte diferend. În schimb, aceea care dispune de un cod argumentativ se numeşte dispută. La rândul său disputa dacă se duce în jurul unor descoperiri de fapte noi, este o dispută euristică. În schimb, dacă e vorba de o controversă, în care preopinentul sau opinentul pot recurge fie la argumente subtile, fie la artificii sofisticate, ceea ce înseamnă că e vorba de eristică. În cazul unui dialog, care are un obiectiv comun, dacă se merge pe linia funcţiei interne se ajunge la o conversaţie, pe când pe linia externă, ilustrată teleologico-argumentativ se finalizează prin schimb de puncte de vedere. Acesta poate fi din interes practic, teoretic şi metateoretic. Când interesul practic are o dimensiune utilitară şi presupune o apartenenţă comunitară, avem de-a face cu o discuţie dirijată. Dacă apartenenţa comunitară e dublă avem de-a face cu o negociere. Dialogul corespunde schimbului de vederi instituit teoretic sau metateoretic. Accentul se pune pe posibilitatea dialogării critice cu experienţele «regionale» în care se constituie praxisul ştiinţific, experienţa care întreţine viziunea filosofică, îi pot oferi mijloace de orientare, de sprijin şi control, şi pe care aceasta le resemnifică în laboratorul ei de vizări şi valorizări accentuat globalizante care interesează omul ca om. “Am rămâne altfel cu zi zidiţi într-o subiectivitate monadică – monologică, incapabili de întâlniri, schimburi şi cooperări reciproce revelatoare şi mutual sporitoare”. Un dialog trebuie să înainteze către o gândire mai justă, mai conformă datelor, libertăţilor şi constrângerilor situaţie reale. Există o disciplină care se impune deschiderii dialogului cu toate modurile experienţei posibile, interpersonale şi socio-culturale, cu trama lor complexă de interacţiuni şi răsfrângeri mai mult sau mai puţin consonante ori disonante. “Legea dialogului cere însă fiecăruia să fie pregătit pentru revizuirea modului de a-şi rămâne fidel şi a formelor de a se angaja, astfel ca participarea la conştiinţa dialogică interpersonală să fie efectivă şi eficace; ca aportul fiecăruia să poată fi valorificat în comun”. În şi prin dialog se înfruntă raţionalitatea cu morala; norma colectivă şi măsura individualităţii personale, pentru a căuta reconcilierea lor raţională şi rezonabilă. Praxisul dialogal e terenul cel mai propice unde se formează şi se pune la încercare experienţa normelor şi experienţa noului. El ne ajută să depăşim capcanele psihologismului şi sociologismului, care ignoră puterea relaţiei interpersonale ca relaţie, prin resorbţia ei unilaterală într-un ego sau socius de inspiraţie substanţial-monadică. Orice dialog veritabil creează şi induce o transsubiectivitate. Procesul de individuaţie prin diferenţiere nu se petrece în, prin şi întru însingurare, ci în strânsă corelaţie adaptativă interiorizantă cu normele colective inerente convieţuirii. Sănătos împlinită individuaţia duce la valorificarea normală a normei colective, în timp ce unei orientări exclusive colective a vieţii, norma duce la pierderea moralităţii. Legea dialogului în ce are deopotrivă constitutiv şi regulativ, trebuie corelată simţului comun sănătos şi luminat. “Acel simţ comun care recunoaşte în mod firesc în om fiinţa subiectivă şi intersubiectivă hărăzită unei vieţi comunitare şi societate, capabilă să-şi asume finitudinea, incompletitudinea, riscul erorii împreună cu ceilalţi într-o «luptă a tuturor pentru toţi».” Dialogul este imposibil în absenţa unui minim fond comun, cu şi în absenţa unor diferenţe de orizont şi stil. Să prevenim absorbţia care distruge şi izolarea care elimină. Să realizăm progresiv dacă nu o fuziune a orizonturilor, măcar o apropiere care să facă posibilă comunicarea între parteneri egali şi sporitoare de ambele părţi. Viaţa limbii se deosebeşte de orice sistem creat artificial. Ea se desfăşoară şi se dezvoltă strâns legat de tradiţiile în care se situează o comunitate istorică. Nu există, în filosofie, un domeniu general controlabil al experienţei care să fie desemnat prin termini convenţionali. Filosofia este arta de a forma, inventa, de a făuri concepte. Limbajul filosofic conceptual păstrează vie relaţia cu întregul cunoaşterii şi valorizării lumii prin intermediul limbii de comunicare, ceea ce să recunoaştem nu este caracteristic limbajelor ştiinţifice. O concepţie comunicaţională şi istorică asupra raţionalităţii este de preferat unei viziuni monologice, transistorice şi universaliste. La baza constituirii dialogului se află stratul adânc al logosului din care izvorăsc categoriile şi anume interogativitatea. Originarul îl regăsim cu Aristotel, nu cu Heidegger, nici cu Gadamer. O bună logică a întrebării are a ne spune ce este dinainte de da şi nu, dincoace de adevăr şi falsitate. După Gadamer nu judecata, ci întrebarea primează în logică, aşa cum dialogul platonic o atestă. Fiecare prelungeşte experienţa sub forma unui dialog interior al sufletului cu sine însuşi. “Înţelegerea alterităţii este în esenţa ei dialogică. Iar dialogul îşi primeşte direcţia şi dinamismul de la jocul întrebare – răspuns”. Există o gândire avându-se sursa în adevărul fiinţei, nu în considerarea obiectualităţii fiindului. Dialogul pune problema complementarităţii între gândirea care gândeşte adevărul fiinţei (aletheia) ca sursă originară a logos-ului şi interogativitate. Probabil că dialogul porneşte deopotrivă de la ascultare şi interogare. Comparativ cu asemenea incursiuni edificatoare, mass-media ajută la difuzarea culturală a valorilor, dar din păcate şi a pseudovalorilor. Totul e ca farmakonul (doza-leac) să nu devină otravă (manipulare, răzbunare, relatarea situaţiilor conflictuale al unor grupe de interese reprezentate de oligarhii îmbogăţite cu japca). Una e munca şi răsplătirea meritelor personale, altceva maşinaţiunile politice prin care unele cercuri devin avute peste noapte. Asistăm în prezent la fărădelegile unei democraţii de paradă. Dialogul este calea prin care se poate supraveghea acest proces al globalizării să nu ducă la uniformizare, să nu dizolve diferenţele sub semnul lui acelaşi. El se poate opune unei receptivităţi «silite», neputinţei de a stopa impactul globalizării datorită forţelor şi intereselor transnaţionale. Dialogul se opune efectiv tendinţelor de reificare. Nici o mare cultură sau se poate întemeia pe o relaţie falsă cu adevărul, pe o relaţie falsă cu viitorul, abandonând cu seninătate frivolă misiunea ei de azi – aceea de a oferi idei directoare şi organizatoare, de a selecţiona, de a ierarhiza şi sintetiza. Oare să nu ne fii rămas decât să mizăm pe ideea unei comunicări neîngrădite, capabilă să instituie consensuri majore? Considerăm că această modalitate de comunicare prin dialog poate să fie o rută salvatoare, dar o singură punte peste abis nu este în măsură să ne liniştească. Cultura mass-media îngăduie reîntoarcerea «refulatului» şi generează în proporţie de masă uniformitatea, echivalenţă şi indiferenţă. Moştenitoare a enciclopediei şi a circului, mass-media instituie tirania unui empirism haotic şi universal, situate la cota zero a solicitării şi solicitudinii intelectuale. Datorită acestui «şi» orice se poate învecina cu orice, şedinţe de guvern şi acte teroriste şi vernisaje şi expoziţii şi prezentări de modă… Avalanşa ştirilor juxtapuse poate continua. Acestei lumi uniformizate, ţesută din false relaţii de egalitate şi echivalenţă îi corespunde o dezintegrare şi o indiferenţă spirituală. Comunicarea dialogală între culturi, între creatorii şi purtătorii lor activi constituie calea cea mai eficace de a ne putea întâlni şi recunoaşte ca fiinţe deopotrivă umane. “Este vorba de o umanitate deschisă, propriei sale deveniri istorice. De o umanitate culturală, nu de o esenţă antropologică ne varietur, nu de o abstracţie inerentă fiecărui individ, nu de o mută generalitate de specie”. Cultura o luăm în sens etnografic şi antropologic, diferit de accepţia luministă, educaţia în ordinea raţiunii şi libertăţii. O etică a comunicării nu e posibilă recurgând la raţionamentul deductiv sau la dovada empirică. Cele două figuri nu pot evita circularitatea sau regresiunea la infinit, decât postulând un fundament ultim – naţional, respectiv empiric. E dificil să căutăm în toate controversele şi împrejurările cel mai bun argument. Or, etica comunicării dispune de demersul semiotic: triunghiul semnificării nu este suficient în sine şi pentru sine. E necesar să fie în relaţie cu altul. Etica comunicării se constituie precum limbajul – Inter homines dicere. Intercomunicarea nu e posibilă fără «sâmburele formator» al interlocuţiei. Ea (etica comunicării) nu are nici o priză asupra realului dacă nu admite relaţia interlocutivă dintre oameni în calitate de comunicatori, în calitate de purtători ai unui limbaj care nu devine funcţional dacă nu ţinem seama de realitatea extra-lingvistică. Un dialog real implică opoziţia dintre convingeri şi convenţii. Un dialog realizat la nivel discursiv, un dialog care opune înţelepciunea ca o contrapondere la ştiinţa modernă asociată cu voinţa de putere şi aplicaţia tehnologică. “Singurul corp care condiţionează în mod necesar şi suficient perceperea de către mine a celuilalt este corpul cuvintelor sau a actelor de limbaj în care se întrupează vorbirea. Relaţiile umane dobândesc o reciprocitate semnificativă pentru că descifrăm expresiile noastre comune şi efectuăm acţiuni solidare. Vorbirea sau praxisul unuia recunoaşte prin structură şi vorbire praxisul celuilalt”. CAPITOLUL VII Etica comunicării faţă de lumea afacerilor A. Dialog şi negociere Subliniem îngemănarea dintre psihogeneză, socializare şi comunicare. Un individ sau o persoană poate să aparţină mai multor grupuri. Dar numai dialogul pune omul în raport cu omul, conform unei reciprocităţi interpersonale. Propriu acesteia este de a lega fiinţele umane ca persoane, oricare ar fi grupa de apartenenţă. Să nu confundăm reciprocitatea interpersonală cu raportul de asimilare sau de rivalitate dintre acelaşi cu acelaşi, indivizi asemănători, darn u identici. Societatea este altceva decât suma indivizilor care o compun sau decât apartenenţa de grup. Dacă nu reuşeşti să comunici autentic nu încetezi să rămâi singur sau însingurat. Nu există sistem social fără subsistem în luptă sau competiţie, fără asigurarea unui consens minimal al voinţei publice, fără nevoia unei persoane faţă de cealaltă, adică fără solidaritate. Lipsiţi de reciprocitate interpersonală nu cunoaştem acest sentiment al solidarităţii. Fără relaţia de reciprocitate, socializarea cade la nivelul speciei. Dialogul şi dialogismul implică depăşirea particularităţilor individuale. Prefixul «dia» desemnează o distanţă. Trecerea distanţei dintre interlocutor şi conlocutor se realizează prin instituirea unei relaţii interlocutive. Fiecare parcurge distanţa acestui drum cu speranţa de a ajunge până la capăt. Să înţelegem că informulatul – despre un asemenea referent partenerii vorbesc împreună – este analizat, în timp ce e constrâns de normele limbajului. Dialogul porneşte de la presupoziţii de fundal care înglobează informaţii presupuse a fi cunoscute. Acest arierplan poate fi pus în dezbaterea unui dialog, el câştigă când devine explicit. Există probabil mai multe convenţii în mod relative libere decât dialoguri ideale. Prezenţa celei de-a treia persoane ca martor real ne determină să părăsim comunicarea interpersonală şi să intrăm în domeniul comunicării sociale. Spre deosebire de dialog, negocierea vrea să câştige economic prin soluţionarea unui conflict. Negocierea este substitutul realist al dialogului. Dialogul şi negocierea nu au acelaşi conţinut semantico-pragmatic. Nota lor comună este dorinţa de a face împreună. Negocierea trece, pentru început, prin faza unei propoziţii din repertoriul convenţional obişnuit. Negocierea se referă la o confruntare de forţe şi interese divergente. Natura procesului de negociere include tentative de constrângere, de disimulare şi permisiune. Negocierea este o activitate umană deoarece recurge la limbaj şi la anumite reguli culturale. Printer mijloacele sau procedeele la care recurge negocierea sunt unele nedemne de un dialog: suprasolicitarea, bluful, şi adesea ameninţarea, acel pumn strâns ce anunţă o lovitură. Spaţiul interlocutiv al dialogului se sustrage câmpului de forţe. Mai mult decât un spaţiu public este unul logico-pragmatic. Omul de dialog este prea ocupat de confruntarea poziţiilor şi orientărilor ideatice, pe când cel al negocierii cu ciocniri de interese. Nu e dialog fără detaşare de forţă. În schimb, negocierea cere un raport ambiguu cu forţa. Un negociator dezarmat devine victima adversarului său. Pe de altă parte, negocierea cere o tehnică de reglementare a conflictelor fără să se recurgă la violenţă. Partenerul unei negocieri care beneficiază de un raport favorabil încearcă să profite pentru a-şi impune exigenţele sale. În timp ce dialogul propune o participare paşnică a partenerilor veritabili. Opoziţia de interese e o condiţie negativă a negocierii. Nu există negociere dacă nu există corelaţie şi conflict de interese, pe când obiectivul partenerilor de dialog este o aproximare reciproc-acceptabilă asupra valorilor de adevăr şi justiţie. Negocierea rămâne un mijloc de acţiune politică, diplomatică sau concesie care se serveşte de forţe şi interese. Dialogul începe prin suspendarea diferenţelor de forţe şi interese, înainte de a comunica în mod calm referirea la valoarea ilocutivă a cuvintelor. Reiese în mod clar – consensul nu este acelaşi în cazul dialogului şi cel al negocierii. Negocierea nu ajunge să se deschidă, când anumite prealabile sau date anterioare o condamnă la impas. Ea îşi află termenul normal în concluzia unui aranjament. Negocierea este rezultatul unei dări de seamă a unei tabere faţă de alta, iar un consens minimal e socotit câteodată o reuşită. Totul depinde de natura acestui consens. Dialogul e mai deschis pe întregul parcurs al dezbaterii. În afară de urmărirea unui obiectiv explicit, el nu are în mod necesar alt termen. E o diferenţă a participării dialogice a protagoniştilor în cazul celor două demersuri diferite. Negocierea rămâne o tehnică de reglementare a conflictelor, care nu necesită un consens de fond în fiecare din etapele sale, ci ea se mulţumeşte uneori prin concesii aparent nesemnificative să dobândească unele rezultate empirice. Este vorba în cazul negocierii de a stăpâni un conflict, nu de a rezolva o problemă. Funcţia negocierii este aceea de a încerca să identifice o cale de echilibru al unui grup. Un rezultat neaşteptat al negocierii este de a schimba aprecierea pe care fiecare o face despre celălalt partener. Compromisul la care s-a ajuns se consideră cu atât mai bun cu cât echilibrul nu s-a rupt. Dificultatea este adesea de a găsi un punct de echilibru între exigenţele unora şi ale altora, de a identifica un ansamblu de propoziţii care să fie conforme acestor exigenţe. Dimpotrivă, dialogul se caracterizează printr-o activitate dinamică de veritabilă co-semnificare. Negocierea nu vizează decât o adeziune formală. Negociatorii nu se străduiesc să ajungă la aceeaşi înţelegere conceptuală sau la o convingere afectivă similară a părţilor. Acestea revendică în mod unilateral printr-o succesiune de cereri şi oferte, de presiuni şi supralicitări, de blocaje şi deschideri, de întârzieri şi concesiuni neaşteptate. Ei merg din propunere în contrapropunere, aşteptând ca poziţiile lor să se apropie. Dialogul urmează o linie de argumentare, invocă o poziţie sau alta din domeniul cunoaşterii ştiinţifice, filosofice sau artistice, ajungându-se la modificarea mutuală a atitudinilor iniţiale, pe când în cazul negocierilor se culeg rezultatele concesiilor, fără a se accede la o miză semantică de ordin comun, fiind vorba de multe ori de o disimulare menită să controleze exigenţele adversarului. O negociere seamănă cu un joc de-a v-aţi ascunselea în care fiecare îşi învăluie cu grijă argumentele pe care le utilizează, ulterior se încearcă o inducere la celălalt a ceea ce nu există, dar poate crede sau să admită propunerea. De aici lentoarea unei negocieri. Dimpotrivă, dialogul se străduieşte să acceadă la o poziţie comună de ansamblu referitor la ceea ce este. Circulaţia informaţiei sau ideilor nu are aceste subterfugii întortocheate. Negociatorul combină şi încearcă să dobândească avantaje chiar atunci când cedează. Cine zice concesiune nu implică adeziune. Fiecare sindicat sau patronat îşi anunţă atitudinea dând un comunicat mijloacelor mass-media, prezentându-l «prudent dar deschis şi realist». Arta de a negocia un compromis regrupează cele două părţi adverse. Dialogul se străduieşte să depăşească dezacordurile din exterior, iar consensul realizat este paşnic şi novator. Repunerea unor probleme sau idei în dezbatere e posibilă, descoperirea de soluţii creatoare ingenioase rămâne deschisă faţă de cele anterioare, pe când compromisul la care au ajuns negociatorii sărăceşte, e un fel de năucire. Negocierea se mişcă între forţe şi interese, sub specie utilitatis, pe când dialogul caută să concilieze idei şi semnificaţii, sub specie veritatis. Negocierea compromite, acolo unde dialogul compune. Sinteza în cazul unui compromise se reduce la propoziţii mai puţin controversate. Compromisul poate fi definit ca o retragere mai mult sau mai puţin simetrică în raport cu ipotezele avansate iniţial. Se negociază punct cu punct, se mizează pe inconveniente până când se consideră că s-a ajuns pe poziţii aproximativ egale. Dialogul caută mai degrabă ajustări, decompartimentări necesare şi utile. Adesea, dialogul vizează inovaţii prin care se accede la o articulare efectivă a diferenţelor. El tinde să extindă avantajele jocului până la dobândirea unor rezultate consistente, transformând substanţial situaţia. De multe ori limbajul orientat spre utilităţile relative, este în mod parţial inadecvat. Dialogul nu ocoleşte unele fapte inedite, unele metode, valori şi scopuri. Liniile sale de argumentare, raporturile de complementaritate sau întregire în cazul dialogului se dovedesc infrangibile. Negociatorii redactează un text pe care fiecare parte speră ulterior să-l facă mai bun. Ambiguitatea este o presupoziţie fundamentală a convorbirilor diplomatice. Ea menţine implicaţii negative asupra funcţiei cognitive a comunicării. Negociatorii au o libertate de exprimare supravegheată. Ei sunt persoane cu abilităţi proprii. Nu vorbesc în numele lor ca şi în cazul unui dialog, ci în numele unui grup sau stat care i-a mandatat pentru a apăra unele interese solidare care reflectă comunitatea umană de apartenenţă. În vreme ce dialogul e o comunicare deschisă, în care fiecare vorbeşte de pe o poziţie echitabilă, negocierea e o comunicare instituită şi mediată. Locul negociatorului este instabil, deoarece el trăieşte o tensiune perpetuă între căutarea partizană impusă de grupul sau comunitatea de apartenenţă şi căutarea împreună cu partenerul său al unui compromis acceptabil dincolo de coliziunea de interese. Natura, regulile şi finalităţile sunt diferite în comunicarea profesată de dialog şi negociere. Scopul major al dialogului este căutarea în comun al unui sens, pe când în cazul negocierii căutarea unui compromis reciproc acceptabil îi face pe parteneri să se folosească de unele artificii sofistice. Una din cele mai grave greşeli în cazul negocierii este să o confundăm cu o altă modalitate de comunicare (dialog sau dezbatere). Precedată sau nu de conversaţii în prealabil negocierea tinde să devină un ritual dominant în societatea zilelor noastre. B. Despre o subspecie a eticii comunicării – etica afacerilor “Corespondenţa cu datoria este natura, este înţelesul însuşi al adevărului moral”, iar testul coerenţei scopurilor cu efectele şi consecinţele reprezintă un important criteriu pentru ierarhizarea actelor bune şi utile în acelaşi timp. Pentru a şti ce este corect din punct de vedere etic, individul ar trebui să afle ce anume se consideră a fi acceptabil în societatea din care face parte. E o problemă reală să identificăm caracteristici ale raţionalităţii economice şi să observăm în ce măsură lumea afacerilor le respectă sau se abate de la ele. Suntem de acord cu V. Morar că etica nu se află într-o relaţie necesară nici cu ştiinţa, nici cu religia, după cum nu putem nega faptul că în secolul XX s-au constituit deopotrivă o etică laică şi alta de inspiraţie religioasă ilustrată de E. Levinas. În schimb, în ce priveşte etica afacerilor aceasta are doar unele elemente sporadice, intermitente, legate fie de comunicare, fie de prezenţa şi utilizarea banilor, fără să putem vorbi de o etică propriu-zisă. Cert este că lumea afacerilor constituie realitatea cea mai dinamică şi indispensabilă regimului vieţii noastre cotidiene. În acest sens, V. Morar are dreptate să sublinieze “Adevărul este că nu toţi oamenii de afaceri sunt corupţi şi nu toate firmele mici sunt exonerate de orice dilemă etică”. Ne-am ocupat anterior de statutul calitativ diferit al dialogului faţă de negociere sau tranzacţii. Recunoaştem că în lumea afacerilor funcţionează «motivaţia pentru profit». Acesta e scopul, iar căile şi mijloacele se leagă de creşterea rentabilităţii. De asemenea, dobândirea profitului se asigură prin furnizarea bunurilor şi a serviciilor de calitate şi prin adaptare la nevoile comunităţii. Odată cu procesul globalizării s-a afirmat ideea că există o cultură a afacerilor. Globalizarea are meritul de a accentua dimensiunea socială a culturii afacerilor şi de a respinge individualismul atomist. Considerăm «etica afacerilor» o subspecie a eticii comunicării, o încercare mereu reluată de a înţelege natura lumii afacerilor şi funcţiile ei particulare, rolul corporaţiei în societate şi rolul individului în corporaţie. Problemele economice se pun la nivel micro-, macro- şi global, urmărindu-se alocarea resurselor, a veniturilor să se facă în funcţie de merit, nevoi, efort, abilitate etc. Creşterea şanselor de bunăstare într-o societate democratică e urmărită de toate categoriile socio-profesionale. Afacerile au ca resort funcţional banii. Locul şi rolul acestora nu este deloc neglijabil şi au serioase implicaţii etice. Banii îi avantajează pe cei care îi deţin precum apa trage întotdeauna la ţărm. Dacă la început au apropiat oamenii prin raportul valoare – muncă, prin circuitul valoare – marfă, prin valoarea de întrebuinţare a forţei de muncă, prin valoarea adăugată muncii incorporate în mijloacele de producţie, în prezent, banii favorizează monopolurile şi cartelurile. Banii sunt o măsură a altor măsuri: muncă şi utilitate. Fără muncă nu există măsură salarială, nici monetară şi măsura muncii triumfă nu cucereşte. Deprecierea şi risipa, fenomene ce acompaniază comsumerismul se datorează pieţei, altfel-zis funcţiei de conducere a banilor implicaţi în procesul producerii şi vânzării mărfurilor. Orientarea exclusivă a producţiei de mărfuri pe schimb şi conversiune monetară determină captarea fluxului monetar raportat la refluxul preţurilor productive, dobândirea căştigurilor, întrucât banul a devenit simbolul valorii validate şi al unei valori de refugiu în caz de supravieţuire. Nimic nu opreşte ca aceste semen de hârtie să se substituie semnelor metalice. Această substituire este completă la sfârşitul secolului XX. Ea s-a realizat în 1971 prin proclamarea de către R. Nixon a inconvertibilităţii dolarului. A indica funcţiile banului este un fenomen, a-l defini este un alt fenomen. Piesele metalice şi-au pierdut valoarea lor de origine fără să-şi piardă funcţia de etalon al valorii, mijloc de plată şi instrument economic. Legea talionului, dinte pentru dinte şi ochi pentru ochi, pe terenul vieţii economice nu a fost înlocuită niciodată cu legea iertării, la rău să răspunzi cu bine, ci cu legea despăgubirii. Acest proces a fost înlocuit de prezenţa şi acţiunea banilor ca mijloc al legăturilor nemijlocite şi instituţionalizate. Făţarnicul doar în mod formal condamnă banii. În viaţa cotidiană el se confruntă cu realitatea concretă şi activă a banilor. El se mulţumeşte cu o pedagogie a dojanei. Enunţul său moral ignoră practica ce-l contrazice, iar recursul la credinţa religioasă o face pentru a se spăla de păcate şi pentru a-şi justifica mizantropismul. În faţa acestui adversar laic – banul – nu-şi poate manifesta decât neputinţa politică. “Mijloace de a repera banii murdari există, dar cel mai adesea nu sunt utilizate. Banii trebuie să rămână secreţi, oricare le-ar fi preţul pentru victimele individuale sau colective.” Respectul vieţii private e invocat de regulă fără să se ceară părerea interesaţilor. Cetăţenii nu pot să controleze cum administraţia fiscală îşi face munca faţă de fiecare, nici cum fondurile publice sunt cheltuite în mod curent. Foşnetul banului şi efectele sale distorsionate ar trebui să fie diminuate în vederea unei existenţe decente pentru fiecare. «Fiinţa» şi «avutul» nu sunt categorii etanşe. Fiinţa poate fi periclitată de slăbiciunile pe care le iscă «avutul». Încă din secolul luminilor banii apar în calitate de principal vector al legăturii sociale în occident. Se instituie mişcarea de urbanizare europeană care se prelungeşte nu fără întrerupere până la mondializarea de astăzi. De-a lungul secolelor rămân trei mărci antropologice: scriitura, promisiunea şi simbolul. Banii sunt ca şi floarea de lotus ce creşte din mâl. Biblia ne propune primul îndreptar etic şi anume – decalogul. Societatea de schimb generalizată, după secolul luminilor, permite vânzarea surplusului, nemijlocit pe piaţă, iar din bani face nu numai un mijloc de schimb, ci, de asemenea, o ţintă exclusivă. Banii au funcţia de ascundere a contradicţiilor vieţii sociale, ceea ce le permite să fie un vector al promisiunii. Valoarea banilor depinde de producţia şi circulaţia mărfurilor. De aici instalarea în prim planul vieţii sociale a consumerismului, a fluidizării schimbărilor sociale care ameninţă cu spectrul precarităţii consistenţa oricărei valori. Precum Proteu, banii pot să capete nu importă ce formă. Puterea lor de cumpărare pare să nu fie limitată decât de imaginaţie. E o promisiune scrisă pe un metal preţios, pe o hârtie, în cărţile bancare, promisiune în acelaşi timp instituţională şi anonimă. Cu banii fiecare este liber la piaţă, dar aceasta e dublu limitată, prin cantitatea disponibilă pe de o parte, şi de condiţiile pieţei, pe de altă parte. Banii poartă promisiuni a căror realizare este întotdeauna circumscrisă de limitele societăţii. Banii, umanitatea secundă «second humanite» după limbaj, consideră John Locke, permit schimbul. Asemănător schimbului punctelor de vedere, asemănător dar nu identic, banii alcătuiesc fundamental legăturii sociale universale. Ei pot concilia valoarea universală cu omul singular. Complexitatea crescândă a reţelelor economice face controlul dificil, sursă a unor multiple rente economice care alimentează corupţia sistemului social. În concepţia iudeo-creştină întâlnim ideea că banii sunt un instrument al supravieţuirii civilizaţiei umane împreună cu comunicarea. Banii şi comunicarea sunt îndeolaltă substitutul violenţei. Dacă civilizaţia actuală este asemenea unui vas plesnit, atunci comunicarea duce la comuniune şi încredere, şi banii, permit o reparare al acestui vas şi de al face legitim şi durabil. Imaginea întreprinderii în termeni de etică nu este întotdeauna favorabilă. Existenţa şomajului ca flagel uneori i se impută întreprinderilor, deoarece ele sunt acelea care concediază. Se reproşează întreprinderilor că nu urmăresc decât profitul, prea puţin importă preţul societal. Nu se poate nega că scopul întreprinderilor este de a maximiza randamentul capitalurilor investite de către acţionari. Se admite că nu orice activitate care permite rentabilizarea capitalurilor este licită. Astfel, traficul de droguri, de fiinţe umane, de bunuri sau valori sustrase, fac parte din economia subterană, care funcţionează în mod clandestin. Munca copiilor este admisă în unele ţări şi respinsă în altele. La ce vârstă o fiinţă încetează de a mai fi copil? Deprinderea de a munci este preferabilă vagabondajului pe stradă? Problema este reală cu atât mai mult cu cât creşte numărul familiilor destrămate. De aceea, întâlnim practic diferite de la o unitate economică la alta. Acţionarii se preocupă de bunul mers al unităţilor economice. Personalul angajat participă la organizarea şi funcţionarea acestora. Primii (acţionarii) au în vedere realizarea celor mai bune produse posibile la preţuri accesibile şi avantajoase. O atmosferă bună de lucru într-o întreprindere poate duce la ameliorarea celor mai mici detalii «care produc diferenţa». Numai aşa se poate întâmpla să existe osmoză între muncă şi valori, să se mobilizeze participanţii la ciclul productiv pentru a da ceea ce au mai bun. Intrăm în zona unor relaţii umane imponderabile dar prezente. E clar că proprietarii unităţilor economice care instituie relaţii interpersonale mai bune o fac în vederea producerii valorilor sub formă de bunuri. Rentabilizarea capitalurilor investite, calitatea serviciilor furnizate şi relaţiile cu comunitatea pot să fie întregite complementar. Punerea justă în ecuaţie a mediului cu dezvoltarea celor mai noi sisteme de protecţie ecologic concepute, duce la creşterea rentabilităţii şi la o vecinătate bună în comunitate. Costul suplimentar este compensat de o mai bună productivitate generală. Unităţile economice nu trebuie să aştepte să fie în pierdere pentru a acţiona. Însă, la nivel etic se manifestă mai multe aspecte. Capacităţile şi competenţele sunt repartizate în mod inegal parcurgând diferite sectoare şi paliere ale vieţii economice şi sociale. Fiecare ar trebui să-şi manifeste capacităţile în domeniul în care este mai bun. În acest fel se asigură utilizarea eficientă a resurselor disponibile. Teoria şi practica economică probează fără echivoc că utilitatea totală la nivel global a progresat. Unităţile economice nu poartă responsabilitatea de ansamblu. Industria confecţiei se realizează în ţările în care forţa de muncă este mai ieftină, pe când concepţia, design-ul, marketing-ul se fac în centre în care s-au afirmat firme de prestigiu. Este necesar să înfiinţăm asemenea firme la noi care oferă posturi bine remunerate. Ar fi nejust să se considere că pe plan local o firmă nu poate să facă nimic în ce priveşte mediul ecologic. O acţiune preventivă ne poate scoate din impasul unei stări de precipitare. Remunerarea cât mai apropiată de răsplătirea eforturilor şi calităţii muncii prestate este un mobil puternic al comportamentului uman dar este adevărat că nu este singurul. Un mediu comunicativ al muncii şi aprecierea «lucrului bine făcut» sunt şi ele motive importante. În consecinţă, banii rămân mijlocul cel mai eficace de a recompense meritele reale ale activităţii cuiva. Este cert că o unitate economică se confruntă cu probleme dificile ale societăţii noastre dar nu ea trebuie să le rezolve. Acestea revin deciziilor politice. Echilibrul la fel ca şi creşterea economică nu este continuu. O bună comunicare între conducătorii şi angajaţii unităţii economice asigură o pârghie a reuşitei. Momentan renunţăm la procurarea unei perechi de încălţăminte solidă, de bună calitate, confortabilă şi aproape inuzuabilă în favoarea uneia impusă de publicitate, de modă, deoarece ne asigură un prestigiu aparent, guvernat de nevoi fictive, separate de realitatea trăită. Un dispreţ al valorii de întrebuinţare se află la originea denaturării grave de bunuri indispensabile supravieţuirii. Proliferarea mărfurilor şi serviciilor ce răspund unor cerinţe ale consumerismului şi din ce în ce mai puţin unor nevoi reale stopează munca necesară existenţei cotidiene şi întreţin nevoi artificiale. Erzaţuri insipide înlocuiesc produsele naturale în vederea profitului unei industrii agroalimentare subvenţionate. Oamenii săraci sunt aceia care deşi au un adăpost nu dispun de suficienţi bani pentru un trai decent. Bunurile materiale necesare subzistenţei sunt indispensabile. Banii prin funcţia lor şi anume aceea de valoare-de-schimb, pot să satisfacă nevoile elementare şi unele cerinţe de ordin spiritual. Dincolo de «funcţiile lor vitale» banii nu trebuie luaţi drept ceea ce nu sunt, adică valoare-în-sine sau mijloc de a compensa absenţa calităţilor morale. A fi prins numai în raza de acţiune a preocupărilor strict economice, de creştere Şi sporire a avutului propriu, fără a ţine seama că deşi necesari banii nu pot suplini toate lipsurile şi neajunsurile în planul existenţei individuale şi comunitare, înseamnă a substitui în mod nelegitim dimensiunea valorilor-mijloc a raţionalităţii economice cu instanţa valorică superioară aceea a valorilor terminus. Banii au un statut aparte în societatea actuală. Nu se vorbeşte deschis despre cât câştigi sau contul din bancă, ci de chestiuni colaterale, deoarece problema banilor atinge stima de sine. Dacă cineva câştigă prea mult în raport cu munca prestată, el este pus sub semnul întrebării de către ceilalţi deoarece câştigă mai mult decât valorează. A dispune de bani în măsura în care te eliberează de griji incomode reprezintă o condiţie necesară pentru a rămâne pe ruta valorică aleasă. A şti cine sunt şi care este locul meu, acest e important. Acest fapt nu e posibil fără a-ţi repera identitatea şi disponibilităţile de a te face dincolo de înşelăciuni şi amăgiri. Căci dacă nu te recunoşti pe tine însuţi, înseamnă că nu-ţi cunoşti propria umanitate concretă şi propria valoare. Trebuie să identifici valoarea banilor, energia şi ritmul lor, să te pui în sensul «a ceea ce curge», a productivităţii. Dar prins în vâltoarea acestor practice economice trebuie să evităm a deveni monedă curentă de schimb sub pretextul că totul se vinde, totul se cumpără, totul se aruncă. Importă să ştii ce este util, dar să ştii dinainte ce e valoare autentică, propriu-zisă şi ce e lipsit de valoare, deoarece viaţa nu se rezumă la o sumă de utilităţi. Aşezarea şi reaşezarea vieţii pe un temei trainic nu este posibilă fără o legalitate viguroasă, dinamică, justă şi relativ echilibrată, în conformitate cu logica vieţii. Prezenţa banilor poate duce la eradicarea unor lipsuri, a unor suferinţe, dar nu pot suplini absenţa unor certitudini moral existenţiale. Adevărata valoare este aceea care ne fortifică verticalitatea, întrucât banul este mediator, un mijloc universal de schimb, o emblemă simbolică a puterii sau finalmente un agent neutru. Banul menţine puterea de seducţie prin inegalităţi. Bolnav, e preferabil să fii bogat, deoarece poţi plăti servicii competente şi cure costisitoare. Banul dezarmează şi te face năuc când lipseşte. Dar, în acelaşi timp, prezenţa în exces a banilor alterează orice act pentru cel care îl are ca finalitate exclusivă, printr-o prăbuşire interioară. Din nefericire, din mijloc de schimb şi agent neutru, banii au început să aibă miros şi să alcătuiască o figură cu mai multe feţe. Caracterul său echivoc rivalizează cu simbolul Sfinxului. Banul asigură bogăţie şi putere, provoacă deopotrivă relaţii şi sciziuni. Pentru marea majoritate a oamenilor, banii au început să exercite o atracţie magnetică. Banii dispun actualmente de o relativă autarhie, dirijează în loc să fie dirijaţi, prescriu valori şi capricii, creează inegalităţi, dar le pot şi nivela, întreţin dorinţa de putere sau de partaj, dar ce este mai tragic, ei apasă pe a fi pentru a face să apară altfel decât este. Banii au devenit o preocupare centrală în viaţa fiecăruia dintre noi şi nu doar un simplu instrument de schimb. Orice întreprindere, organizaţie sau instituţie care neglijează importanţa banilor dispare. Ei facilitează nu numai schimburile şi schimbările economice, ci şi organizarea şi funcţionarea optimă a învăţământului şi sănătăţii. Banii permit satisfacerea nevoilor esenţiale, fac viaţa în comun tolerabilă şi atât de justă precum o vedem. Banii au contribuit la conştientizarea precarităţii condiţiei umane, la decalajul dintre statele bogate şi cele sărace, la însăşi subminarea solidarităţii umane. Ea nu implică un sprijin fără nimic în schimb; fiecare trebuie, într-un fel, să-şi ia soarta în propriile mâini şi să nu se bazeze pe o asistenţă exterioară. Un capitalism dur, care se dezinteresează de stratul de ozon, de problema apei, de efectele nocive ale poluării, de scurtcircuitarea ecosistemelor, se îndepărtează de problematica bioeticii, de victimizarea ţărilor marginalizate, de preîntâmpi-narea efectelor distorsionate, într-un cuvânt nu ţine seama de etica afacerilor, se abate de la normalitate, de la situaţiile morale elementare. Nu procesul globalizării, care este o şansă pentru toată lumea, ci viaţa în societate şi regulile de guvernare ridică problemele. Este clar că suntem în întârziere asupra normelor de guvernare în ce priveşte noua societate. Nu ne pricepem să instituim o mentalitate corespunzătoare. Fără organizaţiile internaţionale nu se pot rezolva diferendele dintre state şi cele dintre diferitele zone de integrare pe care le parcurge planeta, diferende care nu este exclus să ducă la cataclisme. Lipsa de experienţă al unor conducători politici în luarea unor decizii reiese din ocolirea unor responsabilităţi reale. Economia de piaţă are avantajul de a cultiva iniţiativa, creşterea capacităţii întreprinderii, spiritul şi creativitatea persoanelor. E nevoie de o recompensare suplimentară a celor ce muncesc, a creatorilor de cultură majoră. Este momentul irepresibil de a ne chestiona asupra problemelor esenţiale: Societatea este suficient de educată? Permite educaţia oamenilor să acceadă la discernământ? Acesta este exerciţiul cel mai important. Ţările cu economie de piaţă au obţinut rezultate mai bune decât ţările foste comuniste. E un adevăr pe care îl putem constata. Dar pe de altă parte, prăbuşirea marilor ideologii şi reculul ascendentului religios în Europa a provocat înteţirea individualismului, generalizarea mentalităţii mercantiliste, cu consecinţe drastice în planul gândirii etice: «despiritualizare», «descrupulizare» etc. E nevoie de realismul omului de acţiune, e nevoie de un echilibru optim între a fi şi a avea. Banul este un mijloc, nu este Dumnezeu, nu este singurul vehicul, mobil sau scop. Nu putem renunţa la normalitate, la exigenţele comunicării, la responsabilitatea faţă de societatea în care trăim. Din mijloc indispensabil pentru a procura bunuri de subzistenţă, banii au devenit precum şarpele «Ouroboros» care-şi devorează propria coadă. Puterea banului şi banul puterii au fost aspecte întotdeauna inseparabile, ele destabilizează, deteriorează chipul identităţii personale, agravează coerenţa afectivă. Puterea totalitarismului financiar ce s-a extins pe întregul glob, înfăşoară în negură şi beznă planeta albastră, iar fiinţele umane parcă sunt prinse de febra unei mişcări browniene ce nu cunoaşte aşezarea şi orientarea celor patru puncte cardinale. Banul a drenat întotdeauna în urma sa sânge, corupţie şi violenţă, a făcut să fuzioneze ridicolul cu odiosul. Banii domină prin teamă şi deznădejde şi într-o măsură încă necunoscută seamănă germenii morţii. Banul omnipotent, suprasolicitat şi supraevaluat diminuează imaginaţia şi creativitatea. Unde primează sunetul sau foşnetul banilor nu se exprimă decât golul inimii. Banii sunt necesari dar au devenit valori constrângătoare în măsura în care ei se substituie valorilor de întrebuinţare şi valorilor-scop-în-sine (fie valori estetice, etice sau religioase). Fiinţarea unică şi singulară, fiinţare proprie fiinţei umane se poate stinge în noianul grijilor şi precarităţilor cotidiene. Mentalitatea mercantilistă şi pronunţat utilitaristă şterge diferenţele calitative dintre persoanele umane. Capitalismul în varianta sa financiară mizează pe mersul spre aneantizare pentru a majora ultimele beneficii. Religia nu mai este un sprijin edificator, de vreme ce face apel doar la momentul inerent al morţii ce picură pe muşcătura păcatului. Ca atare, nu putem asista nepăsători şi indiferenţi la procesul epuizării de ultimele mituri şi vise ale umanităţii, la procesul manipulării din partea celor care marcaţi de propria lor nulitate sunt în stare de orice. Nihilismul este expresia unui haos în care tot ce se vinde şi se cumpără, egalizează preţul neantului. Există primejdia reală a sărăcirii sau diminuării resurselor afective în cazul fiinţei umane, fapt ce duce la resemnare, la golire de sens şi abrutizare. Dacă cultul banului tolerează escrocheria legală a magnaţilor dispunând de o protecţie juridică şi contabilă, cum să condamni ilegalitatea modeştilor imitatori? Dacă sub acoperirea mandatelor politice sau administrative se devalizează fonduri publice naţionale şi europene, atunci unde o să ajungem? C. Comunicarea şi relaţiile interpersonale Etica comunicării poate renaşte bucuria simplă de a trăi, poate reabilita şi propune armătura conceptuală al unui comportament uman normal, consistent valoric şi tolerant. Ea reprezintă în mod cert acea cale preconizată de Aristotel, Descartes şi Kant a unei morale general-umane, care să se opună diferitelor subspecii de etici sectoriale, particularismelor şi relativismelor susţinute printre altele de etica afacerilor şi mass-media. A te cunoaşte mai bine şi a cunoaşte pe ceilalţi într-o manieră rezonabilă se poate realiza în principal pe două căi: prin relaţiile interpersonale pe care le menţinem şi întreţinem cu persoanele apropiate şi cu ceilalţi prin comunicarea pe care o realizăm pe parcursul derulării de facto şi de jure a acestor relaţii. Înţelegerea motivelor proprii poate să ne ajute să înţelegem cum alţii reacţionează şi, în consecinţă, ne pot ajuta să ne ajustăm şi adaptăm mai bine cerinţelor de perfecţionare a relaţiilor interpersonale. Sursele motivaţiilor umane au un caracter multiplu şi eterogen. Substratul lor generativ îl constituie pulsiunile, impulsurile, tendinţele şi dorinţele care se manifestă în primul rând sub forma cerinţelor elementare, nevoi care au un caracter iterativ, periodic şi în funcţie de care se formează celelalte surse secunde, dar nu secundare ale motivaţiei, interese, aspiraţii, convingeri, atitudini şi valori. În lămurirea şi clarificarea acestor surse ale motivaţiei o contribuţie notabilă este aceea a lui A. Maslow. În acest sens, după A. Maslow, nevoile elementare sunt organizate ierarhic şi, ca atare, numai după ce au fost satisfăcute nevoile de bază oamenii îşi pot canaliza energia pentru satisfacerea cerinţelor de ordin superior. În acest context explicativ, numai clasele sau speciile nevoilor nesatisfăcute pot să motiveze comportamentul uman. A Maslow identifică cinci clase de nevoi sau cerinţe pentru fiinţa umană. Clasa nevoilor elementare reprezintă primul nivel: nevoia de aer, de apă, de hrană, de lumină, somn şi sex. Ele sunt nevoi primordiale şi acţionează intermitent. Prezenţa şi acţiunea lor constituie o permanenţă a statutului existenţial al fiinţei umane. Urmează în sistem piramidal, cea de-a doua clasă şi anume aceea a nevoilor de securitate. Acestea circumscriu dorinţele noastre de a ne proteja împotriva primejdiilor, ameninţărilor, lipsurilor şi frustrărilor. Printre altele, clasa nevoilor de securitate vizează şi cerinţa unui serviciu stabil şi bine remunerat. Când aceste două clase de nevoi au fost relative stabilizate, urmează clasa nevoilor sociale, ce corespund participării şi integrării în viaţa de grup, de apartenenţă naţională şi comunitară. Ele includ relaţiile interpersonale, de apartenenţă, de acceptare, de prietenie şi iubire. Îngemănarea dintre maturizarea psiho-intelectuală, socializare prin participare şi integrare şi nu în ultimul rând implicarea procesului comunicării legitimează prezenţa şi acţiunea noastră de securitate şi a celor sociale, fie într-o manieră formală, fie într-o manieră informală. Socializarea este marcată puternic de tipurile de comunicare: de la comunicarea non verbală la comunicarea verbală, de la comunicarea interpersonală la unele forme de comunicare socială. Starea de sociabilitate şi de comunicare datorită prezenţei şi acţiunii modalităţilor de comunicare, îndeosebi e cazul comunicării interpersonale şi de ordin etic, care întreţin acest biotonus al stării de moralitate, fiind potenţată de cea de-a patra clasă a nevoilor de stimă şi respect a persoanelor umane teoretizată de A. Maslow. Ele circumscriu încrederea în forţele şi capacităţile proprii, în activităţile performante de factură profesională. Nevoia de respect şi stimă din partea celorlalţi, incluzând dorinţa de a fi recunoscut, reprezintă un sprijin real în afirmarea relativei autonomii şi a demnităţii umane. Creativitatea umană este confirmată de trecerea de la persoană la condiţia de personalitate exemplară. Ea constituie un corolar al împlinirii umane. În asemenea cazuri avem de-a face cu persoane cărora nu le este teamă de a-şi schimba cursul vieţii, tocmai în vederea unei realizări marcante a potenţialului psiho-intelectual şi moral. Noi suntem în măsură să cunoaştem cerinţele personale şi importanţa lor. În acest context, întâlnim persoane capabile de a se priva de somn şi odihnă câtă vreme nu au reuşit să ajungă la realizarea unor obiective ce presupun muncă îndelungată şi stăruitoare. Unele motive pot să acţioneze concomitent sau încrucişat, ele fiind diferite de la o persoană la alta. În mod legitim ne putem chestiona: care sunt legăturile dintre relaţiile interpersonale şi câmpul comunicării? Datorită comunicării interpersonale suntem în măsură să cunoaştem ceea ce este important pentru ceilalţi să înregistrăm mesajele pentru a identifica cerinţele lor, care din varietatea acestora sunt mai importante la un moment dat şi să putem evalua în mod rezonabil posibilităţile noastre de a răspunde acestor cerinţe. Comunicarea interpersonală însoţeşte îndeaproape mijloacele, căile şi posibilităţile de satisfacere al unui consens minimal necesar acţiunilor concrete. În cazul relaţiilor interpersonale depindem în întregime de ceilalţi. În aceste situaţii cotidiene, în care accentul se pune pe viaţa repetitivă “Ritmul vieţii cotidiene este ritmul pendulei,” există un orizont de aşteptări, de recunoaştere pe care o căutăm, de influenţă pe care vrem s-o exercităm, de pregătire a ecloziunii actului creator, fapte şi exigenţe ce subliniază importanţa comunicării deschise, trama ei indispensabilă. Calităţile morale nu împărtăşesc nimic din cotidian în ce priveşte constituirea lor de esenţă, dar, în schimb, ele pot înnobila prin faptele singulare. Important este să nu ne lăsăm copleşiţi de fenomenologia contingenţei. Centrându-şi atenţia asupra nevoilor interpersonale, W. Schutz identifică trei nevoi interpersonale subsumate comportamentului nostru cu ceilalţi. Într-o lucrare de referinţă, el pune accentul pe nevoile de incluziune, de control şi afecţiune. Prima clasă, nevoia de incluziune, subliniază cerinţa legitimă de a fi recunoscut ca persoană distinctă de ceilalţi. Persoana în cauză vrea să fie recunoscută şi să devină singulară. Această nevoie de incluziune variază în funcţie de oameni şi de situaţiile trăite. Ea influenţează comunicarea interpersonală, deschiderea faţă de aşteptările celorlalţi. Spre deosebire de această nevoie interpersonală, nevoia de control caracterizează căutarea şi exercitarea puterii. Ea este animată de dorinţa de a dirija şi influenţa mediul înconjurător. Anumite persoane caută poziţia de lider sau dobândirea prestigiului nu pentru putere, ci pentru atenţia care li se acordă. Altele, dimpotrivă, îşi asumă responsabilităţi fără ca lumea să ştie. Nu este uşor de aflat dacă comportamentul unei persoane este influenţat de o nevoie sau alta. Nevoia de afecţiune desemnează tipul de distanţă care există şi se practică între oameni. Unii preferă să fie intimi şi afectuoşi în toate relaţiile lor, chiar şi în acelea de ordin pasager. Ei se pretează la un comportament franc şi se aşteaptă la unul asemănător din partea celorlalţi. În schimb, o categorie de oameni menţin distanţa faţă de alţii, nu agreează să devină prea repede familiari cu ceilalţi, se abţin să împărtăşească proiectele lor personale celorlalţi pe care nu-i cunosc. Asemenea persoane pot nutri chiar dispreţ faţă de o apropiere prea intimă, ele aleg în mod precaut persoanele de care să se apropie, dând dovadă de răceală şi, în consecinţă, sunt prea distante. A înţelege nevoile sau relaţiile interpersonale este esenţial nu numai pentru a cunoaşte viaţa de grup, dar, de asemenea, pentru a reuşi să diagnosticăm situaţiile care sunt mai mult sau mai puţin productive pentru noi-înşine. Familia, prietenii, comunitatea etc. au un rol important de jucat în satisfacerea acestor cerinţe. Frustrarea decurgând din nevoile nesatisfăcute poate să fie la originea multor probleme umane importante. O naţiune sărăcită, preocupată de povara grijilor cotidiene are puţine şanse de a se guverna ea-însăşi. Comunicăm pentru a depăşi impasurile vieţii personale, pentru a ne elibera de însingurare, izolare, marginalizare, într-un cuvânt, de o insularizare ce ne apropie de acceptarea şi recunoaşterea incomunicabilului. Fără comunicare sau fără contact uman am trăi singuri, exilaţi în lumea proprie, fără a obţine confirmarea rezultatelor şi experienţelor proprii. Oamenii sunt fiinţe care creează şi utilizează simboluri, de aceea pot crea reguli care depăşesc nevoile speciei. În cazul fiinţei umane în calitate de individ şi persoană, implicarea sentimentelor este mult mai pronunţată, aşteptările sociale mai mult sau mai puţin îndelungate. Fiinţele umane creează sisteme de valori, teorii, convingeri, într-un cuvânt învaţă să răspundă solicitărilor mediului înconjurător în anumite moduri mai degrabă decât în altele. Valorile, crezurile şi atitudinile sunt ingrediente fundamentale proprii sistemului de acţiune. În cazul fiecărei persoane, ele se dobândesc, se menţin şi se modifică prin comunicarea interpersonală. În acest context, cu cât o credinţă este mai centrală şi mai importantă pentru o persoană, cu atât mai mult va rezista ea la schimbare. O atitudine constituie o organizare relativ stabilă a convingerilor, ceea ce ne determină să acţionăm într-o manieră particulară. Ea include emoţii şi reacţii de aprobare sau dezaprobare, aprecieri pozitive sau negative. O atitudine se caracterizează prin trei aspecte esenţiale: direcţie, intensitate şi importanţă. Prin atitudini se verifică gradul de implicare a angajării, susţinerea sau refuzul unei anumite acţiuni sau activităţi. Ceea ce ne comunică alţii poate să orienteze sau să modeleze o atitudine. Intensitatea vizează forţa atitudinii în ce priveşte justificarea unui crez, în ce priveşte promovarea şi fidelitatea faţă de un set de valori ales, participarea şi gradul de implicare în realizarea unor obiective ce necesită manifestarea voinţei publice. Atitudinile noastre devin mai importante şi capătă o greutate mai mare dacă ele sunt susţinute şi orientate de valori. Acestea definesc parametrii acţiunilor umane. Ele ne arată cine le împărtăşeşte, ceea ce este dezirabil, în ce grad şi ce ar trebui să facă fiecare. Ele sunt o busolă sigură, atunci când nu putem identifica soluţii practice convenabile. Comunicarea este aceea care susţine afirmarea unui sistem moral, de la emoţii şi sentimente la cunoştinţe şi adevăruri, de la justificare şi convingeri la atitudini, norme, idealuri şi valori. Valorile se construiesc din interacţiunea complexă a nevoilor fundamentale şi a specificităţii mediului ambient. Ele diferă de la o regiune la alta a globului, deoarece nevoile particulare pot să fie satisfăcute în feluri diferite. Întrucât valorile se constituie ca o expresie marcantă a nevoilor fundamentale şi specific umane ele sunt rezistente la schimbări, la accentuarea fluidizărilor sociale. Parcurgând esenţialmente registrul vast al comunicării interpersonale, de la simpla conversaţie la dialog şi negociere, persoanele umane îşi însuşesc valorile, atitudinile şi credinţele. Tot în acest context, se formează prejudecăţile şi presupunerile în legătură cu ceea ce este viaţa şi ceea ce ar trebui să fie. Acestea sunt internalizate şi deoarece aparţin grupurilor şi suntem susceptibili de a fi «îndoctrinaţi». A comunica cu alţii înseamnă a influenţa şi a fi influenţat de către ceilalţi, căci în orice contact cu ceilalţi, ceea ce ei fac şi ceea ce ei zic ne afectează. Datorită acestor interinfluenţări, viaţa socială a unei societăţi devine posibilă. Comunicarea interpersonală întreţine un acord minim necesar pentru ca oamenii să trăiască şi să muncească împreună. Ataşamentele, angajamentele, aspiraţiile şi scopurile noastre sunt legate într-o manieră oarecare de ceilalţi. Grupurile de referinţă sunt grupurile cărora le aparţinem ca membri, cele cu care ne identificăm, cărora tindem să le aparţinem. Ele sprijină scopurile, normele şi realizările noastre. Grupul cu ale cărui aspiraţii ne identificăm mai puternic este acela care reuşeşte mai bine să modeleze valorile şi să ne influenţeze comportamentele noastre. Odată atitudinile formate, numeroase persoane se expun doar într-o manieră selectivă la noile informaţii. Este cazul raportării la comunicarea mass-media, care poate provoca disonanţe generatoare de stări conflictuale, pot marca de regulă, echilibrul psihic, cognitiv şi moral. Comunicarea mass-media, implică de cele mai multe ori, un ghem de contradicţii destabilizatoare, al cărui efect negativ în plan moral este perturbarea regăsirii identităţii-de-sine fie la nivel individual, fie la nivel personal. Prin intermediul comunicării interpersonale şi al raţionalizărilor putem soluţiona aceste neînţelegeri provizorii. Ajustarea şi reajustarea unui comportament sau al unui mod de a gândi din mers nu e o problemă simplă. Soluţiile de moment sau paleativele nu sunt în măsură să fortifice un caracter uman. Aceste reajustări ale comportamentului nostru influenţează rolurile şi poziţiile sociale pe care le menţinem pe ceilalţi. Reacţiile celorlalţi la adresa noastră determină în mare măsură ceea ce suntem. Aceste înrâuriri sunt determinate de valorile şi convingerile pe care le adoptăm şi împărtăşim cu ceilalţi pe parcursul comunicărilor interpersonale. Interacţionând şi comunicând cu ceilalţi, ne decidem pentru ceea ce este bine şi rău. Este important de a şti bine ceea ce noi valorizăm şi ceea ce credem şi dacă aceste valori şi crezuri sunt adecvate situaţiilor actuale. Oamenii sunt marcaţi de un spectru larg şi cuprinzător al valorilor. Această situaţie reiese din comportamentul şi faptele noastre. Dar, am ajuns să înţelegem, că motivaţiile profunde sunt clarificate şi organizate într-un set de convingeri, atitudini şi valori datorită parcurgerii comunicării interpersonale. Se deschid perspective şi orizonturi noi atunci când crezul, atitudinea orientată de valori sunt puse la încercare de idei concurente. În astfel de situaţii dispunem de mai multe alternative între care trebuie să alegem, iar luarea deciziei pentru o soluţie sau alta depinde de informaţia pe care o deţinem, de cunoaşterea stării de spirit al agenţilor, de responsabilitatea pe care ne-o asumăm. Indiferent la care din cele trei versiuni ale comportamentului uman ne referim (comportament conformist, de conformitate sau nonconformist) din perspective gândirii etice, este clar din punct de vedere juridic şi moral că nu putem face abstracţie de ceilalţi. Termenii de «comunicare» şi «interpersonal» sunt articulaţii esenţiale pentru orice demers major al eticii comunicării. Termenul «interpersonal» marchează deschiderea spre în afară a subiectivităţii, care nu poate avea o realitate monadică sau autarhică. Intersubiectivitatea ca fiinţare psihică capătă consistenţă în şi prin intercomunicare, putându-se elibera de aderenţele nemijlocite ale subiectivităţii proprii. Normalitatea vieţii e asigurată deopotrivă de funcţionarea optimă a relaţiilor interpersonale şi de gestionarea atentă a relaţiilor instituţionalizate. Comunicarea şi relaţiile interpersonale alcătuiesc relieful de prim plan al moralităţii efective. Etica comunicării are în subordine două subspecii importante: etica afacerilor de care ne-am ocupat şi etica mass-media de care ne vom ocupa în continuare. Societatea actuală nu-şi poate soluţiona problemele stringente fără o justă cooperare între etica comunicării şi eticile sectoriale din două domenii importante: lumea afacerilor şi lumea mass-media. CAPITOLUL VIII Etica comunicării şi mass-media A. Comunicarea non-verbală şi poziţia etică a lui E. Lévinas Nimic din ceea ce este omenesc nu trebuie să-i rămână străin filosofiei, dacă aceasta înţelege să-şi joace întregul rol. Ca atare, simultan cu manifestarea comunicării verbale este prezentă şi acţionează şi comunicarea non-verbală. Este o prejudecată mentalitatea potrivit căreia dacă nu există cuvinte, nu există comunicare. Această mentalitate e încurajată în cultura noastră de faptul că i se acordă mai multă importanţă discursului, talentului oratoric, limbajului scris sau vorbit. Câmpului comunicării non-verbale nu i s-a acordat atenţia cuvenită. Tăcerile şi comportamentele non-verbale nu se fac la voia întâmplării. Primele fac parte din comunicarea interpersonală. Ele sunt mult mai frecvente decât suntem înclinaţi să credem în mod obişnuit. Ele sunt percepute şi trăite ca încurcături, foarte adesea fiind răstălmăcite ca echivalentul unei absenţe a comunicării. Nu se tace numai din ignoranţă. Uneori «tăcerea este grăitoare», adică vorbeşte de la sine. Într-o comunicare eficientă se recurge la tăcere deoarece oamenii vorbesc pe rând şi trebuie să tacă pentru a asculta. Dacă nu ştim să le apreciem rostul intrăm într-o situaţie de panică, de teamă, începem să ne precipităm, fapt care se poate solda cu rezultate negative atât pentru comunicarea în mers, cât şi pentru comportamentul nostru. Fiecare tip de tăcere îşi are semnificaţia şi consecinţele proprii. Noi trebuie să ne deprindem cu diferitele faţete ale tăcerii şi să reacţionăm în mod diferenţiat la acestea. De la tăcerea provocată de ignoranţă, tristeţe şi durere, la aceea a îndrăgostiţilor care se înţeleg din priviri, lista tăcerilor e diversă. Pentru a comunica este esenţial de a fi sensibil la tăceri indiferent că sunt ale noastre sau a celor din jur. Există numeroase semen pentru a înţelege tăcerile oamenilor: mişcări, posturi, expresii ale mimicii etc. Relaţiile noastre cu ceilalţi depind de mesajele non-verbale pe care le emitem şi de interpretarea pe care le-o dăm celor pe care le observăm. În toate relaţiile noastre trebuie să ţinem seama de non-verbal, altfel-zis, de tonul vocii, de privire, de gesturi, de atingeri etc. În aceeaşi manieră în care cuvintele şi limba vorbită trebuiesc situate în contextual relaţiilor interpersonale, la fel semnele non-verbale trebuie să fie legate de verbal, de interacţiunile noastre cu alţii. Dacă vrem să receptăm într-o manieră adecvată mesajul unei persoane, atunci trebuie să nu neglijăm faptul că dimensiunea non-verbalului acompaniază, că ele împreună alcătuiesc un tot unitar şi dinamic, susţinându-se şi potenţându-se reciproc. Dacă cineva intenţionează să practice procedee non-verbale în speranţa de a influenţa pe alţii, să nu uite că există multe interpretări posibile ale gesturilor, că aceleaşi gesturi sau comportamente nu au aceleaşi semnificaţii pentru toată lumea şi că anumite interpretări pot fi eronate. Limbajul non-verbal poate adesea să difere de la o persoană la alta, după cum diferă de la o cultură la alta. Limba vorbită nu este niciodată în mod complet neutră. Ea este mereu marcată de timbrul şi volumul vocii, de inflexiuni şi accentul pus asupra unor cuvinte. Toţi aceşti factori non-verbali alcătuiesc paralimbajul. Derularea vieţii cotidiene, pe lângă diferenţa de cuvinte, fie ele ocazionale, fie cuvinte protocolare, fie truisme, depinde adesea de paralimbaj pentru a găsi semnificaţiile proprii a ceea ce alţii ne zic. Prezenţa paralimbajului în comunicare o sesizăm atunci când suntem pătrunşi nu numai de ceea ce zice, ci şi de felul cum se zice. Astfel, avem tendinţa de a reacţiona la diferite aspecte ale paralimbajului fără să realizăm în mod conştient acest fapt. Aceşti factori implicaţi de contextele concrete ale comunicării fenerează simpatia, empatia şi uneori chiar repulsia. Gesturile au apărut înaintea limbajului vorbit. În procesul comunicării ele devin cel mai adesea reflexe. Ele ne folosesc pentru a da relief cuvintelor, pentru a scoate în evidenţă un aspect care ni se pare mai important. Ele fac parte din cultură. Odată cu însuşirea limbii materne ne însuşim şi codul gestual şi interpretarea lui. Nici un gest nu are semnificaţie prin el însuşi. Exceptând «emblema» care posedă o semnificaţie împărtăşită cu aceea a cuvintelor. Gesturile ajută să interpretăm conţinutul unei comunicări: ele ajută să controlăm roluri şi situaţii sociale; ne ajută să controlăm fluxul interacţiunilor. Gesturile servesc la stabilirea contextului relaţiei. Alte gesturi sunt asociate unui comportament de seducţii şi altele unui comportament autoritarist. În cea mai mare măsură gesturile, expresiile feţei sau mimicii, fac parte din comportamentul nostru total şi se manifestă în mod spontan. Felul cum mergem indică altora bună-dispoziţia sau oboseala. Cu cei care au acelaşi statut ca şi noi sau unul inferior, avem tendinţa de a fi mai destinşi, pe când în prezenţa unor oameni superiori suntem mai concentraţi şi încordaţi. De asemenea, contactul vizual poate să aibă multiple semnificaţii şi să influenţeze relaţiile cu ceilalţi. Comunicăm identitatea noastră prin ceea ce este vizibil. Vestimentaţia indică adesea diferenţieri social-economice, culturale şi etnice. Atingerea sub formă de dezmierdare constituie unul din primele moduri ale comunicării fiinţei umane. Ea este legată de relaţiile interpersonale intime şi rămâne interzisă în majoritatea altor tipuri de relaţii. Ea este un instrument însemnat al comunicării deoarece exprimă o gamă variată de sentimente (teama, iubirea, angoasa, căldura, răceala). Un nou născut care nu este mângâiat, legănat, rămâne complexat din punct de vedere afectiv. Prin contact fizic copilul capătă conştiinţă de corpul său şi-şi formează imaginea corporală de sine care este vitală pentru formarea viitoare a eului. Comunicarea nu se realizează într-un vacuum, ci într-un anumit context cronotopic şi cultural, marcat de reguli şi norme, fapt care determină într-o mare măsură variabilele procesului de comunicare. Numai când şi neînţelegând percepţia temporalităţii într-o cultură precum şi aceea a spaţiului, comunicarea ne afectează într-o manieră subtilă. S-au identificat distanţe «intime», «sociale» şi «publice». Distanţa interpersonală este un mijloc de a exprima sentimentele. Comentariile în locurile publice, cele care aparţin tuturor (holuri, săli de aşteptare, gări, aeroporturi etc.) sunt pasagere, provizorii, nu duc la un schimb de convingeri şi idei care să se aşeze în timp. Putem renunţa la comunicarea prin cuvinte, dar nu putem evita sau ocoli comunicarea non-verbală. Comunicarea interpersonală este inevitabilă când două persoane sunt împreună. Ea poate să nu fie intenţionată, dar există întotdeauna într-un fel oarecare. Limbajul verbal este modul nostru de a dialoga, de a schimba informaţie cognitivă, de a negocia, pe când comunicarea non-verbală serveşte la împărtăşirea implicită a emoţiilor şi sentimentelor. Prin grija afectivă pe care o implică comunicarea non-verbală influenţează maniera de receptare şi interpretare a mesajelor verbale. Cuvintele singure nu sunt suficiente pentru a stabili autenticitatea unui mesaj. Oamenii în care noi avem încredere sunt în mod obişnuit aceia care au un comportament non-verbal ce confirmă şi întăreşte conţinutul comunicării verbale. O valorificare a acestui tip de comunicare non-verbală oarecum indirect, este etica lui E. Lévinas. El consideră că etica precede ontologia şi că ar fi mai sublimă decât ontologia. El face din exasperare o situaţie limită a filosofării. Relaţia, consideră Lévinas, vine prea târziu. Trebuie să depăşim relaţionalul, dialogul, reciprocitatea conştiinţei, ontologia însăşi. Operatorul fundamental al acestei depăşiri îl constituie termenul de intrigă, preferat celui de relaţie care evocă simultaneitatea unor termini legaţi. Intriga etică înseamnă a-l gândi pe celălalt, faţă de care Eu-l resimte o responsabilitate originară, înseamnă a gândi transcendenţa infinitului fără a o trăda. Intriga etică se instituie cu Celălalt înainte ca eu să iau cunoştinţă de el şi să dialogăm. Ea precede şi relaţia mea cu lumea. Dacă pentru Ricoeur «drumul cel mai bun care duce la mine trece prin Celălalt», la E. Lévinas aproapele mă priveşte. Începutul este în mod esenţial, pentru Lévinas, «traumatism» şi separaţie, intrigă etică. Ceea ce îl «intrigă» şi îl incită să înceapă filosofarea e chipul (le visage) Celuilalt, care pune Eu-l la acuzativ. Celălalt nu este doar un alter ego; este ceea ce eu nu sunt, cel care mă priveşte. Această «intersubiectivitate» asimetrică este locul unei transcendenţe care rupe jocurile circulare ale lui Acelaşi şi situează centrul de gravitate al unei fiinţe în afara ei. Epifania feţei ca faţă transgresează ego-ismul în doi al relaţiei eu-tu. Ea este o mărturie a prezenţei terţului, a prezenţei întregii umanităţi care mă priveşte în şi cu privirea celuilalt şi mă face responsabil. Lévinas încearcă străpungerea conştiinţei intenţionale constituante: un fel de pre-egologie transcendentală care nu mai semnifică reducerea lui Altul la Acelaşi în orizontul cogito-ului. (Vianu Mureşan, 2005, Heterologie, Introducere în etica lui Lévinas, Ed. Limes, Cluj-Napoca). El caută, anterior re-prezentării celuilalt în sfera de apartenenţă a ego-ului, o relaţie cu celălalt ca altul care se exprimă prin faţă (chip), în privirea lui imperativă şi de neşters. Alteritatea celuilalt este mai întâi, în mod pozitiv, “chip al celuilalt obligând eul, care dintr-o dată – fără să delibereze – răspunde de altul”. Acest pentru celălalt care se înalţă în eu este mai vechi decât conştiinţa intenţională, decât cunoaşterea şi limbajul reciprocităţii intersubiective. Prin faţa lui, celălalt este expresie care semnifică: «tu eşti răspunzător de viaţa acestui altul, absolut altul». Delimitarea faţă de semnificanţii flotanţi şi al unor semnificaţi disparenţi trebuie să mă îndrepte spre Celălalt care cere de la mine un răspuns. Întâlnim în acest punct cele două surse distincte ale gândirii etice a lui Lévinas: fenomenologia şi textul biblic de tradiţie ebraică. Ceea ce pune în cauză prioritatea eticii nu este conflictul în om, care opune forţele răului şi ale binelui, ci faptul că omul este parte a unei realităţi care-l înglobează – aceea a societăţii, politicii, istoriei – şi în raport faţă de care libertatea subiectului apare o simplă iluzie. Acestei viziuni a totalităţii existenţei ca întreg nedepăşibil i se opune gândirea aflată în raport imanent cu corelatul său. Transcendenţa i se relevă eului în alteritatea sa absolută, în afara oricărui context, în raportul etic cu altul, responsabilitatea mea faţă de el este necondiţionată – ea depăşeşte toate condiţionările – psihologice, istorice sau sociale – care ar putea-o limita. Chipul celuilalt, acest termen central în gândirea etică a lui Lévinas, nu trebuie luat în sens empiric, după cum el nu este o simplă metaforă, ci el semnifică contingenţa celuilalt, slăbiciunile şi moralitatea sa, expunerea unei întrebări tăcute care mi se adresează prin simpla sa prezenţă. Întâlnirea cea mai profundă cu celălalt se produce în revelaţia chipului prin care transcende sistemul închis al totalităţii, orice raport bazat pe cunoaştere sau putere. Această relaţie etică Lévinas o denumeşte infinit. “În ideea de infinit se gândeşte ceea ce rămâne exterior gândirii”. Ceea ce se leagă şi se dezleagă în acelaşi timp în acest paradox, este ideea că gândirea poate să conţină mai mult decât gândeşte. Etica nu constituie pentru Lévinas un domeniu aparte, separat de reflecţia teoretică; dimpotrivă, relaţia cu altul formează orizontul prin al oricărei filosofii speculative, pentru că orice filosofie este discurs care se adresează – chiar în mod implicit – la o altă persoană. Din acest punct de vedere, orice cunoaştere, inclusiv cunoaşterea ştiinţifică, îşi trage posibilitatea sa însăşi dintr-o atitudine etică prealabilă. Dacă urmăm logica pronumelui personal (eu/ipseitate, tu/tuitate, el/ileitate), despre persoana a treia se vorbeşte ca fiind fiinţa de acolo, despre traseul celuilalt, despre chipul său, nefiind efectul unei cauze (fumul produs de foc), ci un semn care sugerează o absenţă. După Lévinas traseul Celuilalt trimite la divinitate, întrucât divinitatea nu se relevă decât prin Urma Sa. Alteritatea celuilalt concepută ca absenţă, corespunde implicaţiei divine în om. Acest altul refuză să fie redus la un simplu simulacru. Ultimul cuvânt nu aparţine, după Lévinas, nici subiectului egocentric, dar nici structurii anonime a socios-ului reificat, ci relaţiei etice cu Celălalt. Dialogul însuşi ca formă a relaţiei interpersonale (care articulează în felul ei privatul şi publicul) înfloreşte cel mai nestingherit în ordinea comunitară. El pune în valoare plenitudinea intercomunicării, valenţele creştine şi umanizatoare ale acesteia, care ne induc un «supliment de suflet», de spontaneitate, infuzat în structurile abstracte şi impersonale. E. Lévinas întrerupe relaţiile fireşti dintre oameni, relaţiile de prietenie, dragoste, de comunicare deschisă, făcându-ne răspunzători de toate fărădelegile întâmplate până în prezent. Nu este posibil ca etica să deţină prioritate faţă de filosofie, după cum au eşuat şi încercările de a o întemeia numai pe baze religioase sau ştiinţifice. Etica comunicării are temeiuri ce nu pot fi dezvăluite în întreaga lor semnificaţie fără a ţine seama de avatarurile gândirii filosofice. Însuşi dialogul, mijloc esenţial de manifestare propriu-zisă a conţinutului ei, descinde din cuprinsul gândirii filosofice. Dialogul ne introduce şi ne ţine într-o relaţie vie: faţă către faţă. Ideea lui Lévinas potrivit căreia faţa este limbajul tăcut, simbolul divinului din om, simbol al misterului, a cărei cheie s-a pierdut, poate fi invocată drept mărturie, dar în nici un caz ca argument. Există oameni care au chipuri diverse, trăsături mai mult sau mai puţin semnificative ale înfăţişării lor, amănunte importante pentru individualitatea psiho-somatică unică şi irepetabilă pentru fiecare ins în parte, dar aceste amănunte fie ele chiar semnificative nu denotă întotdeauna un caracter. Pe lângă trecerea de la condiţia de individ la aceea de persoană, trecere importantă în plan moral, mutaţia calitativă cea mai diferită este aceea a verticalizării fiinţei umane, verticalizare care nu este făcută într-o manieră trainică fără caracter. Lévinas se referă la o relaţie etică asimetrică (eu – celălalt), în lipsa oricărei corelaţii noematice, reductibilă la cunoaştere. Intriga etică ne face vinovat fără vină. În această ruptură a ordinii naturale a fiinţei trebuie să înţelegem intervenţia supranaturalului. Desluşim în această încercare a lui Lévinas demersul de a ridica etica la nivel de filosofie primă. Considerăm că e vorba de o interpretare forţată, dincolo de limitele bunului simţ şi de exigenţele unei gândiri realist-raţionaliste. E un demers care nu reformulează datul, ci, dimpotrivă, încearcă să ne deschidă paroxistic originarului, transcendenţei. E vorba de Departele celei mai mari proximităţi, după cum consideră în mod judicios V. Tonoiu. E. Lévinas e intuitiv şi paradoxal, precipitat să rupă relaţia noastră de familiaritate cu noi înşine, cu ceilalţi, cu lumea şi să dea expresie indicibilului însuşi, acelui rest de incomunicabilitate ce ne marchează în mod tragic destinul. B. Comunicarea şi etica mass-media Învăţăm descoperind sau redescoperind noi-înşine ceea ce trebuie să zicem şi să facem. Comunicarea nu se face la voia întâmplării. Ea este o activitate deliberată care poate fi previzibilă într-o anumită măsură dacă cunoaştem bine factorii care intră în joc. Ea poate în mod sigur să se amelioreze. Pentru aceasta trebuie să evităm pierderea în ambiguităţi şi în neînţelegeri. Procesul comunicării trebuie considerat nu numai din perspectiva paradigmelor, a ipostazelor sale consacrate în cultura majoră (solilocviu, monolog, dialog), ci şi tratată în evoluţia sa social-istorică. De la comunicarea orală, înlesnită de utilizarea limbajului articulat, de la comunicarea non-verbală, stratul de subsidiar al celei verbale, s-a trecut la comunicarea scrisă, moment de răscruce în istoria civilizaţiei şi culturii umane, care a permis nu numai transmiterea cunoştinţelor, reactivarea lor prin memorizare, ci înmagazinarea şi stocarea cunoştinţelor, recursul la această sursă fecundă a îmbogăţirii vieţii spirituale. Un alt moment decisiv îl reprezintă trecerea de la cultura copierii şi difuzării manuscriselor, la comunicarea înlesnită de descoperirea tiparului, care din 1440 încoace a constituit principalul mijloc de constituire a universului comunicaţional, pentru ca în epoca modernă să apară noi modalităţi de intensificare şi densificare a comunicării cunoscute sub denumirea de mijloace mass-media. Raportarea la acest univers comunicaţional, la modul de organizare şi funcţionare a acestuia din punct de vedere a lineamentelor informaţionale (informaţie senzorială, ştiinţifică, fundamentală etc.), a limbajelor concurente (de la paralimbaj la limbaj artistic şi ştiinţific până la metadiscurs), de la limbile vernaculare la acelea standardizate prin utilizarea calculatoarelor, de la intercomunicare la comunicare socială şi imediată, toate aceste mijloace şi căi pot să întreţină o comunicare informativ-formatoare, educaţională, dar pot duce şi la efecte distorsionate ale procesului comunicării. Cultura mass-media încearcă să se impună în defavoarea culturii majore. Prea adesea cursul ascendent al unei reflecţii sistematice, al unei gândiri centrate pe probleme care frământă de veacuri omenirea sunt stopate sau suspendate din pricina invaziei masive în spaţiul vieţii publice şi spaţiul vieţii personale, fie acesta privat sau intim, a mijloacelor mass-media (cu ştiri de ultimă oră sau cu ediţii speciale). E dificil să evaluăm în ce proporţie în regimul vieţii noastre cotidiene suntem la remorca publiciştilor şi publicitarilor. Nu putem redresa şi reechilibra mersul comunicării decât prin deciziile noastre bine cumpănite. Nu există o «cale regală» pentru a stabili şansele unei comunicări autentice, dar o primă condiţie necesară o constituie ascultarea. În calitate de proces tranzacţional comunicarea necesită ascultare pentru a o înţelege şi pentru a te poziţiona corect în dialog. Ascultarea deliberată urmăreşte să sesizeze nu numai conţinutul mesajului, dar, de asemenea, contextual şi semnificaţiile care i se rataşează, fapt care se numeşte empatie sau ascultare activă. De câteva decenii barierele fizice ale comunicării au fost îndepărtate, dar cele psihologice sunt mereu prezente. Putem comunica cu oamenii care merg pe Lună, cu cei care coboară în adâncurile oceanelor cu submarine sau batiscafuri, dar în ce priveşte barierele psihologice avem multe de exersat şi însuşit pentru a ne înţelege mutual sau unii cu alţii. O serie de prejudecăţi şi neînţelegeri legate de ascultare provin din definiţia necorespunzătoare dată acesteia: mijloc de acumulare a datelor sau a cunoştinţelor. Or, în acest caz, comunicarea interpersonală este fără speranţă dacă partenerii nu fac eforturi să se asculte. Se consideră în mod nelegitim că ascultarea e un proces natural, adică înnăscut sau dobândit dinainte. Or, deşi o posedăm de la naştere mai aproape toţi, ascultarea în contextual comunicării nu e ceva natural. O altă prejudecată este aceea care consideră că nu există diferenţă între ascultare şi înţelegere. Aşa procedăm atunci când se consideră că vorbele sunt memorizate şi înţelese instantaneu de către ceilalţi. Înregistrarea şi prelucrarea fluxului informaţional este diferenţiată în cazul celor două instanţe ale procesului comunicării. Abilităţile intelectuale trebuiesc menţinute şi perfecţionate. În loc să cedăm gândurilor proprii atunci când suntem prinşi în comunicare, trebuie să ne concentrăm asupra conţinutului a ceea ce ni se comunică şi a modului cum ni se comunică. Pentru a da dovadă de eficacitate trebuie să ascultăm şi să receptăm la două nivele. Unul este al discursului, celălalt este al non-verbalului: tonul vocii, gesturile şi alte manifestări ale locutorului. Acest gen de ascultare solicită sensibilitate şi răbdare, evitarea escamotării în spatele cuvintelor sau măştilor. Doar exersarea răbdării în procesul de recepţionare şi decodificare a dimensiunilor subtile ale comunicării pot să ducă la o mai bună înţelegere de alţii. Ascultarea sub forma unei atenţii sporite reflectă o atitudine în valorizarea vieţii, în orientarea critică şi constructivă în relaţiile noastre interpersonale; ea porneşte de la un fond aperceptiv pentru a descoperi importanţa a ceea ce ni se comunică , fapt ce implică respectul faţă de celelalte persoane, un respect cuvenit şi nu unul de faţadă. Ca atare, capacitatea de a asculta, înregistra, prelucra şi înţelege se răsfrânge într-o manieră pozitivă asupra stării de moralitate, deoarece uneşte în mod solidar atenţie, înţelegere şi respect. După cum există deosebire şi nu se confundă limba cu limbajul, deşi limba este partea determinantă, esenţială a limbajului, la fel trebuie să distingem între mai multe stiluri de comunicare. Limba este un produs social, un ansamblu de convenţii necesare, adoptate de corpul social pentru a permite exercitarea acestei facultăţi la indivizi. Limbajul e multiform şi eteroclit. El nu se lasă clasificat în nici o categorie de fapte umane. Limba este un întreg în sine şi un principiu de clasificare. Separând limba de vorbire, separăm ceea ce este social de ce este individual, şi ceea ce este esenţial de ceea ce este accesoriu şi accidental. “Limba este un sistem de semne în care elementul esenţial îl constituie unirea sensului cu imaginea acustică”. Limba este interpretantul universal al manifestărilor semiologiei. Comunicarea sub diversele sale modalităţi nu se reduce doar la transmiterea de mesaje. Un rol important revine stilurilor de comunicare. Nu există două persoane care să acţioneze în aceeaşi manieră, după cum o persoană nu acţionează tot timpul în acelaşi fel. Fiecare persoană umană recurge la mai multe stiluri (cuprinse între personal şi impersonal), dar ea preferă să repete stilul său propriu în toate situaţiile. Există după Virginia Satir, cinci stiluri de comunicare: stilul critic sau agresiv; stilul liniştitor sau nonafirmativ; stilul calculat sau intelectual; stilul indirect sau manipulator şi stilul ponderat sau afirmativ. Stilul critic caracterizează persoana revendicativă faţă de alţii. În relaţiile interpersonale scopul prim al acestei persoane este de a câştiga, de a domina şi de a forţa pe alţii în aşa fel încât nimeni să nu-şi poată exprima şi apăra drepturile. Acest stil agresiv exprimă o defulare emotivă şi un sentiment al puterii. Pe termen lung, consecinţele stilului critic devin negative. Cei care se folosesc de acest stil nu reuşesc să aibă relaţii intime, căci au într-un mod pronunţat sentimental necesităţii de a se proteja şi de a manipula pe ceilalţi. Persoanele care recurg la stilul calm sau nonafirmativ încearcă să fie pe placul celorlalţi, caută în mod frecvent aprobarea lor. Ei nu vor să-şi exercite drepturile, nevoile, sentimentele lor, ci preferă să le ignore. Când alţii îşi exprimă sentimentele şi ideile, ei devin rezervaţi şi sfârşesc prin a se neglija. Persoana care adoptă un asemenea stil nu contează prea mult şi se poate obţine chiar avantaje de pe urma ei. Asemenea persoane se tem de a se confrunta cu sentimentele celorlalţi; ele nu pot să refuze deoarece sunt prea sensibile la părerile celorlalţi. Utilizarea stilului intelectual în comunicare şi comportament este propriu celor care recurg la abstractizări pentru a trata situaţiile interpersonale. O persoană care adoptă acest stil are o alură calmă şi reflexivă. Această manieră de a comunica ne cere să dăm prioritate raţionalităţii. În pofida acestui raţionalism manifest aceste persoane sunt adesea vulnerabile, deşi disimulează aceste temeri, masca unui aer distant şi rezervat care Ii împiedică pe alţii să se apropie de ei. Persoanele care recurg la stilul indirect sau manipulator, nu se implică nemijlocit în situaţiile interpersonale. Ele adoptă un fel de strategii pentru a manipula pe alţii sau pentru a evita întâlnirile şi comunicările dezagreabile. Atunci când nu pot evita aceste contacte, ele recurg la manevre de diversiune sau la manipularea sentimentelor celorlalţi. În schimb, persoanele care recurg la stilul ponderat şi afirmativ sunt capabile să-şi apere drepturile de a-şi exprima sentimentele şi nevoile într-o manieră deschisă şi onestă. Asemenea oameni au respect faţă de ei înşişi şi faţă de alţii, sunt receptivi la negocieri şi soluţii rezonabile pentru ambele părţi implicate în tranzacţie. Ei nu urmăresc nici o dominaţie sau umilire a celorlalţi cărora le lasă posibilitatea de a gândi sau de a vedea lucrurile în mod diferit. Acest stil de comunicare este cel mai susceptibil de a genera încredere, respectul de sine şi ceilalţi, ingrediente necesare şi esenţiale pentru orice comunicare eficace. Astfel, comunicarea profesată într-o manieră critic-constructivă, permite a stabili asemănări şi diferenţe asupra a ceea ce ştim, a ceea ce vrem, asupra modalităţilor în care lucrurile trebuiesc făcute şi asupra a ceea ce aşteptăm de la alţii. Aceste stiluri de comunicare le regăsim în limbajul jurnalistic. Predominantă este opinia că formarea şi dezvoltarea spiritual-morală a omului a rămas în urmă faţă de evoluţia tehnică. La fel ca şi etica afacerilor şi etica mass-media reprezintă o subspecie a eticii comunicării. Lumea afacerilor şi cultura mass-media reprezintă două compartimente inseminate de manifestare practică a eticii comunicării. Viaţa în condiţiile lumii actuale s-a aglomerat şi fluidizat deopotrivă. Omul a ajuns să aibă relaţii cu obiectele ca rezultat al propriei sale munci. Acestea se interpun tot mai mult între el şi natură, între el şi societate şi chiar în desfăşurarea relaţiilor interpersonale. După tipar, presă, radioul, televiziunea, internet-ul au contribuit decisiv la mondializare. Filosoful francez H. Bergson consideră limbajul ca fiind indisociabil de inteligenţă aşa precum drumul este pentru călător. Limbajul prelungeşte omul şi-l amplifică. Cuvintele deosebesc oamenii între ei şi umanitatea de inconştientul cosmic. Civilizaţia actuală specializată şi fragmentată reprezintă după Marshall McLuhan “lumea nouă a satului global”. Oamenii încep să simtă cum le alunecă printre degete valorile vieţii când încearcă să se adapteze la mişcările noi şi accelerate. Or, în mod paradoxal, mijloacele mass-media au contribuit la omogenizarea şi uniformizarea fiinţei umane, au creat «spiritul de masă». În schimb, nu se poate nega faptul conform căruia comunicarea mass-media îi permite individului să se diferenţieze de mediu şi să se mobilizeze în vederea cunoaşterii. Mijloacele mass-media alcătuiesc un mediu al interacţiunilor, ele facilitează participarea la ansamblul vieţii unei comunităţi. Presa este un confesional colectiv care poate să «coloreze» sau să se folosească de evenimente. Ea prezintă societatea ca un ansamblu de acţiuni în curs, interconectate între ele prin derulare de procese, evenimente şi cazuri. Presa în sine, este o contradicţie: o tehnologie individualistă care consideră că are menirea de a analiza şi fasona atitudinile colective. Etica mass-media are ca nucleu dinamizator conştientizarea răspunderilor şi a responsabilită-ţilor ce revin profesiei de jurnalist. Acesta trebuie să ia act de dificultăţile pe care le implică de facto şi de jure exercitarea acestei profesii. “Manipularea opiniei publice, dezinformarea, prezentarea tendenţioasă a unor date, lipsa echidistanţei sunt doar câteva dintre abaterile profesionale des întâlnite”. Poate este momentul să subliniem încă o dată departajarea calitativă dintre moralitate, morală şi etică. Moralitatea este trăită, izvorăşte din sinele nostru, trece prin filtrele conştiinţei şi se manifestă sub trei modalităţi esenţiale: moralitate personală, comunitară şi ideală. Morala este deopotrivă produs şi proiect: produs ca rezultat al intricaţiei dintre moralitate, amoralitate şi imoralitate; proiect deoarece analizează, critică şi orientează mentalitatea vieţii spirituale dintr-o anumită perioadă a evoluţiei civilizaţiei şi culturii umane. Etica este rezultatul unei concepţii filosofice. Ea este un produs eminamente teoretic de ordin secund dar nu secundar. Etica depăşeşte morala din cel puţin trei puncte de vedere: în primul rând, ea pornind de la analiza, critica şi orientarea moralei ne propune căi, mijloace, strategii de acţiune pentru viitor; în al doilea rând, ea se ocupă de specificul limbajului moral din seria celorlalte limbaje concurente; în al treilea rând, etica îndreaptă greşelile săvârşite de educaţie. Este util să studiem etica din punct de vedere teoretic, înainte de a ne angaja într-o activitate concretă. În calitate de comunicare scrisă presa îşi are propriul său statut şi propriile sale caracteristici. Ea se constituie ca o manifestare a libertăţii de expresie, ca o materializare a celei de-a patra puteri în viaţa publică, ca un seismograf sensibil ce înregistrează fluctuaţiile variabile ale opiniei publice, care subordonate conştiinţei martor şi îndeosebi celei judecător (adică conştiinţa morală), sancţionează fie pozitiv, fie negativ, manifestările societăţii civile, a vieţii economice şi nu în ultimul rând a vieţii culturale. În planul cugetării etice o singură dată s-a petrecut un reviriment (schimbarea în bine al unui caracter), atunci când aproape toţi europenii au devenit creştini. La un asemenea reviriment în secolul XXI ar putea sau mai degrabă ar trebui să contribuie şi etica mass-media pornind de la respectul vieţii, fie ea publică sau privată, de la igienizarea acestora prin funcţionarea optimă a normelor morale, care intră în colaps când sunt lipsite de viaţă. Datoria primă a jurnalismului este de a relata adevărul, de a nu-l trunchia, de a nu-l trata dintr-un singur unghi de vedere, de a nu-l segmenta prin descrierea unei singure faţete a acestuia. A relata adevărul înseamnă a fi competent şi a fi credibil, înseamnă a decanta într-o manieră inteligibilă şi convingătoare informaţia, de a servi imagini adecvate despre actualitate, înseamnă a te adresa tuturor categoriilor socio-profesionale, să coagulezi înţelegerea între oameni, să aperi drepturile şi obligaţiile oamenilor, să promovezi democraţia. Un jurnalist pătruns de cerinţa imperioasă a adevărului, nu recurge la şantaj şi la extorcare de fonduri, practici care s-au proliferat în ultima vreme. Nici un cod nu poate prevedea toate cazurile. Trebuie adesea să faci apel la bunul simţ sau la unul format prin reflecţie. Legea talionului a fost înlocuită de legea iertării de către Iisus, dar în locul acesteia a triumfat legea despăgubirii, s-a impus raţionalitatea economică. Poate raţionalitatea comunicativă care s-a constituit pe întregul parcurs al secolului XX să provoace un reviriment? Etica mass-media poate să contribuie la afirmarea plenară a eticii comunicării numai dacă respectă viaţa, relatează adevărul, şi dacă contribuie efectiv la îndepărtarea fărădelegilor prin formarea deontologică a jurnaliştilor. Codurile etice ale presei tind să formeze standarde minimale şi să se extindă până la aşteptările ideale. Consensul minimal este asigurat de legi şi obiceiuri, exigenţele ideale au în vedere realizarea scopurilor. Jurnalistul are datoria de a respecta adevărul, de a respecta libertatea de informare şi să practice o critică constructivă nicidecum una demolatoare. Realizarea unui spaţiu public respirabil, normal, oxigenat de prezenţa şi acţiunea unor certitudini existenţial-pragmatice, dincolo de practicarea unor interese de grup sau strict personale care nu fac decât să submineze consensul minimal al unei voinţe publice, constituie climatul necesar pentru afirmarea valorilor etice ale eticii comunicării: normalitatea, consistenţa şi toleranţa. Presa prinsă în acest joc al unor interese economice contrare, se poate abate de la menirile ei esenţiale, de a respecta echilibrul fragil dintre privat şi public, etic şi legal, etic şi nelegal, legitim şi nelegitim etc. Etica mass-media ne dezvăluie dificultăţile pe care le întâmpină jurnaliştii în a-şi exercita profesia fără constrângere vătămătoare. Ei cedează uneori presiunilor patronale, ajungându-se la săvârşirea unor calomnii lipsite de probe, falsificându-se documente şi/sau fotografii, deformându-se faptele până la lansarea unor ştiri false sau minciuni. Or, jurnalistul trebuie să dobândească autoritatea de instanţă critică şi morală, să cearnă şi să discearnă binele de rău, să distingă între viaţa publică şi privată fără să o încalce pe ultima fără temei. El este dator să nu confunde profesiunea cu aceea de publicitate sau propagandă. El are a se pronunţa în urma unor investigaţii şi anchete reale, a certificării surselor de informaţii, de la cele publice la cele confidenţiale. Etica mass-media este un domeniu care se adaptează la cerinţele vieţii sociale. Ea pledează pentru împărtăşirea unor valori comune: asigurarea şi recunoaşterea deopotrivă a obligaţiilor şi drepturilor în cazul cetăţenilor. Ameliorarea condiţiilor de viaţă ţinând seama de justiţia socială. Evitarea standardelor duble ce caracterizează pe făţarnic şi făţărnicia. Etica jurnaliştilor se lasă ghidată de cel puţin trei valori etice la fel ca şi etica comunicării: respect faţă de oameni, cerinţa utilităţii sociale şi urmărirea de a înfăptui justiţia socială. C. Comunicarea de grup şi critica comunicării de către L. Sfez Subliniam anterior faptul că cultura mass-media alcătuieşte un mediu al interacţiunilor, dintre care două interacţiuni marchează moralitatea ca stare: intersubiectivitatea şi intercomunicarea. Comunicarea interpersonală devine comunicare de grup în momentul în care relaţia diadică este supravegheată, sesizată, cumpănită de prezenţa celei de-a treia persoane, fapt prin care se iese din cercul de vrajă al subiectivismului. Membrii grupului, de la trei, condiţia minimă, la treizeci sau mai mulţi, condiţia maximă din punct de vedere cantitativ. Interacţiunea este condiţia esenţială, ce intervine ulterior şi alte caracteristici pe măsură ce grupul se dezvoltă de la familie la categorie socio-profesională, fapt care îi determină pe membrii grupului să împărtăşească scopuri şi norme în comun, ceea ce limitează şi orientează activităţilor lor. Ei îndeplinesc un ansamblu de roluri şi o reţea de atracţii interpersonale prin care se diferenţiază de alte grupuri. Aceste interacţiuni se referă nu numai la comunicare verbală, ci şi la aspectele comunicării non-verbale. Aceste interacţiuni îi duc la conştiinţă de a fiinţa împreună în univers. Ele creează un climat afectiv coeziv. Reprezentanţii unui grup dezvoltă într-o manieră perceptibilă sau nu un sistem de norme care stabileşte mai mult sau mai puţin relaţiile interpersonale şi activităţile ce se derulează sau trebuie să se deruleze. Normele sunt reguli de comportare care prevăd ceea ce «trebuie» şi ceea ce nu «trebuie» în comunicarea interpersonală, modul corect de a acţiona, acceptat şi legitimat de membrii unui grup. Normele, îndeosebi în grupurile mari sunt formale sau oficializate printr-o serie de regulamente scrise, dar în grupurile mici, ele sunt informale, adică nescrise. Ca atare, normele reglementează comportamentele unora faţă de alţii, ele alcătuiesc componenta majoră a comunicării de grup. Normele unui grup pot să meargă sau să nu meargă în tandem cu normele instituite în mediul înconjurător căruia grupul îi aparţine. Existenţa normelor joacă un rol fundamental în desfăşurarea comunicării interpersonale. Grupurile nu numai că elaborează reguli de comportare, dar adoptă puternice măsuri de presiune care vizează stilul de conduită al tuturor membrilor din grupul de apartenenţă. Atunci când interacţiunile între membrii unui grup se cristalizează în timp, ele duc la constituirea rolurilor. Un rol este norma comportamentală al unui individ, ceea ce el are tendinţa de a face în circumstanţe determinate. Aceeaşi persoană poate îndeplini multe roluri (tată de familie, profesor sau inginer, persoană cu dublă cetăţenie etc.). Anumite persoane sunt susceptibile de a juca roluri de lideri; pe când altele de participare şi subordonare. Datorită rolurilor suntem implicaţi în reţeaua unor sentimente pozitive şi negative. De la simpatie, bună-voinţă se poate trece la silă, dezgust şi indiferenţă. Ele marchează creşterea sau descreşterea potenţialului psihic şi moral, dezvoltarea contactelor intime şi exprimarea-de-sine. Există o dimensiune a comunicării de grup, care nu este legată nemijlocit de conţinutul verbal al interacţiunii, ci de modul în care grupul tratează obligaţiile şi drepturile precum şi raportarea la scopuri. Această coeziune moral-afectivă şi volitivă dă tărie şi rezistenţă unui grup în confruntare cu adversităţile vieţii. Dezamorsarea blocajelor determinate de comunicarea interpersonală asigură potenţarea energiei creatoare a grupului. Menţinerea unei atmosfere tolerante şi permisive, diminuarea inhibiţiilor şi scăderea neînţelegerilor şi preîntâmpinarea unor conflicte posibile, duce la manifestarea unor dialoguri pertinente. Dezacordurile nu sunt suprimate, ci se examinează motivele acestor dezacorduri, oamenii fiind liberi să-şi exprime sentimentele şi ideile. Nu există non-comunicare şi non-comportament al unui organism. Activitatea sau inactivitatea, vorbire sau tăcere, orice are valoare de mesaj. Comunicarea nu se reduce la limbaj verbal şi intenţionalitate, întrucât orice comunicare se realizează în conţinut şi relaţie, fie comunicare interpersonală, fie comunicare de grup. În comunicarea interumană sunt posibile două tipuri: digitală (automată) şi analogă sau constructivă. Comunicarea digitală permite o condensare a informaţiei, o conservare şi recuperarea ei în orice moment ulterior. Reţeaua este indispensabilă unei comunicări digitale, în transmiterea şi recepţionarea mesajelor, într-un cuvânt în comunicarea la distanţă. Comunicarea analogică constructivă face posibilă descifrarea sinelui, apropierea unuia de celălalt, înţelegerea diferenţelor şi nu în ultimul rând a limbajului artistic. În acest context al diversităţii modalităţilor de comunicare, Lucien Sfez se interoghează: Care este capacitatea de comunicare a comunicării în zilele noastre? Încotro merge comunicarea? Care sunt primejdiile care pot să-i deturneze impactul? Care sunt riscurile unei evoluţii neînsoţită de un demers critic? Întrebările sunt legitime. Comunicarea ia naştere “ca o încercare disperată de a crea o legătură între diferitele analize specializate, între diversele medii izolate în spatele propriilor ziduri.” Cei care vor să plieze fiinţa vie pe artefact sau speră să transforme artefactul în fiinţă vie se ostenesc în zadar. Omul ca fiinţă vie este în lume prin sine însăşi şi pentru lume. El este parte integrantă a naturii organice, în şi prin sine (autoorganizare şi selfcontrol) şi pentru o societate umană. Tehnica nu-i poate arăta fiinţei umane decât o oglindă în care să nu observe doar o copie a sa. Calculatorul, în ipostază de «maşină inteligentă» dă curs unui program, reproduce, imită dar nu creează. “Într-un univers în care totul comunică, fără a se şti originea emisiei, fără a putea determina cine vorbeşte, lumea tehnică sau noi înşine, în acest univers în care ierarhiile lipsesc sau se interpătrund, în care baza e vârful, comunicarea moare prin excesul de comunicare şi îşi găseşte împlinirea într-o interminabilă agonie a unor spirale.” Este clar că avem de-a face cu o interpretare forţată, când discursul nu respectă exigenţe logice elementare. Exerciţiul gândirii filosofice ne învaţă să distingem între esenţial şi neesenţial, că esenţializarea şi sintetizarea sunt operaţii de identificare a informaţiei filosofice în calitate de informaţie fundamentală, deoarece limbajul conceptual ne oferă versiuni concludente prin care putem evita rătăcirea şi arbitrariul. Maşina e concepută după modelul iconic. Ne aflăm în registrul vizibilului. În cazul expresiei ne aflăm în registrul audibilului. Această schimbare de registru are consecinţe importante. Percep vocea mea fără să recurg la vreun instrument. Ceea ce nu pot face cu privirea. Organismul ca întreg comunică prin ceea ce are în comun cu întregul. «Expresia» este o modalitate de comunicare la care apelăm când rezolvarea unor probleme este învăluită în mister. Expresia e necesară atunci când simpla informaţie seacă nu e de ajuns. Ea e identificată adesea cu sentimentul cum se întâmplă în cazul operei de artă. De aceea, trebuie să pătrundem în interiorul întregului pentru a-l înţelege şi a-l exprima, pentru a încerca să devenim egalul său. Orice comunicare are nevoie de context. Întrebarea e ce fel de context: nemijlocit, de proximitate, mijlocit, presupus sau construit? Determinarea cronotopică este reţeaua înglobantă a acestora şi ea face posibilă o cale de acces legitimă la raţionalitatea comunicativă. Miza este limpede enunţată: continuitatea reproductivă şi nu discontinuitatea aleatorie sau impasul circularităţii. Este clar, una e comunicarea digitală şi alta este cea analogică. Harta nu este ţinutul, doar o schiţă ideală a acestuia. În definiţia modernă a comunicării, de la Descartes la Kant, reprezentarea şi caracteristicile sale constituie fundamentul percepţiei şi acţiunii. Ea este singurul mod de a garanta realitatea subiectului şi realitatea naturii. Ea asigură coincidenţa acestor realităţi. Comunicarea ca exprimare a unei expresii este inserţia unui subiect ca întreg complex într-un mediu, la rândul său, complex. Comunicarea sondează psihismul uman până când ajunge în pragul a ceea ce este inefabil şi incomunicabil. Situaţiile limită trebuiesc acceptate. Mass-media influenţează publicul prin intermediul grupurilor sau a liderilor care preiau sau nu mesajul media. Cultura de masă fabrică visări şi expediază în imaginar vise care nu se pot exprima, dă naştere unui comportament mimetic. Ea scoate la iveală ceea ce este comun tuturor, ne prinde în aceste reţele ale gândirii şi gustului de nivel mediu. Această desvrăjire este însoţită de o pierdere a sensului şi a unităţii vieţii. Cultura mass-media ne determină să pierdem din vedere orice sens etic adevărat, orice proiect care vizează înfăptuirea valorilor autentice. Întrebarea pe care şi-o pune Habermas, după L. Sfez, este următoarea: Ce se poate face pentru ca Lebenswelt să coincidă cu sistemul social? Cu alte cuvinte poate exista un modus vivendi între orizontul trăirii cu elementele sale fluctuante, vagi, instabile şi structura raţional reglată? A fi public înseamnă a fi explicit. Obiectivarea mass-media (reificarea tehnică a comunicării) reprezintă o frână în calea procesului integrării conştiente şi responsabile a agentului sau fiinţei morale din perspectiva valorilor, normelor şi aşteptărilor. Structura comunicaţională este intim legată de structura tehno-practică a unei societăţi. Este cert că limbajul îşi pierde din insolit, din farmece când trece prin sita analizei structurale. Comunicarea non-verbală ne reîntoarce la natură, la sentimentele fireşti ale vieţii, ale oamenilor, la apropierea de incinta tainică a ascunzişurilor naturii. Comunicarea prin analogii, comparaţii, metafore, simboluri, ne readuce la Odiseea limbilor vernaculare. Este comunicarea simbol universal? Simbolul presupune mai multe echifinalităţi, dintre care nu ştim pe care să o alegem. Dar exerciţiul disocierii între bine şi rău chiar dacă ne aflăm în situaţii greu de decodificat într-o manieră inteligibilă nu trebuie să ne părăsească. Ar însemna să abandonăm bunul simţ, care a călăuzit de veacuri ethosul ţăranului roman. Ar însemna să renunţăm la poteca ce ne duce spre «capul bunei speranţe». Incinta semnificaţiilor se află în conştiinţa fiinţei umane, câtă vreme aceasta este o fiinţă vie şi socială. Probabil comunicarea a trecut de la «logos» la «logică», de la logică la «logicitate», dar raţionalitatea comunicativă fie sub formă de expresie, fie sub formă «de logos transversal» ne poate scoate la liman. Dacă semnificaţia este necesară pentru a putea vorbi de sistem organizat, atunci trebuie abandonată ideea schimbului de energie. Unitatea purtătoare de viaţă şi semnificaţie este informaţia. “Acesta este preţul emergenţei stărilor superioare ale gândirii, ale simbolismului, ale posibilităţilor infinite de creaţie ce le posedă spiritul”. Un mesaj nu se construieşte decât datorită faptului că există sens. Există patru feluri ale sensului: sensul vădit, aluziv, necesar şi secret. Depinde dacă recurgem la un limbaj adecvat să ne apropiem aceste sensuri. Cert este că nici limbajul ştiinţific, nici cel artistic şi filosofic nu-şi au etalat întregul registru de căi şi posibilităţi. Oferta rămâne deschisă. CAPITOLUL IX Comunicare, comuniune şi încredere A. Dinamica interrelaţiilor, rolurile şi implicaţiile lor asupra eticii comunicării Problematica interrelaţiilor nu se reduce doar la manifestarea moralităţii şi comunicării, interrelaţii ce alcătuiesc «miezul viu» al acestora, fie că e vorba de interrelaţie interlocutivă, fie că e vorba de intersubiectivitate şi intercomunicare. Considerăm că, uneori, importanţa cea mai mare poate să o aibă interrelaţia însăşi. S-a elaborat o tipologie diversă a fazelor ce definesc interrelaţiile. Unele pot pleca de la cota zero, pe când celelalte de la un contact semnificativ. Ele trebuiesc considerate în mod constant în mişcare, fără a avea în vedere o succesiune precisă sau ordonată a fazelor. Pe parcursul acestora comunicarea asigură menţinerea interrelaţiei, o dezvoltă sau îi pune capăt. Ţinând seama de alcătuirea şi manifestarea comportamentului uman, putem stabili câteva faze distincte ale interrelaţiilor care poartă sigiliul comunicării. O primă fază este contactul, numit, de asemenea, «iniţiere», «selecţie» etc. În această fază încep tatonările, aproximările dacă persoana în cauză se înscrie în orizontul nostru de aşteptare, a principiilor, normelor şi valorilor pe care le împărtăşim. În această fază de contact urmărim dacă persoana este interesată şi interesantă. Aparent începem printr-o conversaţie lejeră, deoarece e posibil ca această conversaţie să ne dezvăluie mai multe faţete ale celuilalt fără a se ajunge la confesiuni intime, prea personale. În cea de-a doua fază, aceea a evaluării, se face bilanţul aspectelor pozitive şi negative ale interrelaţiei şi se decide în acest moment până la ce punct se va investi în această relaţie, această fază este numită adesea faza de «explorări» sau de «încercări». Accederea la această fază nu înseamnă că cea de contact s-a epuizat, dar apar noi dovezi, noi centre de interes sau atitudini care susţin evaluarea interrelaţiei. În cea de-a treia fază, aceea a angajării, interrelaţiile sunt aprofundate, ele finalizându-se cu un contract ce stipulează vânzări şi cumpărări majore, fie cu un schimb stabil, care duce la intimidate şi prietenie, iar câteodată se poate ajunge la căsătorie. În această fază judecăţile negative lipsesc, greşelile celuilalt pot fi şterse cu buretele, punându-se accentul pe asociere şi unitate. În schimb, în cea de-a patra fază, aceea a îndoielii, începem să remarcăm aspecte mai puţin importante sau interesante. Unii sociologi şi psihologi numesc această fază a «diferenţierii», a «deteriorării» şi «intoleranţei». Obişnuinţele şi atitudinile considerate anterior acceptabile, cad acum sub dezacordul celuilalt. În fază a cincea, aceea a dezangajării, interrelaţia este supusă discuţiei sau unui sfârşit lent sau mai rapid. Mediile de afaceri şi de muncă sunt recunoscute ca fiind locurile unde se dezvoltă interrelaţii la mai multe nivele (personal, profesional etc.), dar, de asemenea, unde legăturile emoţionale şi personale sunt mai puţin acceptate. Într-un climat apăsător, în care oamenii sunt supăraţi unii pe alţii, nu se comunică deschis, se ţine seama de distanţele sociale şi publice, se recurge mai mult la o comunicare non-verbală. Rolurile sunt modele sau scheme de comportament însuşite în anumite situaţii şi contexte. Ele nu pot fi înţelese dacă considerăm fiinţele umane în mod izolat, în afara relaţiilor de asociere şi instituţionalizate. Comunicarea este dependentă de circumstanţele locurilor şi timpurilor în care trăim şi în care ne manifestăm. Tehnosfera a devenit dominantă în societatea actuală. Raportarea este inevitabilă. În acest sens, Edgar Morin este îndreptăţit să constate că o maşină este deosebită de un sistem viu prin faptul că nu se dezintegrează când se opreşte din funcţionare, deoarece sursa de energie este în altă parte decât în ea însăşi. Comparativ cu maşina fiinţa umană este un sistem deschis, nu poate să fiinţeze fără homeostazie şi auto-organizare întrucât este incinta semnificaţiilor. Comunicarea şi moralitatea sunt însemne singulare ale fiinţei umane, care o deosebesc de restul existenţei. Aceste calităţi semnificative pentru destinul fiinţei umane sunt supuse unui asalt insidios de către cultura mass-media. Lumea programelor TV este o lume iluzorie, o lume care are puţine legături cu realităţile economice şi politice propriu-zise. Cei care privesc mai mult la această lume iluzorie a televizorului au tendinţa de a o considera reală. Ei renunţă la efortul de a gândi printr-o reflecţie sistematică, renunţă la originalitatea sensibilităţii şi gândirii lor, lăsându-se manipulaţi. Violenţa prezentată în toate programele produce nesiguranţă, dacă nu determină direct violenţă, determină o înclinaţie către valorile inferioare ale societăţii. Împotriva comunicării confuze se ridică bunul-simţ şi interpretarea. «Comunicarea mediată» stânjeneşte cursul firesc al interrelaţiilor, perceperea şi priceperea diferenţelor care există între oameni. Situaţiile sau contextul transformărilor se dovedesc deloc neglijabile pentru a determina ce rol avem de jucat într-un anume moment. Comportamentul nostru este marcat de limitele experienţei şi de cele ce circumscriu orizontul cunoaşterii. Deosebirile de vârstă şi sex determină modul de raportare la comunicare precum şi registrul mijloacelor utilizate ce diferenţiază stilurile de comunicare. Este cert faptul că rolurile îşi pun amprenta asupra conţinutului comunicării, după cum, între imaginile despre noi-înşine şi cele ale celorlalţi nu ar trebui să existe disonanţe. Aceste deosebiri de percepţie şi evaluare sunt rezultatul comportamentului pe care îl prestăm precum şi a limitelor de acţiune pe care le adoptăm faţă de alţii. Ţinând seama de configurarea distinctă a claselor de nevoi, de la cele elementare la cele spirituale, pasionante şi nu pasionale, de multitudinea interrelaţiilor şi dinamismul lor, de rolurile diverse pe care ne vedem obligaţi să le interpretăm, ne putem chestiona în ce fel încrederea, valoarea etică de prim ordin a moralităţii, este legată de comunicarea interpersonală? În cine putem avea încredere şi când? Cum putem să arătăm celorlalţi că pot avea încredere în noi? Experienţa încrederii trebuie testată. Schimbul de opţiuni şi convingeri duce la formarea încrederii propriu-zise. Dacă una din aceste componente esenţiale lipseşte, atunci nu putem vorbi de prezenţa şi acţiunea încrederii. Atât opţiunile cât şi convingerile duc la formarea unui crez moral, fie de provenienţă prevalent laică sau una indirect religioasă. După cum sublinia V. Tonoiu, este cazul lui F. Gonseth. Prin credinţă acesta refuză absurditatea existenţei umane: fără credinţă, spune filosoful, totul ar fi absurd; fără ea, omul nu poate spera să-şi înţeleagă rostul şi să se pătrundă de înţelesul lumii. O asemenea mărturie depune finalmente, unul din reputaţii purtători ai dialogului ştiinţific şi filosofic la nivelul culturii europene majore. Nici opţiunea, alegerea, nici convingerea, rezultat al îmbinării intime între cunoştinţe, idealuri şi scopuri, nu sunt niciodată ceva reflex sau instinctual. Nutrim încredere faţă de cineva pe care îl considerăm capabil de a ne respecta. Intenţiile bune nu sunt suficiente, după cum nici competenţa nu este îndeajuns, logica vieţii ne arată că încrederea trebuie testată. Or, politicienii şi demagogii s-au specializat în a ne înşela aproape întotdeauna aşteptările. Încrederea cuiva nu se poate dobândi cu forţa. Încrederea se dobândeşte parcurgând riscurile rând pe rând, în mod progresiv, de fiecare prin intermediul interrelaţiilor. O relaţie de încredere se stabileşte atunci când cel puţin trei factori sunt prezenţi: atunci când avem încredere în celălalt. Chiar dacă nu suntem siguri că încrederea este reciprocă; atunci când cele două persoane sunt dispuse şi voiesc să aibă încredere; atunci când cele două persoane voiesc să negocieze realizarea unui proiect chiar dacă riscurile cresc în mod progresiv. Încrederea trebuie să fie testată, dar ea nu se dobândeşte urmând un manual de instrucţiuni. Noi, oamenii, trebuie să ne străduim în a institui un climat favorabil în care încrederea să prindă viaţă. Această calitate morală solicită disponibilităţi din partea tuturor celor care formează o echipă, un colectiv, o comunitate umană etc. Asumarea riscurilor este o condiţie, dar creşterea lor ne face mai vulnerabili. Trebuie să evaluăm gradul de suportabilitate a suferinţelor comparativ cu expunerea la riscuri, fără a fi deturnaţi de la starea de empatie necesară oricărei relaţii umane demne de luat în seamă. Orice comunicare, de la comunicarea estetică la cea de grup, necesită în prealabil o stare de empatie. Puterea de pătrundere, de intuiţie, într-un cuvânt aprehensiunea asigură făgaşul pentru înţelegere, care la rândul său, deschide drum persuasiunii. Nu numai că asistăm la creşterea unui relativism pronunţat în ce priveşte moralitatea, dar aceasta devine tot mai problematică. Dacă dai dovadă de încredere şi atunci când nu trebuie, unii te consideră persoană deschisă, gentilă, afectuoasă, iar alţii, persoană naivă, stupidă şi credulă. Dacă merg pe linia de acţiune a neîncrederii, atunci când ar trebui să am încredere, unii te consideră persoană fermă şi perspicace, pe când alţii o persoană distantă şi răutăcioasă. A ne expune riscurilor nu înseamnă să cedăm compromisurilor, care ne deteriorează şi dezarticulează în calitate de fiinţă morală. Recomandarea biblică «capul plecat sabia nu-l taie» comportă amendamente şi corective. Un prim corectiv ar fi următorul: «capul plecat sabia nu-l taie», dar nici nu vede răsăritul soarelui. Etica comunicării permite apelul repetat la interioritate, la fortificarea acesteia, la rezistenţă şi curaj, iar dacă este nevoie, la împotrivire şi revoltă. Interogaţia lui Kant conform căreia: “Are dreptul să se plângă cel care devine vierme şi este călcat sub picioare” constituie un reper esenţial al verticalităţii fiinţei umane, o cerinţă de nezdruncinat, un punct de sprijin pentru orice fiinţă umană demnă. Nu o comunicare confuză, întreţinută de mijloacele mass-media în parte, constituie primejdia reală, ci ritmul accelerat al schimbărilor. Diversificarea interacţiunilor ocazionate de reţeaua informaţiilor a multipolarizat starea de moralitate, încât înţelegerea sa într-o perspectivă totalizantă şi totalizatoare nu e posibilă fără etica comunicării. K. Otto-Apel, Habermas, Francisc Jacques, Lucien Sfez ş.a. aduc mărturii concludente în acest sens. B. Limbajul presei şi etica comunicării Limbajul presei ca îmbogăţire a lexicului limbii române a constituit o preocupare statornică a marilor noştri scriitori, de la M. Eminescu, I.L. Caragiale la L. Blaga şi O. Paler. Formarea limbajului jurnalistic reprezintă un argument important privitor la profesionalizarea jurnaliştilor. “Latentă timp de secole, ideea latinităţii limbii şi culturii române a marcat puternic lumea cărturărească, începând cu ampla mişcare a iluminismului românesc din Transilvania”. Există argumente pertinente în favoarea originii latine a limbii române şi apartenenţa culturii noastre la marea familie a latinităţii apusene, fără a nega însă, prin aceasta, influenţele bizantine, primite de-a lungul veacurilor în spaţiul cultural românesc, prin filieră slavă şi neogreacă. Etica comunicării ne ajută la asumarea trecutului ca o sursă fecundă pentru prezent. Ea scoate în relief pentru profesioniştii mass-media nevoia de repere morale autohtone, de cunoştinţe practice, de o viziune critică, onestă şi lucidă. Satisfacerea unor exigenţe logice minimale (atribuirea unei calităţi, nevoia de apartenenţă, incluziune, identitate), coerenţa, intenţionalitatea, acceptabilitatea, toate aceste cerinţe sunt implicate de situaţia comunicării, de elaborarea unui text inteligibil. A defini sensurile şi a analiza cum s-au format, a dezvălui faptul că unirea a două sau trei semnificaţii înseamnă achiziţionarea unui sens, dobândirea acestuia înseamnă a circumscrie şi evalua bogăţia lingvistică a lexicului limbii române. “Respectarea normelor topicii este esenţială pentru crearea unor mesaje construite cu acurateţe, clare, concise şi credibile”. Eliminarea dezacordurilor din discursul mass-media, a diletantismului în ce priveşte diversitatea situaţiilor de comunicare, a semidoctismului şi inculturii, sunt carenţe grave ce denotă lipsa de profesionalism. Pe lângă grija pentru aspectele limbii, trebuie să avem în vedere că legislaţia se adaptează mult mai repede devenirii sociale decât fondul de mentalităţi care structurează o etică. Pradă unui nihilism nejustificat M. Runcan consideră că “Neîncrederea în noi înşine a devenit, fie c-o recunoaştem fie că nu, baza însăşi a judecăţilor noastre cu privire la lume”. În primul rând o judecată are o structură logică deosebită de propoziţie. În al doilea rând, la nivelul bunului simţ deosebim între clasa judecăţilor de constatare şi a celor de valoare. Or, M. Runcan nu a răspuns la întrebarea lui M. Preda “Mon cher, pe ce te bazezi?” Judecata morală are un statut aparte. Nu putem pleca în elaborarea judecăţilor morale de la premisa că «toţi suntem câini dalmaţieni» sau de la aserţiunea comodă că din “minciună nu răsare nimic”. Judecăţile morale se referă la cazuri singulare, la zona interrelaţiilor constituite prin intersubiectivitate şi intercomunicare, comportamente interpersonale şi/sau sociale. Elaborarea lor cade în sarcina unui jurnalist competent şi profesionist care cunoaşte şi evoluţia limbajului moral, adică pluralismul etic actual. Judecăţile morale au un caracter problematic, ipotetic prin însăşi natura lor, dar nu sunt flotante, îndoielnice şi distorsionate din pricina încărcăturii afective a motivaţiilor şi, bineînţeles, aici se înseriază firesc, după M. Runcan, şi consecinţele. Cunoştinţele etice asimilate de M. Runcan nu depăşeşte orizontul de aşteptare al unei culturi generale. Parafrazându-l pe Maine de Biran, Miruna Runcan consideră că «O etică fără obligaţii şi fără suferinţă» ar fi depăşit criza de o jumătate de veac a comunismului. Considerăm impasul, răsturnarea sistemului de valori, mult mai bulversantă şi cutremurătoare în spaţiul culturii româneşti. E adevărată însă, ideea conform căreia «comunicarea mediată» funcţionează ca un filtru între putere şi societate, între societatea civilă şi sfera politicului în exerciţiu. De fineţea acestui filtru depinde dialogul sănătos între instituţiile statului, între instituţii şi societate, între majoritate şi minorităţi, între individ şi grupuri. Nu ne putem exercita libertatea performativ fără o presă liberă. Lumra noastră nu duce lipsă de agenţi patogeni: intoleranţă religioasă, violenţă, corupţie, sclavia unei sexualităţi comercializate. Libertatea de exprimare şi informare corectă este stopată dacă nu de interese exprimate deschis, prin interese adiacente, sfere de influenţă, grup de interese etc. Prin asemenea filtre de interese trec nu numai adevăruri clare, ci şi jumătăţi de adevăr, adevăruri trunchiate etc. E drept, presa nu e “nici poliţie, nici tribunal, nici spital de urgenţă, nici cameră legislativă, nici liceu de fete”. Profesiunea de jurnalist este în serviciu public eficient, a participării civice în cunoştinţă de cauză. Jurnalistul nu are decât două drepturi garantate: dreptul de informare şi cel de liberă exprimare. Jurnalistul lucrează pentru binele public şi e remunerate de cetăţean în funcţie de credibilitatea instituţiilor de presă la care lucrează, şi care sunt în regimurile democratice o afacere privată. Răspunderile presei derivă din încrederea fiecăruia dintre noi în comunicarea interpersonală, în buna circulaţie a mesajelor în grupurile mici şi colectivele mari, în corecta lor reflectare; din dialogul dintre societate civilă şi puterea delegată de fiecare cetăţean în parte. Dacă rostul presei este de a elabora o imagine coerentă asupra realităţilor mai mult sau mai puţin haotice, atunci există frecvent primejdia să apară contradicţii între interesul public şi cel individual. “În ordinea eticii jurnalistice, rectificarea e o obligaţie asumată de orice organism de presă serios”. Presa este agora lumii moderne, spaţiul privilegiat în care judecăţile individuale ale oamenilor se confruntă, se compară şi se conjugă, având mereu în centrul lor treburile cetăţii şi şansele unui mai bine comun. Ea este purtătoare de cuvânt dar şi factor catalizator a ceea ce se cheamă opinia publică. Nu putem trăi nici la nivelul vieţilor noastre personale şi nici la nivelul afacerilor publice în acvarii. Interesul public trebuie să primeze atunci când e vorba de un document secret. Nici majoritatea parlamentară, nici membrii guvernului nu pot interveni în actul de justiţie, nu pot impune mutarea unui caz de la un judecător la altul, nu pot destitui sau transfera un judecător. Nu trebuie să ne grăbim să demonizăm presa pentru că ne pune în faţă o oglindă care ne arată ridurile sau paloarea suspectă. Este pe deplin îndreptăţită M. Runcan să considere că nu ştim încă să preţuim suficient liniştea fiecărui cămin, iar această deficienţă se cere percepută şi corijată. Presa îşi exercită, prin dreptul la critică, nu un capriciu populist, ci însăşi menirea sa esenţială, aceea de «câine de pază a democraţiei». Dreptul la critică e mijlocit cel mai potrivit pentru evitarea sau penalizarea abuzului. Omul contemporan e permeabil faţă de ideologiile populiste, reducţioniste, şi greu permeabil faţă de substanţa ideilor şi judecăţilor de valoare. În materie de etică jurnalistică sau mass-media trei probleme se afirmă în prim plan: raportul dintre patronat şi editori; problema ofertanţilor de reclamă şi instituţie şi nu în ultimul rând problema raportului dintre presă şi politicieni (fie la guvernare, fie în opoziţie). Deontologia profesiei de jurnalist se verifică în cazul acestor probleme fără putinţă de tăgadă. Poate presa să fie în acelaşi timp marfă şi modelator? Poate omul din ce în ce mai singur să intre într-un proces constant de automodelare? Unde să căutăm depozitul secret al responsabilităţii dacă nu în noi înşine, în motivaţia ce ne-a condus la alegerea profesiunii de jurnalist? Ce căutăm, atunci când ne hotărâm să vorbim în numele şi beneficial celorlalţi? Oare profesiunea de jurnalist ţinteşte la identificarea acelor valori coagulante care să ne pună în lumină destinul creator? Jurnalismul solicită un set de valori ce provin din ethosul profund al culturii româneşti; adevărul, buna cuviinţă, simţul dreptăţii, nevoia de ordine şi justiţie, toate acestea se pun în afirmarea şi apărarea interesului public. Presa poate înnoi mentalităţile, eluda jumătăţile de măsură şi manifestările percepţiilor gregare de extracţie joasă, inferioară. În acest sens, M. Runcan precizează “Nu trebuie să pierdem din vedere, în judecăţile noastre morale, că şi tăcerea şi eludarea unui adevăr, în anumite situaţii, sunt «active» în planul opiniei publice, ele concurând la conservarea unei imagini false asupra realităţii”. C. Locul şi rolul eticii comunicării în secolul XXI Considerăm paradigma relaţional-sistemică cea mai îndreptăţită să concure împreună cu filosofia la afirmarea eticii comunicării. Aceasta s-a constituit pe linia realist-raţională de afirmare a gândirii europene de la Aristotel, prin Descartes şi Kant, la F. Gonseth, K. Otto-Apel, J. Habermas, Francisc Jacques ş.a. La baza ei se află deopotrivă condiţii existenţiale, constructive, normative şi convenţionale. Dacă Aristotel o prefaţează prin disocierea pe care el o face între virtuţile etice şi noetice, dacă Descartes o anunţă prin distincţia între morala provizorie şi morala general-umană, dacă Kant o susţine prin tendinţa spre universalizare a demersului etic, mediul interacţiunilor care i-au permis ecloziunea propriu-zisă a fost cel din secolul XX. Anterior s-a structurat şi cristalizat sociogeneza şi psihogeneza fiinţei umane în calitate de subiect colectiv şi/sau personal, pentru ca în secolul XX să se afirme semioza prin «cotitura lingvistică», prin dimensiunea semantico-pragmatică a comunicării. Atât comunicarea cât şi moralitatea s-au maturizat şi s-au conjugat sub influenţa condiţiilor existenţiale, constructive, normative şi convenţionale. Interpotenţarea şi depotenţarea lor este marcată cultural şi social-istoric. Comunicarea nu este numai condiţie generatoare de moralitate, dar însăşi «respiraţia liberă» a acesteia. Incidenţele şi impactul său asupra moralităţii constituie o problemă de neocolit. Specificam poate nu întâmplător într-un eseu anterior “traiectul comunicare – comuniune – încredere ca fiind nervul central al moralităţii în pragul secolului douăzecişiunu”. Considerăm etica comunicării ca fiind singura etică capabilă de a rezista relativismelor de orice gen şi specie, relativisme care au un efect comun: acela de a uita problemele ce ne transcend, fie ele filosofice, etice, religioase, fie politice şi istorice. Poziţiile morale nu se întemeiază nici pe natură, îndeosebi pe condiţia umană per se, nici pe raţiune ca şi calitate majoră a fiinţei umane. Ele pornesc de la interrelaţii, dintre care două sunt mai importante, intersubiectivitatea şi intercomunicarea, rolul primar al moralităţii trăite, nici indusă, nici dedusă, nici experimentată. Individualismul a avut o accepţiune morală în perioada luministă, până la mijlocul secolului al XIX-lea, ulterior s-a redus la egoism şi mercantilism. Criticii individualismului îl identifică cu dorinţa nonmorală de a face ce vrei fără a fi deranjat. Nu întâmplător am subliniat diferenţa calitativă dintre individ şi persoană. Remarca lui Ch. Taylor ni se pare superfluă “E greu să păstrezi un stil de viaţă individual împotriva curentului”. Accentul moral se pune pe persoana umană, pe aceea care este o «unitas multiplex» şi nu pe conservarea individului. Persoana umană accede la conştiinţa-de-sine şi de ceilalţi; ea recunoaşte rolul pregătirii şi competiţiei; ea este aceea care solicită în mod legitim, atenţie şi respect. În cazul ei am distins trei variante de comportament uman semnificative în şi din perspectivă etică: conformism, conformitate şi nonconformism. Conformismul se caracterizează prin acceptarea conservării, a egocentrismului ca temei de nezdruncinat, neschimbat şi nemodelat al fiinţei umane. Comportamentul uman se constituie şi manifestă pe două considerente implicite: fac şi eu ce fac ceilalţi şi “fiecare pentru sine croitor de pâine”. Conformitatea depăşeşte adaptarea mimetică, ceea ce este formal şi convenţional, printr-o raportare critică la realităţile existente, prin eludarea greşelilor şi minciunilor false, printr-o examinare critic-constructivă şi nu una critic negativistă, deconstructivă, neţinându-se seama de cursul unitar, eterogen al vieţii, de ameliorism pe planul vieţii social-istorice şi perfecţionism prin încercarea creatoare de trecere de la condiţia de persoană la aceea de personalitate. Nonconformismul implică dislocarea bruscă a tradiţiei, a bunelor obiceiuri sau procedee clasice de activitate profesională, negarea oricărui sistem de valori constituit anterior, susţinerea survenirii noutăţii pe orice cale şi prin orice mijloace. Nonconformismul nu se leagă numai de conflictul dintre generaţii, ci, de cele mai multe ori, de o atitudine de bravadă, de o mentalitate contestatară cu orice preţ. Dacă comportamentul anarhic, stihinic e dublat de nihilism, de lipsa oricărui crez valoric, fie ştiinţific, fie moral sau religios, se poate ajunge nu doar în pragul disperării, ci şi la acela al prăbuşirii interioare şi totale. Normalitatea se leagă de prezenţa şi acţiunea bunului simţ, a bunei cuviinţe, de evitarea frustrărilor şi stresurilor în viaţa de zi cu zi, de menţinerea sănătăţii fizice, psihice şi mentale, de respectarea bioritmurilor din natură şi a celor caracteristice propriei fiinţe în singularitatea şi unicitatea sa inconfundabilă. Calitatea vieţii pe care o ducem se leagă nu numai de natura bunurilor şi serviciilor pe care le asigură societatea prin agenţii săi intermediar, ci de consistenţa mesajelor pe care le primim, le receptăm şi prelucrăm, descoperindu-le noi semnificaţii şi valenţe deopotrivă informative şi formative. Să fie etica comunicării rezultatul accederii la o nouă vârstă a civilizaţiei şi culturii umane, şi anume la aceea a unei societăţi comunicaţionale? Cert este că nevoia de orientare, de constituire de caractere şi competenţe a crescut în mod imperios, că banii din valoare-mijloc nu trebuie să devină scop-în-sine, fie banii care duc la cucerirea puterii, fie atracţia pentru puterea banului. Secătuirea şi epuizarea resurselor afective ale fiinţei umane poate să ducă la golirea de sens a vieţii, a oricărei căutări temerare de a depăşi impasurile, avatarurile şi chiar catastrofele posibile ale acesteia. Etica comunicării nu a răsărit din neant, ea e etica zilelor noastre mai mult posomorâte, decât însorite şi relevante. Este cert că etica comunicării are un caracter deontologic, adică are în vedere datoriile şi normele pe care raţiunea practică le aplică în primul rând în organizarea, funcţionarea şi stabilirea scopurilor procesului comunicării, a moralităţii prezente în lumea afacerilor şi în lumea culturii mass-media sau lumea presei. La fel, ea se mişcă pe linie cognitivistă, realist-raţională, vizând îndeaproape prezenţa şi acţiunea elementelor care au un caracter universalist. Etica comunicării fiind întemeiată raţional, ea nu ignoră, după cum remarcă Karl-Otto Apel, decizia voluntară, educaţia prin puterea exemplului şi învăţarea virtuţii. Etica comunicării pune accentul pe raţionalitatea comunicativă ca dimensiune esenţială a limbajului în instituirea modalităţilor de comunicare datorită interlocuţiei comparativ cu ilocuţionarul şi perlocuţionarul, de asemenea, subliniază rolul dimensiunii semantico-pragmatice în utilizarea oricărui tip de limbaj. Ea încearcă să coroboreze raţionalitatea comunicativă cu bunăvoinţa preconizată de Kant, să lumineze inteligibil momentul deciziei prin intermediul liberului-arbitru. În acest fel, etica comunicării încearcă să dobândească validitate universală prin depăşirea intersubiectivităţii şi a circumstanţelor. Etica comunicării este o etică post-kantiană, cu specificarea necesară că ea nu ilustrează postmodernismul, ci efortul transdisciplinar iniţiat de J. Piaget, E. Morin, Fr., Jacques şi pragmatica transcedentală teoretizată de Habermas şi Karl-Otto Apel. Etica comunicării deşi nu preconizează în mod expres viaţa bună, bunăstarea utilitaristă comparativ cu fericirea individuală sau comunitară, ea susţine competenţa şi reuşita, adică dezaprobă relativismul la modă, înscriindu-se în transmodernism. Etica comunicării nu urmăreşte o conciliere a fericirii cu justiţia precum Platon în “Republica” şi Augustin în “Cetatea divină”. Ea nu este nici o «etică a convingerii», nici o «etică a responsabilităţii» conform disocierii operată de M. Weber. Suntem în asentimentul lui Habermas că etica comunicării ne situează la o distanţă critică rezonabilă de scepticismul şi relativismele epocii. Obiectul său este de a pune în evidenţă un procedeu de formare şi îndrumare a voinţei (raţionalitatea comunicativă), în rest ea lasă la latitudinea persoanelor să găsească un răspuns la problemele lor practic-morale. Principiul normativ al eticii comunicării este principiul conform căruia toate problemele litigioase, toate diferendele, conflictele, dezacordurile etc., se iscă între parteneri care comunică şi, în consecinţă, nu pot fi soluţionate decât prin intermediul argumentelor susceptibile de a realiza un consens. Experienţa umană este eterogenă şi numai parţial poate fi îndreptată şi corijată. Ea nu poate şi nici nu vrea, din acest motiv, să stabilească norme în funcţie de o situaţie dată, nici măcar să justifice ordine referitor la acţiunile concrete. În acest context, etica comunicării ţine seama de disputele care s-au iscat referitor la normele implicate şi procedeele de acţiune în funcţie de nevoile reale şi cunoaşterea disponibilă a experţilor. Referitor la actele de comunicare Habermas a stabilit patru exigenţe ale validităţii: sensul, adevărul, sinceritatea şi justeţea. Etica comunicării înaintează pe calea argumentelor, reamintim întrebarea de sorginte socratică a lui M. Preda: “Mon cher, pe ce te bazezi?” – detaşându-se de forţă şi negocieri strategice. Considerăm că principiul raţiunii suficiente în calitate de principiu metalogic constituie un temei esenţial pentru demersurile eticii comunicării. Este de înţeles ce e adevărat. Normele le testăm în funcţie de consecinţe şi efectele secundare. Logicitatea interzice combinaţiile inconsistente ale unui crez. Ea ne cere să dovedim toate cazurile. “Dacă acceptăm un principiu dar respingem consecinţele sale, atunci suntem inconsistenţi – şi avem de schimbat ceva”. Nimeni nu poate nega pluralismul etic actual la fel ca şi pluralismul tipurilor de raţionalitate, dar opţiunea noastră este pentru raţionalitatea comunicativă, care poate să ducă la comuniune de puncte de vedere, de valori, norme şi idealuri – ne-am ocupat în principal de trei valori etice pe care ni le propune etica comunicării (normalitatea, consistenţa şi toleranţa) – acestea duc la încrederea unora în ceilalţi, finalmente la un consens. Actele majore pentru spiritualitatea unei comunităţi umane (în cazul nostru naţiunea română) nu pot fi realizate fără un consens minimal al voinţei publice, dincolo de interesele divergente care duc la subminarea iluziilor, a idealurilor, care după cum spunea încă Eschil, sfâşie uneori bezna. BIBLIOGRAFIE SELECTIVĂ 1. Aiftincăi, Marin, 1994, Valoare şi valorizare (Contribuţii moderne la filosofia valorilor), Ed. Acad. Române, Bucureşti 2. Aiftincăi, Marin, 1998, Valoare şi cultură în orizontul modernităţii, Ed. Cantes, Iaşi 3. Anderson, R. John, 1995, Cognitive Psychology and Its Implications, W.A. Fruman and Company, New York 4. Audi, Robert, 1997, Moral Knowledge and Ethical Character, Oxford University Press 5. Barnlhund, C. Dean, 1970, A transactional Model of Communication, în vol. J. Akin, A. Goldberg, Language Behavior 6. Bastide, Geroges, 1961, Traite de l’action morale, P.V.F., Paris 7. Botez, Angela, 2005, Postmodernismul în filosofie, Ed. Floare Albastră, Bucureşti 8. Cassirer, Ernst, 1994, Eseu despre om, Ed. Humanitas, Bucureşti 9. Ciolac, Marina, 2003, La Communication verbale, Ed. Universitară, Bucureşti 10. Codreanu, Theodor, 2004, Transmodernismul, Ed. Lumina, Iaşi 11. Cortina, Adela, 1996, El quehacer etica, Aula XXI, Santillana, Madrid 12. Danciu, I. Maxim, 2003, Mass media. Comunicare şi societate, Ed. Tribuna, Cluj-Napoca 13. Danciu, I. Maxim, 2005, Mass media (Modernitate, postmodernitate, globalizare), Ed. Tribuna, Cluj-Napoca 14. Dima, Teodor, 2006, Privind înapoi cu deferenţă, Ed. Acad. Române, Bucureşti 15. Dinu, Mihai, 1997, Comunicarea, Ed. Ştiinţifică, Bucureşti 16. Emeren, H. Frans, Grootendorst Rob, 1982, Argumentation, Communication and Fallacies, A Pragma-Dialectical Perspective, New Jersey 17. Florescu, Vasile, 1973, Retorica şi Neoretorica, Ed. Acad. Române, Bucureşti 18. Gensler, J. Harry, 1998, Ethics, a contemporary introduction, Routledge, London and New York 19. Gert, Bernard, 1998, Morality. Its nature and justification, Oxford University Press, New York 20. Gonseth, Ferdinand, 1971, Enseignement selon la modele de la recherché, în Revue universitaire de science morale Nr.1/1971 21. Govier, Trudy, 1987, Problems in Argument. Analysis and Evaluation, Dordrecht 22. Gusdorf, Georges, 1998, Mit şi metafizică, Ed. Amacord, Timişoara 23. Hick, John, 1989, An interpretation of Religion, Human Responses to the Transcendent, Macmillan, London 24. Immanuel, Kant, 1985, Logicagenerală, Ed. Ştiinţifică şi Enciclopedică, Bucureşti 25. Isac, Dumitru, 2002, Cunoaştere şi transcendenţă, Ed. Grinta, Cluj-Napoca 26. Jacques, Francisc, 1979, Dialogues. Recherché sur la dialogue, P.V.F., Paris 27. Jankelevitch, Vladimir, 1997, Paradoxul moralei, Ed. Echinox, Cluj-Napoca 28. Jacques, Francisc, 1985, L’espace logique de l’interlocution, P.V.F., Paris 29. Jacques, Derrida, 1997, De la grammatologie, Ed. De Minuit, Paris 30. Jacques, Derrida, 1998, Scriitura şi diferenţa, Ed. Univers, Bucureşti 31. Jean-Francois, Lyotard, 1997, Condiţia postmodernă: raport asupra cunoaşterii, Ed. Babel, Bucureşti 32. Jonas, Hans, 1990, Le principe responsabilité, Le Cerf, Paris 33. Jürgen, Habermas, 2000, Conştiinţa morală şi acţiunea comunicativă, Ed. Alt, Bucureşti 34. Jürgen, Habermas, 1968, Erkenntnis und Interesse, Suhrkamp, Frankfurt am Main 35. Lavelle, Louis, 1951, Traite des valeurs, vol.I, P.V.F., Paris 36. Le Bihon, Christian, 1999, Marile probleme ale eticii, Institutul European, Iaşi 37. Marga, Andrei, 2006, Argumentarea, Ed. Fundaţiei Studiilor Europene, Cluj-Napoca 38. Marga, Andrei, 2006, Filosofia lui Habermas, Ed. Polirom, Iaşi 39. Miruna, Runcan, 2002, A patra putere – legislaţie şi etică pentru jurnalişti, Ed. Dacia, Cluj-Napoca 40. Morar, E. Marieta, 1976, Valoare şi etos, Ed. Ştiinţifică şi Enciclopedică, Bucureşti 41. Morar, Vasile, 2001, Moralităţi elementare, Ed. Paideia, Bucureşti 42. Morar, Vasile, Crăciun, Dan, Macoviciuc, Vasile, 2005, Etica afacerilor, Ed. Paideia, Bucureşti 43. Macchielli, Alex, 2005, Arta de a comunica, Ed. Polirom, Iaşi 44. Mărgineanu, Nicolae, 1973, Condiţia umană, Ed. Ştiinţifică, Bucureşti 45. Maslow, Abraham, 1970, Motivation and Personality, Harper and Brothers, New York 46. Militaru, Ion, 2005, Filosofia vieţii cotidiene, Ed. Grinta, Cluj-Napoca 47. Meunier, Rene, 2002, La theologie monetaire europeene Nr.2/2002, în Revue de l’universite de Bruxelles 48. Nicolai, Hartmann, Vom Wesen Sittlicher Forderungen, Kleinere Schriften, vol.I, Berlin 49. Ortega Y Gasset, 1999, Ce este filosofia?, Ed. Humanitas, Bucureşti 50. Pamfil, Eduard, Ogodescu, Doru, 1973, Psihologie şi informaţii, Ed. Ştiinţifică, Bucureşti 51. Petcu, Marian, 2002, Sociologia Mass Media, Ed. Dacia, Cluj-Napoca 52. Râmbu, Nicolaie, 2006, Tirania valorilor, Ed. Didactică şi Pedagogică, Bucureşti 53. Rescher, Nicholas, 1993, Pluralism: Against the Demand for Consensus, Claredon, Oxford 54. Roşca, N. Ioan, 2002, Introducere în axiologie, Ed. Fundaţiei România de mâine, Bucureşti 55. Speranţia, Eugen, 1947, Resorturile psihologice ale evoluţiei umane, Ed. Universităţii Regele Ferdinand I., Cluj 56. Schutz, William, 1966, The Interpersonal Underworld, Palo Alto, California, Science and Behavior Books 57. Schrag, O. Calvin, 1992, The resources of Rationality. A response to the Postmodern Challenge, Indiana University Press, Bloomington 58. Stenmark, Mikael, 1995, Rationality in Science, Religion and Everyday Life 59. Surdu, Alexandru, 2000, Gândirea speculativă, Ed. Paideia, Bucureşti 60. Surdu, Alexandru, 2005, Teoria formelor prejudicative, Ed. Acad. Române, Bucureşti 61. Surdu, Alexandru, 1971, Logica clasică şi logica matematică, Ed. Ştiinţifică, Bucureşti 62. Tonoiu, Vasile, 1997, Dialog filosofic şi filosofie a limbajului, Ed. Ştiinţifică, Bucureşti 63. Tonoiu, Vasile, 2005, Despre diferenţe, alteritate şi dialog intercultural, Ed. Acad. Române, Bucureşti 64. Vianu, Tudor, 1973, Introducere în teoria valorilor întemeiată pe observaţia conştiinţei, Opere, vol. 8, Ed. Minerva, Bucureşti 65. Vianu, Tudor, 1982, Studii de filosofie a culturii, Ed. Eminescu, Bucureşti 66. Westermark, Edward, 1939, Christianity and morals, London 67. Willard, O. Quine, 1980, From a Logical Point of View: Logics – Philosophic Essays, Cambridge, Harvard University Press 68. Willard, A. Charles, 1989, A Theory of Argumentation, University of Alabama Press, London 69. Williams, Bernard, 1981, Moral Luck, Cambridge University Press, Cambridge 70. Williams, Bernard, 1987, Ethics and limits of philosophy, Fontana Press, London 71. Zygmunt, Bauman, 2000, Etica postmodernă, Ed. Amarcord, Timişoara CUPRINS CAPITOLUL I. O perspectivă – filosofia şi etica în Transmodernism 5 CAPITOLUL II. Premise ale constituirii eticii comunicării: moralitatea, comunicarea şi argumentarea 27 A. Conceptul de moralitate 27 B. Conceptul de comunicare 44 C. Conceptul de argumentare 57 CAPITOLUL III. De la judecată la adevăr şi justificare 71 A. Specificul judecăţii morale 72 B. Adevărul ca problemă centrală 79 C. Justificarea morală 90 CAPITOLUL IV. Dimensiunea axiologica a eticii comunicării 97 A. Consideraţii preliminare 97 B. Specificul valorilor etice 105 C. Concluzii despre dimensiunea axiologică a eticii comunicării 115 CAPITOLUL V. Dimensiunea antropologică a eticii comunicării 121 A. Individ şi persoană 121 B. Persoană, conştiinţă şi comunicare 126 C. Limbajul – sursă a participării şi integrării sociale 132 CAPITOLUL VI. Dimensiunea semantico-pragmatică a eticii comunicării 136 A. Situaţia originară a semnificaţiei 136 B. Desluşirea-de-sine şi comunicarea 140 C. Dialogul ca ipostază majoră a comunicării 146 CAPITOLUL VII. Etica comunicării faţă de lumea afacerilor 153 A. Dialog şi negociere 153 B. Despre o subspecie a eticii comunicării – etica afacerilor 158 C. Comunicarea şi relaţiile interpersonale 168 CAPITOLUL VIII. Etica comunicării şi mass-media 176 A. Comunicarea non-verbală şi poziţia etică a lui E. Lévinas 176 B. Comunicarea şi etica mass-media 183 C. Comunicarea de grup şi critica comunicării de către L. Sfez 192 CAPITOLUL IX. Comunicare, comuniune şi încredere 199 A. Dinamica interrelaţiilor, rolurile şi implicaţiile lor asupra eticii comunicării 199 B. Limbajul presei şi etica comunicării 204 C. Locul şi rolul eticii comunicării în secolul XXI 208 BIBLIOGRAFIE SELECTIVĂ 215 